
Forord 


I de senere år har den såkalte mindfulness-treningen oppnådd stor popularitet. Det er utgitt en 
mengde bøker om mindfulness, og det tilbys ofte kurs i denne metoden. Mindfulness 
praktiseres ikke bare i den private sfære, men har også funnet vei inn på arbeidsplasser, på 
institusjoner og i skolen. Og det er bra. Mindfulness er et verktøy for et bedre liv, og mange 
har hatt nytte av dette verktøyet. Det som kanskje ikke er like godt kjent, er at mindfulness, 
også kalt oppmerksomhetstrening eller innsiktstrening, er en del av et større verktøysett. 
Noen har hørt at det stammer fra buddhistisk tradisjon, men er ikke interessert i å gå dypere 
inn i resten av Buddhas lære, kanskje fordi de ikke har lyst til å involvere seg i en orientalsk 
religion. Og det er synd, for på den måten går man faktisk glipp av en rekke andre verktøy 
som er utviklet til å passe sammen med mindfulnessverktøyet som hånd i hanske. Så hvordan 
skal man da få adgang til hele verktøysettet, uten å involvere seg i en hel religion? 

En løsning er å se nærmere på det som kalles sekulær, det vil si ikke-religiøs, 
buddhisme, og dette er tema for denne boken. Den handler derfor ikke om religion og heller 
ikke om tradisjonell buddhisme. Den som er interessert i å finne ut hvordan buddhismen 
fungerer i et av de tradisjonelt buddhistiske samfunnene 1 Asia, eller hvordan tradisjonelle 
buddhistretninger fungerer i Vesten i dag, vil finne mange bøker som kan være til større nytte 
enn denne. Men om du skulle være interessert i å se om Gotama (også kjent som Buddha) kan 
ha noen veiledninger som kan være til nytte for oss som lever i Vesten i dag, og som ikke 
føler noen spesiell tilknytning til noen religion, kan det være bryet verd å se nærmere på 
denne boken. 

I denne boken har jeg tatt med en del materiale fra mine tidligere bøker. Jeg har brukt 
noe stoff fra min bok Innsiktsmeditasjon. Dette gjør jeg med god samvittighet, siden det er 
mange år siden denne boken var tilgjengelig i bokhandlene. Jeg har også brukt noe stoff fra 
min bok Smaken av frihet. Men dette materialet er her til dels omarbeidet og satt inn i nye 
kontekster, som betyr en utvidelse og fordypning i forhold til tidligere utgivelser. Jeg har også 
sitert fra mine egne oversettelser av palitekstene.' 

Jeg vil benytte anledningen til å takke gode venner som har gitt meg innspill og 


oppmuntring til å skrive denne boken, og som har lest gjennom manus og kommet med 


verdifulle kommentarer og forslag som jeg i varierende grad har tatt til følge. En hjertelig 
takk til Shomon Pia Trans, Terkel Winther, Per Arne Kobbevik, Bård Standal, Andreas 

Arnålv, Nils Andreas Erstad, Svein Arild Søyland, Junshin Michael Strand, Sven-Erlend 
Anderssen, Broder Knut, Ove Pettersen og Emilia forlag. Eventuelle feil og mangler ved 


boken står jeg alene ansvarlig for. 

1. Hvorfor denne boken? 


Alt som lever søker lykken på sitt vis.? 


Dette er så enkelt, så selvsagt og nærmest banalt, at det nesten ikke er bryet verd å nevne. 
Men noen ganger kan det være nyttig å stoppe opp litt ved det selvsagte, og se nærmere på 
det. For ofte er det slik at det vi regner for selvsagt, banalt, selvfølgelig — ja, det gidder vi ikke 
kaste bort tid på å studere nærmere. 

Men på den måten kan vi komme til å overse mye som er viktig. Så la oss likevel 
stoppe opp litt og se nærmere på dette helt selvsagte: Alle søker lykke. For noen vil nok 
varsellampene på svada-indikatoren begynne å blinke så snart de ser ordet “lykke”. Derfor vil 
jeg være litt forsiktig med å bruke dette ordet, og heller omformulere det: Alle vil ha et godt 
liv. Hvis du derimot er en som ikke er interessert i et godt liv, kan du trygt legge bort denne 
boken. Da er den ikke noe for deg. 

Jeg tror de fleste kan være enige så langt. Vi vil gjerne ha et godt liv. Men deretter 
begynner sikkert meningene å sprike. For hva er egentlig et godt liv? Hvordan skal vi oppnå 
det? Hva er egentlig lykke — hvis vi skal være litt dumdristige og igjen ta l-ordet i vår munn? 

Eller kanskje vi skal la være å prøve å definere “lykke”. Mange har prøvd, men faren 
for å forville seg ut i en filosofisk tåkeheim og hengemyr er stor. For til syvende og sist er vi 
forskjellige, og det som fortoner seg som lykke for meg, kan kanskje fortone seg annerledes 
for deg. 

Likevel prøver vi å finne lykken, hver på vårt vis. 

Men lykken er ikke lett å finne. Ikke engang bak blånende fjell. Ofte blir vi frustrert. 
Metodene våre er kanskje ikke gode nok? Det er nesten blitt en forslitt klisjé og en floskel, 
men vi har ofte en tendens til å søke lykken i slikt som vi føler kan gi status. 

Det har utviklet seg en hel industri omkring denne problemstillingen, og vi 
oversvømmes av tilbud som lover oss et bedre liv. 

Et godt liv er naturligvis avhengig av at vi bor i et land der det er fred. Dette er et gode 


vi inntil videre har, så lenge vi ikke steller oss altfor uvettig. Andre forhold i natur og 


samfunn virker også inn, forhold vi som enkeltpersoner ikke har direkte styring over. Men 
videre er det i stor grad opp til oss selv. 

De mest iøynefallende metodene er kanskje det vi kan kalle “ytre metoder”, eller 
jakten på synlige symboler på vår vellykkethet: Penger, karriere, klær, ny bil, større båt og 
alle de andre materielle godene vi er omgitt av. 

Naturligvis finnes det mange materielle goder som gjør livet lettere og som vi ikke 
skal kimse av. Jeg husker fortsatt hvordan min mor strevet og slet over vaskestampen på de 
ukentlige vaskedagene før vi fikk vaskemaskin i huset. Så vi skal ikke forakte materielle 
hjelpemidler. Men vi kommer kanskje til et punkt der vi stopper, løfter blikket fra den nyeste 
materielle dingsen vi har anskaffet, og spør oss selv: “Ja, men — var dette alt?” 

I vår tid er det også mange som er kroppsfikserte og prøver å finne lykken i den riktige 
slankekuren, den riktige dietten og og treningen, eller i diverse vidundermidler og 
vidunderkurer som kommer og går i jevne moteblaff. 

Så er det noen som prøver å fylle en indre tomhet med partyliv, sex, rus, lykkepiller, 
adrenalinkick, osv. Men dette holder heller ikke i lengden. Vi har også andre ønsker og 
behov. 

Vi kan berike vårt indre liv med kultur, kunst, musikk og litteratur. Vi kan fylle det 
med naturopplevelser, og vi kan berike det med vennskap, familie og sosialt liv, eller med en 
hobby som engasjerer oss. Og på lengre sikt er dette er ofte langt mer tilfredsstillende. 

Vitenskapen har gitt oss større innsikt i verden og oss selv. Likevel opplever mange at 
vitenskapen i seg selv ikke er nok i møte med vår egen livssmerte. Vårt indre liv kan virke 
som et kaos, og selv om vi har hatt psykologiske innsikter og psykoterapi tilgjengelig i årtier, 
ser det ikke ut til at verden blir så mye lettere å leve 1. Det er derfor et faktum at mange 
fortsatt søker veier til indre fred og et syn på livet som kan gi mening, retning og samtidig 
være til hjelp når tilværelsen butter imot. 

Det finnes et stort marked og mange tilbud også på slike “indre metoder”: Mange 
tilbyr “åndelig” hjelp av forskjellige slag, som religion, engleskoler, filosofi, mantra, 
meditasjon, guruer, osv. Noen mener et godt liv ligger 14 underkaste seg religiøse ledere av 
forskjellige slag. Selvhjelpsbøker finnes det nok av, og det er vel dessverre en viss fare for at 


denne boken skal havne i samme hylle. Nå vel, det får våge seg. 


I mylderet av tilbud er det klokt å bruke en viss skepsis. For det er slett ikke sikkert at 
alle metoder fungerer. Det er heller ikke sikkert at den som roper høyest, alltid har den beste 
løsningen. 

Før eller siden kommer vi dit hen at vi spør oss selv om meningen med livet. Men her 
er det lett å gå seg inn i en blindgate, for ikke alle er klar over at et spørsmål om “meningen 
med livet” kan forstås på to måter! Det rommer faktisk to vidt forskjellige spørsmål. 

Spørsmål 1: Hva er meningen med livet? Det vil si: Hvilken mening har en høyere 
makt utenfor meg selv lagt inn i livet mitt? Hvorfor har noen skapt meg og de forholdene jeg 
lever under, og hvilken kurs har de egentlig staket ut for meg? Dette kan kanskje være et 
legitimt spørsmål hvis man er overbevist om at det finnes en slik høyere makt som skaper og 
styrer. Men hvis vi ikke tror at en slik makt finnes, blir spørsmålet meningsløst. 

Spørsmål 2: Hva er meningen med livet? Det vil si: Hvilken mening kan jeg legge inn 
i mitt eget liv? Hvordan gjør jeg livet meningsfylt å leve? Dette er et legitimt spørsmål 
uansett om man tror på høyere makter eller ikke. Svaret er selvsagt at det er opp til hver 
enkelt av oss å finne en slik mening, å finne verdier som gjør det verdt å leve. Vi kan kanskje 
finne en slik mening i familie, arbeid, kunst, bøker og musikk, natur, filosofi osv. 

Mange utarbeider sin egen livsfilosofi, basert på egne erfaringer og tanker fra det ene 
eller det andre holdet, mer eller mindre tilfeldig oppsnappet gjennom et langt liv. 

For noen fungerer dette utmerket. Det finnes livskunstnere som ikke knytter seg til 
noen spesiell retning, men som selv har funnet en dybde og en mening med livet sitt. Noen av 
disse lever sitt liv i det stille, og vi hører aldri om dem. Andre kan være en ressurs og en 
støtte for sine nærmeste og for en engere krets. Og noen få eksepsjonelle mennesker kan dele 
sin visdom med så mange andre at de blir til hjelp for millioner av mennesker gjennom flere 
årtusener. 

Et av disse eksepsjonelle menneskene het Gotama. Han er bedre kjent gjennom 
forskjellige hederstitler, som Buddha (han som har våknet), Bhagava (Mester) og en lang 
rekke andre, som han etter hvert ble tillagt. Noen av disse skal vi komme tilbake til, og vi skal 
fortelle litt mer om denne personen senere. Vi skal også komme tilbake til hvorfor vi her 
foretrekker å kalle ham ved hans egentlige navn. Gotama utarbeidet et sett av metoder for et 
godt liv som er blitt gjennomprøvd gjennom nærmere 2500 år, og mange mennesker har 


opplevd at disse metodene fungerer. 


Dette er metoder som kan brukes av alle — uansett religion eller livssyn for øvrig. Du 
trenger ikke å omvende deg til noe som helst — eller fra noe som helst. Om du er kristen, 
buddhist, muslim, ateist, humanetiker eller har et annet livssyn eller religion, spiller ingen 
rolle. Du trenger ikke avsverge noe eller uttale noen ny trosbekjennelse. Du kan likevel gjøre 
bruk av de metodene vi legger fram i denne boken. For å ta en sammenligning: uansett om du 
støtter Rosenborg eller Vålerenga, så kan du likevel bruke en skrutrekker når det trengs. Det 
er ingen konflikt her. 

En av de helt sentrale metodene Gotama utviklet, var oppmerksomhetstrening, på 
engelsk kalt “mindfulness”. De senere årene har mindfulness-bølgen nådd Norge. Gjennom å 
være til stede i øyeblikket på en avslappet og aksepterende måte, opplever mange at stress kan 
slippe taket og at de får en større oppdrift og framdrift i livet. Mindfulness-metoden har også 
fått utbredelse i helsevesenet, blant psykologer, blant blant livsstilscoacher og i 
ledelsestrening. 

At mindfulness-praksis har røtter i Gotamas lære er mer ukjent — eller man legger ikke 
særlig vekt på det. Slik jeg ser det, er det et ubetinget gode at "mindfulness", som jeg heller 
vil kalle "oppmerksomhetstrening", eller *innsiktstrening”, er blitt mer utbredt. Likevel mener 
jeg at å studere flere sider av Gotamas lære kan utdype og berike oppmerksomhetstreningen, 
uten at man er nødt til å bli en religiøs buddhist av den grunn. Gotama framsatte noen 
retningslinjer og refleksjoner som han selv beskrev som “til glede og nytte for mange 
mennesker”? I denne boken skal vi se nærmere på hvordan vi kan anvende disse i våre egne 
liv. 

Jeg har selv hatt nytte og glede av disse metodene og veiledningene. Derfor vil jeg 
gjerne dele dem med andre, gjøre dem tilgjengelig for flere, fordi jeg ut fra egne erfaringer vet 
at dette nettopp er noe som kan være til glede og nytte. 

Denne boken tar derfor sikte på å være en praktisk bok til hverdagsbruk — ikke i første 
en avhandling om psykologi, filosofi eller religion. Men siden Gotamas lære faktisk 
inneholder mye psykologi og filosofi, bør vi i det minste kaste et lite blikk på noen av de 
tankene han hadde om hvordan sinnet fungerer. 

Men hva så med de dypere og mer eksistensielle spørsmålene? Gotama fikk slike 
spørsmål fra tid til annen, men ofte avfeide han dem og ville ikke uttale seg. Det ser ut til at 


han mente at mange av de såkalte “dype” spørsmålene menneskene grubler over, ikke er 


særlig dype og heller ikke særlig viktige. De er oftere et produkt av forvirret tenkning. Man 
kan være enig eller uenig med ham i dette, men det er interessant å se at innsiktstreningen 
ikke sier noe om de “dype spørsmålene”, men viser i praksis hvordan vi kan lære å slippe 
taket i dem. Noen senere buddhistiske tradisjoner, som zen, har også tatt vare på denne 
holdningen. En zen-mester kan f.eks. stille deg spørsmålet: “Hva er dette?” Hvis du ikke 
forstår hva han mener, kan du kanskje få beskjed om å trene meditasjon noen år og så komme 
tilbake. 

Vi skal prøve å formulere Gotamas lære på en måte som ikke er fullt så vanskelig å 


forstå. 

2. Hvem var Gotama? 


Gotama ble ifølge tradisjonen født i Sakya-klanens land i det nordlige India, eller, om vi skal 
være nøyaktige, 1 det som i dag er grensestrøkene mellom India og Nepal, en gang på 400- 
tallet f.Kr. I oppslagsverker og lærebøker vil vi ofte finne angitt det eller det året for hans 
fødsel og død, men forskerne mener at ingen av de tradisjonelle dateringene er helt pålitelige. 
De fleste av dem er i dag enige om at Gotamas må ha levd en gang på 400-tallet f.Kr. Vi vet 
at slektsnavnet hans var Gotama (ifølge overleveringene på det gamle indiske språket pali), 
eller Gautama (ifølge overleveringene på språket sanskrit, som er nær beslektet med pali). 
Hans far blir omtalt som raja, et ord som kunne bety “fyrste” eller “konge”, men som også ble 
brukt i videre betydning om menn som tilhørte aristokratiet, eller adelen. Det ser ut til at 
Sakya-republikken var en aristokratisk republikk som var underordnet kongedømmet Kosala. 
Gotamas far var derfor neppe hva vi i dag ville kalle en konge, men sannsynligvis heller en 
aristokrat, en adelsmann, en småfyrste eller en velstående godseier. 

I en av de eldste samlinger av tekster vi har overlevert, beskriver Gotama sin 


ungdomstid slik: 


Jeg levde i luksus, munker, i stor luksus, i uhyre stor luksus. Hjemme hos min far var 
det anlagt lotusdammer med blå, røde og hvite lotuser, bare for min skyld. Jeg brukte 
bare sandeltrepulver fra Kasi, og klærne, både jakke, turban og kappe var av fineste 
tøy fra Kasi. Hele tiden gikk det tjenere og bar en hvit parasoll over meg, så jeg ikke 
skulle bli plaget av kulde, varme, rusk, støv eller dugg. 

Jeg hadde tre palasser, munker, et for vinteren, et for sommeren og et for 
regntiden. I de fire månedene regntiden varte, ble jeg vartet opp i regntidspalasset av 
kvinnelige musikere og satte ikke min fot utenfor døren. Og mens tjenestefolk andre 
steder bare får annenrangs ris og sur velling å spise, fikk de førsteklasses ris, kjøtt og 


melk i min fars hus.* 


Men så skjedde det noe. Hvis vi ser bort fra senere legendedannelser, ser det ut til at Gotama 


innså at livet slett ikke bare var en lek i luksus. Han forteller videre: 

Mens jeg levde der i slik rikdom og luksus, tenkte jeg som så, munker: 

*Når en vanlig ulærd person, som selv kommer til å eldes og ikke kan 
unnslippe aldringen, ser en eldre, blir han sjokkert, føler avsky og vemmes ved synet, 
uten å tenke på at han selv vil komme i samme situasjon. Jeg kommer også til å eldes 
og kan ikke unnslippe aldringen. Tenk om også jeg skulle bli sjokkert, føle avsky og 
vemmes ved synet av en eldre! Det ville ikke være riktig av meg!” 

Da jeg hadde tenkt dette, munker, var jeg ikke lenger så kry over å være ung. 

Videre tenkte jeg som så: 

*Når en vanlig ulærd person, som selv kommer til å bli syk og ikke kan 
unnslippe sykdom, ser en syk person, blir han sjokkert, føler avsky og vemmes ved 
synet, uten å tenke på at han selv vil komme i samme situasjon. Jeg kommer også til å 
bli syk og kan ikke unnslippe sykdom. Tenk om også jeg skulle bli sjokkert, føle 
avsky og vemmes ved synet av en syk person! Det ville ikke være riktig av meg!” 

Da jeg hadde tenkt dette, munker, var jeg ikke lenger så kry over å ha god 
helse. 

Videre tenkte jeg som så: 

*Når en vanlig ulærd person, som selv kommer til å dø og ikke kan unnslippe 
døden, ser en som er død, blir han sjokkert, føler avsky og vemmes ved synet, uten å 
tenke på at han selv vil komme i samme situasjon. Jeg kommer også til å dø og kan 
ikke unnslippe døden. Tenk om også jeg skulle bli sjokkert, føle avsky og vemmes 
ved synet av en som er død! Det ville ikke være riktig av meg!” 


Da jeg hadde tenkt dette, munker, var jeg ikke lenger så kry over å være i live.” 


En ung mann som hadde alt han kunne ønske seg, og som fikk alt han pekte på, men som 


brått våknet opp til livets og dødens realiteter! Sikkert ikke den første som opplevde en slik 


krise, og sikkert heller ikke den siste! Spørsmålet for ham var da bare: Hva gjør jeg med 


I India på den tiden fantes det den gang som nå en gruppe omvandrende eneboere som 


levde i utkanten av det etablerte samfunnet. En slik person ble kalt en samana, og dette var en 


akseptert rolle som hvem som helst kunne gå inn i. En samana (filosof, asket) gikk ut av det 

normale samfunnet, men levde likevel i symbiose med dette. Så lenge han oppfylte de 
forventningene folk hadde til ham og levde et liv i nøysomhet, askese og meditasjon, kunne 
han stort sett regne med å få det han trengte til livets opphold som gaver. 

Gotama følte hjemmelivet som trangt og beklemmende, og et liv som samana virket 
langt mer forlokkende på ham. Kunne dette være en vei til å finne en løsning på de 


problemene han grublet over? Han forteller senere at han tenkte: 


Hjemmelivet er trangt og innestengt, og her virvles lidenskapene opp som støv. Men 
eneboerlivet er åpent og fritt! Det er sannelig ikke lett for den som bor hjemme å leve 
det opphøyde liv i fullkommen renhet, slik at det kan skinne som en blankpolert 
konkylie! Kanskje jeg skulle rake av meg hår og skjegg, iføre meg den gule kappen, 


forlate hjemmet og gå ut i hjemløsheten?* 


Og han omsatte tanken i handling: 


Senere, mens jeg fortsatt var ung og håret var sort, mens jeg var i min beste ungdom 
og i første fase av mitt liv, raket jeg av meg hår og skjegg og iførte meg gul kappe, til 
tross for at min mor og min far satte seg imot det og sto der gråtende med tårevåte 


ansikter. Så forlot jeg hjemmet og gikk ut i hjemløshet.” 


Vi skal ikke gjengi hele Gotamas livshistorie her. Den kan man finne andre steder, selv om 
mange framstillinger er fantasifullt utbrodert med legender som oppsto lenge etter hans 
levetid. Så for å gjøre en lang historie kort: Gotama oppsøkte andre samanaer og lærte 
meditasjon av dem. Han forsøkte seg også på streng askese, men fant at den ikke var til noen 
nytte. 

Som en siste, nærmest desperat kraftinnsats bestemte han seg for å sette seg ned under 
et tre og meditere, og ikke reise seg igjen før han hadde funnet den friheten han søkte. Dette 
skjedde på et sted som i dag kalles Bodh Gaya. Tekstene forteller at han satt der hele natten i 
dyp meditasjon, og idet morgenen grydde, opplevde han en erkjennelse og innsikt så 


dyptgripende at den skulle forandre livet hans fullstendig. Han opplevde det som en 

oppvåkning til innsikt, frihet og glede, og siden oppvåkning heter bodhi på gammelindisk , 
ble han omtalt som Buddha, han som har våknet, eller den oppvåknede. 

Hva gikk så denne oppvåkningen egentlig ut på? De gamle tekstene har litt 
forskjellige beskrivelser av denne opplevelsen. Ofte er det slik at tekster blir utvidet og 
detaljer blir lagt til etter hvert som tiden går. Derfor er det vanskelig å si hvilken beskrivelse 


som er mest autentisk. Men la oss se litt på en av dem: 


På den tiden satt den våkne Mesteren under oppvåkningstreet i Uruvela, ved bredden 
av elven Nerafijara, og hadde nettopp nådd full oppvåkning. Mesteren ble sittende 
under treet i en uke og gledet seg over sinnets frigjøring. I første del av natten 
gjennomgikk han kjeden av betinget tilblivelse for seg selv, forlengs og baklengs: 

"Uvitenhet former reaksjoner, reaksjonene former den skjelnende 
bevisstheten, den skjelnende bevisstheten former splittelsen i subjekt og objekt, 
splittelsen i subjekt og objekt former de seks sansefeltene, de seks sansefeltene former 
persepsjonen, persepsjonen former følelsene, følelsene former begjæret, begjæret 
former involveringer, involveringer former forventningsmønstre, 
forventningsmønstrene fører til at noe blir til, at noe blir til fører til at det igjen går til 
grunne, og dette skaper sorg og smerte. Slik oppstår all denne sorgen og smerten. 

Når uvitenheten tar fullstendig slutt, tar reaksjonene slutt. Når reaksjonene tar 
slutt, tar den skjelnende bevisstheten slutt. Når den skjelnende bevisstheten tar slutt, 
tar splittelsen i subjekt og objekt slutt. Når splittelsen i subjekt og objekt tar slutt, tar 
de seks sansefeltene slutt. Når de seks sansefeltene tar slutt, tar persepsjonen slutt. Når 
persepsjonen tar slutt, tar følelsene slutt. Når følelsene tar slutt, tar begjæret slutt. Når 
begjæret tar slutt, tar involveringene slutt. Når involveringene tar slutt, tar 
forventningsmønstrene slutt. Når forventningsmønstrene tar slutt, blir det slutt på at 
noe blir til. Når det blir slutt på at noe blir til, blir det slutt på at det igjen går til 
grunne. Da blir det slutt på sorg og smerte.” 


Da Mesteren hadde forstått dette, uttalte han med dyp følelse: 


Når sannheten blir tydelig 


for den som virkelig søker, 

fordunster all hans tvilrådighet, 


fordi han innser årsaksrekken 


Hva som ligger i dette, hva denne kjeden av betinget tilblivelse egentlig innebærer, skal vi 
komme tilbake til. Men vi kan merke oss at denne beskrivelsen skildrer en ren innsikt 1 
sinnets prosesser. Den inneholder ikke noe religiøst eller overnaturlig. Men vi kan nok også si 
at beskrivelsen av oppvåkningen i en viss forstand ligger implisitt i hele den lære han senere 
proklamerte. 

Etter at han hadde reflektert en tid over oppvåkningen, og kanskje også i sitt stille sinn 
gjort seg noen tanker om hvordan han skulle ordne og systematisere den litt, bestemte han seg 
for å formidle den til andre. Egentlig var han litt uvillig til å gjøre dette, siden han hadde en 
følelse av at andre kanskje ikke ville forstå hva han snakket om. Men så innså han at det ville 
være en egoistisk og lite nestekjærlig handling å ikke prøve å hjelpe andre til å oppnå den 
samme glede og innsikt som han selv hadde erfart. Det finnes alltids noen som "har lite støv 
på øynene”, som han uttrykte det”, og dem ville han gjerne hjelpe. Derfor oppsøkte han noen 
asketer som han tidligere hadde praktisert streng askese sammen med. Først lyttet de litt 
motstrebende til ham, men så ble de grepet av ordene, og kanskje like mye av Gotamas 
oppriktige iver og engasjement, og det endte med at de sluttet seg til ham og ble hans første 
elever. De ble munker, eller bhikkhuer, og dannet den første sangha, eller buddhistiske 
munkeorden. 

Med dette startet Gotama sin undervisningskarriere. I år etter år var han på stadig 
vandring omkring i det nordlige India, som oftest sammen med en flokk munker, eller 
bhikkhuer. Han ble en velkjent og berømt skikkelse. Hans tilhengere tiltalte ham vanligvis 
som Bhagava (Mester). Selv omtalte han seg ofte som Tathagata (Et ord som kan analyseres 
på flere måter. Den mest sannsynlige tolkningen er “Han som har kommet fram til 
sannheten”). Andre kalte ham ved hans navn, Gotama. Noen ganger ble han omtalt som 
Buddha (Den oppvåknede), og flere andre hederstitler dukker også opp her og der i tekstene. 
Flere og flere, fra samfunnstopper som konger og brahmaner til samfunnets laveste, de 
uberørbare eller kasteløse, sluttet seg til ham. Mange lot seg ordinere som munker, mens 


andre sluttet seg til ham som legtilhengere. Det vil si at de ble værende i sin familie og i sitt 

yrke, men lyttet til undervisningen hans og skjenket gaver til ham selv og til munkeordenen. 
Etter noen år innstiftet han også en sangha for kvinner, en orden av nonner, eller bhikkhunier. 

Denne fasen av Gotamas liv faller mer eller mindre sammen med hans lærergjerning, 
og dermed også med hans lære. Derfor gjør vi en lang historie kort her. 

Da Gotama var 80 år gammel, var han blitt svak og skrøpelig, og han merket at døden 
nærmet seg. Omgitt av venner og nære medarbeidere la han seg ned mellom to trær, og der 
døde han stille og fredelig. Tekstene gir en gripende skildring av vennenes sorg og Gotamas 
sinnsro og trøstende ord til dem før han gikk bort. Det fortelles at han ble kremert, og asken 


ble fordelt på flere minnesmerker, gravhauger eller stupaer. 


Hvordan kan vi egentlig vite noe om Gotama? 


Det fortelles at elevene til Gotama memorerte talene og samtalene hans. Etter at han var død, 
kom de sammen og resiterte det slik de hadde hørt det og slik de husket det. Grupper av 
munker lærte seg en viss mengde tekster utenat og resiterte dem regelmessig for hverandre, 
slik at de kunne rette på hverandre om noen husket feil. På den måten ble læren bevart 
muntlig gjennom flere hundre år, fram til den ble nedtegnet. Det knytter seg en viss 
usikkerhet til hvor mye som falt bort og hvor mye som ble lagt til eller endret i denne 
perioden, men de fleste forskerne regner med at hovedinnholdet i de bevarte tekstene etter all 
sannsynlighet går tilbake til Gotama. 

Tekstene ble nedtegnet på flere lokale dialekter, slik at hele tekstmengden forelå i 
flere forskjellige samlinger. Mange av disse er gått tapt, eller det finnes bare fragmenter 
tilbake av dem. En av samlingene ble imidlertid bevart i sin helhet. Dette var den samlingen 
som ble nedtegnet på språket pali, en av dialektene som ble talt i det nordlige India på 
Gotamas tid eller i noen århundrer etter at han var død. De fragmentene vi har fra andre 
nedtegnelser, viser noe avvik i detaljer og rekkefølge, men læreinnholdet er det samme. 
Palitekstene er derfor ikke det eneste “vinduet” vi har inn til Gotamas tid og hans lære, men 
det er det som er mest komplett og best bevart — selv om det fortsatt knytter seg noen uløste 
spørsmål til denne tekstsamlingen." 

Gotamas etterfølgere delte seg i flere skoler som hadde forskjellige tolkninger av den 


ene eller den andre detaljen. Noen av disse skolene begynte senere å produsere nye tekster, 

denne gang på skriftspråket sanskrit, som i mellomtiden hadde fått en høyere status enn noen 
av de talte dialektene. Innholdet i disse nyere tekstene er dels det samme som i de tidlige 
tekstene, men på noen områder innfører de nye elementer som skiller seg radikalt fra de 
tidligere. 

Denne splittelsen har levd videre fram til vår tid. Noen følger den tradisjonen som 
mener at de eldste tekstene er best, og at senere tekster bare er å regne som kommentarer til 
de kanoniske grunntekstene, eller at de er rene forfalskninger. Andre tradisjoner mener at de 
eldste tekstene bare inneholder en provisorisk lære, og at yngre tekster avslører en dypere 
visdom og derfor overgår de tidlige tekstene. Tilhengerne av de yngre tekstene har igjen delt 
seg i flere forskjellige skoler, men de forskjellige skolenes og tradisjonenes historie er ikke 
tema her. 

Om vi skal være pinlig nøyaktige, kjenner vi egentlig ikke den historiske Gotama. 
Den Gotama vi kjenner, er den litterære Gotama, den Gotama som skildres i de tidligste 
tekstene. Og selv om det finnes en viss usikkerhet om detaljene, ser det ut til å være rimelig 
enighet blant de forskerne som har studert og sammenlignet flere versjoner av de tidlige 
tekstene, om at den litterære Gotama må ha en nær tilknytning til den historiske personen 
Gotama — eller for å si det med andre ord: Det er rimelig sannsynlig at de fleste uttalelsene 
som de tidligste tekstene tilskriver Gotama, også virkelig stammer fra ham. Helt sikre kan vi 
kanskje ikke være i ethvert tilfelle. Derfor er det viktig å ta et lite forbehold, men i det 
følgende vil jeg se bort fra denne problemstillingen og ganske enkelt regne Gotama som 
Gotama. 

Vi vet altså ikke så mye om tekstenes tilblivelse og overleveringshistorie som vi 
kunne ha ønsket oss. Forskerne arbeider med spørsmålet, mens tradisjonene står hver på sitt. 
Jeg har likevel valgt å referere til palitekstene, ettersom disse historisk sett står nærmest 
Gotama i tid, slik at det er mulig at de tegner det klareste bildet av ham og hans lære. Men vi 


gjør også gjerne bruk av visdom som finnes i senere skrifter og tradisjoner. 

3. Religiøs eller sekulær tilnærming? 


Aha, vil kanskje noen tenke. Der slapp katten ut av sekken! Er det Buddha du har tenkt å 
fortelle om? Ja, så kall ham Buddha, da! 

Nei, han het faktisk Gotama, så vi vil heller kalle ham ved hans egentlige navn. Dette 
krever en begrunnelse, og denne begrunnelsen vil faktisk også si noe om selve grunntanken 
bak denne boken. 

Gotama levde et langt og aktivt liv og fikk mange tilhengere. Læren hans bredte seg 
ikke bare i hjemlandet India, men også til andre deler av Asia der språk, skikker og kultur var 
helt forskjellige fra hvordan de var i India. Og i dag har læren hans også bredt seg til Vesten. 

Gotama hadde neppe noen anelse om hvordan dette skulle komme til å utvikle seg. 
Han var et barn av sin tid og sin kultur. Hans syn på verden og på samfunnet var på mange 
måter preget av den tiden og det indiske miljøet han levde i. Gotama søkte løsningen på et 
eksistensielt problem, men han søkte naturligvis løsninger både ut fra sin egen kapasitet og ut 
fra samtidens rammebetingelser. Han gjorde sitt beste for å gi en undervisning som kunne 
være aktuell for menneskene i hans samtid og nærmiljø, en undervisning som kunne hjelpe 
folk til et bedre liv. Selv om læren hans sentrerte seg om det allmennmenneskelige og tidløse, 
fikk den likevel et umiskjennelig indisk preg. Det ville ha vært underlig om ikke det var 
tilfellet. Han kunne naturligvis ikke forutse særegenheter i senere indisk, kinesisk, japansk, 
tibetansk eller vestlig kultur, så han kunne ikke bygge inn elementer som skulle aktualisere 
læren for mennesker i en annen tid og en annen kultur. 

Dette er så selvinnlysende at det føles nesten litt flaut å påpeke det. Men erfaringen 
viser at vi har lett for å glemme dette enkle og grunnleggende momentet, og at vi trenger å 
minnes på det av og til. Mange har dessverre en tendens til å sette Gotama på en pidestall 
høyt hevet over den tiden og kulturen han levde i og kjente. 

Gotamas lære fungerte nemlig så godt for mange mennesker at reisende brakte den 
med seg ikke bare til andre deler av det indiske subkontinentet, men også til nabolandene. 
Kjøpmenn førte den med seg langs handelsrutene både til lands og til sjøs, munker dro 


utenlands, både på eget initiativ og utsendt av konger som misjonærer, og på den måten kom 

Gotamas lære til land og kulturer som var svært forskjellige fra India. Og i India selv skjedde 
det også endringer etter hvert som århundrene gikk. 

De læremestrene som formidlet Gotamas lære til andre land, var tydeligvis 
pragmatikere. De så at deler av læren måtte forandres og tilpasses for at folk fortsatt skulle ha 
glede av den. Skulle læren fungere i Kina, nyttet det ikke å tviholde på detaljer som var 
tilpasset et indisk samfunn fem hundre år tidligere. Detaljer som føltes irrelevante, ble etter 
hvert lagt til side. Nye detaljer ble føyd til, inspirert av kulturen i det landet læren kom til. Det 
samme skjedde i Japan og Tibet. Dette har ført til at Gotamas lære, eller “buddhismen”, i dag 
opptrer i mange forskjellige former og tradisjoner. De mest kjente av disse er theravada i 
Sydøst-Asia, ch 'an eller zen i Kina og Japan, og vajrayana i Tibet. Mange eldre skoler har 
blitt utradert av krig og invasjoner, og noen andre skoler innenfor gruppen mahayana (der 
også ch 'an/zen hører med) er foreløpig lite kjent i Norge, selv om de kan ha stor tilslutning i 
noen asiatiske land, som f.eks. skolene tendai, det rene land og nichiren. 

Vi skal ikke ta for oss alle de forskjellige detaljene som kjennetegner de forskjellige 
tradisjonene i dag. Men det kan være nyttig å være klar over særlig ett aspekt som 
kjennetegner alle tradisjonene, og som vi kan observere allerede i de tidligste 
overleveringene. Dette var noe så enkelt og basalt som at Gotama og hans elever måtte spise, 
og siden de ikke eide noe, måtte de leve av frivillige gaver. Det fantes imidlertid også andre 
og konkurrerende skoler og retninger allerede på Gotamas tid, og konkurransen mellom dem 
kunne til tider bli nokså intens. Både Gotamas elever og tilhengere av andre skoler var helt 
avhengige av frivillige gaver i form av mat, kapper og boliger, fra fyrster og fra vanlige 
mennesker, for 1 det hele tatt å kunne overleve. Derfor gjaldt det hele tiden å prøve å oppfylle 
de forventningene folk hadde til “religiøse” spesialister, og det gjaldt også å overbevise folk 
om at “vår lærer er bedre enn lærerne i andre skoler”. Det velkjente pappan-min-er-sterkere- 
enn-pappan-din-syndromet var alltid til stede, mer eller mindre åpenlyst. 

Folk trodde på guder og andre overnaturlige vesener. Det var derfor mange som mente 
at bare en gud kunne gi noen undervisning i dype spørsmål. Hvordan skulle Gotamas 
tilhengere takle dette? Skulle de guddommeliggjøre Gotama? Utgi ham for en gud? Eller 
hevde han talte på vegne av en gud? 

Den tidligste løsningen på dette problemet var overraskende og temmelig eksepsjonell 


sett i forhold til andre religiøse tradisjoner. Gotama var ikke en gud — han var et menneske. 

Men han sto høyere enn gudene! Det ble skrevet flere legender der en eller flere guder opptrer 
underdanig overfor Gotama. I stedet for å gi ham belæringer, slik tilfellet er i profetreligioner, 
kommer gudene tvert imot og bøyer seg for Gotama og spør ham om veiledning! 

Men det varte heller ikke lenge før noen av Gotamas tilhengere begynte å idealisere 
og guddommeliggjøre ham, og i flere av de skolene som bevegelsen splittet seg 1, fikk han 
snart status som et idealmenneske, et overmenneske eller nesten som en guddom, og det 
utviklet seg en kult der man bøyde seg for idealiserte Buddha-statuer, satte fram ofringer for 
dem, osv. I noen av skolene betraktet man “Buddha” som et kosmisk prinsipp og nærmest 
glemte den historiske personen det hele hadde startet med. Kort sagt — den bevegelsen som 
Gotama hadde grunnlagt, og som i sin kjerne var sekulær, det vil si ikke-religiøs, utviklet alle 
de trekkene som kjennetegner en religion. 

Denne utviklingen bidro utvilsomt på mange måter til at læren hans levde videre og 
ikke ble glemt bort. Læren ble omgitt av et religiøst støtteapparat som både påvirket og tok 
sterkt preg av den lokale kulturen i området, noe som sikkert gjorde det lettere å formidle den 
til mennesker i de forskjellige kulturene i India, Kina, Japan, Tibet, Thailand osv. Og vi 
skylder disse religiøse støtteapparatene stor takk, for det er bare takket være dem at læren 
hans har overlevd fram til vår tid. 

Spørsmålet er imidlertid om dette er den beste måten å formidle innholdet i Gotamas 
lære på til mennesker i Vesten i dag. 

Noen mener at det er det. De føler at de kommer Gotamas lære og praksis nærmest 
ved å knytte seg til en læremester fra et land der tradisjonen har dype røtter. Andre mener at 
dette i en viss forstand er å gå en omvei. Den undervisningen man får fra en japansk lærer, vil 
ganske sikkert inneholde vesentlige aspekter av Gotamas lære. Men den vil like sikkert også 
inneholde vesentlige aspekter av japansk og kinesisk kultur. Og tilsvarende vil det være med 
en læremester fra Thailand, Tibet, osv. 

Vi vil ikke ta stilling til hvilken av disse holdningene som er “best”. Den ene kan være 
riktigst for én person, den andre kan være riktigst for en annen. Men til nå har nesten alt 
undervisningsmateriell og nesten all informasjon om Gotamas lære vært sett gjennom det ene 
eller det andre filteret av religiøs lokal- eller regionalkultur fra Asia. Denne boken vil forsøke 
å rette opp litt av denne ubalansen og presentere Gotamas lære i en rent sekulær kontekst som 


ikke er bundet opp til den ene eller den andre asiatiske kulturen. Men det er viktig å 

understreke at vi med dette ikke vil hevde at bare vi har forstått læren, og at alle andre tar feil. 
Denne boken har ikke ambisjoner om å presentere “den eneste rette” tolkningen. Den 
presenterer snarere en tolkning i tillegg til de tradisjonelle, en tolkning som bevarer 
grunninnholdet, men samtidig er bedre tilpasset dagens vestlige samfunn. 

Nå kunne det også ha vært aktuelt å drøfte hva som menes med “religiøs” og 
“sekulær”. De fleste har en intuitiv forståelse av disse ordene. Religionshistorikere og 
religionsforskere har riktignok forskjellige oppfatninger av hvordan “religion” bør defineres, 
og noen enighet om dette finnes neppe. En grundig analyse av disse forskjellige definisjonene 
ville kreve en bok for seg, så jeg skal bare nøye meg med noen enkle stikkord. Med “religion” 
tenker de fleste på troen på overnaturlige krefter og vesener, og kommunikasjon med disse 
kreftene og vesenene, gjerne gjennom ritualer, bønn eller på andre måter. *Sekulær”, eller 
verdslig, får da her betydningen “det som ikke er religiøst”, det som har med denne verden å 
gjøre. En sekulær person legger de religiøse temaene og problemstillingene til side, men det 
betyr ikke nødvendigvis at han er prosaisk. Også en sekulær person kan meget godt være åpen 
for en undring over denne fantastiske virkeligheten han er en del av. Jeg er klar over at dette 
er en meget forenklet framstilling, men jeg tror den likevel kan være tilstrekkelig i denne 
sammenheng. 

Det at Gotamas lære til vanlig presenteres som religionen “buddhisme”, betyr 
dessverre også at mange viker tilbake for å gjøre seg kjent med den. I vår tid er det mange 
som ikke er interessert i “religion”. Noen har en direkte aversjon mot alt som smaker av 
religion — andre er bare uinteresserte. Eller de har allerede en religiøs overbevisning, og føler 
at en dypere interesse for Gotamas lære tenderer mot “avgudsdyrkelse”. Intet kunne være 
fjernere fra sannheten. Det finnes troende kristne som har satt seg inn i Gotamas lære og 
nyttiggjort seg deler av den. Det finnes også overbeviste ateister som praktiserer Gotamas 
lære. Men mange lar seg fortsatt stoppe av forestillingen om at dette er en “religion”. Derfor 
er det viktig å vise at det også er grunnlag for en rent sekulær tilnærming til Gotamas ideer, 
en tilnærming som er uavhengig av religiøse ideer. 

Hvis vi fullt ut skal kunne nyttiggjøre oss de verdiene som ligger nedfelt i hans lære, 
bør vi kunne integrere disse verdiene i vår egen tilværelse, vår egen verden og vår egen 
kultur. Vi skal ikke prøve å gjøre Gotama til en nordmann av i dag, tvert imot, vi skal være 


fullt klar over at han levde i India for bortimot 2500 år siden. Men vi kan la de aspektene av 

læren som knytter seg til et oldtidsverdensbilde og til lokale kulturer i Asia, bli liggende, og 
nøye oss med å trekke ut de sentrale og allmennmenneskelige aspektene. 

Noen vil mene at dette er å *utvanne” Gotamas lære. Det er feil. Det som kanskje blir 
*utvannet”, er det lokale preget av tibetansk, japansk eller thailandsk kultur. Men denne 
tilnærmingen kan bidra til at grunntankene i Gotamas lære står tydeligere fram. Vi har sett at 
kinesiske, tibetanske og andre læremestere tilpasset læren til sin egen kultur. Det er bra. Det 
har bidratt til å aktualisere Gotamas lære for mennesker som lever i disse kulturene. Vi her i 
Vesten bør ha samme rett som dem til å tilpasse læren til vår egen kultur. Hvis vi klarer å 
aktualisere Gotamas lære til vestlig nåtidskultur uten å miste essensen i den, har den en mye 
større mulighet til å slå rot og overleve i Vesten. Så lenge vi insisterer på å skape og 
opprettholde hvert vårt mini-Tibet, mini-Thailand, mini-Japan, vil læren bare forbli en 
eksotisk parentes. Derfor vil vi se bort fra all den religiøse auraen og alle ritualene og 
tradisjonene som har vokst fram over tid. Vi vil verken godta eller avvise de religiøse 
aspektene, bare se bort fra dem. 

For buddhismen i dag framstår ikke som en enhet, selv om de fleste buddhistlærere 
kanskje vil mene at den formen for buddhisme de selv underviser i, er den beste og mest 
autentiske. Det er mange som mener seg å vite hva som er “god buddhisme”, selv om det ofte 
kan være noe uklart hvor de har sin eleverte kunnskap fra. Selv om vi bare skulle forholde oss 
til de eldste tekstene som er bevart, ser vi at materialet allerede der inneholder mange ulike 
stemmer. Som vestlige akademikere kan vi ikke la være å se de ulike tradisjonene i et 
historisk og kulturelt perspektiv. Til forskjell fra tidligere tider har vi i dag muligheten til å se 
både bredde og dybde — vi kan sammenligne buddhistiske tradisjoner både geografisk og 
historisk. Det viser oss kort sagt at ulike lærere legger vekt på ulike sider ved læren, og at 
Gotamas lære har antatt ulike former og uttrykk alt etter hvilke samfunn den har slått rot i. En 
religion er ikke en separat enhet, men forholder seg til samfunnsstrukturer, språk, kultur, 
materielle forutsetninger og så videre. Dette synet gir oss grunnlag for å utforske innholdet i 


læren ut fra tre innfallsvinkler: 
1) studier av de tidligste tekstene 


2) egne erfaringer gjennom levd liv og praktisk meditasjonsutøvelse 


3) verdier innbakt 1 vårt eget kulturelle miljø 

Hva blir igjen av Gotamas lære hvis vi legger de religiøse aspektene til side? Det som 
da blir tilbake, er faktisk kjerneområdene i læren hans: en dyptloddende psykologi, en 
effektiv metode til å studere vårt eget sinn, en etikk som på én og samme tid er både praktisk 
og opphøyet, og en dyp erkjennelse av den virkeligheten vi lever i. Eller for å si det på en 
annen måte: Det som da blir tilbake, er en rekke sekulære metoder for å oppnå et bedre liv. 
Det er disse vi vil fokusere på. 

Vi vil omtale disse sekulære metodene som verktøy for et bedre liv, verktøy som kan 
brukes enkeltvis eller samlet. Det er fullt mulig å hente ut enkelte verktøy fra dette settet og 
bruke dem separat. 

La meg sammenligne det med en hage. For å stelle en hage trenger vi noen redskaper. 
Vi trenger spade, hakke, rive, beskjæringssaks og andre nyttige hjelpemidler. Men vi trenger 
også kunnskap. Vi må vite hvordan plantene vokser, hva de trenger, hva vi bør tilføre næring 
og stelle så det vokser bedre, og hva vi bør luke og beskjære for å få et godt resultat. Hvis vi 
bare griper en spade eller ei hakke og begynner å arbeide febrilsk med den uten å vite noe om 
bedene eller plantene, kan det jo hende vi er heldige og at det går bra, men vi får 
sannsynligvis ikke det beste resultatet. I verste fall kan vi komme til å rasere de plantene vi 
egentlig ville dyrke, og gi næring til ugraset. På tilsvarende vis kan en tilfeldig bruk av ett av 
verktøyene i Gotamas verktøysett ofte være nyttig nok. Men hvis vi har kunnskaper om 
sinnets hage og bruker verktøyene i samspill der de gir best effekt, blir hagen desto vakrere. 

Som et eksempel på dette kan vi ta den økende interessen for innsiktsmeditasjon, eller 
*mindfulness”, både blant vanlige mennesker og blant medisinsk og psykologisk 
fagpersonell. Dette er en metode for trening av sinnet som er en viktig del av Gotamas 
verktøysett. Det er positivt at mange utenfor buddhismens tradisjonelle kretser har sett 
verdien i denne metoden og tar den i bruk. Men egentlig hører den sammen med de andre 
verktøyene i Gotamas verktøykasse, og siden disse verktøyene er tilpasset hverandre, får man 
det beste utbyttet ved å bruke hele settet samlet. Den som bare kjenner “mindfulness”, men 
ikke kjenner resten av verktøysettet, går faktisk glipp av noe vesentlig. 

Ved å anvende en pragmatisk og realistisk tilnærming til Gotamas forskjellige verktøy 
for et bedre liv, vil vi dermed prøve å vise at disse verktøyene, både enkeltvis og samlet, kan 


legge en ramme for personlig og sosial utvikling innenfor vår tids kulturelle kontekst, og at de 

er noe som enhver kan nyttiggjøre seg, også uten å være “buddhist”. Så la oss glemme 
*buddhismen” og “Buddha”, med all den religiøse aura som hefter ved disse ordene. La oss 


heller se om mennesket Gotama har noe fornuftig å si oss. 

4. Noen kritiske betraktninger 


Noen vil kanskje savne et par temaer her. Hva med reinkarnasjon, eller gjenfødelse, som 
buddhistene helst kaller det? Er ikke det en helt sentral del av Gotamas lære? Og hva med 
Gud? Eller hva med gudene? 

Men nei. Selv om religiøse mennesker kanskje regner disse som viktige, gjør ikke vi 
det. Det er kanskje på dette punktet sekulær buddhisme skiller seg sterkest fra de tradisjonelle 
formene for buddhisme. Eller gjør den egentlig det? La oss se litt nærmere på disse 
spørsmålene før vi legger dem bort og går videre med å se på det vi anser som de nyttige 
verktøyene Gotama etterlot seg, og som er tema for denne boken. 

Vi kan begynne med gudene. I de abrahamittiske religionene (jødedom, kristendom, 
islam) regnes jo en angivelig guds åpenbaringer og beskjeder til menneskene som noe av det 
mest sentrale. Det finnes også en lang rekke tekster der en eller flere av de gammelindiske 
gudene og åndene kommer og snakker med Gotama. Men i motsetning til den abrahamittiske 
guden kommer de ikke til ham for å be ham overbringe noe budskap til menneskene, men for 
å be ham om råd og veiledninger. 

Hvordan kan dette henge sammen? Det finnes flere mulige forklaringer, og vi kan se 
litt nærmere på noen av dem." 

En mulig forklaring er selvsagt at alle disse tekstene forteller den rene og skjære 
sannhet, at de gammelindiske gudene eksisterer, eller i det minste eksisterte på Gotamas tid. 
Dette regner vi imidlertid for så lite sannsynlig at vi tillater oss å legge bort dette alternativet 
uten videre kommentarer. Men nå er det i det minste nevnt, for ordens skyld. 

En annen mulig forklaring er at Gotama selv trodde fullt og fast på disse gudene, 
hadde visjoner og mente å ha samtaler med dem. Men i så fall er det litt pussig at gudene 
egentlig ikke spiller noen som helst rolle for innholdet av hans lære, og heller ikke for 
utlegningen av den. Gotama hevdet ikke å formidle noe budskap fra gudene. Han oppfordret 
heller ikke til å tro på gudene, og i de tekstene der gudene opptrer, fungerer de stort sett bare 
som statister. Dessuten forholder Gotama seg i flere tekster kritisk, og til tider ironisk, i sin 


omtale av guder og gudstro. 

En slik ironisering finner vi i en tekst der Gotama forteller en historie om en munk 
som grublet over et vanskelig spørsmål: Hvor kan de fire grunnegenskapene (som etter den 
tidens filosofi var jordegenskapen, vannegenskapen, ildegenskapen og vindegenskapen) 
forsvinne uten å etterlate seg spor? Utgangspunktet for dette spørsmålet, og svaret på det, er 
ikke så viktig her, for historien er klart oppdiktet. Det interessante er imidlertid den parodien 
som utspilte seg omkring dette spørsmålet. I sin meditasjon kom denne munken opp til det 
laveste himmelnivået og stilte spørsmålet til de gudene han møtte der. De svarte at de ikke 
visste svaret, og sendte ham videre opp gjennom byråkratiet av sju forskjellige himmelnivåer, 
helt opp til sjuende far i huset, til Brahma selv. Munken stilte ham det spørsmålet han grublet 


over. Brahma svarte: 


*Jeg er Gud, den store Brahma, munk, den store, uovervinnelige, allvitende og 
allmektige Gud, Mesteren som skaper og opprettholder, den øverste hersker og 
autoritet, far til alle fødte og ufødte vesener!” 

Munken svarte: 

*Men hør nå her, min venn! Jeg spurte deg da ikke om du var Gud, den store 
Brahma, og så videre? Jeg spurte deg bare hvor de fire grunnegenskapene kan 
forsvinne uten å etterlate seg spor!” 

Den store Brahma gjentok bare: 

*Jeg er Gud, den store Brahma, den store, uovervinnelige, allvitende og 
allmektige Gud, Mesteren som skaper og opprettholder, den øverste hersker og 
autoritet, far til alle fødte og ufødte vesener, munk!” 

Men munken sto på sitt: 

*Ja, men jeg spurte deg faktisk ikke om du er Gud, den store Brahma, og alt 
det der, min venn! Jeg spurte deg hvor de fire grunnegenskapene kan forsvinne uten å 
etterlate seg spor!” 

Da tok den store Brahma munken i armen og førte ham litt bort fra de andre og 
sa: 

*Alle de andre gudene i mitt følge tror at det ikke finnes noe som Brahma ikke 
ser, intet som Brahma ikke vet og intet som Brahma ikke kjenner til, munk. Derfor 


ville jeg ikke si det så de hørte det, men faktum er at jeg heller ikke vet hvor de fire 

grunnegenskapene, altså jordegenskapen, vannegenskapen, ildegenskapen og 


vindegenskapen, kan forsvinne uten å etterlate seg spor!” 


Et annet kritisk innlegg finner vi f.eks. i disse versene, som tar opp det som i teologiske 
kretser kalles teodisé — hvordan kan en guds allmakt og godhet forenes med all den lidelsen vi 


ser i verden? 


Hvis Gud er hele verdens herre 
og skaper av alt liv, 

hvorfor har han da gitt 

verden så mye sorg? 

Hvorfor har han ikke skapt 
hele verden lykkelig? 


Hvis Gud er hele verdens herre 
og skaper av alt liv, 

hvorfor har han da skapt 

så mye svik, urett, løgn 


og bedrag i verden? 


Hvis Gud er hele verdens herre 
og skaper av alt liv, 

da er denne herren ond 

når han skapte urett der hvor 


han kunne ha skapt rettferdighet. 


Senere buddhistiske filosofer og tenker gikk også til tider sterkt i rette med de 
forskjellige formene for gudstro som florerte i India. Slike anti-teistiske analyser finnes f.eks. 
både hos Shantideva'* og Shantarakshita.'” Verken Shantideva eller Shantarakshita, som 
begge levde på 700-tallet e.Kr., nevner kristendommen, som de sannsynligvis ikke hadde 


noen kunnskap om. Men flere av de argumentene de bruker mot indiske former for gudstro, 

der de argumenterer mot at verden skal være skapt av en gud, eller mot at en gud kan være 
allvitende, er også relevante sett i forhold til kristen eller muslimsk gudstro. 

En tredje mulig forklaring er at Gotama hadde en ateistisk eller i det minste agnostisk 
grunnholdning, og at de tekstene der guder og ånder kommer for å snakke med ham, er 
komponert av tilhengerne hans i ettertid. Guder og ånder var noe de fleste trodde eksisterte, 
og hvis Gotamas tilhengere kunne overbevise menigmann om at også gudene sto på hans 
side, var det lettere for vanlige mennesker å slutte seg til denne bevegelsen. Tekstene som 
nevner guder kan rett og slett være et fromt bedrag, skrevet i beste mening. Men siden det er 
ganske mange slike tekster, må vi 1 så fall erkjenne at omfanget av fromt bedrag i tekstene er 
ganske stort, og dette bør skjerpe vårt kritiske blikk også når vi leser om fenomener som 
gjenfødelse. 

Vi kan diskutere fram og tilbake hva Gotama mente om guder. Det kan være av 
interesse for historikere, men for oss er det egentlig uten betydning. Jeg vil gjenta og 
understreke det jeg tidligere har sagt: Sekulær buddhisme handler ikke om Gud, den handler 
ikke om guder, men den handler heller ikke om ateisme. Sekulær buddhisme er åpen for både 
troende, agnostikere og ateister. Om man tror eller ikke tror på en gud, spiller ingen rolle i 
denne sammenheng. Uansett hva man tror eller ikke tror på, er det fullt mulig å observere hva 
som skjer fra øyeblikk til øyeblikk. Uansett hva man tror eller ikke tror på, er det fullt mulig å 
gjøre seg bedre kjent med sinnets natur. Og uansett hva man tror eller ikke tror på, er det fullt 
mulig å utvikle en vennlig holdning og prøve å ha et så godt forhold som mulig til sine 
medmennesker. 

Så hva da med gjenfødelse, eller reinkarnasjon (et uttrykk buddhister stort sett ikke 
liker)? 

Mitt svar er at det vi her presenterer om Gotama og hans lære, står støtt på egne ben 
uten å skulle støtte det opp med brokker av et førvitenskapelig verdensbilde. Om noen i 
tillegg ønsker å legge inn tanker om gjenfødelse og flere liv, så må de gjerne gjøre det, men 
det er ikke nødvendig. Gotamas studier av sinnet, hans anbefalinger om å leve et godt og etisk 
liv, og hans metodikk for selv å studere den virkeligheten vi lever i, det vil si 
oppmerksomhetstreningen, er fullt ut tilstrekkelige verktøy for å leve et godt og fullverdig liv, 


hvis vi tar dem på alvor og velger å praktisere rådene hans. 

Her står vi overfor en viss selvmotsigelse. Som vi har sett, fungerer Gotamas råd om 
hvordan vi kan få et godt liv, hvordan vi kan redusere smerte og sorg og hvordan vi kan dyrke 
fram vennlighet, medfølelse og innsikt helt utmerket uten referanser til noe metafysisk eller 
overnaturlig. Det er ikke nødvendig å tro verken på gjenfødelse eller den gammelindiske 
gudeverdenen for å øve vennlighet og innsikt. De viktigste tekstene med Gotamas samtaler 
der han gir råd om hvordan vi kan leve et godt liv, inneholder få eller ingen referanser til noe 
overnaturlig. Men det finnes også en lang rekke tekster der han snakker om gjenfødelse. Så 
hvordan kan dette ha seg? Finnes det flere liv? Ut fra hva vi vet om mennesket og naturen i 
dag, er det liten grunn til å tro at så er tilfellet. Gotama levde for ca. 2500 år siden. På hans tid 
hadde man ikke de kunnskapene om naturen som vi har i dag. Ut fra hva vi vet om Gotama, 
er det god grunn til å respektere hans dype innsikt i menneskesinnet, men han var ingen 
naturvitenskapsmann. Det er godt mulig at også slike tekster er komponert i ettertid, trolig ut 
fra de frommeste og beste hensikter, slik de tekstene der guder opptrer, sannsynligvis er. Men 
det også mulig at Gotama selv trodde på dette. Han var tross alt et barn av sin tid. 

I så fall må det være lov å si at Gotama etter all sannsynlighet tok feil. Mange av dem 
som i dag respekterer Gotama og hans lære, vil nok reagere negativt på slike antydninger. 
Men hvis vi skal tro blindt på alt som står i de gamle tekstene, gjør vi læren hans til en 
troslære og en religion. Gotama advarte ved flere anledninger mot blind tro. Han sa at han 


underviste i en metode som ikke baserte seg på tro: 


“Hyvis det oppstår begjær, motvilje eller forvirring i sinnet når du ser en form med 
øyet, da vet du at du har begjær, motvilje eller forvirring 1 sinnet. Hvis det ikke 
oppstår begjær, motvilje eller forvirring i sinnet når du ser en form med øyet, da vet 
du at du ikke har begjær, motvilje eller forvirring i sinnet. Når det oppstår begjær, 
motvilje eller forvirring i sinnet, eller når det ikke finnes begjær, motvilje eller 
forvirring i sinnet, og du ser dette som det er — er da det noe som er basert på tro? Er 
det basert på hva du hører av andre? Eller er det basert på resonnementer, synsing eller 
spekulasjoner?” 

“Nei, Mester, det er det ikke.” 

“Eller er det noe du ser og erkjenner med din egen forstand?” 


*Det er det, Mester.” 

“Dette er den metoden som ikke baserer seg på tro, ikke på synsing og ikke på 
hva du hører, heller ikke på resonnementer og heller ikke på spekulasjoner, som du 
kan følge for å vite at nå oppstår det ikke noe nytt, fullført er det opphøyde liv, gjort er 


det som skulle gjøres og det blir ikke mer etter dette.” 


De som velger å tro blindt på alt som er skrevet om ham, går da faktisk imot hans egne råd og 
veiledninger. Dessuten vil nok også selv de mest bokstavtro tilhengerne av Gotamas lære 
reservere seg en smule mot enkelte tekststeder. De færreste vil være villige til å godta at man 
under meditasjon kan bli fysisk i stand til “å berøre og stryke over solen og månen med 
hånden sin, enda så mektige og veldige de er”, som det står i flere tekster.” Rent bortsett fra 
den høye temperaturen på solen, har den ikke engang noen egentlig overflate man kan berøre. 
Så de fleste erkjenner at ett sted bør man sette grensen for bokstavtrohet. Noe i tekstene bør 
betraktes allegorisk, og noe bør betraktes som et utslag av den tidens mangelfulle kunnskaper 
om hvordan naturen og verden er. 

Det reduserer ikke på noen måte Gotamas storhet som psykolog, filosof og menneske 
å si at han kan ha tatt feil på andre områder. Mozart var en genial musiker og komponist, men 
hadde liten sans for økonomi. Det reduserer på ingen måte hans musikk. Vi har alle våre 
sterke og våre svake sider. Men om Gotama tok feil på noen områder, om han hadde sine 
svake sider, er ikke egentlig dette noe som svekker ham som menneske. Tvert imot, det øker 
og styrker vår beundring for hva han tross alt utrettet. Det styrker vår respekt for hva et 
menneske kunne oppnå, og det kan også gi oss en tro på at vi, med alle våre egne feil og 
begrensninger, kanskje kan være i stand til å følge Gotamas veiledninger og utvikle noe av 
den visdom og medfølelse som lyser ut av hans belæringer selv etter to og et halvt tusen år. 

Gjenfødelse er svært usannsynlig. Nevrovitenskapen har vist oss at alle mentale 
funksjoner, dvs. sinnet med dets funksjoner, er så nær knyttet til strukturer i hjerne og 
sentralnervesystem at dersom disse strukturene blir skadet, mister vi de tilhørende mentale 
funksjonene. Ved døden blir ikke bare enkelte strukturer skadet. Hele systemet bryter 
sammen. Da er det meget usannsynlig at noen av disse funksjonene skulle gå videre på egen 
hånd, over til en ny biologisk enhet, over til et nytt menneske eller dyr. Det ville måtte 
forutsette at mennesket har en immateriell sjel, noe Gotama faktisk avviste og polemiserte 


sterkt mot. 

Men det kan selvsagt hende at jeg tar feil. Ingen har kommet tilbake og fortalt hva 
som skjer etter døden, så vi kan ikke si at vi egentlig vet noe. (Da ser jeg bort fra de såkalte 
nær-døden-opplevelsene, som er nettopp hva de kalles: nær døden, men ikke død.) Kanskje 
våkner jeg tross alt opp til et nytt liv etter døden. I så fall er det ikke noen stor greie. Det betyr 
bare at jeg får begynne på”n igjen med oppvekst, skolegang, pubertet, videre utdannelse, finne 
jobb, finne partner, osv. — hvis jeg da er heldig nok til å bli født i et hjørne av verden der dette 
er mulig, noe som mange mener kan se ut til å bli mindre og mindre sannsynlig slik verden 
utvikler seg. 

Men at jeg har et liv her og nå, er noe jeg vet. Og da er det opp til meg selv å gjøre det 
beste ut av det, å prøve å utvikle vennlighet og innsikt her og nå. Blir jeg ikke født igjen, kan 
jeg likevel leve et godt liv her og nå. Og skulle jeg bli født igjen, blant guder eller blant 
mennesker, har jeg kanskje lagt et godt grunnlag for en bedre tilværelse der. Det er interessant 
å se at Gotama faktisk ga uttrykk for de samme tankene i en samtale han hadde med 


kalamafolket: 


Den edles elev, kalamaer, som har et slikt sinn uten hat, et slikt sinn uten motvilje, et 
slikt sinn uten urenheter, et slikt foredlet sinn — han finner de fire oppløftende tanker 
her og nå: 

Sett at det finnes en annen verden, og at gode og onde handlinger bærer frukt 
og får sine følger. Da kan det hende at jeg går til en lykkelig eksistens i en himmelsk 
verden etter døden, når kroppen ikke er mer. Dette er den første oppløftende tanke 
som han finner. 

Men hvis det ikke finnes noen annen verden, og gode og onde handlinger ikke 
bærer frukt og ikke får noen følger? Da lever jeg likevel fredelig og lykkelig i denne 
verden, uten hat og motvilje. Dette er den andre oppløftende tanke som han finner. 

Sett nå at ondskapen faller tilbake på den som gjør ondt? Men jeg har ikke 
onde tanker overfor noen, så hvordan kan da noe vondt komme til meg? Dette er den 
tredje oppløftende tanke som han finner. 

Men selv om det ikke er slik at ondskapen faller tilbake på den som gjør ondt, 
så ser jeg at jeg likevel blir foredlet enten det nå er slik eller slik. Dette er den fjerde 


oppløftende tanke som han finner. 

Den edles elev, kalamaer, som har et slikt sinn uten hat, et slikt sinn uten 
motvilje, et slikt sinn uten urenheter, et slikt foredlet sinn — han finner disse fire 


oppløftende tankene her og nå." 


Det viktige er å utvikle et foredlet sinn, et sinn uten hat, uten motvilje og urenheter, mente 
Gotama. Hva vi mener eller tror om et liv etter dette, er ikke viktig. Det at Gotama her stiller 
alternativene så åpent, må vel kunne sies å være temmelig eksepsjonelt for en som senere har 


fått status som *religionsstifter”. 

5. Naturen, Gotama og vi 


Noen mener at teorier om gjenfødelse setter oss inn i en sammenheng der vi blir et ledd i 
naturens store kretsløp, der vi blir en del av naturen, en del av selve universet. Hvis vi kaster 
vrak på disse teoriene, mister vi noe verdifullt, sier de. Vi mister en følelse av samhørighet 
med alt som lever, en følelse av samhørighet med selve universet. 

Men er nå dette egentlig riktig? Er gjenfødelsesteorier det eneste som kan gi oss en 
slik følelse av samhørighet? Nei, naturvitenskapen gir oss nøyaktig det samme, og det på en 
måte som tåler å bli gjenstand for en kritisk undersøkelse. Naturvitenskapen viser oss at vi er 
en del av naturen. Vår kropp består av de samme grunnstoffene som finnes ellers i universet. 
Naturvitenskapen kan fortelle oss at hydrogenet i kroppen vår stammer fra selve universets 
begynnelse for over 13 milliarder år siden, og at de øvrige grunnstoffene i kroppen vår ble til i 
enorme stjerneeksplosjoner lenge før vårt solsystem ble til. Vi består av stjernestøv. Dette er 1 
sannhet svimlende perspektiver, og jo mer vi tar inn over oss av naturvitenskapens 
erkjennelser, jo større ærefrykt får vi for vår egen forhistorie og for det universet vi hører så 
uløselig sammen med. Videre kan naturvitenskapen fortelle oss at de samme kjemiske 
prosessene foregår i vår kropp som i andre levende vesener. Viktige elementer i vårt 
genetiske arvemateriale har vi felles ikke bare med våre nære slektninger i dyreverdenen, men 
også med insekter, planter og mikroorganismer. Alt som lever, tilhører en eneste stor familie, 
og evolusjonslæren viser oss hvordan de forskjellige grenene på slektstreet har vokst ut fra 
samme felles opphav. Dette er erkjennelser basert på observasjoner og omhyggelig forskning, 
ikke på gamle religiøse teorier. 

Om vi går dypere inn i studiet av naturen, som er det samme som studiet av oss selv, 
finner vi større og større grunn til undring og ærefrykt. Jeg skal være forsiktig med å skrive 
om kvantefysikk, for siden dette er et område som ingen helt forstår, har det dessverre også 
blitt en takknemlig tumleplass for sjarlataner og fantaster. Men ettersom kvantefysikken gir 
en beskrivelse av hvordan de elementære bestanddelene vi består av, oppfører seg, vil jeg 
bare si at jo mer vi prøver å forstå av kvantefysikkens bisarre verden, jo mer innser vi at 
“tingene er ikke slik vi ser dem, men de er heller ikke annerledes”, som det står i 


Lankavatarasutra, en senere buddhistisk tekst fra ca 350—400 e.Kr. En liten trøst til oss som 

står perplekse tilbake og forstår mindre og mindre og mindre av naturen etter å ha gjort noen 
spede forsøk på å forstå kvantefysikken, gir disse ordene som den fremstående amerikanske 
kvantefysikeren Richard Feynman skal ha uttalt: *Den som tror han forstår kvantefysikk, har i 
alle fall ikke forstått kvantefysikk!” 

Så vi må bare erkjenne at vi ikke forstår alt, at vi kanskje aldri kan forstå alt. Men da 
er det også viktig å erkjenne at når vi faktisk ikke vet, kan vi ikke uten videre hoppe bukk 
over problemene ved å trekke et svar fra oldtiden som en kanin opp av hatten. 

Hva har så dette med Gotama å gjøre? Jo, vi bør være klar over at det er intellektuelt 
uredelig å bruke Gotama til å forklare noe Gotama slett ikke kan forklare, noe han 
sannsynligvis heller aldri hadde til hensikt å forklare. Livet og døden, universets storhet, 
menneskets plass og rolle i universet — dette er temaer som ligger hinsides Gotamas lære. 

Men vårt eget sinn, våre sanseinntrykk og vår kropp er likevel en del av naturen, og i 
den forstand kan vi likevel si at mye av Gotamas lære handler om å utforske naturen. Ved en 


anledning sa han det slik: 


For verden er nettopp her, sier jeg, i din egen favnlange kropp med alle dens tanker og 
forestillinger. Og her er verdens begynnelse, her er verdens ende, og her er veien som 


fører til verdens ende.” 


Gotama var ikke naturforsker i moderne forstand. Men han innså at vi er en del av universet 
og universet er en del av oss, og ved å utforske denne virkeligheten slik vi opplever den, kan 
vi lære noe vesentlig både om oss selv og om verden. I så måte var Gotama en naturforsker, 
og de som følger Gotamas lære og finner verdier 1 denne, er også åpne for moderne 
naturforskning og følger gjerne med på den i den grad de har tid og anledning til det. 

Men naturen gir oss jo ikke bare forskerglede og intellektuelle opplevelser. Naturen er 
også en rik kilde til rekreasjon og skjønnhetsopplevelser. Det kan se ut til at Gotama ikke var 
så opptatt av slike skjønnhetsopplevelser, for han sier ikke mye om dette. Men han hadde 
ikke noe imot at andre gledet seg over naturen og dens skjønnhet, og da en av hans nærmeste 


elever, Kassapa den store, skildret naturen i lyriske vers, hadde Gotama ingen innvendinger. 


Etter matrunden 

vandrer jeg, Kassapa, 
fjellets steile stier. 
Uten bånd 

mediterer jeg her — 


høyt over angst og redsel. 


Etter matrunden 
vandrer jeg, Kassapa, 
fjellets steile stier. 
Uten bånd 

mediterer jeg her — 


høyt over lystens flammeverden. 


Etter matrunden 
vandrer jeg, Kassapa, 
fjellets steile stier. 
Uten bånd 

mediterer jeg her — 


høyt over sinnets sorte strømmer. 


Overstrødd med moskusroser 
bølger høylandets saftige enger, 
elefantens trompetstøt slår mellom berg... 


— disse fjellene gjør meg glad. 

Som tordenskyer står blåne bak blåne 
... Og se det kjølige, friske skimmer 
av regn i de røde billenes vinger! 


— disse fjellene gjør meg glad. 


Kledd i tordenskybankenes farge 

kneiser tinder som spir og tårn 
over elefantbrølets gjallende ekko ... 


— disse fjellene gjør meg glad. 


Åsenes skoger glitrer av regn 

og brer sitt løv over vismenn på vandring 
og påfugl som skriker i trekronene ... 

— disse fjellene gjør meg glad. 


Dette er nok, 

det er alt jeg behøver 
for å leve i meditasjon. 
Dette er alt 

en flittig munk behøver 


for å trene oppmerksomheten. 


Dette er nok, 

det er alt jeg behøver 

for å leve tilfreds som munk. 
Dette er alt 

en flittig munk behøver 


for å fordype seg i sinnet. 


Over åssider dekket av linblomster blå 
som regnskyer myldrer vingede skarer 
hyllet i brusende, glansfulle fjær ... 

— disse fjellene gjør meg glad. 


Fri fra byenes trengsel, befolket 


av hjort og gaseller i flokk — og fugl 


i fargesprakende, muntre mengder ... 

— disse fjellene gjør meg glad. 


Klare kilder og bekker perler 
rundt knivskarp stein — vannliljetjern 
svaler apens sorte fjes og slukker hjortens tørst ... 


— disse fjellene gjør meg glad. 


Ikke engang den vakreste musikk 
gir meg slik fryd og glede 
som når jeg dypt konsentrert og våkent 


skuer den sanne lærens natur!” 

6. Sekulær buddhisme 


Som vi tidligere har nevnt, finnes det mange former for buddhisme. Det er mange måter å 
praktisere Gotamas lære på, og den lar seg integrere i enkeltmenneskets privatliv og i 
forskjellige samfunns kultur på mange forskjellige måter. De fleste forskjellige variantene av 
buddhisme vil være forenlige med det aller meste som er skrevet i denne boken. Gotamas 
lære er fundamentet for dem alle. Men i tillegg til dette fundamentet har de fleste utarbeidet 
mer religiøst pregede tradisjoner, forskjellige myter og forskjellige former for ritualer. 

Vi har sagt det før, men vil gjerne understreke dette nok en gang. Innenfor alle skoler 
og retninger kan man finne personer som mener å vite hva som er “god buddhisme”, hva som 
er "riktig buddhisme”. Pussig nok faller den gode og riktige buddhismen de postulerer, gjerne 
sammen med vedkommendes eget livssyn, eller med hva deres lærere har dosert. Dette mener 
de er god og riktig buddhisme, og alle andre former for buddhisme, som ikke legger fokus 
nøyaktig slik disse personene selv vil legge det, avfeies som dårlige eller "misforståtte” eller 
*utvannede” former for buddhisme. Den sekulære buddhismen er seg bevisst at dette er en 
grøft man lett kan falle i, og prøver derfor etter beste evne å unngå den. Sekulær buddhisme 
anerkjenner at grunntekstene åpner for forskjellige mulige tolkninger, og vil ikke sette fram 
krav på å være de eneste som forstår hva som er “god buddhisme”. Vi hevder ikke at vi, og 
bare vi, har forstått Gotamas undervisning. 

Sekulære buddhister har ikke noe imot at andre velger en religiøs tilnærming, og selv 
om det i enkelte situasjoner kan være fristende å polemisere litt imot disse religiøse 
tilnærmingsmetodene, har vi egentlig full respekt for at noen mennesker velger disse, og vi 
kan gjerne samarbeide med dem. Selv om vi mennesker er likeverdige, er vi ikke like. Vi har 
forskjellige preferanser. Mange føler at myter, ritualer, statuer, bilder og andre religiøse 
attributter gir mye på det følelsesmessige plan, og at en sekulær buddhisme kanskje kan 
fortone seg noe tørr og prosaisk. Poenget her er å vise at Gotamas lære også har noe å gi til 
dem som ikke ønsker å delta i noen religion, eller som eventuelt føler en sterkere tilknytning 
til en annen religion. Som vi tidligere har sagt, er sekulær buddhisme irreligiøs og uavhengig 


av om man er buddhist, kristen, agnostiker, muslim, ateist eller annet. 

Det har faktisk alltid vært sekulære tendenser i buddhismen, noe som har kommet 
sterkere eller svakere til uttrykk i de forskjellige buddhistiske kulturene opp gjennom tidene. 
Det er ikke vanskelig å finne sekulære, ikke-mytiske og ikke-religiøse tendenser i de gamle 
tekstene, selv om det også myldrer av mytiske og religiøse tendenser. Noen skoler og 
læremestere har mer eller mindre lagt de religiøse aspektene til side og fokusert på trening av 
sinnet, meditativ trening og utvikling av innsikt. Tradisjonell zen-buddhisme, for eksempel, 
har sin rikelige del av myter og ritualer, men innenfor den tradisjonen finnes det også små 


anekdoter som viser en mer sekulær tilnærming. 


Det fortelles at keiseren av Kina innkalte en zen-mester og stilte ham en rekke 
spørsmål. Til slutt spurte han: 

“Hva skjer med deg når du dør?” 

“Det vet jeg ikke,” svarte mesteren. 

*Men er ikke du en zen-mester, da?” 


“Jo, men jeg er ikke en død zen-mester.”” 


Denne anekdoten viser en åpen holdning til død og gjenfødelse, som står i motsetning til den 
mer vanlige og til tider nokså dogmatiske troen på gjenfødelse vi finner hos de fleste 


buddhister. 


Zen-mesteren Bankei var midt i en preken da en mann fra en rivaliserende 
buddhistskole avbrøt ham og begynte å snakke høyt om alle de vidunderlige miraklene 
hans lærer kunne gjøre. 

“Hva med deg? Kan du gjøre noe mirakel?” spurte mannen provoserende. 

*Naturligvis kan jeg det,” svarte Bankei. 

“Og hvordan ser så dine mirakler ut, da?” 

*Når jeg er sulten, spiser jeg. Når jeg er søvnig, går jeg og legger meg. Det er 


mine mirakler,” svarte Bankei.” 


Dette er etter min mening en av de dypeste og vakreste historiene fra noen buddhistisk 


tradisjon. På den ene side er den klart sekulær, i og med at Bankei avviser den religiøse 

mirakeldyrkingen. På den annen side peker Bankei på det mirakuløse i hverdagens små 
hendelser, verdien i de nære ting. 

For vår hverdag er en sammenhengende rekke av undere. Det er overhodet ingen 
grunn til at noe som helst skulle eksistere. Vi består av komplekse mønstre av 
elementærpartikler, som kanskje egentlig ikke er partikler, og kraftfelter, som kanskje 
egentlig ikke er kraftfelter. Vi har utstrekning i rommet, som slett ikke er noe tomt rom, og vi 
eksisterer i tid, som vi egentlig ikke forstår, siden tid og rom bare er forskjellige dimensjoner 
av et system som Einstein kalte romtiden. Og vi har en bevissthet som både er en del av 
universet og som gjenspeiler og registrerer det samme universet, og undres over det. 

Hvis du vil utforske vår fantastiske virkelighet fra innsiden, vil jeg anbefale at du leser 
veiledningene for oppmerksomhetstrening, som følger litt lenger ut i boken, og begynner å 
praktisere dem. 

Hvis du vil utforske vår fantastiske virkelighet fra utsiden, vil jeg anbefale at du tar 
deg tid til å orientere deg litt i nyere naturvitenskap, og til det finnes det mange bra bøker.” 
Jeg vil også anbefale noen videoserier av Brian Cox og Brian Greene.” 

Jo mer vi lærer den fantastiske virkeligheten å kjenne, jo underligere og jo mer 
mirakuløs fortoner den seg. At vi i tillegg har sanser og en bevissthet som setter oss i stand til 
å registrere aspekter av denne fantastiske virkeligheten og i tillegg reflektere over den og 
undres over den, gjør den ikke mindre mirakuløs, og vi føler en dyp ærefrykt overfor livet og 
den utrolige virkeligheten vi lever i. Man kan gjerne si at dette er en religiøs følelse, og det er 
i så fall en form for religiøsitet som også de mest sekulære av oss trygt kan unne seg. 

Når vi innser dette, ser vi at mye av det konvensjonelle religiøse effektmakeriet lett 
kan bli som billig juggel og tivolieffekter i forhold til den fantastiske virkeligheten. 
Anekdoten om Bankei peker på nettopp dette. Det finnes også en annen zen-anekdote som 


sier noe av det samme, om enn på en annen måte: 


Da Banzan var ute og gikk på markedet, kom han til å overhøre en samtale mellom en 
slakter og kunden hans. 

“Gi meg det beste kjøttstykket du har,” sa kunden. 

“Da kan du ta hvilket stykke du vil,” svarte slakteren, “for det finnes ikke noe 


kjøttstykke her som ikke er det beste.”” 

Når vi innser at alt vi er omgitt av, er deler av den fantastiske virkeligheten, at alle deler er de 
beste og det bare er våre egne smålige "liker” og "liker ikke” som differensierer mellom dem, 
da trenger vi ingen frelser, da trenger vi ingen gud og da trenger vi ingen Buddha — og da 
trenger du ikke denne boken lenger, men kan kaste den på skraphaugen eller levere den til 
gjenvinning. 

Men hva så med himmel og helvete? Også her har zen en grunnleggende sekulær 
anekdote å by på, en anekdote som antyder at himmel og helvete ikke er metafysiske, men 


rent psykologiske tilstander som vi skaper selv: 


En samurai kom til zen-mesteren Hakuin og spurte: 

“Finnes det virkelig en himmel og et helvete?” 

“Hvem er du?” spurte Hakuin. 

*Jeg er samurai.” 

“Jasa, er du en samurai? Du ser ikke ut til å duge til stort!” 

Dette var en grov fornærmelse, og samuraien grep til sverdskjeftet. 

“A jasa, har du et sverd? Det er sikkert så sløvt at du ikke klarer å hogge hodet 
av meg engang!” 

Rasende trakk samuraien sverdet. Da sa Hakuin: 

*Nå står du ved porten til helvete!” 

Samuraien stanset brått, stakk sverdet i skjeden igjen og bukket for Hakuin, 
som sa: 


«Nå står du ved porten til himmelen!””* 


Noen har kritisert sekulær buddhisme for å være overfladisk. Dette er en 
misforståelse. Som vi har sett, handler den ikke bare om å finne fram til en levemåte som gir 
et godt liv for en selv og dem man omgås, selv om dette er et meget viktig aspekt av Gotamas 
lære. Den byr også på muligheter for dype erkjennelser, samtidig som den respekterer den 
enkeltes intellektuelle integritet og tilbyr en rasjonell måte å forstå verden på som er i slekt 
med vitenskapelig tenkemåte og lett lar seg kombinere med denne. Det kan med en viss rett 
sies at de erkjennelser man kan oppnå gjennom innsiktstrening, går langt dypere enn hva de 


tradisjonelle religionene kan tilby. 

En annen kritikk som har vært rettet mot sekulær buddhisme, og da særlig fra 
personer som følger en eller annen av de tradisjonelle buddhisme-skolene, er at den sekulære 
buddhismen ikke er *ekte buddhisme” (hva nå det måtte være), fordi den driver med såkalt 
“cherry picking”, det vil si at den plukker ut de aspektene av Gotamas lære den liker, og 
legger bort andre aspekter. Dette kan på sett og vis være riktig. Den sekulære buddhismen 
velger å se bort fra tidligere tiders kulturtilpasninger og plukker heller ut de helt sentrale 


delene av Gotamas lære som han oppsummerte slik: 


Hva er det jeg har fortalt dere, munker? 
Jeg har fortalt dere om lidelsen, lidelsens årsak, lidelsens opphør og veien til 


lidelsens opphør, munker.” 


En annen oppsummering finner vi 1 dette verset fra Dhammapada: 


Å unngå å gjøre det onde, 
gå inn for å gjøre det gode, 
foredle sitt eget sinn — 


det er de våknes budskap.” 


Dette er grunnlaget for sekulær buddhisme. Og hvis dette er “cherry picking”, ja, så får det 
være det. 

Det som kritikerne imidlertid så behendig glemmer, er at ingen av de tradisjonelle 
skolene kan gjøre krav på å presentere Gotamas opprinnelige og uforfalskede lære. Alle de 
tradisjonelle skolene har tilpasset læren, lagt til og trukket fra, utviklet nye former for praksis, 
ritualer og filosofi og trukket inn elementer fra de forskjellige kulturene i de landene der disse 
formene for buddhisme har florert. De har alle bedrevet en ivrig og gjennomført “cherry 
picking”. Og jeg ser ikke noe galt i det. Hvis noen mot formodning skulle bli i stand til å 
rekonstruere Gotamas opprinnelige og uforfalskede lære i alle detaljer, slik den ble presentert 
og praktisert i India for 2500 år siden, ville den kanskje passe best i en museumsmonter. Alle 
de levende formene for buddhisme som har eksistert og som eksisterer, er tilpasset levende 


mennesker i forskjellige kulturer og livssituasjoner. Og dette er helt nødvendig dersom 

levende mennesker skal kunne ha nytte av den. De tilpasningene den sekulære buddhismen 
har foretatt, er selvsagt ikke nøyaktig de samme som zen har foretatt, og heller ikke de samme 
som de tilpasningene theravada, tibetansk buddhisme, nichiren, tendai, eller det rene lands 
buddhisme har foretatt. Men prosessen bak tilpasningene er nøyaktig den samme. Det handler 
om å gjøre verdiene i Gotamas lære tilgjengelige for levende mennesker. Og mens tidligere 
tiders tilpasninger gjorde Gotamas lære mer tilgjengelig for tidligere tiders mennesker i 
kulturer og områder langt borte fra vårt eget land, arbeider den sekulære buddhismen for å 
gjøre Gotamas lære tilgjengelig for levende mennesker i vår egen tid, for levende mennesker i 
vår egen kultur, det vil si for deg og for meg. 

Det er flere som har fremmet den sekulære formen for buddhisme i nyere tid, men den 
mest sentrale og best kjente av disse er kanskje Stephen Batchelor, som har en solid 
erfaringsbakgrunn fra sin tid som tibetansk munk og deretter munk i koreansk zen.” I 
samarbeid med andre har Batchelor også utarbeidet et manifest, en form for veiledende 
prinsipper for sekulær buddhisme slik de ser den. Og selv om dette ikke er noe bindende 
dokument, kan det være av interesse å se hvordan de velger å utforme disse veiledende 


prinsippene: 


Sekulær buddhisme handler om å praktisere Gotamas fire edle sannheter i denne 
verden. Den oppmuntrer til å ha en naturalistisk og pragmatisk holdning overfor 
læren, og prøver å legge en ramme for personlig og sosial utvikling innenfor vår tids 


kulturelle kontekst. 


Veiledende prinsipper 

Forståelse 

Sekulær buddhisme ser Gotama som et menneske som levde i sin tids kulturelle 
kontekst. 

Sekulær buddhisme ser de fire edle sannheter som en korrekt empirisk 
beskrivelse av hvordan det er å leve, og som en metodologi for forståelse, sosial atferd 
og indre utvikling. 

Sekulær buddhisme ser gruppen av praktiserende som en viktig faktor for å få 


til en positiv utvikling av samfunnet. 

Formål 
Sekulær buddhisme støtter en oppmerksomhetskultur og vil gjøre denne læren og 
treningen mer tilgjengelig. 
Sekulær buddhisme støtter en utviklingskultur der personlig vekst kombineres 
med mellommenneskelig vekst for å bedre samfunnet og sosiale samhandlinger. 
Sekulær buddhisme støtter en oppvåkningskultur som henter inspirasjon fra 


både buddhistiske og ikke-buddhistiske, både religiøse og sekulære kilder. 


Egenskaper 
Sekulær buddhisme er naturalistisk, idet den viser til naturlige årsaker og virkninger 
som kan påvises i den verden vi kjenner. 

Sekulær buddhisme er uavhengig av former, noe som gjør den fleksibel og i 
stand til å bli integrert i dagliglivet i mange forskjellige kulturelle kontekster. 

Sekulær buddhisme er inkluderende og fremmer lærdom og praksis på tvers av 


kulturer og tradisjoner. 


Verdier 
Mennesker 
Sekulær buddhisme mener at alle mennesker har verdi, og at de er i stand til, og har 
lik rett til, forståelse og praksis. 
Sekulær buddhisme verdsetter å dele autoritet og ansvar mellom likeverdige. 
Sekulær buddhisme verdsetter meningsfylt dialog og kritiske undersøkelser for 


stadig å forbedre forståelsen og praksisen. 


Tradisjon 
Sekulær buddhisme verdsetter fortellingene fra de buddhistiske tradisjonene som 
metaforiske uttrykk for meningsfylt og praktisk undervisning. 

Sekulær buddhisme verdsetter de buddhistiske tradisjonenes tekster som 


redskap for studier, lærdom og praksis. 

Sekulær buddhisme verdsetter individuelle valg og kreativitet når det gjelder 


hvilken form for praksis som passer for den enkelte. 


Som vi ser, er dette ikke annet enn et noe mer formelt uttrykk for de tankene som hittil har 
vært presentert i denne boken. 

Dersom vi følger Gotamas veiledninger, det være seg fullt ut eller bare et stykke på 
vei, dersom vi lar oss inspirere av Gotamas ord, kan det hende vi lærer å glede oss mer over 
øyeblikket, at vi lærer å se gleden og skjønnheten i kunsten, naturen og hverdagen, at vi lærer 
å møte hverandre med større vennlighet og velvilje, og at vi lærer å slippe taket i en mengde 
unødvendige bekymringer. For Gotamas lære er en smilets og gledens filosofi. 

Det finnes også poeter som viser oss verdien av hverdagen, verdien i de små ting. En 


av disse er dikteren Helge Torvund, som sier det slik: 


Kvardagen kjem til oss overalt. Ein kan reise langt av stad. Ein kan gå på fabelaktige 
konsertar, eller sjå ein fascinerande film på kino eller TV. Verta rykka bort og reisa 
inn i noko anna. Men kvardagen kjem alltid attende. Står der og pustar i bakken. Å, er 
du der igjen? 

Å vera her. Om du pustar i jærluft eller yorkshireluft, om det angar av vår og 
hevd over jordene på Jæren eller av røyk frå folk som fyrar med kol, eller frå 
damplokomotivet som passerer like ved; alltid kjem kvardagen og klappar deg på 
skuldra og seier: “Vel, vel, vel. Nåden var her og lyste på ditt andlet. Du opplevde ei 
magisk stund av det heilage fordi du såg inn i dette eventyrlege: at ting er til. At det er 
ufatteleg og magisk at eit lam kan finnast. At eit gammalt keltisk skulpturandlet kan 
sjå deg. Men skyer kjem. Regn fell. Helikopter fell. Dødens kvist av ein knoklete 
finger rører ved di skulder. Og du fell sjølv. Du fell inn i otte og sorg og mørke 
skuggekledde tankar. Eller du bare byrja å kjede deg over motbakkane. Sorgsvingane 
som ingen ende tar. Men eg, Kvardagen, er alltid her for å ta imot deg når du fell. Eg 
er her med mine ingentingsting. Mine småtings tatl og tusk. Ikkje sjå etter frelse og 


fres. Bare gå sakte inn 1 det som eg legg ut til deg. Det finst ingen annan veg enn 

verda som eg er. Når eg møter deg kvar dag, kan du stola på dette: Trø på min sølete 
veg, og du skal kjenna dine eigne steg.” 

Så eg går opp morgonbakken og eg finn ein benk. Og endå ein benk. Eg pustar 
ut. Og eg høyrer ein rødstrupe trille ut sine vårtonar i fuktig luft. Eg ser ukjente 
menneske opna sine andlet i eit smil og eit *Good morning, love!” Og eg går litt for 
meg sjølv under høge tre. Og eg græt. Eg bøyer meg under tyngda av menneska sine 
vilkår. Under furugreiner og kråkeskuggar. Eg høyrer kråkene diskutera håst på andre 
sida av enga. Eg kjenner verda koma meg i møte og ta meg i neven, og eg kjem ut att 
av skuggen. Med eit forsiktig smil går eg saman med kvardagen til butikken for å 


kjøpa egg og vatn.” 


Kan det sies bedre enn dette? 


Jeg har alltid satt stor pris på Arne Paasche Aasens dikt *De nære ting”. Noen har 


ansett det for å gjengi en litt enkel, nesten banal livsfilosofi. Men med det tilsynelatende 


banale er vi tilbake der vi startet i denne boken. Det tilsynelatende enkle og banale har noen 


ganger større dybder enn hva mange oppfatter ved første øyekast. Om vi ser dette diktet i 


relasjon til innsiktstreningen, om vi ser det i relasjon til Gotamas lære om sinnet, ser vi at på 


en slik bakgrunn rommer diktet en meget dyp livsfilosofi som samsvarer forbløffende godt 


med den sekulære buddhismen: 


Ditt sinn monne flyve så vide omkring, 
det er som du glemmer de nære ting, 
det er som du aldri en time har fred, 


du lengter bestandig et annet sted. 

Du syns dine dager er usle og grå, 
hva er det du søker, hva venter du på? 
Når aldri du unner deg rast eller ro, 


kan ingen ting vokse og intet gro. 


Gå inn i din stue, hvor liten den er, 

så rommer den noe ditt hjerte har kjær. 
På ropet i skogen skal ingen få svar, 


finn veien tilbake til det du har. 


Den lykken du søker bak blånende fjell, 
kan hende du alltid har eiet den selv. 
Du skal ikke jage i hvileløs ring, 


men lær deg å elske de nære ting. 


Dette diktet kunne gjerne ha stått som avslutning på dette kapitlet, men siden jeg åpnet boken 


med å spørre om lykke, skal jeg vende tilbake til dette temaet og la Gotama få ordet: 


Lykkelig den som har venner 

som hjelper til når det trengs. 
Lykkelig den som er vel tilfreds 
med det lille han har. 

Lykkelig den som har gjort noe godt 
når livet går mot sin slutt. 

Lykkelig den som kan legge bak seg 


alle slags lidelser. 


Lykkelig den som kan tjene sin mor 
her i verden, og likedan tjene sin far. 
Lykkelig den som kan leve som munk 


her i verden og leve et edelt liv. 


Lykkelig den som gjør godt hele livet 
og eier en velgrunnet overbevisning. 
Lykkelig den som har vunnet seg innsikt 


og aldri mer gjør noe ondt. 

7. Dhamma — Gotamas lære 


For å forstå Gotamas forslag til hvordan vi kan få et godt liv, må vi først sette oss inn i hans 
lære om hvordan vi mennesker fungerer. I det følgende skal vi foreta et lite dypdykk i læren 
hans og se nærmere på de verktøyene han tilbyr. 

Når vi nå skal se nærmere på hva Gotama hadde å si, kan vi like så godt innføre et ord 
han selv brukte om læren sin. Han kalte den dhamma. På sanskrit heter det dharma, et ord 
som kanskje flere kjenner. Men siden dharma er et ord som brukes både i hinduismen og 
buddhismen, har det en rekke forskjellige betydninger. For å unngå misforståelser, skal vi har 
bare bruke paliversjonen dhamma, og da om innholdet i den læren Gotama la fram. 

Hva er så dhamma? Hvordan er Gotamas lære? Dhamma handler i første rekke om 
mennesket, om deg og meg, og om hvordan vi kan innrette livet vårt slik at det blir godt å 
leve. Og for at livet skal bli godt å leve, må vi kjenne oss selv. Jo mer vi forstår av våre egne 
opplevelser og reaksjoner, jo bedre blir vi i stand til å reagere slik at vi ikke skaper ubehag, 
lidelser og smerte for oss selv og for andre. 

Men det er ikke så lett å forstå oss selv. Vi kan gruble og tenke, vi kan lese bindsterke 
verker om psykologi og filosofi — men til syvende og sist handler det om å se direkte hva som 
foregår i vårt eget sinn og vår egen kropp, ikke om hva andre mener foregår der. Det vil si at 
vi 1 første omgang trenger en metode for å observere og utvikle vårt eget sinn. Gotama la fram 
et knippe praktiske og konkrete metoder for å foreta slike observasjoner, og det er kanskje 
nettopp her han skiller seg klart ut fra andre læremestre opp gjennom historien. Gotama satser 
ikke i første rekke på å gi oss svarene, men på å gi oss verktøy for selv å finne svarene. 

Vi må også forstå våre relasjoner med andre mennesker og med resten av det miljøet 
vi lever i. Vi påvirker andre og andre påvirker oss, og for å få et godt liv selv er det nødvendig 
at vi gjør vårt beste for at også andre skal få et godt liv. Alt henger sammen med alt, som det 
heter. Ved å hjelpe andre, hjelper vi oss selv. Og ved å hjelpe oss selv, hjelper vi andre. Det 


finnes en liten historie som illustrerer dette: 


En gang oppholdt Mesteren seg blant sumbhaene, i en av byene deres som het Sedaka. 


Der henvendte Mesteren seg til munkene og sa: 

“Det var en gang en stavakrobat som satte opp en høy bambusstav og sa til 
læregutten sin: 

*Kom her, kjære Medakathalika. Klyv opp denne bambusstaven og still deg 
oppå skuldrene mine.” 

‘Ja vel, lærer,” sa han, og gjorde som han hadde sagt. 

Og akrobaten sa videre: 

“Ta godt vare på meg, Medakathalika, så skal jeg ta godt vare på deg. Når vi 
passer på hverandre og tar godt vare på hverandre, kan vi vise kunstene våre og tjene 
penger, og komme trygt ned fra bambusstaven igjen.” 

Men læregutten Medakathalika svarte: 

“Jeg er ikke helt enig, lærer. Ta heller godt vare på deg selv, lærer. så skal jeg 
ta godt vare på meg selv. Når vi passer på oss selv og tar godt vare på oss selv, kan vi 
vise kunstene våre og tjene penger, og komme trygt ned fra bambusstaven igjen.” 

Slik skal det gjøres,” sa Mesteren. 

*Det er som læregutten Medakathalika sa. Tren oppmerksomhet med tanke på 
å ta vare på deg selv. Men tren også oppmerksomhet med tanke på å ta vare på andre. 
Tar du vare på deg selv, tar du vare på andre. Og tar du vare på andre, tar du vare på 
deg selv. 

Men hvordan tar du vare på andre ved å ta vare på deg selv? Det er ved praksis 
og regelmessig trening. Slik tar du vare på andre ved å ta vare på deg selv. 

Og hvordan tar du vare på deg selv ved å ta vare på andre? Det gjør du ved å 
vise tålmodighet, føre et ikke-voldelig liv og fylle sinnet med vennlighet og 


medfølelse. Slik tar du vare på deg selv ved å ta vare på andre.” 3 


Gotamas verktøysett kan derfor oppsummeres i tre punkter: forståelse, utvikling av sinnet og 


etikk. Under den første av disse kategoriene finner vi noen analytiske verktøy, verktøy som er 


til hjelp for å analysere vår egen livssituasjon, definere problemene og finne fram til 


løsninger. De to andre kategoriene inneholder praktiske verktøy, deriblant 


oppmerksomhetstrening eller innsiktsmeditasjon. Og selv om hvert verktøy kan brukes 


uavhengig av de andre verktøyene, fungerer de best sammen. 

Forståelse 


Vi tror vi kjenner den verden vi lever i. Men kanskje har vi blitt så vant med den at vi 
glemmer å se? Kanskje har vi vent oss til å betrakte våre egne rutinemessige tolkninger av 
verden og glemmer å se den direkte, slik den er? 

For å studere virkeligheten slik vi opplever den, er det viktig at vi tar oss selv på alvor 
og baserer oss på de data vi faktisk har tilgjengelige, det vil i første omgang si våre egne 
sanseinntrykk. I en berømt tekst, Kalamasutta, der Gotama talte til en gruppe mennesker fra 


kalama-folket, sa han: 


Ikke godta noe bare fordi det er skikk og bruk, eller tradisjon, eller bare fordi folk sier 
det, og heller ikke ut fra hellige skrifter, antagelser eller dogmer; heller ikke ut fra 
overfladisk resonnement eller tvilsomme filosoferinger; heller ikke ut fra en annens 
tilsynelatende autoritet og heller ikke ut fra respekt for en eller annen læremester. 
Nei, kalamaer, når dere selv vet at de og de tingene er sunne og gode, disse 
tingene må tenkende mennesker rose, fordi det fører til nytte og glede hvis en 
praktiserer disse tingene, — når dere selv vet dette, så godta de tingene og ta vare på 


dem.” 


Han anbefalte oss altså at vi ikke skal basere oss på en ytre autoritet, men observere selv og 
trekke slutninger på grunnlag av egne observasjoner. Det er en grunnholdning som er helt i 
samsvar med rasjonalisme og vitenskapelig tenkning, idet vi baserer oss på de tilgjengelige 
data, sanseinntrykkene, og ikke på forestillinger. 

Dette er imidlertid også en tekst som kan misforstås og misbrukes. Gotama uttalte 
dette i en kontekst der han oppfordret kalamaene til å bruke sin medfødte empati og sunne 
fornuft til å avgjøre hva som er etisk sunt og godt. Dessverre har noen misforstått denne 
teksten og brukt den som argumentasjon for at deres ideer, hva de nå enn måtte være, er like 
gode og riktige som andre, uavhengig av fakta, dokumentasjon eller metode, og deretter 
krever de at deres meninger ikke skal utsettes for kritikk. En slik forståelse av teksten strider 


klart mot hva vi ellers vet om Gotamas ord og tanker. 

Men vi bør også være klar over at vitenskapen og Gotama har forskjellige 
perspektiver på studiet av virkeligheten. I vestlig vitenskap har observatøren tradisjonelt hatt 
en tendens til å se tingene utenfra, ut fra et objektivitetsideal. Gotamas metode for å 
undersøke virkeligheten er derimot basert på å "begynne å grave der man står” og ta 
subjektiviteten, det vil si våre egne reelle observasjoner, på alvor. Fra dette utgangspunktet 
kan vi deretter betrakte “objektene” innenfra, uten å glemme at det observerende subjektet er 
en integrert del av virkeligheten. 

Filosofer har også hatt mange meninger og teorier om virkelighetens natur. Men vi 
skal prøve å styre unna ontologiske og spekulative teoridannelser, og heller gjøre bruk av en 
empirisk innfallsvinkel. Vår virkelighet er ikke et ontologisk eller metafysisk begrep. Vår 
virkelighet er den virkeligheten vi opplever her og nå. 

Dette perspektivet av radikal subjektivitet er det viktig å ta med seg inn i den videre 
drøftingen av Gotamas syn på mennesket og verden, for glemmer vi dette, kan mye av hans 
lære fortone seg nokså ubegripelig. Samtidig gjør dette perspektivet at denne læren blir 
etterprøvbar på en helt annen måte enn mange filosofiske systemer. Læren er basert på 
allmennmenneskelige observasjoner og allmennmenneskelige fenomener, ikke på luftige 
spekulasjoner. Dette betyr at leseren kan bruke seg selv som laboratorium og selv foreta 
observasjoner og rette blikket mot sin egen virkelighetsopplevelse for å se om læren stemmer 


eller ikke. Dette er et helt sentralt punkt som vi skal komme tilbake til om og om igjen. 

Gotamas menneskesyn 


For å kunne bruke de praktiske verktøyene Gotama la fram, kan det være bryet verd å sette 
seg inn i menneskesynet hans. Hva er egentlig et menneske? I Vesten kan man finne 
tradisjonelle forestillinger om at mennesket består av kropp og sjel, eller eventuelt kropp, sjel 
og ånd. Nyere vitenskap har stort sett forlatt denne måten å se mennesket på. 

For å forstå hva Gotama sier om dette, bør vi legge bort alle forhåndsoppfatninger og 
prøve å betrakte mennesket, det vil si oss selv, som om det skulle være første gang vi 
opplevde det. I zen-tradisjonen snakker man om å beholde en “vet ikke”-holdning eller en 
nybegynnerholdning til tilværelsen, og denne holdningen bør vi prøve å finne tilbake til. Se 
på hver liten opplevelse som om den skulle være helt ny og skinnende duggfrisk. Den danske 


dikteren Kumbel (Piet Hein) sa det slik: 


Dette nu 
er livets gry. 
Dét er nyt 


hvis du er ny. 


Dette kan være en innfallsvinkel til å finne skjønnhet og glede i de enkle ting i hverdagen, 
men det kan også være en innfallsvinkel til å forstå tilværelsens dypeste vesen. 
Som barn hadde vi denne evnen til undring, denne åpenheten for nye inntrykk. Men 

vi hadde den på en ureflektert og dels ubevisst måte, og forsto kanskje ikke helt å verdsette 
den. Senere har de fleste av oss vokst fra den, og vi betrakter verden med den voksnes litt 
trette og akk så verdensvante blikk som har sett alt før og ikke gidder å engasjere seg noe 
særlig for å se på de samme kjedelige tingene enda en gang. La oss likevel prøve å finne 
tilbake til denne barnlige undringen, men nå kombinert med vår voksne evne til refleksjon og 
analyse. 

Først bør vi ha tillit til oss selv, for vi er mennesker selv, og vi trenger ingen annen 
autoritet til å fortelle oss hvem vi er. Hver og en av oss har det laboratoriet og det 


måleutstyret som trengs — nemlig oss selv — for å foreta de nødvendige undersøkelsene av 

fenomenet menneske. Men vi trenger en metode, så vi ikke skal gå oss helt vill i mangfoldet 
av sanseinntrykk og tanker. Gotamas verktøysett er nettopp en slik metode, eller en samling 
av relaterte metoder. 

La oss foreta en liten undersøkelse. Legg fra deg boken et øyeblikk, og bare legg 
merke til hva du sanser. Jeg går ut fra at du sitter. Da kjenner du kroppen hviler mot 
underlaget. Du ser. Du ser møbler, du ser vegger, golv og tak i det rommet der du sitter. 
Kanskje ser du et bord med en kaffekopp på, og du ser boken som du har lagt fra deg. Du 
hører kanskje lyder fra andre som er i huset, kanskje musikk, kanskje trafikk i det fjerne. 
Kanskje kan du kjenne en eller annen lukt, og kanskje har du en eller annen smak i munnen 
også, hvis du kjenner godt etter. 

Men stopp! Dette blir helt feil. Hver av disse “observasjonene” er altfor komplekse og 
overleiret med intellektualiserte ideer og “viten”. Dette er ikke rene observasjoner. Det er 
observasjoner som vi allerede har lagt et lag med tolkninger over. Skal vi komme dypere inn i 
disse prosessene, må vi gripe saken an på en langt mer grunnleggende måte, og skille 
observasjonene fra tolkningene. La oss prøve en gang til. 

Du kjenner sanseinntrykk fra huden i lår og bakende. Vi tolker dette som at kroppen 
hviler mot et underlag som er enten hardt eller mykt, og for i det hele tatt å kunne snakke 
sammen om dette, trenger vi denne tolkningen og de ordene den gir oss. Men prøv å legge 
merke til bare sanseinntrykkene. Du ser farger og former. Du hører lyder, høye eller lave, lyse 
eller mørke. Dette er de rene sanseinntrykkene. Det er dem vi må starte med, og for enkelhets 
skyld skal jeg i første rekke bruke synssansen som eksempel. 

Du har kanskje opplevd å se et foto av et kjent motiv, men tatt fra en uvant vinkel 
eller fokusert inn på bare en liten detalj. I begynnelsen finner du ingen mening i det du ser. 
Det er bare former og farger som ikke sier deg noe som helst. Men så med ett faller bitene på 
plass, og du kjenner igjen motivet og forstår hva du ser. Fargene og formene, før du 
gjenkjenner dem og identifiserer dem i forhold til tidligere erfaringer, kan vi kalle 
primærsanseinntrykkene, eller som Gotama kalte det: rupa, som betyr form. 

Du opplever altså visuelle former, visuell rupa. Men du har flere sanser enn bare 
synssansen, og du kan selv overføre disse betraktningene til også å gjelde de andre sansene. 
Gjennom hørselssansen opplever vi også tilsvarende primærsanseinntrykk, rupa, som først får 


mening etter at vi har klart å identifisere dem. Videre har vi smak og lukt. Kroppssansen kan 

videre deles inn i flere typer sanser, som berøring, temperatur, og andre. Gotama 
sammenfattet dem under betegnelsen berøring. Dette gir altså fem sanser: syn, hørsel, smak, 
lukt og berøring, som alle kontinuerlig opplever en strøm av primærinntrykk. 

Men de fem sansene utgjør ikke hele vår verden. Vi opplever kontinuerlig en strøm av 
minner, dagdrømmer, tanker, planlegging, eller mentale prosesser. Sinnet vårt leverer 
primærinntrykk på samme måte som sansene gjør det, og derfor omtalte Gotama også sinnet 
som en sans. Vi kan høre en melodi med øret, men vi kan også oppleve å få en melodi “pa 
hjernen”, der den spilles av for vårt indre øre uten at vi aktivt gjør noe for det. Tanker, ideer 
og minner kan oppstå spontant i sinnet. Dette må ikke oppfattes som noen mystisk "sjette 
sans”. Det er en ren beskrivelse av den virkeligheten vi opplever. Det er ren empiri. Vi 
opplever at vi ser, men vi opplever også at vi tenker. Derfor plasserer Gotama sinnet på linje 
med syn, hørsel og de øvrige sansene i denne sammenheng. 

Hvis vi kan tillate oss å kaste et lite sideblikk mot nevrovitenskapen her, så går 
signalene fra sanseorganene først inn til steder i hjernebarken som kalles de tidlige 
sansekorteksene. Der speiles den “ytre formen” eller sanseobjektet i mønstre i 
nervesystemene. Men dette er bare begynnelsen på persepsjonsprosessen. Det som gjenstår, er 


at hjernen, eller sinnet, bearbeider inntrykkene. 

De fem gruppene av personlighetsfaktorer 


I stedet for å snakke om at mennesket består av kropp og sjel, som har vært vanlig i Vesten, 
sa Gotama i stedet at det består av fem grupper av personlighetsfaktorer, eller khandha (som 
betyr *gruppe”). Disse fem gruppene er ikke “ting”, men prosesser, noe som skjer fra 
øyeblikk til øyeblikk. Den første av gruppen er rupa, form, som vi nettopp har beskrevet. Det 
hender at rupa oversettes som “materie”, men det er å sette saken fullstendig på hodet. Vi er 
vant til å tenke på materie som ting som virkelig eksisterer “der ute”. Rupa tar ikke stilling til 
om tingene virkelig eksisterer der ute eller ikke. Det er det prosessuelle inntrykket av “ting”. 
Kanskje eksisterer de virkelig der ute. Kanskje eksisterer de slik vi oppfatter dem. Kanskje 
eksisterer de som noe annet. Kanskje eksisterer de ikke i det hele tatt. Alt dette er irrelevant i 
denne sammenheng. Vi kan ikke vite hvordan tingene er i seg selv, som filosofen Kant var 
inne på. Men vi kan vite hvordan de er for oss, hvordan vi oppfatter og opplever dem. Det er 
det som er rupa. Dette er det eneste faste holdepunkt vi har. Dette er en problemstilling som 
også den buddhistiske filosofen Vasubandhu senere utforsket grundig i sin bok 
Madhyantavibhagashastra.* 

Primærinntrykkene av former forårsaker følelser. Og dette fører oss til den andre av de 
fem khandhaene, nemlig følelse, vedana. Følelser kan være svært komplekse, men Gotama 
går også her ned til de helt enkle grunnfølelsene “liker”, "liker ikke” og “verken liker eller 
liker ikke”. 

Det sies at førsteinntrykket av noen er viktig. I løpet av få sekunder danner vi oss en 
oppfatning av hvorvidt vi liker eller ikke liker vedkommende. Et slikt inntrykk er ikke 
rasjonelt, det er ikke basert på nøkterne og objektive overveielser ut fra omhyggelige 
observasjoner av den personen det gjelder. Nei, det er rett og slett en “følelse” vi får, en 
intuitiv følelse av at den personen virker sympatisk, eller den personen vil jeg ha minst mulig 
med å gjøre. 

Slike følelser av at vi liker det ene eller ikke liker det andre, er uhyre viktige for 
hvordan vi videre forholder oss til den eller det. Følelsen av “liker” og "liker ikke” kan være 
tydelig, eller den kan være subtil. Den nøytrale følelsen er svak og subtil, og vanligvis legger 


vi ikke merke til den. Noen vil hevde at den ikke er noe annet enn fravær av de to sterkere 

følelsene, men i Gotamas terminologi regnes den likevel som en selvstendig følelse. I 
motsetning til mer komplekse emosjoner er disse tre følelsene helt enkle og elementære, og vi 
kan kalle dem primærfølelser. Det er ikke helt klart om den tradisjonelle rekkefølgen av 
khandhaene er tilfeldig eller ikke, men for meg ser det ut til å være høyst signifikant at vedana 
nevnes direkte etter rupa, at følelsene står så tett på sanseinntrykkene. Det sier noe om at 
positive og negative følelser spiller en rolle på et tidlig stadium i de mentale prosessene, og 
de sier dermed også noe om hvor viktig følelseslivet vårt er. 

Nevrovitenskapsmannen Antonio Damasio gir flere eksempler på at pasienter som har 
fått ødelagt følelsessentre i hjernen, og dermed har mistet evnen til å like eller ikke like, 
mistet evnen til empati og antipati, også har store problemer med å treffe rasjonelle 
beslutninger, selv om de ellers kan være meget intelligente personer.” Intellektet går seg vill i 
logiske valgmuligheter. Ved at vi hekter en følelsevalør til bestemte opplevelser, ved at vi 
opplever at vi liker det ene, men ikke det andre, fungerer også den rasjonelle tankeprosessen 
mye bedre, idet vi da umiddelbart vet å styre unna valgmuligheter som medfører negative 
opplevelser, og heller prøver å oppnå slike som gir positive effekter. 

Neste gruppe er sañña, som kan oversettes som identifikasjoner, eller gjenkjenning. 
Hvis vi går tilbake til eksempelet over med et fotografi der du ikke umiddelbart kjente igjen 
motivet, men bare så det som forvirrende former og farger, er safifia det som skjer i det 
øyeblikket du gjenkjenner motivet og identifiserer det som for eksempel et nærbilde av en 
blomst. Identifikasjonene består altså av at rupa, formene eller primærsanseinntrykkene, blir 
sammenlignet med våre tidligere erfaringer. De blir sammenholdt med hele vår 
erfaringsbakgrunn slik at vi gjenkjenner dem og vet hva vi opplever. Først nå blir opplevelsen 
bevisst. Noen ganger blir safifia oversatt som persepsjon, men persepsjonsprosessen bør 
snarere ses som et uttrykk for rupa og safifia til sammen. Vi oppfatter former og identifiserer 
dem. Vi hekter følelsesvalører til dem. Vi liker noe av det vi opplever, og vi misliker andre 
ting. På den måten bygges vårt bilde av verden. 

De tre khandhaene vi til nå har drøftet, beskriver prosesser der vi er mottaker. Vi kan 
derfor se dem som passive, i den forstand at de skjer uten at vi har noen aktiv kontroll eller 
styring med dem. Aktiv medspiller i prosessene blir vi først i og med den fjerde av 


khandhaene, sankhara, som vi her kan oversette som reaksjoner, eller handlingsimpulser. De 

opplevelsene som de tre foregående khandhaene skaper, forårsaker komplekse 
reaksjonsmønstre i sinnet vårt. La oss tenke oss noen eksempler: 

Du hører en summelyd ved øret ditt — rupa. Du liker ikke dette — vedana. Du tenker at 
det er en mygg — sañña. Den umiddelbare reaksjonen — sankhara — er at du vil ha den vekk, 
og du vifter den bort med handa. Dette var en kortvarig sekvens, og den er over på et 
øyeblikk. Slike hendelser inntreffer stadig i livet vårt. 

Du hører gitarmusikk i radioen — rupa. Du liker det du hører — vedana. Du vet at det 
er gitar du hører — sañña. Du skulle ønske du kunne spille slik, du også — sankhara. Du går og 
kjøper deg en gitar, lærer deg det elementære, og begynner å øve. Dette skaper dermed et 
handlingsmønster som kan strekke seg over mange år, hvis du øver, får følelsen av at du får 
til noe på gitaren, og synes det er trivelig å spille. Kanskje nøyer du deg med å spille alene, 
for deg selv, eller kanskje du treffer andre musikkinteresserte, organiserer et uformelt band og 
driver samspill i ledige stunder. Og kanskje tar det av og dere blir berømte og får en mengde 
spilleoppdrag. På den måten kan en enkelt hendelse skape ringer i vannet som brer seg ut over 
mange år og berører mange mennesker. 

Vi ser altså at reaksjonene, sankhara, kan omfatte forskjellige sinnstilstander, som 
igjen inneholder ulike grupper av faktorer. I senere avhandlinger, den såkalte 
abhidhammalitteraturen, er det angitt hele 50 slike mentale faktorer, som står i et komplekst 
og skiftende samspill med hverandre og skifter fra sinnstilstand til sinnstilstand, fra øyeblikk 
til øyeblikk. Det vil bli for omstendelig å drøfte alle disse her, men vi kan nevne noen av 
dem. Noen av disse mentale faktorene er felles for alle sinnstilstander, som for eksempel 
inntrykk, intensjon og konsentrasjon. Med inntrykk menes her de impulsene vi får via rupa, 
vedana og safifia, som vi har beskrevet over. Intensjon peker ut et mål, for sinnet er alltid i 
bevegelse, på vei mot et eller annet mål. Dette målet kan riktignok skifte raskt. Gotama sa at 


det ikke finnes noe så flyktig som sinnet: 


Det som vi kaller sinn, tanke eller bevissthet, munker, det skifter fra det ene 
øyeblikket til det neste. Det er som en ape som kaster seg fra tre til tre. Den griper tak 
i en grein, slipper den og griper den neste, bare for å slippe den og gripe tak i den 
neste igjen. Slik er også det vi kaller sinn, tanke eller bevissthet — det skifter fra det 


ene øyeblikket til det neste." 

En viss grad av konsentrasjon sørger for at sinnet ikke bare sviver formålsløst omkring. 
Videre kan det inntreffe faktorer som tenkning, interesse og tiltakslyst, og det kan inntreffe 
forskjellige sunne eller usunne reaksjoner. Blant de sunne reaksjonene nevnes for eksempel 
vennlighet, medfølelse, giverglede, sinnsro, overbevisning, oppmerksomhet, selvrespekt og 
respekt for andre. Blant de usunne nevnes forvirring, rastløshet, hat, misunnelse, grådighet, 
selvgodhet og sløvhet. Disse mentale faktorene, eller reaksjonene i sinnet, er betinget av 
mange forskjellige faktorer, men det ligger også et element av fritt valg og ansvar her. Hvor 
stort dette elementet er, og om det kan relateres til diskusjonen om fri vilje i Vestens filosofi, 
skal være usagt. Men ifølge Gotamas tenkning er det på dette nivå intensjonene blir til, og 
intensjoner fører til handlinger. 

Handling heter kamma, eller på sanskrit karma. Dette ordet er det blitt knyttet mange 
assosiasjoner til, og det fortjener en grundigere omtale, så vi skal komme tilbake til det i et 
senere kapittel. Her skal vi heller fullføre gjennomgangen av de fem khandhaene, så vi kan få 
et helhetlig bilde av buddhismens menneskesyn. 

Den femte og siste khandhaen er viññana. Dette ordet oversettes vanligvis som 
“bevissthet”, men en slik oversettelse innebærer flere problemer. Hvis det er så at bare 
viññana står for bevissthet, ville det jo kunne oppfattes som om de andre khandhaene er noe 
som skjer ubevisst, noe som neppe blir helt riktig. Viññana har derfor et snevrere 
betydningsområde som bare delvis sammenfaller med det norske ordet “bevissthet”. Viññana 
er sammensatt av forstavelsen vi- som har den generelle betydning å skille, splitte, og ñana 
(av samme rot som gresk gnosis), som betyr viten eller kunnskap. Altså en slags analytisk 
skjelnen, vi kunne muligens også snakke om "skjelneevne”, eller kanskje heller "skjelnende 
bevissthet”. Men noen ganger blir ordet brukt i en så vid og generell betydning at “bevissthet” 
får være dekkende nok. Men leseren kan jo kanskje ha "skjelneevne” i bakhodet når vi 
snakker om bevissthet. Gotamas bruk av ordet “bevissthet”, altså egentlig viññana, er noe 
snevrere enn den vanlige vestlige bruken av ordet. 

Bevisstheten, viññana, er knyttet til sansene, så det finnes altså ikke bare én 
bevissthet, men en synsbevissthet, en hørselsbevissthet, smaksbevissthet, luktebevissthet, 
berøringsbevissthet og sinnsbevissthet. Ved hjelp av bevisstheten(e) vet vi at vi ser, hører, 


smaker, lukter, kjenner og tenker. Gjennom synsorganet får vi synsinntrykk som går videre til 

synsbevisstheten, og så videre for de andre sansene. Vi skjelner mellom de forskjellige 
inntrykkene og tankene, samtidig som bevisstheten også samler dem til en enhetlig 
opplevelsesverden. 

Det kan kanskje være på sin plass å oppsummere de fem khandhaene, eller grupper av 


personlighetsfaktorer: 


1. rupa — form 
. vedana — følelse 
. Safifia — identifikasjoner 


. sankhara — reaksjoner 


a A ù N 


. viññana — (skjelnende) bevissthet 


Hvis jeg har gitt inntrykk av at det er et lineært forhold mellom khandhaene, at form 
påvirker følelse, som påvirker identifikasjoner og deretter reaksjoner og bevissthet, er det på 
tide å rydde opp i denne misforståelsen. De bør heller betraktes som elementer som står i et 
dynamisk og gjensidig forhold til hverandre, der impulsene speiles og kastes fra det ene 
elementet til det andre i stadig skiftende mønstre. Mennesket er ikke et statisk fenomen. 

Vi ser videre at disse fem khandhaene ikke bare omfatter hele mennesket, men også 
hele menneskets opplevelsesverden. Det vi er vant til å tenke på som fysisk og psykisk, er 
integrert med hverandre i de prosessene som foregår. Sinn og materie er en dynamisk helhet i 
stadig forandring. Og i og med at de omfatter hele vår opplevelsesverden, kan man i en viss 
forstand også si at de omfatter hele verden, det vil si verden slik vi opplever den. For verden 
er nettopp her, sier jeg, i din egen favnlange kropp med alle dens tanker og forestillinger, sa 
Gotama.” Verden angår oss direkte, for på sett og vis er verden oss og vi er verden. Det 
finnes ikke noe skille mellom oss selv og verden. Dette vil få sine helt naturlige implikasjoner 
for buddhismens etikk, som vi senere skal se. 

Med dette har vi gitt en enkel grunnskisse av Gotamas menneskesyn. Jeg vil 
understreke enkel grunnskisse, for den buddhistiske litteraturen er rik på grundige og 
detaljerte analyser som går langt dypere til verks enn dette. Disse er samlet i den 
litteratursjangeren som kalles abhidhammalitteraturen. Som vi ser, er det en empirisk 


psykologi basert på introspektive observasjoner. Selve observasjonsmetodikken skal vi se litt 

nærmere på i kapitlet om innsiktstrening. Det tar utgangspunkt i mennesket, slik vi kan 
observere det her og nå, slik vi kan observere oss selv, og baserer sine analyser på dette her- 
og-nå-perspektivet. Det er ikke et mekanistisk og heller ikke et metafysisk eller religiøst, men 


et i ordets dypeste forstand humanistisk og sekulært menneskesyn. 

Sunne og usunne røtter 


Nå som vi har tegnet en skisse av de grunnprosessene som utgjør et menneske, kan vi gå 
videre til et spørsmål som har stått sentralt i mange religioner og filosofier: Er mennesket fra 
naturens side godt eller ondt? I vår tid finnes det filosofer som mener at mennesket i 
utgangspunktet var en "morderape” som brukte aggresjon til å løse problemer, og at vi fortsatt 
har disse iboende tendensene, slik at det bare er sivilisasjon, religion og lovverk som avholder 
oss fra en orgie i ran og drap. Andre, derimot, mener at vi opp gjennom evolusjonshistorien 
utviklet evnen til empati, samhold og samarbeid, og at vi opprinnelig nærmest levde i en 
uskyldstilstand som senere er blitt fordervet av sivilisasjonen. 

Sannheten ligger ofte et sted mellom ytterpunktene. Gotama hadde en mer nyansert 
oppfatning av denne problemstillingen enn disse filosofene. Han sa ikke at vi var overveiende 
gode eller overveiende onde, men at vi har begge typer tendenser i sinnet. Vi har tendenser til 
hat og aggresjon, vi har usunne røtter i sinnet, som han kalte det. Men vi har også tendenser 
til empati, vennlighet og samarbeid, eller sunne røtter i sinnet. 

For å forklare Gotamas syn på dette vil vi først minne om de fem gruppene av 
personlighetsfaktorer (khandhaene) som vi omtalte i foregående kapittel. Det er særlig to av 
disse gruppene som er aktuelle her: følelser (vedana) og reaksjoner (sankhara). Det handler 
om følelser, og det handler om hvordan vi reagerer på dem. Det handler kort sagt om hvorvidt 
vi reagerer klokt eller uklokt. 

Blant de mange mentale faktorene som var nevnt under sankhara-gruppen, er det seks 
som har en særlig tyngde, siden de setter sitt preg på og styrer mange av de andre faktorene, 
noe som igjen betyr at de er viktige for våre holdninger og vår atferd. 

Disse seks faktorene, som blir kalt rotfaktorer eller røtter, har sammenheng med 
primærfølelsene, vedana. Hver av disse seks røttene står for en tendens som vi alle har mer 
eller mindre av i sinnet. Men det er ikke en konstant størrelse. Den varierer. Noen ganger er 
den enkelte roten, eller rotfaktoren, så sterk at den kan dominere oppførselen. Andre ganger 
er den svak og overskygges helt av andre rotfaktorer. 

Som en sidebemerkning her kan nevnes at siden buddhismen har en sann overflod av 


dyptloddende analyser, er det mange som har fått inntrykk av at den er tørr, kald og 

intellektuell og ikke tar hensyn til menneskets følelsesliv. Men her ser vi hvordan Gotama 
understreker følelseslivets betydning for vår mentale konstitusjon. 

Hvilke seks “røtter” eller rotfaktorer er det da vi snakker om? Som vi nettopp har sagt, 
har de en tett sammenheng med primærfølelsene. Primærfølelsene (vedana) er “liker”, “liker 
ikke” og “nøytralt”. 

Hvis vi forholder oss uklokt til det vi liker, vil vi gjerne ha mer og mer av det. Vi 
prøver å kare til oss mest mulig av slikt som vi tror kan skaffe oss gode opplevelser, det være 
seg penger, anseelse eller makt. Vi kan også bli hektet på selve følelsen, selv om effektene er 
skadelige, som for eksempel under rusavhengighet. 

Dermed utvikler det seg både grådighet og gjerrighet, og dette danner en av de seks 
usunne røttene. For enkelhets skyld kan vi kalle denne roten for grådighet. Vi kunne også ha 
kalt den begjær, griskhet, eller lignende. Selv om vi av praktiske grunner velger å betegne 
hver av rotfaktorene med bare ett ord, bør vi huske at dette ordet står for en generell tendens 
som like gjerne kan omtales med en rekke andre synonymer, så vi ikke binder oss for mye 
opp i dette ene ordet. 

Hvis vi forholder oss uklokt til den motsatte primærfølelsen, "liker ikke”, vil vi føle 
irritasjon, motvilje og kanskje til og med aggresjon mot alt som oppleves som ubehagelig. Vi 
blir redde for å få vonde opplevelser, og frykten skaper motvilje og hat. Dette utgjør dermed 
den andre usunne roten i sinnet: hat. 

Den tredje av primærfølelsene er *verken liker eller ikke liker”, eller nøytralt. Den 
skaper intet engasjement i verken den ene eller den andre retningen, hvis vi forholder oss 
uklokt til den, men likegyldighet, sløvhet, giddeløshet. Dermed bryr vi oss ikke om å prøve å 
forstå verken oss selv eller den verden vi lever i. Dette har sammenheng med den tredje av de 
usunne røttene, nemlig uvitenhet eller forvirring, misforståelser, vrangforestillinger. 
Uvitenheten ligger også til grunn for de to foregående usunne røttene, siden de har 
sammenheng med at vi forholder oss uklokt, uforstandig eller tankeløst til naturlige 
primærfølelser i sinnet. 

Hvis beskrivelsen av menneskesinnet hadde stoppet her, ville vi i sannhet ha tegnet et 
mørkt og dystert bilde av mennesket, og vi kunne ha satt oss ned i skyggenes dal og jamret 


over vår elendige tilstand sammen med slike som snakker om menneskets arvesynd. 


62 


Men Gotamas psykologi er en humanistisk psykologi som skildrer hele mennesket. 
Den henger seg ikke ensidig opp verken i de positive eller de negative sidene, men gir et 
balansert og realistisk bilde. For sinnet inneholder også tre sunne røtter, og disse handler om å 
forholde seg klokt til de tre primærfølelsene. 

De tre sunne røttene giverlede, vennlighet og visdom, gir seg nesten selv, siden de er 
de usunne røttenes motsetninger. Det motsatte av grådighet er giverglede, gavmildhet, lysten 
til å dele med andre. Med giverglede forholder vi oss klokt til grådighet, siden vi innser at det 
ikke bare er vi som ønsker oss de og de tingene. Andre har tilsvarende ønsker, og hvis vi kan 
hjelpe dem med å oppfylle disse ønskene, så gleder vi både dem og oss selv. Da forholder vi 
oss klokt til grådigheten. Det motsatte av hat er vennlighet, nestekjærlighet, 
medmenneskelighet og medfølelse med andre. Vi ser at andre sliter med problemer akkurat 
som oss selv, og vi ser at om andre viser sinne og aggresjon, så kan vi forstå dem, selv om vi 
ikke vil gi igjen med samme mynt. Møter vi andre med velvilje og vennlighet, hjelper vi til 
med å redusere det samlede konfliktnivå, og vi gleder både andre og oss selv. 

Slik kan vi prøve å tenke rasjonelt, men som oftest reagerer vi spontant. Vi tenker oss 
ikke om når vi blir grådige og/eller sure. Det bare skjer spontant. Men på tilsvarende vis kan 
vi også spontant hjelpe en fremmed person uten å forvente å få noe tilbake. Vi kan stoppe og 
trøste et barn som vi ser har det vondt. Vi kan gi til humanitære aksjoner, fordi vi får spontan 
medfølelse med dem vi ser har det vondt. Dette er trekk som er innebygd i psyken til de fleste 
normale mennesker, og det ser ut til at disse evnene til vennlighet, medfølelse og samarbeid 
ligger nedfelt i genene våre. Og ser vi på den lange utviklingshistorien vi har bak oss, der vi i 
millioner av år var byttedyr på den afrikanske savannen, innser vi at de gruppene av individer 
(våre forfedre) som hadde evnen til vennlighet, medfølelse og samarbeid innenfor gruppen, 
hadde større sjanse til å overleve enn de gruppene som var i stadig strid og konflikt med 
hverandre. Dette var egenskaper som ga oss en evolusjonsmessig fordel, og i etter hvert ble 
de en del av vår natur. De ble til de tre sunne røttene. Men samtidig har nok også evnen til 
selvhevdelse og aggresjon vært verdifull i noen situasjoner, så evolusjonen har sørget for at vi 
fortsatt også har de usunne røttene i sinnet. Kunsten til hverdags er å finne en god balanse 
mellom dem. Kanskje vi ikke skal utrydde de usunne røttene helt, i alle fall ikke så lenge vi 
må leve i en verden der vi er nødt til å ha en viss framdrift for å klare oss i hverdagen. Vi bør 


nok helst ikke bli viljeløse godfjotter uten den minste selvoppholdelsesdrift. Da ødelegger vi 

livet for oss selv og for dem vi omgås. Og vi skal dessuten huske at mye av menneskets 
evolusjonshistorie har vært drevet av konflikten mellom ønsket om å lyve for å utnytte andre 
og vinne fordeler for seg selv, og ønsket om å avsløre gratispassasjerer og unngå å bli 
utnyttet. Merker vi at andre prøver å utnytte vår giverglede, er det naturlig at vi prøver å sette 
en stopper for dette, siden svindel på sikt er noe som vil ødelegge alle gode relasjoner mellom 
mennesker. Men vi bør prøve å gjøre det uten å henfalle til hat. For de usunne røttene er 
livsfarlige tjenere å hanskes med, for får de overtaket og blir våre herrer i stedet for tjenere, 
ødelegger de livet både for oss selv og dem vi omgås. Så la oss etter beste evne prøve å 
temme dem. 

Det ser ut til at vår evolusjonshistorie har utviklet holdninger som empati og 
samarbeidsvilje overfor dem vi føler tilhører samme gruppe som oss, mens vi har utviklet 
holdninger som fremmedfrykt og aggresjon mot dem vi føler står utenfor vår egen gruppe. Da 
kan det hende løsningen er å utvide følelsen av egen gruppe til å omfatte flest mulig, helst alt 
som lever. Og Gotama har lagt fram øvelser nettopp for å trene opp en slik holdning, der vi 
gradvis kan utviske grenene mellom “vi” og “de andre”. Dette skal vi komme tilbake til under 
kapitlene En holdningsskapende øvelse og De fire positive holdningene. 

Det motsatte av uvitenhet er visdom, innsikt, forståelse. Og her bør vi nok også ta med 
nysgjerrighet og forskertrang, for dette er helt nødvendige forutsetninger for å oppnå visdom. 

Uvitenhet var en grunnleggende faktor for de to andre usunne røttene, grådighet og 
hat, for uvitenheten får oss til å opptre uklokt, og grådighet og hat er jo nettopp å forholde seg 
uklokt til følelsene “liker” og "liker ikke”. På tilsvarende vis er også visdom eller innsikt 
grunnlaget for de to andre sunne røttene, giverglede og vennlighet, for disse røttene handler 
om å forholde seg klokt til det vi føler. 


Her kan det igjen være nyttig med en liten oppsummering: 


Usunne røtter Sunne røtter 
grådighet giverglede 
hat vennlighet 
uvitenhet visdom 

Dette er tendenser som hvem som helst kan observere i sitt eget sinn. Vi har dem, alle 
sammen. Vi har øyeblikk der vi føler at vi bare må ha det eller det nye moteplagget, større 
båt, siste mobiltelefon med de nyeste teknologiske effektene, osv. Og det handler ikke bare 
om grådighet etter materielle goder. Vi streber etter anerkjennelse på jobben og i 
vennekretsen, vi vil gjerne ha mange Likes på Facebook. Men vi har også øyeblikk der vi 
spontant kan dele med en venn eller gi til katastrofeinnsamlinger eller andre gode formål. Vi 
kan innse at vi egentlig ikke trenger den dingsen som reklamen prøver å presse på oss. Vi kan 
slippe taket i det vi så gjerne ville ha, og helle la en annen få glede seg over det. Vi har 
øyeblikk der vi føler motvilje, hat og sinne, men vi har også øyeblikk der vi føler vennlighet, 
medfølelse og kjærlighet. Vi har stunder der vi kan si eller gjøre de dummeste ting, men vi 
har også glimt av innsikt og forståelse fra tid til annen. Som oftest opptrer to eller tre røtter 
sammen. Vi kan observere dem i vårt eget liv, men vi kan også legge merke til dem i media. 

På en vanlig mediehverdag er de aller fleste oppslagene, anslagsvis over 90 %, knyttet 
til de tre usunne røttene. Ta for eksempel pyramidespill, eller Nigeria-svindelen på internett. 
Til tross for at det lukter svindel lang vei av slike opplegg, blir mange så forblindet av 
grådighet og utsiktene til kjapp gevinst, at de overser fornuftens advarende røst og sluker 
agnet — og blir selvfølgelig lurt. Der ser vi altså røttene grådighet og dumhet. Etterpå får de 
god anledning til å lufte hatet sitt i forurettet raseri over å ha blitt svindlet. Krig, 
fremmedfrykt, konflikter, voldsforbrytelser henger sammen med grådighet og hat, og til grunn 
for disse ligger ofte uvitenhet både om oss selv og om “de andre”. Og om vi ser bort fra en og 
annen gladnyhet, er det gjerne slikt som skaper de store overskriftene i avisene. 

For noen kan kanskje én enkelt av disse røttene være så dominerende at den preger 
karakteren og styrer hele livet. Men for de fleste av oss skifter bildet fra øyeblikk til øyeblikk, 
fra dag til dag. 

Når tre av røttene kalles usunne og de andre tre kalles sunne, har ikke dette noen 
metafysisk begrunnelse. Grunnen er meget enkel: De usunne røttene kalles usunne fordi de 
skaper sorg og problemer og gjør livet vanskelig både for oss selv og andre. De sunne røttene 
regnes som sunne fordi de skaper glede og gjør livet godt å leve. Igjen ser vi hvordan 
Gotamas psykologi er nøkternt empirisk og humanistisk begrunnet. 

Men hvem har egentlig lyst til å oppleve sorger og problemer? Når vi vet at disse i de 


aller fleste tilfeller er forårsaket av de usunne røttene i sinnet, hvorfor i all verden gjør vi ikke 

noe med det? Hvorfor tar vi ikke oss selv i nakken og motarbeider de usunne røttene og heller 
utvikler de sunne røttene i stedet? 

Svaret er naturligvis at slikt er lett nok å si, men vanskelig å gjennomføre. Dette var 
også Gotama fullt klar over. Derfor utviklet han et sett verktøy eller treningsmetoder som kan 
hjelpe oss til å svekke de usunne røttene, eller kanskje til og med utrydde dem fullstendig, og 
styrke de sunne røttene i sinnet for å skape et bedre liv for oss selv og andre. Dette er et uhyre 
sentralt punkt i Gotamas lære. Ja, i en viss forstand kan man gjerne si at det er dette hele 


læren hans handler om. 

Nirvana 


Dette fører oss direkte over til det målet Gotama satte opp — nirvana. Alle har hørt ordet 
*nirvana” (på pali heter det nibbana, nirvana er sanskrit). Men hva står det egentlig for? Hva 
betyr det, og hva innebærer det? Noen ser det som et religiøst begrep. 

Men det er kanskje ikke alle som er klar over at dersom vi undersøker hva Gotama og 
hans nærmeste elever sa om dette, vil vi oppdage at nirvana også fungerer utmerket som et 
rent sekulært begrep, for det henger sammen med grunnleggende psykologiske mekanismer. 
Og da vil vi også se at en slik sekulær forståelse av nirvana kan være høyst relevant også for 
vanlige mennesker i dag, uansett religiøst grunnsyn. 

Gotama sier ved flere anledninger at nirvana er et mål verd å strebe etter. I 


Dhammapada sies det slik: 


Helse er det største gode, 
trivsel er den største rikdom, 
den trofaste den beste frende, 


nirvana er den største lykke.>* 


Det er altså klart at nirvana er et mål man kan sette seg, og målet beskrives som den største 
lykke. Men hva er nå egentlig nirvana? 

Først kan det være nødvendig å fjerne noen misforståelser. Nirvana er ikke et sted, 
verken fysisk eller i noen religiøs sfære. Det har ikke noen som helst likhet med 
kristendommens himmel. Det er heller ikke noe som først inntreffer etter døden. Det finnes en 
rekke beretninger om mennesker som oppnådde nirvana i levende live. Her er en slik historie 


fra kommentaren til Theragatha: 


Bhagu var sønn av en sakiyafyrste. Sammen med sine slektninger Anuruddha og 
Kimila lot han seg ordinere som munk, og slo seg ned ved landsbyen Balakalona. 
En dag gikk han ut av hytta for å jage bort sløvhet og tretthet og begynte å 


praktisere gående meditasjon. Akkurat da han satte foten på vandrestien sin, snublet 

han. Med ett var all tretthet som blåst bort, innsikten slo ned i ham og han ble en 
arahant. (En arahant er en som har nådd full oppvåkning.) 
Mens han gledet seg over at han hadde oppnådd nirvana, kom Mesteren bort til 


ham og roste eneboerlivet hans.” 


For å finne ut hva nirvana egentlig er, bør vi studere de tidlige tekstene. Dette kan riktignok 
være et noe forvirrende prosjekt, siden tekstene gir forskjellige beskrivelser, noe som igjen 
har ført til forskjellige tolkninger, til dels svært metafysiske og komplekse. Men det enkleste 
er ofte det beste, og en meget enkel og konkret beskrivelse av nirvana finner vi hos en av 


Gotamas fremste elever som het Sariputta. En dag fikk han et spørsmål nettopp om dette: 


En gang holdt Sariputta til i landsbyen Nalaka i Magadha. Da kom asketen 
Jambukhadaka bort til ham, hilste høflig og satte seg ned ved siden av ham. 

“Jeg har hørt tale om nirvana,” sa Jambukhadaka. “Men hva er egentlig 
nirvana?” 

“Det er en fullstendig utradering av grådighet, hat og uvitenhet, min venn,” 
svarte Sariputta. 

“Men finnes det en vei eller metode for å virkeliggjøre nirvana?” 

“Det finnes, min venn. Det er den edle åttedelte vei, det vil si rett syn, rett 
beslutning, rett tale, rett handling, rett levevei, rett bestrebelse, rett oppmerksomhet og 


rett konsentrasjon. Dette er veien til nirvana.” * 


Ordet “nirvana” er sammensatt av to ledd: *nir-* som betyr “bort, vekk, ut” og “vana” som 
betyr *blåsing”. Det blir til sammen *utblåsing”, eller “slukking”, som man blåser ut en 
flamme. Og det som blåses ut eller slukkes, er, som Sariputta her sier, rett og slett de tre 
usunne røttene i sinnet: grådighet, hat og uvitenhet, som vi har beskrevet over. Nirvana 
beskriver derfor en psykologisk tilstand, en tilstand med fred og glede 1 sinnet. 

Men menneskesinnet inneholder ikke bare de tre usunne røttene. Sinnet blir ikke tomt 
om de tre usunne røttene blir borte, for det inneholder jo også de tre sunne røttene: 
giverglede, vennlighet og innsikt. Og disse er det ikke snakk om å fjerne eller blåse ut. Det vil 


derfor måtte bety at den som oppnår nirvana, har et sinn som kun inneholder de tre sunne 

røttene, et sinn fylt av giverglede, vennlighet og innsikt, eller visdom. Dette er et vakkert mål, 
et vakkert ideal å strebe etter. Det kan nok virke nærmest uoppnåelig, og det er sikkert ikke 
lett å oppnå. Men alle kan gå noen skritt på veien til nirvana, om de vil. Selv om kanskje bare 
noen få når det endelige målet, kan alle bevege seg i retning av det, og ethvert skritt i riktig 
retning gir gevinst. Alle kan redusere og svekke sin egen grådighet, sitt eget hat og sin egen 
uvitenhet. Alle kan luke i sinnets hage. Og alle kan styrke og utvikle sin egen giverglede, sin 
egen vennlighet og sin egen visdom. Alle kan kultivere sinnets hage og dyrke fram vakre 
blomster og sunne og velsmakende frukter. Alle kan gjøre noe for å gi seg selv og dem man 
omgås en bedre livskvalitet. 

Dette er egentlig ganske forbløffende. I mange religioner er det endelige målet et 
personlig og privat mål. Man søker frelse for seg selv. Man ønsker å komme til himmelen, 
være utvalgt og bli frelst, og så er det jo bare trist for alle de andre da, de som ikke oppnår 
denne frelsen. Og noen har vel også trodd at det å oppnå nirvana er å gå inn i en egoboble og 
bli der. Men slik er det slett ikke. 

Hvordan ville det være å omgås en person som har oppnådd nirvana, en person med et 
sinn fylt av giverglede, vennlighet og visdom? Hvordan ville hun være til daglig? Hun er 
alltid vennlig og snill, hun gir av det hun har og hun gir av sin tid, hun gir av seg selv uten 
smålige hensyn, hun forstår livet og menneskene og hun gir kloke råd. Hun er alltid der for 
oss når vi trenger henne. Mens jeg skriver dette, ser jeg at den personen jeg beskriver, faktisk 
minner sterkt om min mormor. Jeg tviler på at hun hadde oppnådd noe nirvana, for hun hadde 
sine skarpe kanter mot andre. Men mot oss barn var hun alltid kjærlig og snill, hun hadde 
alltid tid for oss, hun var alltid en vi kunne gå til og få trøst og et vennlig ord. Og hun stakk 
gjerne til oss noen kroner når hun hadde litt til overs av pensjonen. Så overfor oss barn var 
hun svært nær det idealet som nirvana tegner opp: vennlig, gavmild og klok. Jeg tror det er 
flere enn meg som har kjent en slik person. Og vi ser at den som har oppnådd nirvana, eller 
som nærmer seg dette idealet, ikke bare får det godt selv, men omgir seg med en sfære av 
vennlighet, trygghet og varme som også er til glede for andre. 

Kanskje det her kan være på sin plass å nevne en av de mange misforståelsene som 
finnes omkring Gotamas lære. På 1800-tallet visste man nokså lite om den i Europa, og under 
påvirkning av filosofer som Schopenhauer og andre dystre pessimister bredte det seg en 


misforståelse om at nirvana handlet om “å slukke livstørsten”, at Gotamas lære var en slags 
, 

nitrist dødskult. Dette er en så meningsløs påstand at det egentlig ikke skulle ha vært 
nødvendig å nevne den, om det ikke hadde vært for det beklagelige faktum at slike utsagn 
fortsatt er å finne rundt i enkelte lærebøker og miljøer. 

Gotamas nirvana er altså ikke noe egoistisk mål, ikke noen egoboble, men betegner et 


vakkert sinn som har et overskudd det gjerne deler med andre. 

Kamma 


Men nytter det egentlig å gjøre noe med problemene? Er vi ikke bare et resultat av arv, 
genetikk, oppvekst, samfunn og alle slags ytre krefter som styrer vårt liv? 

Gotama hadde en tro på at det nyttet å gjøre noe, for han så at det som skjer, har sine 
årsaker, og forskjellige årsaker har forskjellige virkninger. Den læren om årsaker og 
virkninger han la fram kalles kamma, eller karma, som det altså heter på sanskrit. Det er det 
samme ordet i to litt forskjellige dialektvarianter. Men siden karma er et begrep som brukes 
også 1 hinduisme og jainisme, for ikke å snakke om alle slags avskygninger av new age- 
ideologier, skal vi heller snakke om kamma. Dette ordet, som er fra språket pali og ikke 
sanskrit, brukes bare innenfor Gotamas læresystem. 

Kamma betyr “handling”, og selv om ordet ofte brukes selvstendig, henger det 
egentlig uløselig sammen med vipaka, som betyr “resultat”. Prinsippet er uhyre enkelt. 
Handlinger får resultater, eller kanskje vi heller skal si at handlinger har konsekvenser. Vi har 
et ordtak om at som man reder, ligger man. I kristendommen snakker man om at som man 
sår, skal man høste. I fysikken snakker man også om årsak og virkning. Men at Gotama ikke 


snakket om fysikk, men om psykologi, forstår vi bedre når vi ser hva han sier om saken: 


Det er intensjonen som er handlingen, sier jeg. Intensjonen kommer først, og deretter 


kommer den handlingen som vi utfører med kropp, tale eller tanke." 


Det er altså nær sammenheng mellom intensjon og handling. Intensjonen, eller 
holdningen, er avgjørende. 

Hva ligger det så i dette begrepet? Verden er ikke så enkel at det til én handling hører 
bare ett resultat, og at det bak ett resultat ligger kun én handling. Det ville ha vært en tvers 
igjennom mekanisk verden, og vi vet at slik er det ikke. Ethvert fenomen er resultat av, og 
påvirket av, en lang rekke forskjellige årsaker og betingelser. Det faktum at jeg sitter her og 
skriver, er et resultat av at jeg er født og fortsatt lever. Det er også et resultat av at jeg har et 
skriveverktøy, i dette tilfellet en PC og et tekstbehandlingsprogram, som igjen er skapt av en 


lang rekke menneskers arbeidsinnsats og oppfinnelser. Jeg ble født fordi mine foreldre var 

blitt født og hadde vokst opp og møtt hverandre. At jeg har overlevd fra fødselen og fram til 1 
dag, er betinget av at jeg daglig har hatt tilgang på mat og drikke. Kjøremønsteret til 
hundretusener av bilister som ikke har kjørt på meg og drept meg i trafikken, spiller også en 
rolle. Min studiebakgrunn og erfaringsbakgrunn som har ført til at jeg har valgt å skrive bok 
om nettopp dette emnet, har også betydning. Slik kunne vi fortsette, og vil ville aldri kunne 
fullføre en uttømmende liste over årsaker og betingelser til selv den minste lille hendelse. 
Man kan innvende at vi kunne vel stryke alle de punktene på listen som ikke var 
intensjonelle, som vær og vind, siden Gotama sier at den type handlinger han omtaler som 
kamma, er intensjonelle. Likevel ville listen bli tilnærmet uendelig lang. 

Dette eksemplet viser noe viktig. Nåtiden er en følge av et meget komplekst nettverk 
av årsaker og virkninger i fortiden. Fordi nettverket av bakenforliggende årsaker er så 
komplekst, er kamma nærmest ubrukelig som forklaringsmodell for hvorfor tingene er som de 
er. Vi kan ikke bruke kamma til å forklare nåtiden ut fra fortiden. Grunnen til at jeg 
poengterer dette så kraftig, er at karma-begrepet noen ganger blir brukt som sovepute, som 
unnskyldning for ikke å gjøre noe. "Når han er fattig og syk, er det hans egen skyld. Det er 
hans egen dårlige karma,” sier noen. Til og med mennesker som burde vite bedre, gjør seg 
skyldige i denne misforståelsen, og det finnes eksempler på at de bruker den som 
ansvarsfraskrivelse og unnskyldning for ikke å hjelpe andre. En slik karma-lære, der alt 
ansvaret legges på den som lider, ser bort fra medvirkende årsaksforhold som for eksempel 
har med samfunnsforhold, politikk og natur å gjøre. Den er mekanistisk, kald og 
umenneskelig. 

Bak selv den minste lille hendelse ligger det et enormt og uoversiktlig nettverk av 
foregående hendelser og betingelser. Gotama advarte mot å spekulere over karmiske årsaker 


og virkninger: 


Det finnes fire temaer som man ikke bør spekulere over, fordi slike spekulasjoner lett 
kan føre til galskap og sinnsforvirring. Hvilke fire? 

Det er spekulasjoner omkring de oppvåknedes egenskaper, spekulasjoner om 
meditasjonens omfang for en som mediterer, spekulasjoner om årsaker og virkninger 
og spekulasjoner om verden. Disse fire temaene bør man la være å spekulere over, for 


slike spekulasjoner fører lett til galskap og sinnsforvirring.” 

Men hva er da poenget med kamma? Skal vi bare forkaste dette begrepet? Nei, ikke 
hvis vi forstår det riktig. 

Kamma er et verktøy for optimisme, det handler om en tro på at det tross alt likevel 
nytter å gjøre en positiv innsats. Selv om enhver hendelse påvirkes av et uoversiktlig stort 
antall betingelser, vil ethvert lite dytt kunne bidra til å styre hendelsene i den retningen vi 
ønsker. Hvis vi handler ut fra gode intensjoner, og med “handling” menes her både tanker, 
ord og fysiske handlinger, vil vi kunne påvirke nettet av årsaker og betingelser, slik at 
sannsynligheten for et godt resultat blir større. Hvis vi gir noen et smil og et vennlig ord, er vi 
ikke garantert å få et smil tilbake. Det ligger ingen automatikk i dette. Den vi smiler til, kan 
ha sine egne sorger og problemer som gjør at han eller hun ikke gir noen respons. Men mest 
sannsynlig er det likevel at vi får et smil tilbake. 

Her kommer igjen de sunne røttene inn. Hvis vi har en holdning av vennlighet og 
gavmildhet, vil dette skape gode intensjoner 1 sinnet, og disse intensjonene vil igjen slå ut i 
vennlige ord og handlinger, alt etter hvilke situasjoner vi befinner oss i. På den måten bidrar 
vi til å skape et godt miljø for oss selv og dem vi omgås. Og skaper vi et godt miljø for andre, 
vil dette igjen slå tilbake på oss selv og bidra til at vi selv får det bedre. Vi skaper en vinn- 
vinn-situasjon. Dette gjelder i alle slags situasjoner: hjemme, blant venner, i trafikken, på 
arbeidsplassen, i tilfeldig møte med fremmede. Hvis vi styrker de sunne røttene i vårt eget 
sinn slik at vi møter omverdenen med en positiv holdning og kan gi et vennlig blikk, et 
rosende ord og en hjelpende hånd, skaper vi god kamma. Og skaper vi god kamma, vil dette 
gi gode resultater for oss selv også. Når vi ser dette, vet vi at det nytter å gjøre noe. 

Vi merker også at hvis de usunne røttene dominerer i sinnet vårt, slik at vi tenker 
uvennlige og grådige tanker, slår dette ut i holdninger preget av avvisning, irritasjon, 
motvilje, mistenksomhet, surhet og tverrhet, baktalelse, renkespill og intriger. Vi skaper 
dårlig stemning og dårlig miljø omkring oss hvor vi enn måtte ferdes. I det øyeblikket vi 
erkjenner disse enkle sammenhengene, har vi imidlertid mulighet til å skifte kurs, slippe taket 
i de negative holdningene og prøve å utvikle positive holdninger i stedet. 

Vi trenger ikke av den grunn å være naive. Vi bør kunne stå opp imot urett, ondskap 
og undertrykkelse. Men brukt på denne måten, som et framtidsrettet og humanistisk verktøy 


for å skape gode holdninger, og ikke som et forsøk på å gi en metafysisk og forklaring av 

fortiden der vi føler at vi blir styrt av en uavvendelig skjebne, blir kamma-læren et dynamisk 
hjelpemiddel til å skape et bedre liv for oss selv og andre. Vi lærer å ta ansvar for oss selv og 


våre medmennesker. Vi lærer at det nytter å dyrke sinnets hage. 

Kjeden av betinget tilblivelse 


Som vi så over, inneholdt Gotamas oppvåkning en innsikt i kjeden av betinget tilblivelse 
(paticcasamuppada). Det finnes forskere som mener at hele denne kjeden neppe har stått klart 
for ham i oppvåkningsøyeblikket, men at den representerer en senere systematisering. Men 
uansett om den var til stede under oppvåkningen, eller om den er blitt lagt inn der senere, så 


viser det i det minste hvor viktig den er: 


Uvitenhet former reaksjoner, reaksjonene former den skjelnende bevisstheten, den 
skjelnende bevisstheten former splittelsen i subjekt og objekt, splittelsen i subjekt og 
objekt former de seks sansefeltene, de seks sansefeltene former persepsjonen, 
persepsjonen former følelsene, følelsene former begjæret, begjæret former 
involveringer, involveringer former forventningsmønstrene, forventningsmønstrene 
fører til at noe blir til, at noe blir til fører til at det igjen går til grunne, og dette skaper 


sorg og smerte. Slik oppstår all denne sorgen og smerten.” 


Denne listen, som ved første øyekast kan virke temmelig kryptisk, bygger på en dyp innsikt i 
sinnets prosesser. Den er blitt tolket på forskjellige måter opp gjennom historien, og den mest 
utbredte tolkningen i dag er basert på palikommentarene og en noe annerledes oversettelse, en 
oversettelse som gir en forvirret blanding av psykologiske, biologiske og metafysiske 
ingredienser. Det kan være fristende å gå litt nærmere inn på svakhetene ved denne 
tolkningen, men det vil føre for vidt her. Vi skal heller la den tradisjonelle psykologisk- 
biologisk-metafysiske tolkningen ligge og bare betrakte en rent psykologisk forståelse av 
kjeden av betinget tilblivelse — en tolkning som faktisk har like gamle røtter som den 
tradisjonelle kommentarbaserte tolkningen.“ 

I de gamle tekstene blir denne listen også noen ganger oppført i motsatt rekkefølge, 
altså slik: “Sorg og smerte oppstår fordi noe går til grunne, noe går til grunne fordi noe har 
blitt til, noe har blitt til på forventningsmønstre, forventningsmønstrene skyldes 
involveringer, involveringer skyldes begjær, begjær formes av følelser, følelsene springer ut 


av persepsjonen, persepsjonen skyldes de seks sansefeltene, de seks sansefeltene formes av 


75 


splittelsen i subjekt og objekt, splittelsen i subjekt og objekt formes av den skjelnende 
bevisstheten, den skjelnende bevisstheten formes av reaksjoner, og reaksjonene formes av 
uvitenhet.” Og en slik rekkefølge er enklere å følge. 

Derfor skal vi foreta en liten vandring gjennom listen i denne rekkefølgen og se om vi 
på den måten lettere kan følge Gotamas tankegang. Vi skal se at det går en tydelig rød tråd 
gjennom det hele. 

Sorg og smerte oppstår fordi noe går til grunne. Noe blir ødelagt, kroppen fungerer 
ikke eller vi blir syke, vi mister noen vi er glad i, vi mister et håp. Det kan være at vi selv er 
helt uforskyldt hva de ytre begivenhetene angår. Men Gotama vender likevel blikket innover 
og spør om det også kan finnes en psykologisk årsak til at vi føler sorg og smerte. Han mener 
å se at en slik årsak finnes, nemlig den at vi har skapt et bindingsforhold til det som går til 
grunne. Noe har blitt til. Intet varer evig, men vi har ikke forberedt oss på det faktum at det 
som blir til, før eller siden må gå til grunne. Dette bindingsforholdet skyldes prosesser 1 vårt 
eget sinn, prosesser som har skapt bindingen, og Gotama kaller det forventningsmønstre. Når 
han videre sier at disse forventningsmønstrene skyldes involveringer og involveringene 
skyldes begjær, eller lengsler, er det bare snakk om små styrkeforskjeller i oppbyggingen av 
dette emosjonelle bindingsforholdet. For det er emosjoner, følelser, det her er snakk om. Når 
vi er kommet til dette leddet, bør vi huske at når Gotama snakket om følelser, tenkte han på 
de helt elementære primærfølelsene, følelsene av ‘liker’, ‘liker ikke’ og ‘verken liker eller 
ikke liker”. De mer komplekse emosjonene hører kanskje mer hjemme på de trinnene vi 
allerede har gått forbi, som lengsler og involveringer. 

Hva er så årsaken til følelsene av ‘liker’ og "liker ikke”? Det er selvsagt 
sanseinntrykkene, persepsjonen eller sanseprosessen. Vi ser eller hører noe, og umiddelbart 
vet vi om dette er noe vi liker eller dette er noe vi ikke liker, eller vi stiller oss nøytralt til det. 
Denne sanseprosessen skyldes de seks sansefeltene, det vil si sanseorganene og 
sansebevisstheten. Denne sansebevisstheten blir igjen formet av vår grunnleggende 
oppfatning om subjektivitet, en verden ‘inne i oss”, i sinnet, eller objektivitet, en verden 
utenfor oss. Dette er et tema som den buddhistiske filosofen Vasubandhu senere utforsket 
grundig i sin bok Madhyantavibhagashastra, som er utgitt og forklart på norsk.” De videre 
leddene er ikke fullt så selvinnlysende, men Gotama mente at denne splittelsen 1 subjekt og 


objekt, eller oppfatningen av en indre og en ytre verden, ble formet av vår bevissthet som 

setter oss i stand til å skjelne mellom forskjellige former for opplevelser og inntrykk. Det er 
derfor snakk om grunnleggende egenskaper ved sinnets struktur. 

De to siste leddene i kjeden er ikke med i alle framstillinger av den betingede 
tilblivelsen. I Mahapadanasutta** sier Gotama at denne skjelnende bevisstheten igjen er 
formet av splittelsen i subjekt og objekt. Dette skaper en underlig sirkularitet som nok har 
skapt hodebry for noen, for i den vanligste framstillingen er de siste to leddene i kjeden lagt 
til, nemlig at den skjelnende bevisstheten er formet av reaksjoner, eller forestillinger, og at 
disse igjen er formet av uvitenhet, det vil si en dyp uvitenhet om hvordan vi selv fungerer. 
Dette åpner for interessante filosofiske problemstillinger, men siden denne enden av listen er 
forskjellig i forskjellige tekster, er ikke alle forskere sikre på hvilken versjon som kan regnes 
som autentisk. Derfor skal vi ikke gå dypere inn i disse to leddene av kjeden. 

Men én ting bør presiseres. Det at den vanligste versjonen kjeden starter med 
uvitenhet, betyr ikke at uvitenheten kan gis noen status som "første årsak”. Ajahn Sumedho 
sa det slik: “... hele sekvensen av betinget tilblivelse oppstår og opphører i løpet av et 
øyeblikk. Tilblivelsen og opphøret av uvitenhet er øyeblikkelig, det er ikke noen slags varig 
uvitenhet. Det vil være en misforståelse å tro at alt begynte med uvitenhet og at det en gang i 
framtiden vil ta slutt.” * 

Det som denne læren om betinget tilblivelse imidlertid peker på, er at vi ikke er 
objektive betraktere av en objektiv virkelighet. Vår subjektive virkelighetsoppfattelse blir 
farget og betinget av sinnets struktur. Følelsene våre styrer videre hvordan vi reagerer på 
sanseinntrykkene, og disse reaksjonene innebærer at vi vil prøve å støte bort det vi ikke liker 
og skaffe oss mer av det vi liker. Trinn for trinn blir disse reaksjonene styrket og bidrar på sin 
side til at vi bygger opp en mental verden som før eller siden vil komme på kollisjonskurs 
med virkelighetens verden, noe som igjen skaper sorger og frustrasjoner. 

Gotama sier videre at hele denne prosessen løper kontinuerlig fra øyeblikk til 
øyeblikk, men at det likevel er fullt mulig å overstyre og bryte den. Vi kan faktisk avbryte den 
ved et hvilket som helst ledd i prosessen. Hvis vi ser en ny dings vi liker og får lyst på, har vi 
muligheten til å stoppe opp, ta et bevisst valg og si til oss selv: *Men trenger jeg egentlig den 


der? Pytt, jeg klarer meg fint uten!” 

Det som trengs for å bryte automatikken, er en observerende og våken innsikt i sinnets 
prosesser. Gotama presenterte en metodikk for å oppøve og skjerpe en slik våken innsikt, og 


denne metodikken skal vi snart se nærmere på. 

Tilværelsens tre kjennetegn 


Nå begynner vi å nærme oss en skisse av hvordan sinnet fungerer ifølge Gotamas lære. Men 
før vi griper til de praktiske verktøyene, skal vi se litt mer på noen dypere egenskaper ved 
tilværelsen. Dette er de tre aspektene som kalles tilværelsens tre kjennetegn, og her vil vi i 
første omgang se hva de kalles på pali: anicca, dukkha og anatta. Deretter skal vi ta en liten 
tur inn på oversetterens verksted for å finne ut hva ordene betyr. 

Anicca (utt. anittsja) er uproblematisk å oversette. “Nicca” betyr “fast” eller “varig”. 
*A- * tilsvarer det norske nektende prefikset *u-". Så ”anicca” betyr kort og greit "uvarig”. 
Alle fenomener er uvarige, det finnes intet som er evig, for alt er i stadig forandring. 
Blomstene i hagen vokser, visner og blir til muld. Vi blir født, lever et visst antall år, og dør. 

Alt er i stadig forandring. Noen forandringer skjer på brøkdelen av sekund. Andre 
skjer nesten umerkelig over lang tid. Vi lever ikke i en statisk, men en dynamisk verden. 

Vissheten om at ingenting er fast, ingenting er varig, kan være smertefull. Vi vet at vi 
skal dø. Vi vet at vi skal miste våre kjære. Men den samme vissheten om at ingenting er 
varig, at alt forandrer seg, kan også være en trøst, for ingen smerte varer heller evig. 

Gotama er selvsagt ikke den eneste som har observert tilværelsens flyktighet. Vi 
kjenner f.eks. også den greske filosofen Heraklit, som med sitt Panta rei (Alt flyter, alt 
strømmer, eller alt er i bevegelse) ga uttrykk for det samme. 

Vissheten om at skjønnhet og kjærlighet skal forgå, kan også gjøre at vi forstår å 
verdsette dem desto høyere den flyktige og korte stunden vi er så heldige å ha dem. 

Dukkha er litt vanskeligere å oversette, siden det omfatter et så vidt begrep at vi har 
mange forskjellige ord for det på norsk. Men kanskje blir det litt lettere hvis vi ser på 
opphavet til ordet. Opprinnelig var det sammensatt av stavelsene dur og kha. Dur betyr 
“vanskelig” eller “dårlig”, og det tilsvarer den greske stavelsen dys, som vi finner i ord som 
dysleksi (lesevansker) og andre. Kha er rotstavelsen til et verb som betyr “å grave ut, hule ut”. 
Sammensetningen dur+kha ble først brukt i forbindelse med vognhjul. Hvis navet var dårlig 
eller feilaktig uthulet, fikk hjulet en ujevn rotasjon og vognen gikk ikke særlig bra. Deretter 
ble betydningen utvidet til å gjelde alt som ikke går bra, og på pali ble durkha sammentrukket 


til dukkha. Ordet er altså en betegnelse for alt som ikke går bra, alt som oppleves som vondt 

eller negativt, ubehagelig, utilfredsstillende, vondt. Tradisjonelt blir det ofte oversatt som 
“lidelse”, men i mange situasjoner er dette et for sterkt ord på norsk. Milde former for 
dukkha, som for eksempel det å sitte og kjede seg, kan vi neppe omtale som lidelse. Dette 
ordet, lidelse, bør reserveres for de virkelig sterke formene. I noen sammenhenger bruker jeg 
å oversette det som “det som gjør vondt”. Men hvis vi bare husker at dukkha omfatter hele 
skalaen av negative følelser, fra den vageste misnøye til den heftigste lidelse, skulle vi ha en 
grei forståelse av det. 

Når Gotama regner dukkha som et av tilværelsens kjennetegn og sier at alle 
sammensatte fenomener kjennetegnes av dukkha, er det noen som har tolket dette som at han 
sier at alt er lidelse. En slik vulgærtolkning faller imidlertid på sin egen urimelighet og 
opprettholdes trolig bare av ekstremt nærsynte akademikere. Lidelse er en ekstremform av 
dukkha, den kraftigste og sterkeste formen for dukkha. Å hevde at alt er lidelse ville være 
omtrent like ekstremt som å hevde at alt er så uvarig at det nye huset du flyttet inn i i går, 
kommer til å rase sammen i morgen. Ingen forventer at huset skal stå til evig tid, men forfallet 
skjer dog vanligvis ikke så fort. Noen fenomener forandrer seg fra øyeblikk til øyeblikk, som 
for eksempel sinnet. Andre trenger noen årtusener før forskjeller kan merkes. Dei gamle fjell i 
syningom er alltid eins å sjå, sa Ivar Aasen. Likevel forandrer de seg, de også, og blir slitt ned 
til sand, men over lang tid. Det finnes grader av anicca. Det samme er tilfellet med dukkha. 

Dukkha er derfor en betegnelse for alt som går galt, og kanskje vi heller skal se dette 
som en tidlig formulering av Murphys lov: Alt som kan gå galt, kommer sannsynligvis før 
eller senere til å gå galt. Det vil si at det aller meste kan gå galt. Dukkha er potensielt til stede 
i enhver situasjon. Å hevde at dukkha er til stede i alle sammensatte fenomener er derfor ikke 
å si at alt er lidelse, men at alle ting i det lange løp er utilfredsstillende. Ingenting varer evig, 
så det finnes ikke noen ting som kan gi evig lykke. På denne måten er det derfor en subtil 
sammenheng mellom anicca og dukkha. Gotama peker her på at glede og tilfredshet og lykke 
må baseres på noe annet enn grådighet. 

Men er det ikke pessimistisk å hevde at ingenting varer evig og at hva som helst kan 
komme til å gå galt? Jo, hvis man etter å kommet til en slik erkjennelse, bare setter seg ned og 
sturer, kan man nok kalle det pessimisme. Men dette var ikke Gotamas holdning. La oss 
heller kalle det realisme. Vi erkjenner at det finnes problemer. Men det vi deretter gjør, er å 


utarbeide en strategi for å møte problemene. Det er dette Gotamas lære handler om. 

Anatta er imidlertid det av disse ordene som er vanskeligst å oversette, for her ligger 
betydningene i lag på lag, og det kan være vanskelig å velge hvilket av disse lagene vi skal 
fokusere på. For å finne ut av mulige betydninger av dette ordet, blir vi nødt til å gå litt dypere 
inn både i pali og i det miljøet Gotama levde i. 

India på Gotamas tid sydet og kokte av forskjellige religiøse, filosofiske og 
eksistensielle idéer. Hinduismen slik vi kjenner den i dag, var ennå ikke blitt til. Den er et 
senere produkt av hvordan alle disse forskjellige idéene påvirket hverandre. Men mange av 
dens grunnelementer var allerede på plass. Brahmaner, som var ganske toneangivende i 
samfunnet, utviklet filosofiske tanker som ble nedfelt i de bøkene som kalles Upanishadene. 

En av brahmanenes forestillinger var at det finnes en evig og uforanderlig sjel i form 
av en slags guddomsgnist inne i mennesket. Denne sjelen kalte de med sanskritordet atman, 
pali atta, som betyr “selv”, og de forestilte seg den nærmest som et bitte lite menneske 
innenfor sinnet, en “homunculus” eller homunkel, som var den som egentlig opplevde og den 
som egentlig handlet. Denne homunkelen var nesten å betrakte som en evig og guddommelig 
maskinfører som styrte sinnet og kroppen som en maskin. I denne sammenheng fungerer 
atman som et substantiv med metafysisk innhold. 

Ut fra hva vi har sett av Gotamas tenkning 1 de foregående kapitlene, der mennesket 
skildres som en dynamisk prosess, er det ikke vanskelig å forstå at han avviste tanken på en 
slik evig og uforanderlig sjel. Han var ofte involvert i debatter med brahmaner og andre 
filosofer, og polemiserte mot de spekulasjonene de la fram. 

Anatta, som på sanskrit lyder anatman, betyr ganske enkelt *ikke-atman”, og kan sees 
som et debattinnlegg, en avvisning av brahmanenes atman-teorier. Dette kan vi ta som det ene 
betydningslaget. Men mye tyder på at det slett ikke var så enkelt. De gamle inderne elsket 
ordspill og dobbeltbetydninger, og det ser ut til at Gotama ikke var noe unntak. Ser vi litt på 
språkbruk og grammatikk i pali, ser vi snart at atta, “selv”, i normal språkbruk er et 
pronomen, ikke et substantiv. Det kan bøyes og brukes i samtlige av språkets åtte kasus, slik 
tilfellet er med alle pronomener. Og når vi ser på denne hverdagsbruken av ordet, og legger 
brahmanenes noe spesielle filosofiske bruk av det til side, oppdager vi noe interessant. En av 
de vanligste kasusformene ordet atta opptrer i, er genitiv, eller eieform, i betydningen “min 
egen, mitt eget, våre egne”. Da kan ordet selv ha genitivendelse, stå 1 genitivform som attano, 


eller hvis det opptrer som en del av et sammensatt ord, stå i rotformen atta. Denne 

genitivbetydningen av rotformen er så vanlig at leseren alltid bør være oppmerksom på 
muligheten for at rotformen kan leses som genitiv. Ut fra en slik språkbruk vil anatta kunne 
forstås som "ikke mitt eget, ikke min egen, ikke mine egne”, det vil si “noe jeg ikke eier, noe 
jeg ikke har full kontroll over”. 

Vi kan illustrere dette med et enkelt eksempel. I en tekst finner vi ordet attageha. 
Geha betyr “hus”. Hvis vi her skulle lese atta som “selv”, blir det sammensatte ordet, 
*selvhus”, meningsløst. Men om vi leser det med en genitivbetydninger, ser vi at det må bety 
“sitt eget hus, hans eget hus”. Sammenhengen for øvrig i teksten der dette ordet står, viser at 
dette er den riktige betydningen. 

Ser vi anatta i lys av dette, blir plutselig noen av Gotamas sentrale samtaler der han 
refererer til anatta, langt mer forståelige. Fra å være diffuse og metafysiske spekulasjoner der 
han avviser et brahmanistisk atman, blir de løftet opp til å bli konkret og realistisk psykologi, 
i fullt samsvar med hva vi ellers finner i læren hans. 

La oss se litt nærmere på en slik samtale, der Gotama sier at "Kroppen er anatta ...” 

En tradisjonell oversettelse lyder slik: 

“Kroppen er ikke-selv (anatta), munker. Hvis kroppen hadde vært selv (atta), da ville 
den ikke ha blitt syk, og da kunne vi bare ha ønsket at kroppen skulle være slik eller slik, så 
ville den ha blitt det.” 

Dette blir metafysisk tåkeprat. Hva i all verden menes med “selv” her? Hvordan ville 
en slik metafysisk påstand kunne påvirke kroppens utseende og helsetilstand? Nei takk, vi 
legger den tradisjonelle oversettelsen pent til side som meningsløs og går videre. 

Hvis vi derimot ser anatta som "ikke min egen”, “noe jeg ikke eier eller har full 
kontroll over”, og oversetter anatta som det å ikke ha full kontroll, får vi et annet resultat: 

“Kroppen er noe vi ikke har full kontroll over (anatta), munker. Hvis vi hadde hatt 
full kontroll over kroppen (atta), da ville den ikke ha blitt syk, og da kunne vi bare ha ønsket 
at kroppen skulle være slik eller slik, så ville den ha blitt det. * 

Dette er enkelt og greit å forstå. Hadde vi hatt full kontroll over kroppen, ville vi ikke 
ha tillatt den å bli syk. Vi ville ha skapt oss en sunn og frisk idealkropp. Men slik er dessverre 
ikke virkeligheten. Vi har ikke full kontroll, men må lære oss å leve innenfor rammene av 
naturgitte begrensninger. 


Så la oss se hele denne samtalen i lys av dette perspektivet: 

En gang holdt Mesteren til i Hjorteparken ved Baranasi. Der henvendte han seg til de 
fem første munkene og sa: 

“Kroppen er noe vi ikke har full kontroll over, munker. Hvis vi hadde hatt full 
kontroll over kroppen, da ville den ikke ha blitt syk, og da kunne vi bare ha ønsket at 
kroppen skulle være slik eller slik, så ville den ha blitt det. Men ettersom vi ikke har 
full kontroll over kroppen, blir den rammet av sykdom, og den blir ikke slik vi ønsker. 

Vi har heller ikke full kontroll over følelser, identifikasjoner, reaksjoner eller 
bevissthet, munker. Hvis vi hadde hatt full kontroll over disse, ville de ikke ha blitt 
rammet av sykdom, og de ville ha vært akkurat slik vi ønsker dem. Men ettersom vi 
ikke har full kontroll over følelser, identifikasjoner, reaksjoner og bevissthet, blir de 
rammet av sykdom, og de blir ikke slik vi ønsker. 

Hva mener dere, munker, er kroppen varig eller uvarig?” 

"Uvarig, Mester.” 

“Det som er uvarig, gir det sorg eller glede?” 

"Sorg, Mester.” 

*Men det som gir sorg og som er uvarig og forgjengelig av natur, er det 
fornuftig å si at ‘dette er mitt', ‘dette er meg', ‘dette er mitt jeg'?” 

“Nei, Mester?” 

“Hva mener dere, munker, er følelser, identifikasjoner, reaksjoner og 
bevissthet varige eller uvarige?” 

"Uvarige, Mester.” 

“Det som er uvarig, gir det sorg eller glede?” 

"Sorg, Mester.” 

*Men det som gir sorg og som er uvarig og forgjengelig av natur, er det 
fornuftig å si at ‘dette er mitt, dette er meg, dette er mitt jeg'?” 

“Nei, Mester?” 

*Derfor bør vi si om alle former, følelser, identifiksjoner, reaksjoner og 
bevissthet — de være seg nære eller fjerne, gode eller dårlige, fine eller grove, indre 
eller ytre, så vel i nåtid, fortid og framtid — "dette er ikke mitt, dette er ikke meg, dette 


er ikke mitt jeg'. Da har vi visdom og ser disse tingene som de er. 

Når den edles elev ser disse tingene som de er, slipper han taket i alle former, 
følelser, identifikasjoner, reaksjoner og bevissthet. Når han slipper taket i dem, blir 
lengselen borte, og når lengselen blir borte, blir han fri. Han vet at han er fri og han 
vet at nå oppstår det ikke noe nytt, treningen er fullført, gjort er det som skulle gjøres 


og det er ikke noe mer som gjenstår.” * 


Denne teksten gir en utmerket oppsummering av flere av de hovedpunktene vi 
tidligere har berørt. Vi ser at Gotama her snakker om de fem khandhaene, altså mennesket og 
verden i sin helhet, og han beskriver dem som noe vi ikke har full kontroll over (anatta), 
uvarige (anicca) og som noe som forårsaker sorg (dukkha). Det han anbefaler, er å 
gjennomskue disse tingene og se og erkjenne verden for hva den er, lære å akseptere at slik er 
verden og ikke klamre seg til noe, men heller slippe taket i falske forhåpninger og lengsler. 
En slik nøktern realisme, der vi aksepterer at vi er en del av verdens og livets dynamiske 
strømninger og ikke krampaktig prøver å holde oss fast i noe, er frigjørende og skaper dyp 
glede. Og hvis vi på denne måten kan akseptere verdens begrensninger, kan vi kanskje med 
større frimodighet utvikle våre ferdigheter og vårt potensial. 

Men ved å velge nettopp ordet anatta som betegnelse for det at vi ikke kan styre 
verden slik vi kanskje gjerne ville ha gjort det, gir han også læren en polemisk brodd mot 
brahmanenes atman-teorier, og slår to fluer i ett smekk. Tekstene tyder på at Gotama var en 
mesterlig debattant, og at han ofte gjorde bruk av en underfundig og nærmest sokratisk ironi. 

Dermed har vi to betydningslag av anatta. Enten kan vi tolke det som en presisering 
av det faktum at vi egentlig ikke har full kontroll over det som skjer med oss selv, med vår 
kropp, våre tanker og våre følelser — eller vi kan tolke det som "ikke-selv”, som en 
polemisering mot brahmanenes teorier om et “selv”, atman. I vår tid er det imidlertid ikke 
mange som i fullt alvor hevder brahmanenes teorier, så denne tolkningen av anatta kan lett 
bli noe misvisende og skyte over målet. Vi tillater oss derfor å legge den til side her. 

Vi bør imidlertid også nevne at senere buddhister foretok videre analyser av begrepet 
og la flere lag med filosofiske betydningsnyanser inn i det. Som en utvidelse av anatta- 
begrepet kan man se de tankene om tomhet, shunyata, som særlig senere 
mahayanabuddhistiske filosofer utarbeidet i stor detalj. Disse er både interessante og viktige, 


men hvis vi skulle gå inn på denne diskusjonen og se nærmere på tomhetsbegrepet i hele sin 

bredde og dybde, ville det kreve minst én ny bok i tillegg til denne. Jeg vil heller bare vise til 
oversettelsen og drøftingen av Vasubandhus Madhyantavibhaga i Lie og Myreng: Tanke og 
virkelighet, der dette temaet blir grundigere behandlet.” 

De fire edle sannhetene 


Gotamas lære blir ofte oppsummert i form av en liste over de fire “edle sannhetene”, og vi 
skal se litt nærmere på disse og se i hvilken grad de henger sammen med det vi allerede har 
sett av læren hans. 

“Edel sannhet” er en vanlig oversettelse av arivpasacca, men det er også mulig å se 
andre tolkninger av dette ordet. Sacca kan bety sannhet, det er greit nok. Men det kan like 
gjerne bety “noe som finnes”, “faktum” eller “kjensgjerning”. Ariya kan oversettes som 
“edel”. Men det er faktisk en smule uklart om det da er snakk om “edle sannheter” eller om 
*den edles sannheter”, dvs. Gotamas sannheter. En tredje mulighet er å snakke om 
*foredlende sannheter”. Er det sannhetene som er edle? Eller var det den edle som la dem 
fram? Eller virker de foredlende, fører de fram til en edel tilstand? Mulighetene er altså flere. 
Men la oss holde oss til den konvensjonelle løsningen, “edle sannheter”. Fordelen er at mange 
kjenner igjen terminologien. Ulempen er imidlertid at “sannhet” har en bismak av dogmatikk, 
av ontologiske eller metafysiske påstander, og dette kan lett gi et feilaktig bilde. Jeg vil nok 
en gang benytte anledningen til å understreke at Gotamas lære er empirisk fundert. Den er 
basert på etterprøvbare observasjoner, og ikke på ontologiske eller metafysiske spekulasjoner. 

Gotama må ha spurt seg selv: Hva er menneskets hovedproblem? Hva er den største 
hindringen for at vi kan leve et godt og lykkelig liv? En slik problemstilling kan lett føre inn i 
et villnis av luftige eller dypsindige spekulasjoner, men det ser ut til at Gotama klarte å holde 


begge føttene solid plantet på bakken og gå rett til problemets kjerne. 


Vonde opplevelser 


Det som ødelegger for oss og gjør at vi ikke har det godt, er rett og slett at vi har det vondt, 
sier han! Eller som det heter i den gamle låten til Duke Ellington: “I got it bad, and that ain”t 
good!” Det er ikke alt som går bra her i livet, det er ikke alt som går slik vi gjerne ville det 
skulle gå. Eller for å si det på en annen måte: Vårt hovedproblem er at vi har problemer! Det 
høres så innlysende ut at det virker rent banalt. Det kan se ut til at Gotama hadde en egen 


evne til å problematisere det som vi andre ville regne som enkelt og banalt. Men nettopp ved 

å gripe fatt i det tilsynelatende enkle, banale og grunnleggende, fant han fram til en ny, 
original og uhyre fruktbar metodikk for å hjelpe mennesker til å få et bedre liv. For hvis vi 
skal få et godt liv, hvis vi skal få det godt, bør vi vite hva det er som hindrer oss, hva det er 
som skaper problemer, og vi bør også ha en strategi for å møte problemene. 

Her er Gotamas formulering av den første av de edle sannhetene, sannheten om 


dukkha: 


Fødsel gjør vondt, alderdom gjør vondt, sykdom gjør vondt, døden gjør vondt, sorg, 
klage, smerte, tungsinn og mismot gjør vondt. Det gjør vondt å være sammen med det 
som du ikke liker. Det gjør vondt å være adskilt fra det som du liker. Det gjør vondt 
når du ikke oppnår det du ønsker deg. Kort sagt, de fem involveringsgruppene gjør 


vondt.3? 


Dette er en klar og realistisk beskrivelse. Det er mye i livet som kan gjøre vondt i kropp eller 
sinn, og Gotama peker på noen av disse situasjonene. Vi kunne godt ha gjort listen lengre, for 
i vårt moderne samfunn er det mange som kjenner dukkha i forskjellige former, fra stress på 
jobben, samlivsproblemer og mange andre situasjoner. Men det skulle vel neppe være 
nødvendig å utbrodere dette noe videre. Leseren kan heller reflektere litt over dette selv. Vi 
kan merke oss at Gotama foregriper neste edle sannhet ved å relatere følelsen av ubehag til 
våre egne holdninger, idet han snakker om at ubehaget står i relasjon til hva vi liker og hva vi 
ikke liker, samt hva vi ønsker oss og ikke ønsker oss. 

Men hva i all verden er involveringsgruppene? 

Involveringsgruppene er på pali upadanakkhandha, og vi ser at khandha er en del av 
ordet. Vi husker at de fem khandhaene, eller gruppene av former, følelser, identifikasjoner, 
reaksjoner og bevissthet, utgjorde Gotamas beskrivelse av mennesket. Mange glemmer å ta 
hensyn til ordet upadana, og tror at ovenstående sitat hevder at alle aspekter av det å være 
menneske, gjør vondt, kort sagt at alt er lidelse. Men det blir feil. Upadanakkhandhaene er 
ikke synonymt med khandhaene, men en spesialversjon av dem. Upadana betyr involvering 
eller klamring (det kan også bety “brensel”, her i den forstand at vi lar dem fyre opp 
grådighetens og hatets feberild), og involveringsgruppene er derfor et uttrykk for at vi 


forholder oss uklokt til disse fem gruppene — altså til oss selv — eller et uttrykk for en altfor 

sterk selvopptatthet, der vi klamrer oss til alt hva vi er og involverer oss altfor mye i oss selv. 
Når noe gjør vondt, kan vi komme til å ta det altfor personlig og rase over verdens 
urettferdighet: “Hvorfor skal dette hende akkurat meg?”. Vi glemmer at alt er flyktig, anicca, 
og vi glemmer at ingenting egentlig er vårt eget, anatta. Dermed klamrer vi oss til våre egne 
ønsker og bygger et selvbilde vi nødig vil gi slipp på. Vi vil så gjerne være unge, vakre og 
slanke, og når kroppen vår ikke oppfyller dette ønsket, føler vi misnøye. Vi vil gjerne være 
intelligente, rike og vellykkede. De fleste har opplevd at dette ikke alltid slår til. Allerede i 
den ovenstående definisjonen av dukkha finner vi derfor antydninger om årsakene til den, og i 
beskrivelsen av den ligger også implisitt en antydning om en løsning. Men la oss se hva 


Gotama videre sier om årsaken til det som gjør vondt. 


Hvorfor har vi vonde opplevelser? 


Etter at Gotama har analysert hva problemet egentlig består i, går han videre med å se på 


årsaken til problemet. 


Men hvordan er den edle sannhet om årsaken til det som gjør vondt, munker? 
Det er dette begjæret som får tingene til å oppstå på ny og på ny, som henger 
sammen med nytelseslyst og som søker nytelser her og der; som trangen til 


sansenytelser, framtidshåp og ødeleggelsestrang.” 


Problemene skyldes rett og slett konflikten mellom verden slik vi ønsker oss den, og verden 
slik den faktisk er. “Det gjør vondt når du ikke oppnår det du ønsker deg,” sa Gotama om den 
første edle sannheten, og denne andre edle sannheten er egentlig ikke annet enn en 
videreføring av dette. Vi blir drevet av ønsker og begjær, ønsker om nytelser, ønsker for 
framtiden, ønsker om å ødelegge det som står i veien for at vi skal oppnå det vi ønsker oss. 
Det betyr selvsagt ikke at alle ønsker er usunne. Vi kan også bli drevet av gavmilde ønsker, 
vennlige ønsker eller kanskje av ønsket om større visdom og innsikt. 

Her er det derfor de usunne røttene grådighet, hat og forvirring, som vi omtalte over, 
som skaper problemene. I noen nyere framstillinger blir det hevdet at årsaken til lidelser skal 


være livstørst, men dette er en etymologisk misforståelse. På pali brukes ordet tanha om 

begjær. Dette ordet har sitt etymologiske utspring i et ord som betyr “tørst” (og som faktisk er 
beslektet med det norske ordet “tørst”, noe vi kanskje lettere kan se av sanskrit-formen 
trshna), men det brukes aldri om fysisk tørst på pali. I situasjoner der man trenger noe å 
drikke, brukes heller ord som pipasa for “tørst”. Tanha er derfor en metaforisk bruk av ordet. 
Og hvem i all verden som først fant på å koble "livs-" til dette og skape ordet "livstørst”, vet 
jeg ikke. Men det skjedde formodentlig en gang på 1800-tallet, i pioneroversetternes tid, da 
det fortsatt rådet mange misforståelser omkring Gotamas lære. 

Verden er nå engang ikke slik innrettet at vi alle til enhver tid kan oppnå det vi ønsker 
oss. Det kan være på sin plass å understreke at Gotama her gir en psykologisk 
forklaringsmodell som ikke nødvendigvis utelukker påvirkninger utenfra. Meningen er neppe 
å påstå at lidelser forårsaket av jordskjelv, tsunamier, krig og hungersnød bare skyldes oss 
selv. Da ville vi være tilbake i den defaitistiske tankemodellen som springer ut av en feilaktig 
forståelse av kamma-begrepet. 

Mange har pekt på at de fire edle sannhetene er ordnet og lagt fram slik en lege 
kanskje ville ha gjort det. Først gis diagnosen: Vi er plaget av ubehag og problemer, dukkha. 
Legen undersøker saken, og påviser årsaken: grådighet (og de andre usunne røttene i sinnet). 
Neste trinn blir å gi en uttalelse om mulighetene for helbredelse, og til slutt forskrive den 


nødvendige medisin. Så la oss gå videre og se om det finnes noen muligheter for helbredelse. 
Frigjøring fra vonde opplevelser 
Etter hva vi til nå har sett, burde egentlig løsningen gi seg selv. Hvis det er riktig at 
problemene skyldes våre egne holdninger, må løsningen være en holdningsendring. Det er 
nettopp dette Gotama sier: 

Men hvordan er den edle sannhet om slutten på det som gjør vondt, munker? 


Det er den fullstendige lidenskapsløshet overfor dette begjæret og opphevelsen 


av det, det å gi det opp, vise det bort, slippe taket i det og bli fri.” 

Den gode nyheten er at det går an å finne fram til frihet og lindring. Den dårlige nyheten er at 
for å klare det, må vi altså lære å slippe taket i grådigheten. Det er lett nok å si, men de fleste 
som har prøvd på det, har oppdaget at det slett ikke er så enkelt. 

Gotama er likevel optimistisk. Han sier at på alle stadier av de mentale prosessene der 
grådigheten blander seg inn, er det også mulig å slippe taket i den. Vanskelig, ja vel. Men 
likevel fullt mulig, hevder han. Noen ganger gir han tilhørerne svært detaljerte forklaringer, 


og dette er et av de konkrete verktøyene han tilbyr: 


Men dette begjæret, munker, hvor kan det avvises og hvor kan det bringes til opphør? 
Overalt i verden hvor det finnes noe som er tiltalende og behagelig, der kan dette 
begjæret avvises, der kan det bringes til opphør. 

Hva er det som er tiltalende og behagelig her i verden? Øye, øre, nese, tunge, 
kropp og sinn er tiltalende og behagelige her i verden, og der kan dette begjæret 
avvises, der kan det bringes til opphør. 

Synlige former, lyder, dufter, smaksfornemmelser, berøringer og tanker er 
tiltalende og behagelige her i verden, og der kan dette begjæret avvises, der kan det 
bringes til opphør. 

Synsbevissthet, hørselsbevissthet, luktebevissthet, smaksbevissthet, 
kroppsbevissthet og sinnsbevissthet er tiltalende og behagelige her i verden, og der 
kan dette begjæret avvises, der kan det bringes til opphør. 

Synsinntrykk, hørselsinntrykk, lukteinntrykk, smaksinntrykk, kroppsinntrykk 
og tankeinntrykk er tiltalende og behagelig her i verden, og der kan dette begjæret 
avvises, der kan det bringes til opphør. 

De følelser som kommer av disse seks inntrykk er tiltalende osv. 

Identifikasjon av disse seks objekter er tiltalende osv. 

Intensjoner angående disse seks objekter er tiltalende osv. 

Begjær etter disse seks er tiltalende osv. 

Å begynne å tenke på disse seks er tiltalende osv. 

Å la tanken dvele ved synlige former, dvele ved lyder, dvele ved dufter, dvele 


ved smaksfornemmelser, dvele ved berøringer og dvele ved idéer er tiltalende og 

behagelig her i verden, og der kan dette begjæret avvises, der kan det bringes til 


opphør.” 


Vi kan altså si nei takk til grådigheten når som helst og bli fri på et øyeblikk. Vi har mulighet 
til frigjøring i alle livets situasjoner og på alle stadier av de mentale prosessene i sinnet vårt, 
sier Gotama, og dette må jo sies å være en oppmuntrende påstand, tross alt. 

Ellers kan vi legge merke til at ovenstående forklaring inneholder mange elementer vi 
allerede er blitt kjent med. Vi ser at sanser og sanseprosess er nevnt, og det samme er 
khandhaene — gruppene av personlighetsfaktorer. Det vil si at vi ser hvordan form (rupa) og 
bevissthet er representert av sanseprosessen, og videre nevnes følelser og identifikasjoner. 
Men i stedet for å fortsette med gruppen reaksjoner, som jo er en meget kompleks gruppe, går 
analysen i stedet inn på noen av de mentale elementene som hører inn under reaksjoner, 
nemlig intensjoner, begjær og tenkning. Og det hele handler fortsatt om frigjøring fra de tre 
usunne røttene, frigjøring fra de negative holdningenes tyranni. 

Et annet poeng kunne også være aktuelt å nevne her. Under dette punktet, 
kjensgjerningen om slutten på det som gjør vondt, finner vi ingen åpenbaringer, ingen 


mystikk, intet løfte om overjordisk inngripen eller frelse. Gotama sa det også slik: 
For du er din egen frelser, 
hvilken annen frelser finnes det vel? 
I et veltemmet sinn der har du en frelser 
som ikke du finner maken til.” 
Hele framstillingen er klart preget av sekulær rasjonalisme og psykologisk tenkning. 
Veien til å bli fri fra vonde opplevelser 
Gotama ville ikke ha vært den læremesteren og pedagogen han hadde ry for å være, hvis han 


ikke hadde lagt fram konkrete verktøy, en konkret treningsplan som kan hjelpe oss ut av 


elendigheten. Denne treningsplanen, som kan betraktes som medisin mot misnøye, har åtte 

hovedpunkter, og derfor blir den ofte kalt den åttedelte veien. Treningsplanen er rasjonell 
hjelp til selvhjelp. 

De åtte punktene er tradisjonelt ordnet i tre grupper: forståelse, etikk og meditasjon, 
de samme tre hovedpunktene som hele Gotamas lære kan innordnes under. Veien er ikke 
lineær. Det er ikke meningen at man først må perfeksjonere punkt 1 før man går videre til 
punkt 2, for så til slutt å nå målet under punkt 8. Man kan gå inn i treningen under hvilket 
som helst punkt, og praktisere dem alle mer eller mindre samtidig. Da vil de bidra til å støtte 
og styrke hverandre. 

De to første punktene, som hører inn under forståelse, er a) rett syn eller forståelse og 
b) rett holdning eller beslutning. Rett syn omfatter alt vi har sagt om Gotamas lære fram til 
dette punktet, og mer til. Det innebærer også å ikke la seg lure på villstrå av feilaktige 
spekulasjoner, samt en rett forståelse av mennesket og dets plass i tilværelsen. Det er altså et 
meget omfattende punkt. Ser vi det i forhold til de tre sunne røttene i sinnet, tar dette punktet 
særlig sikte på å utvikle visdom. Men det sies også at hvis man starter med forståelsen av at 
Gotamas lære kan være bryet verd å sette seg inn i og arbeide videre med, har man et meget 
godt utgangspunkt. Det er tilstrekkelig til å gjøre en god start. Rett holdning fokuserer særlig 
på aspekter av de to andre sunne røttene i sinnet, vennlighet eller ikke-vold og gavmildhet 
eller nøysomhet. Dermed ser vi igjen at dette er et helhetlig system der det går 
forbindelseslinjer på kryss og tvers mellom de forskjellige elementene, der “alt henger 
sammen med alt”, som det heter, og der alt handler om samme sak, nemlig frigjøring. 

De tre neste punktene på den åttedelte veien er c) rett tale, d) rett handling og e) rett 
levevei. Disse skal vi komme tilbake til i kapitlet om etikk, så vi lar dem ligge inntil videre. 

De tre siste punktene på den åttedelte veien er f) rett bestrebelse, g) rett 
oppmerksomhet og h) rett konsentrasjon. Disse handler om utvikling eller trening av sinnet, 
også omtalt som meditasjon, og de skal vi også ta for oss i et senere kapittel. 

Her kan det være på sin plass med en oppsummering av de fire edle sannhetene og 


den åttedelte veien: 
1. Vonde opplevelser 


2. Årsaken til at vi har vonde opplevelser 


3. Frigjøring fra vonde opplevelser 

4. Veien til å fri seg fra vonde opplevelser = den åttedelte veien: 

Forståelse 

a. Rett syn 

b. Rett holdning 
Etikk 

c. Rett tale 

d. Rett handling 

e. Rett levevei 
Utvikling av sinnet 

f. Rett bestrebelse 

g. Rett oppmerksomhet 


h. Rett konsentrasjon 

Praksis 


Utvikling av sinnet 


Nå har vi fått et lite overblikk over de viktigste prosessene og faktorene i sinnet slik Gotama 
så det. Og disse analyseverktøyene vi der har funnet, er nyttige, men ikke før de blir satt ut i 
praksis. Derfor er det nå på tide å se nærmere på de praktiske verktøyene slik at vi får full 
effekt av dem. Til nå har denne boken i hovedsak handlet om Gotama. Men i denne seksjonen 
om praksis skifter vi fokus. Boken handler ikke lenger om Gotama, en mann som levde langt 
borte for lenge siden. Den handler om deg og meg, her og nå, og om hvordan vi kan bruke de 
verktøyene han legger fram. Det som da er viktig, er å starte med oss selv, her og nå, og ikke 
henge oss opp i det som skjedde i går og det som kanskje kommer til å skje i morgen. Det er 


viktig å gripe dagen og øyeblikket. Gotama sa det slik: 


“Jag ikke etter det svunne. 
Hig ikke etter det uoppnådde. 
Det som er forbi, er forbi. 

Og aldri kan du gripe 

det som ennå ikke er kommet. 
Betrakt heller det som skjer 
fra øyeblikk til øyeblikk. 

Da har du et grunnlag 


som ikke kan rokkes. 


Begynn nå i dag! 

Hvem vet om vi lever i morgen? 
Du kan ikke forhandle 

med dødens budbringer. 

Den som lever slik 


iherdig både natt og dag, 

ham vil det gå vel, 
og han skal kalles 


en vismann som har funnet fred.” 


Se selv 


Det første vi bør lære oss, er å se selv. Vi må slippe taket i det vi tror vi vet, for det vi tror vi 
vet, står ofte i veien for sann kunnskap. Skal vi finne ut noe som helst om tilværelsen, må vi 
lære oss å observere virkeligheten uten forutfattede meninger. Vi må legge bort alle 
forutsetninger og gå helt ned til grunnfjellet. Vi må gå tilbake til de elementære tingene igjen, 
og observere på nytt det vi tror vi kjenner så godt. Det er vanskeligere enn det høres ut til. 
Men med metodisk trening er det ikke umulig. 

Vi har allerede nevnt at en slik metodisk trening finnes. Treningen omtales i dag 
under flere forskjellige betegnelser, noe som lett kan virke forvirrende. Den kalles 
oppmerksomhetstrening, innsiktstrening eller innsiktsmeditasjon (ordene kommer til å bli 
brukt om hverandre). Metoden kalles også noen ganger for satipatthana 
(oppmerksomhetstrening) eller vipassana (innsikt). Vi har også nevnt at i nyere tid er 
metoden blitt kjent under den engelske betegnelsen “mindfulness”. Men verken Gotama ikke 
snakket engelsk, og siden heller ikke vi har engelsk som hovedspråk, så jeg ser ingen grunn 
til å holde på den engelske betegnelsen. 

Metoden er meget enkel. Men vi mennesker har en egen forkjærlighet for å gjøre det 
enkle komplisert ved å legge lag på lag av kompliserte betydninger og tanker oppå det vi 
observerer. Derfor kreves det målbevisst innsats og tålmodighet for å lære seg å skrelle bort 


disse lagene og for å kunne se virkeligheten direkte. 


Målet 


Hva er egentlig målet for denne praksismetoden? Gotama skisserte målet og metodens 


fordeler med disse ordene: 

Her er en vei som fører direkte til målet, til foredling av levende vesener, til å 
overvinne sorg og klage, til å gjøre slutt på smerte og tungsinn, til å finne den rette 
metoden og til selv å finne fred i sitt indre, nemlig oppmerksomhet på de fire 


hovedområdene.’ 


Fri seg fra smerte, sorg, klage og tungsinn, og finne fram til fred i sitt indre, en indre frihet og 
glede i livet. Er ikke dette noe som det kan være bryet verd å arbeide for? 
Deretter beskrev han metoden slik, før han gikk videre med mer detaljerte 


forklaringer, som vi skal se nærmere på: 


Hvilke fire? Her, i dette treningssystemet, gir du slipp på grådighet og motvilje 
overfor verden, og betrakter kroppen som kropp, energisk og med oppmerksomhet og 
klar forståelse. Du gir slipp på grådighet og motvilje overfor verden, og betrakter 
følelsene som følelser, energisk og med oppmerksomhet og klar forståelse. Du gir 
slipp på grådighet og motvilje overfor verden, og betrakter tankene som tanker, 
energisk og med oppmerksomhet og klar forståelse. Du gir slipp på grådighet og 
motvilje overfor verden, og betrakter fenomenene som fenomener, energisk og med 


oppmerksomhet og klar forståelse.” 


Dette er usedvanlig klare og direkte instruksjoner. Det gjelder å gi slipp på grådighet og 
motvilje, slippe taket i disse stadige "liker — liker ikke”-holdningene som vi er så vant til å 
møte verden med. Bare betrakte tingene som de er og ikke noe annet, nøkternt og objektivt. 
Og dette bør skje energisk, uten at vi slapper av — denne treningen er ikke en 
avslapningsmetode. Det bør skje med oppmerksomhet, som er et nøkkelord gjennom hele 
praksisen, og det bør skje med klar forståelse, det vil si en våken og analytisk holdning. 

Metoden tar altså ikke sikte på å skape noen egotripp eller få oss til å synke hen i salig 
sløvhet, men på å hjelpe oss til å oppnå en dypere forståelse av oss selv og den verden vi 
lever i. 


Men hvordan kan dette gjøres i praksis? 

Sitte 


De fleste har dannet seg visse stereotype forestillinger om hva “meditasjon” går ut på. Når 
man mediterer skal man sitte på en bestemt måte, tror mange. Prøv å glemme disse 
stereotypiene. 

Det er riktig at en del av treningen godt kan skje mens du sitter, og dette er et greit 
sted å begynne. Men det er viktig å ha klart for seg allerede fra begynnelsen av at den 
treningen vi her skal beskrive, er trening av sinnet, trening på det indre plan. Det ytre er ikke 
viktig. Derfor spiller det ikke noen avgjørende rolle hvordan du sitter. Men siden det tross alt 
er en fordel om du sitter praktisk og godt, skal vi komme med noen forslag. Og etter hvert 
skal vi se at du kan praktisere denne treningen uansett om du sitter, står, går eller ligger. 

Men la oss begynne med å sitte. 

I første omgang er det til god hjelp om du har et sted der du kan være uforstyrret en 
halv times tid, et sted med minst mulig støy. Total stillhet kan være gunstig, særlig i 
begynnelsen, men det er slett ingen nødvendighet. Litt bakgrunnsstøy gjør ingen ting. Vi skal 
senere se at bakgrunnslyder godt kan integreres i treningen. 


Gotama sier det slik: 


Du går ut i skogen eller under et tre eller i enerom og setter deg ned med beina i kors. 


Du holder kroppen rak og retter oppmerksomheten mot det emnet du har valgt deg.” 


Sett deg ned. 

Hvordan? 

Du skal sitte i ro en stund, og da gjelder det å finne en stilling som ikke blir så 
ubehagelig at du er nødt til å flytte på deg etter få minutter. 

En vanlig stol kan brukes, men er egentlig ikke særlig praktisk til dette formålet. Når 
vi sitter på en vanlig stol, har nemlig blodet i leggene en forholdsvis lang og bratt motbakke å 
kjempe mot for å komme tilbake i retning av hjertet. Dette avhjelper vi til vanlig med å 


bevege og flytte litt på føttene ganske ofte, uten at vi tenker over det, slik at 

muskelbevegelsene i leggene hjelper til med å pumpe blodet oppover. Men forsøker vi å 
holde føttene helt i ro, blir det snart ubehagelig. 

Da er det bedre å sette seg lavt, på en pute på golvet. En fast pute, eller et par puter 
oppå hverandre gjør det lettere å finne en god holdning for rygg og bein. Prøv deg fram med 
forskjellige måter å plassere beina på. Vi er forskjellige, vi har forskjellig mykhet og 
forskjellige leddutslag, så det finnes ikke én sittestilling som passer for alle. Det viktigste er 
at du finner en sittestilling som passer for deg. 

Noen klarer å sitte støtt og bekvemt med beina i kors, slik de var vant til å gjøre det i 
det gamle India. For andre kan det fungere bedre å legge knærne ut til siden og ned mot 
golvet, slik at leggene også ligger flatt ned mot golvet, uten å krysse hverandre. I så fall bør 
du ha en forholdsvis høy og fast pute, så bakenden kommer godt opp fra golvet. Hvis leggene 
krysser hverandre, kan krysningspunktet lett bli et sted der du vil føle smerter etter en tid. 

Noen finner en god og bekvem sittestilling med beina i kors oppi en stor og myk sofa 
eller lenestol, kanskje med støtte av en pute eller to. Men husk at hvis du forsøker dette, bør 
du ikke lene deg tilbake, for da kan det hende du sover før du vet ordet av det. Ryggen bør 
helst være i naturlig balanse uten støtte. 

Legg gjerne hendene i fanget, den ene oppi den andre, med håndflatene opp. Sitt slik 
at overkroppen kommer i balanse. Ryggen skal være rett, men ikke anspent. Da kan pusten gå 
lett og naturlig. 

Du kan også sitte i knestående med en stor og fast pute under bakenden, og med 
føttene bakover på hver side av puten. 

En annen mulighet er å bruke en liten krakk med skrått sete. Den bør være så lav at 
man nærmest sitter i knestående, med leggene parallelle og inntil hverandre under krakken, 
mens det skrå setet under bakenden bærer en stor del av kroppsvekten. 

Prøv deg litt fram. Det er ikke noe magisk med den ene eller den andre måten å sitte 
på. Det viktigste er at kroppen er i god og naturlig balanse, at ryggen er naturlig rett. Det vil si 
at du skal ha en liten naturlig svai, ikke sitte krampaktig linjalrett — slik at pusten kan gå fritt, 
naturlig og uanstrengt, og slik at du kan sitte rolig i tjue minutter eller mer uten at det blir 
altfor plagsomt. 

Og vær nøye med at du ikke sitter lenge i en stilling som øver urimelig press mot 


leddbånd og sener. Et ødelagt kne eller hofte er ingen spøk. 

Grunnøvelse 


Har du satt deg? Sitter du godt? 

Slapp av. Lukk øynene. Ikke gjør noe spesielt. Bare sitt, og kjenn at du faller til ro 
etter alt strevet med å finne en fornuftig sittestilling. 

Du trenger ikke å gjøre noe som helst. Bare la armer og bein være der de er, og kjenn 
at hele systemet, kroppen og sinnet, roer seg ned. 

Når du finner fram til en god og avbalansert stilling, kan du holde ryggen rak uten å 
anspenne deg, og du kan slappe av. Slappe av i kroppen, men ikke i sinnet. Sove kan du gjøre 
en annen gang. Ikke nå. 

Snart kjenner du at kroppen har falt mer til ro. Det eneste som beveger seg, er 
åndedrettet. Du kan tydelig kjenne hvordan mellomgolvet stiger og synker med 
pustebevegelsene. Dette kan det være interessant å følge med på. 

Rett oppmerksomheten mot mellomgolvet. Følg oppmerksomt med på pusten. Ikke 
forsøk å styre eller regulere den. Det finnes andre meditasjonsmetoder der man skal puste i 
den ene eller den andre rytmen. Slik er det ikke her. Ikke prøv å falle inn i noen bestemt 
rytme. Dette handler ikke om åndedrettskontroll. Du skal være tilskuer, observatør. Ikke noe 
annet. Tenk på deg selv som naturforsker. Du ønsker å observere naturen, å lære av den. Men 
hvordan kan du lære noe om maurenes naturlige liv, hvis du hele tiden skal pirke i tua med en 
kjepp? 

Kroppens egen fysiologi regulerer pusterytmen, uten at du behøver å gjøre noe som 
helst. Kanskje faller det naturlig å trekke et par ekstra dype åndedrag et par ganger, kanskje 
ikke. Kanskje kjenner du at åndedragene blir langsommere og grunnere når du har sittet en 
stund, kanskje ikke. Det samme kan det være. 


Gotama forklarer videre: 


Så lar du oppmerksomheten følge pusten inn og ut. Hvis du foretar en lang innånding, 
merker du deg: Jeg foretar en lang innånding. Hvis du foretar en lang utånding, 
merker du deg: Jeg foretar en lang utånding. Hvis du foretar en kort innånding, merker 
du deg: Jeg foretar en kort innånding. Hvis du foretar en kort utånding, merker du deg: 


Jeg foretar en kort utånding. Du trener deg slik: Mens jeg puster ut og inn observerer 

jeg hele kroppen, og slik: Mens jeg puster ut og inn lar jeg kroppens forskjellige 


prosesser falle til ro.” 


Det denne øvelsen går ut på, er altså å være oppmerksomt til stede og følge med på det som 
skjer på en våken og interessert måte, fra øyeblikk til øyeblikk, uten å miste fokus. Spør deg 
selv: Hvordan kjennes det akkurat nå? Akkurat nå? Og akkurat nå? 

Prinsippet er altså uhyre enkelt. I praksis er det ikke alltid like enkelt. Tankene flyter 
lett av sted. Snart oppdager du med et rykk at du har tenkt på helt andre ting en god stund 
allerede. Dette er helt normalt. I og for seg er det ikke noen feil. Bevisstheten er i stadig 
forandring, og etter hvert skal vi også prøve å observere bevissthetens strøm direkte. Men 
akkurat nå er du nybegynner, og evnen til konsentrasjon er ikke øvd opp ennå. Derfor skal vi 
se på en enkel, men meget effektiv metode som kan være til god hjelp. 

Gjør mentale “notater”. Sett ord på det som skjer i øyeblikket, så er det lettere å holde 
oppmerksomheten rettet mot å observere prosessen, uten å miste tråden. Når du kjenner at 
mellomgolvet stiger, tenker du “stiger”. Når du kjenner at mellomgolvet synker, tenker du 
“synker”. Stiger. Synker. Stiger. Synker. 

Ikke si ordet. Ikke hvisk det. Ikke legg for mye vekt på det. Det skal ikke fungere som 
noe mantra eller *metodelyd”, som noen kaller det. Det skal bare fungere som en liten 
bevisstgjøringshjelp. En hjelp til å observere det som skjer her og nå i din egen kropp, i ditt 
eget sinn. En læremester sa at 10% av oppmerksomheten kan du bruke til å tenke “stiger, 
synker”, og 90% til å følge med på og oppleve hvordan det kjennes akkurat nå, når 
mellomgolvet stiger. Akkurat nå, når den stigende bevegelsen stopper. Akkurat nå, når 
mellomgolvet synker. Akkurat nå, når den synkende bevegelsen stopper. Akkurat nå ... 

Sett deg som mål at ingen stigende eller synkende bevegelse skal få passere uten at du 
har registrert den bevisst. “Smak” på den helt subjektive følelsen du opplever. Ikke prøv å 
regulere noe som helst. Går pusten fortere? “Noter” deg at pusten går fortere. Går pusten 
langsommere? “Noter” deg at pusten går langsommere. Må du gjespe? Så gjesp, mens du 
tenker "gjesper”. 

Men det er ikke lett å konsentrere seg. Før du vet ordet av det, oppdager du at tanken 
er et helt annet sted enn på pustebevegelsene. Det er OK. Ikke bli irritert på deg selv. Ikke 


mist motet. Oppmerksomheten har vært borte et øyeblikk, men i og med at du oppdager det, 

er oppmerksomheten til stede igjen. Sett navn på det som skjer, og vend deretter rolig tilbake 
til pusten igjen. Merker du at du sitter og tenker på hva du skal gjøre i morgen, tenk 
“planlegger” eller bare “tenker”, og vend tilbake til pusten. Merker du at du dagdrømmer, 
tenk “dagdrømmer” eller bare “tenker”, og vend tilbake til pusten. Merker du at du kjeder 
deg, tenk “kjeder meg”, og vend tilbake til pusten. Merker du at du ........ Vel, jeg tror du har 
fattet grunnideen nå. 


Videre sier Gotama: 


Slik betrakter du din egen kropp som kropp, eller du betrakter andres kropp som 
kropp, eller du betrakter både din egen og andres kropp som kropp. Du betrakter 
hvordan kroppens fenomener oppstår, du betrakter hvordan kroppens fenomener blir 
borte, eller du betrakter hvordan kroppens fenomener oppstår og blir borte. Du er 
oppmerksom på at kroppen eksisterer, men bare i den grad som er nødvendig for 
observasjon og erkjennelse. Du ferdes uten å være avhengig av noe, og uten å holde 


fast på noe i verden. Slik betrakter du kroppen som kropp.* 


Du starter med å være oppmerksom på fenomener i din egen kropp. Senere kan du også 
betrakte andre, eller betrakte kroppen fra et vitenskapelig pespektiv, *utenfra” som objekt, 
men dette aspektet skal vi la ligge. En viktig detalj er at du aksepterer den kroppen du har, 
men ikke binder deg krampaktig til den. Bare “se” nøkternt og objektivt på det som skjer, og 
ta det som skjer bare som det som skjer, ikke som noe annet. Eller som Gotama sa det ved en 


annen anledning: 


Ta det du ser bare som det du ser, ta det du hører bare som det du hører, ta 


fantasibilder bare som fantasibilder og ta erkjennelse bare som erkjennelse.” 


Hvor lenge skal du sitte? 

I begynnelsen er dette en uvant treningsform. Kanskje blir du stiv og støl etter kort tid. 
Forsøk likevel å sitte rolig, uten å bevege deg, i minst ti minutter. Klarer du å sitte tjue 
minutter, er det bedre. Klarer du en halv time, er det enda bedre. Tre kvarter eller en time er 


enda bedre igjen, hvis du klarer det. Men ikke stress med å sitte veldig lenge. Kropp og sinn 

trenger nemlig litt tid til å “sitte seg inn”, til å fordype seg i praksisen. Det hele er et spørsmål 
om trening, og holder du ut, vil du merke at det blir lettere etter hvert. 

Vi kan sammenligne sinnet med en dam. Til vanlig plasker vi omkring i dammen med 
alle våre gjøremål, og dette virvler opp grums fra bunnen, slik at vannet ikke blir særlig klart. 
Men setter vi oss ned og tar det med ro, vil grumset langsomt synke til bunns, og vannet blir 
klart og gjennomsiktig. Gi deg derfor tid til å la sinnet falle til ro, la vannet bli klart, så blir 
sikten mye bedre og du oppdager ting om deg selv du ellers ikke ville ha fått øye på. 

Men ikke mist motet om det går opp og ned. Noen ganger er det lett og godt å sitte, 
andre ganger kan det kjennes uhyre tungt og vanskelig. Det er helt normalt. 

Prøv å gjennomføre denne treningen minst en gang om dagen. Har du mulighet til å 
sitte to ganger om dagen, så desto bedre. 

Hold deg til denne øvelsen i minst en uke, gjerne to, før du går videre. Bygg opp din 
egen “bank” av erfaringer. Da forstår du bedre hva resten av treningen kommer til å dreie seg 


om, og du blir bedre i stand til å vurdere den på bakgrunn av egne erfaringer. 


Noen utfyllende betraktninger omkring grunnøvelsen 


Når du har praktisert grunnøvelsen systematisk og regelmessig gjennom en periode, vil du ha 
høstet egne erfaringer. Du har lært litt om dine egne reaksjoner, og du har følt noen av 
problemene på kroppen. 

Det er uvant å trene tanke og sinn på denne måten. Vi er ikke vant til å konsentrere 
OSS, Vi gjør motstand mot denne formen for disiplin, selv om den er selvpålagt, og du har 
sikkert oppdaget at sinnet kan være utrolig oppfinnsomt når det gjelder å finne på utflukter og 
påskudd til å slippe unna. 

Derfor kan du godt betrakte denne første grunnøvelsen som en slags grunntrening, en 
oppmykning, som vi etter hvert skal bygge videre på. Men samtidig er dette en selvstendig 
treningsform som du stadig kan, og bør, vende tilbake til. Du vil oppdage at den vinner i 
dybde etter hvert som du arbeider med den, og denne seksjonen om praksis kunne i grunnen 
godt ha sluttet her. Arbeider du iherdig videre selv ut fra det grunnlaget du nå har lagt, vil du 


på egen hånd kunne oppdage resten. 

Problemer? 


Kanskje har øvingsstundene gått uten noe problem i det hele tatt? Bra! 

Men dersom du kjenner deg igjen i noen av de problemene jeg skal nevne her, kan det 
hende du også kan finne praktiske tips til løsninger. Når det gjelder kropp og sittestilling, må 
du bare prøve deg fram. Men ikke gi opp den enkelte sittestillingen for tidlig. Gi den en 
sjanse. Det hele har mye med vane og trening å gjøre. 

Kontroller at beina ikke ligger i skadelig press på noe punkt, og at kneleddene ikke 
kommer i en unaturlig pressituasjon. Mange mediterende har dessverre ikke vært tilstrekkelig 
klar over farene ved å presse sener og ledd mot i uvante sittestillinger, og har fått problemer 
med hofter eller knær som kan følge dem resten av livet. 

Kjenn etter at ryggen er rett, slik at ryggraden hviler i naturlig balanse. 

Slapp av i skuldrene og nakken. 

Ta gjerne noen bevisste avspenningsøvelser med det samme du har satt deg. Begynn 
med tærne. Spenn musklene bevisst. Slapp dem deretter helt av. Gå videre med foten — 
spenning og avspenning. Arbeid deg opp gjennom kroppen, og pass på at du får med deg 
musklene i ansiktet, omkring munnen, i pannen og rundt øynene. Her sitter det ofte ganske 
komplekse muskelspenninger i form av "hverdagsuttrykket” eller *hverdagsmasken” vår. De 
kan være som spente buestrenger. Gjør grimaser, og slapp deretter av i ansiktet. 

Vær ingen og ingenting. 

Likevel kan det oppstå smerter i kroppen. uansett hvilke knep du benytter. Blir 
smertene for ille, så skift rolig stilling. Men ikke gjør det for tidlig. Prøv om du kan holde ut 


en stund før du skifter stilling. Mer om dette lenger ned. 


Oppmerksomhet på kroppen 


Nå går vi videre med de egentlige innsiktsøvelsene. 

Du sitter. 

Begynn som før. Kjenn at du slapper av, la oppmerksomheten samle seg om pusten og 
pustebevegelsene. Men nå kan det være på tide å studere noe mer enn bare pusten. Begynn å 


bli litt oppmerksom på inntrykk fra kroppen for øvrig. Kan du kjenne trykket der kroppen din 

hviler mot underlaget? Eller gjør det litt vondt i et av knærne? Kanskje du merker en lett kløe 
på kinnet? Eller ... ? 

Du trenger ikke å gjøre noe spesielt for å oppdage sanseinntrykkene fra kroppen. De er 
der hele tiden, i vekslende styrke. Du har merket dem før også, men i forrige øvelse vendte du 
hele tiden tilbake til åndedrettet. Nå kan du begynne å la oppmerksomheten dvele litt ved de 
signalene kroppen sender. Vær nysgjerrig, forskende. Spør deg selv (om ikke nødvendigvis 
med ord): Hvordan kjennes dette? Hva opplever jeg akkurat nå? Hvor er kilden til disse 
inntrykkene? 

Det som er viktig, er å huske at du har gitt deg ut på en utforskning av virkeligheten, 
og da må du ikke ta noe for gitt på forhånd. Kast autoritetene over bord. Still spørsmålstegn 
ved alt du tror du vet fra før av. Men stol på instrumentene dine. Det vil si: stol på de 
sanseinntrykkene du mottar til enhver tid. De er ekte. Det hender vi tolker dem feil, men 
sanseinntrykkene i seg selv er ekte. Det er nettopp disse som er din virkelighet her og nå. 
Bare du vet hvordan de kjennes. En annen sak er at du trenger trening for å finstille og 
fokusere instrumentene (sansene), slik at de virkelig kan hjelpe deg til en dypere forståelse av 


virkeligheten. 


Du betrakter hvordan kroppens fenomener oppstår, du betrakter hvordan kroppens 
fenomener blir borte, eller du betrakter hvordan kroppens fenomener oppstår og blir 
borte. Du er oppmerksom på at kroppen eksisterer, men bare i den grad som er 
nødvendig for observasjon og erkjennelse. Du ferdes uten å være avhengig av noe, og 


uten å holde fast på noe i verden. Slik betrakter du også kroppen som kropp.” 


Dette avsnittet går igjen som et refreng 1 Mahasatipatthanasutta, og sier noe uhyre viktig om 
den holdningen du bør ha mens du utforsker kroppen og virkeligheten. 

Kjenner du at det klør, tenk “klør”, og fokuser oppmerksomheten på nettopp dette 
sanseinntrykket. Slipp taket i pusten. Men kanskje er kløen såpass svak at oppmerksomheten 
vender tilbake til pusten av seg selv. Det er greit, la den gjøre det, og vend tilbake til å 
observere “stiger, synker” igjen. Du trenger ikke å sitte og lure på hva du skal rette 


oppmerksomheten mot. Den vil helt av seg selv rette seg inn mot det inntrykket som i 

øyeblikket er sterkest. La den gjøre det, så lenge du bare bevisst følger med og vet hva som 
skjer. 

Kjenner du en smerte et eller annet sted (i kneet eller ankelen, for eksempel), skal du 
ikke gjøre noe for å lindre denne smerten. I alle fall ikke med det samme. Det betyr ikke at du 
skal drive med noen slags form for selvplaging, askese eller fakirkunster. En annen sak er det 
hvis du kjenner at det gjør vondt samme sted hver gang du sitter. Da bør du kanskje finne en 
bedre stilling. Sitter man ofte og lenge feil, kan det føre til skader, og det er jo ikke noe mål. 
Men det er et faktum at smerter av forskjellige slag er en uunngåelig del av vår tilværelse. Så 
når vi nå har en enestående sjanse til å utforske smerten under kontrollerte forhold og lære 
noe viktig, ville det være dumt å kaste denne sjansen over bord uten videre. Litt vondt her 
eller der mens man sitter, er helt ufarlig. Sitt derfor heller og følg med på denne 
smertefølelsen. Se hva den egentlig er, hva den består av, og hva den gjør med deg. Tenk 
“smerte”, og følg med. Kanskje du oppdager at smerten føles sterkere når du retter 
oppmerksomheten mot den. Tenk “sterkere smerte”. Kanskje oppdager du at smertefølelsen 
gjør deg sint eller redd. Tenk “sint” eller “redd”. Men prøv likevel å sitte rolig. Greier du å 
holde oppmerksomheten rettet mot smertefølelsen litt lenger, kan det ofte hende at den blir 
svakere igjen. Tenk "svakere smerte”. Kanskje blir den helt borte, og du vender 
oppmerksomheten mot neste inntrykk. 

Men dette er som sagt ikke noe kurs i askese. Blir det for ille, så blir det for ille. Da 
gjør du det som trengs. Retter ut kneet, klør deg, beveger deg eller hva det nå måtte være. 
Siden skal vi se på hvordan dette kan gjøres uten å bryte treningen. 

Vi begynte med pustebevegelsen og utvidet øvelsen til å betrakte hele kroppen. Som 
du sikkert har innsett selv allerede, er det samme sak det dreier seg om. Inntrykk fra 
pustebevegelsene er bare en del av inntrykkene fra hele kroppen. Når du betrakter pusten, 
betrakter du kroppen. 

Sitt gjerne en halv time hver dag og følg med på kroppens signaler. Du kommer til å 
oppdage at dette er en variert og spennende øvelse, som kan lære deg mye. Og du kan ta den 
med deg over i hverdagen. Når du har litt ledig tid, på bussen eller hvor som helst, kan du 
rette oppmerksomheten mot kroppen noen minutter og følge med på hva som skjer. 

En annen metode som Gotama nevner i Mahasatipatthanasutta, er systematisk å la 


oppmerksomheten sveipe gjennom hele kroppen og betrakte hver del og hvert organ: 

Og videre betrakter du nettopp denne kroppen fra fotsålene til hårspissene og ned 

igjen, omgitt av huden, fylt av mange slags urenheter: I denne kroppen er det hodehår, 
kroppshår, negler, tenner, hud, muskler, sener, knokler, beinmarg, nyrer, hjerte, lever, 
mellomgolv, milt, lunger, tarmer, spiserør, magesekk, ekskrementer, galle, slim, puss, 


blod, svette, fett, tårer, lymfe, spytt, snørr, leddvæske og urin.” 


Denne øvelsen er i første rekke ment som en terapeutisk øvelse for den som er 
kroppsfiksert. Den legger særlig vekt på å se kroppens frastøtende aspekter, som en hjelp til å 
fri seg fra kroppsfikseringen. Mahasatipatthanasutta har også en øvelse der man skal se for 
seg at kroppen råtner og går 1 oppløsning, som en meditasjon på døden. Dette er sterk medisin 
mot kroppsforherligelse! Men disse øvelsene er begge noe spesialiserte, og vi velger derfor å 
la dem ligge. 

Når du sitter, kan du gjerne forsøke å veksle mellom konsentrasjon og innsikt. Som du 
sikkert husker, trener du konsentrasjon når du bevisst styrer oppmerksomheten tilbake til et 
bestemt fokuseringspunkt (som for eksempel åndedrettet) hver gang den gir seg ut på 
vandring. Innsiktstrening er ikke-manipulerende. Du lar oppmerksomheten vandre som den 
vil, men følger med fra øyeblikk til øyeblikk, slik at du observerer hva som skjer. Det vil si — 
inntil videre bør du nøye deg med å la den vandre rundt i kroppens mangfoldige signaler, så 


litt styring får du fremdeles utøve. 


Oppmerksomhet på sansene 


Du sitter. Begynner som før. Følger med på pusten en liten stund, til du kjenner du er 
avslappet, men oppmerksom. Nå kan du enten sitte med øynene lukket, eller du kan også ha 
halvåpne øyne og la blikket hvile på golvet ca. en meter framfor deg, uten å fokusere spesielt 
på det du ser. 

Hører du noe? Trafikk? Barn? Vind? Fugler? I så fall, tenk “hører”. Ikke legg noen 
energi i å analysere lyden, ikke prøv å finne ut hva du hører. Bare merk deg at hørselen er i 
funksjon, at du hører. Hvis lyden blir sterkere, tenk “sterkere”, osv. Hvis lyden blir borte, 


eller hvis den blir så svak at du ikke fester deg ved den lenger, kan du la neste inntrykk 

overta. Hvis det ikke er noen spesielt sterke inntrykk i øyeblikket, kan du vende tilbake til 
pusten. 

Dufter, smaksinntrykk og synsinntrykk (særlig hvis du har øynene åpne, men også 
slike uklare fargemønstere som en kan se mens øynene er lukket) behandler du på samme 
måte. Tenk “lukter”, “smaker”, “ser”. 

Ikke styr oppmerksomheten. Den velger selv ut det inntrykket som er sterkest til stede 
i sinnet fra øyeblikk til øyeblikk. Din oppgave er å være observatør og merke deg det som 
skjer. 

Som du sikkert har innsett, er de øvelsene du hittil har arbeidet med, bare å anse som 
spesialtilfeller av øvelsen i sanseobservasjon. For observasjon av åndedrett og kropp er ikke 
noe annet enn observasjon av berøringssansen. Denne sansen er fordelt over hele kroppen, 
både innvendig og utvendig, men vi har forsøkt å observere den bare på ett enkelt sted, 
nemlig i åndedrettsbevegelsene. Nå utvider vi altså øvelsen til å omfatte de øvrige 
sanseportene. 

Sinnet mottar uopphørlig inntrykk fra de seks sanseportene. Disse inntrykkene er hele 
vår verden, de er hele vår virkelighet. Bare ved nitid oppmerksomhet og analyse av disse 
impulsene kan vi begynne å forstå hva som egentlig foregår. 

Seks sanseporter? Vi har nevnt fem: berøring (kroppen), syn, hørsel, luktesans og 
smak. Hva er så den sjette sanseporten? Tenk etter selv. Mens du har holdt på med øvelsene, 
har du nok allerede merket det for lenge siden. Hva er det som dukker opp i sinnet, utenom 
kroppsinntrykk, hørselsinntrykk, osv.? Nettopp — tanker og følelser. Tanker av alle slag — 
minner, dagdrømmer, planlegging. Og følelser av alle slag, både gode og vonde. 

Selve sinnet kan du derfor regne som den sjette sanseporten. Dette er ikke noen form 
for mystikk. Glem alt du har hørt om “den sjette sans” i en eller annen overnaturlig betydning. 
Det er ikke det det er snakk om her. Dette er helt konkret, og du har observert det selv. Det er 
ganske enkelt snakk om hva som er til stede i bevisstheten fra øyeblikk til øyeblikk. 

Venner vi oss til å observere sanseinntrykkene med skjerpet oppmerksomhet, vil vi 
kunne oppleve at vi får skarpere blikk for skjønnheten i naturen. Fargene gløder sterkere og 
fuglene synger klarere når vi observerer med klar oppmerksomhet. Dette kan gi intens 
naturopplevelse og glede, slik Kassapa, en av Gotamas nærmeste elever, gir uttrykk for i sitt 


vakre dikt om natur- og meditasjonsopplevelser (gjengitt på slutten av kapittel 5). 

Observasjon av sansene kan også kombineres med observasjon av hvordan 
sanseinntrykkene påvirker oss. Dette kan avsløre viktige aspekter ved sinnets underliggende 


prosesser. Mahasatipatthanasutta spesifiserer det slik: 


Hva er det som er tiltalende og behagelig her i verden? Øye, øre, nese, tunge, kropp og 
sinn er tiltalende og behagelig her i verden, og der oppstår dette begjæret og der fester 


det seg.“* 


I denne teksten tar Gotama utgangspunkt 1 sanseorganene og forklarer videre at der, 1 
sanseorganene, oppstår det tiltalende og behagelige sanseinntrykk. Disse inntrykkene skaper 
følelser, vi får lyst på mer av disse tiltalende inntrykkene, og det vokser fram intensjoner og 
lengsel etter det som er tiltalende og behagelig. Slik oppstår begjæret. 

Dette er en beskrivelse av hvordan jakten på det tiltalende og behagelige, og analogt 
med dette flukten fra det utiltalende og ubehagelige, er en naturlig følgesvenn til alle sinnets 
prosesser. Vi styres av vårt "liker” og "liker ikke”. Men, som det videre sies, det er også 
mulig å gå inn på et hvilket som helst stadium av prosessen og bryte denne automatikken, 


slippe taket i koblingen til “liker” og "liker ikke”: 


Hva er det som er tiltalende og behagelig her i verden? Øye, øre, nese, tunge, kropp og 
sinn er tiltalende og behagelig her i verden, og der kan dette begjæret avvises, der kan 


det bringes til opphør.” 


Her går Gotama gjennom den samme rekkefølgen fra behagelige og tiltalende sanseinntrykk, 
via følelser og lyster fram til intensjoner og begjær. Men her presiserer han at på ethvert trinn 
i denne prosessen har vi mulighet til å ta et aktivt valg, til å slippe taket i begjæret og la det 
fare. Det gjelder bare å være klar over hva som foregår, slik at vi blir i stand til å ta et slikt 


aktivt og bevisst valg. Og med dette er vi allerede på god vei inn i neste øvelse. 


Oppmerksomhet på tanker og følelser 

Dette er den vanskeligste, men kanskje mest spennende delen av oppmerksomhetstreningen. 
Metoden er som tidligere. I det øyeblikket du merker en tanke er til stede, gjør du et mentalt 
notat av det. Tenk “tenker”. Eller eventuelt “minnes”, “planlegger”, osv. Merkelappen er ikke 
viktig. Bruk det som passer best i øyeblikket. Men ikke legg for mye energi i å velge ut et 
passende navn. Ikke lag deg en mengde forskjellige merkelappkategorier. Det enkle er gjerne 
det beste. “Tenker” er brukbart i de aller fleste tilfellene. Prøv å fange tanken i det øyeblikket 
den oppstår. I begynnelsen oppdager du kanskje at du har dagdrømt en god stund allerede, før 
oppmerksomheten din våkner såpass at du kan merke deg bevisst hva som foregår. 

Tankene er som trollene i eventyret. De sprekker når sola står opp. I det øyeblikket 
oppmerksomhetens skarpe lys identifiserer en tanke, er den kanskje borte igjen. Men snur du 
ryggen til den (i mental forstand), kan det hende den spretter fram på nytt. Da kan det hende 
du merker den på et tidligere stadium, og kan notere deg “tenker”. 

Følelser og stemninger er ikke alltid så lette å oppdage. De er så grunnleggende i vår 
psyke at vi har lett for å overse dem. Men i det øyeblikket du merker at du føler deg irritert, 
merk deg “irritert”. Kjeder du deg, merk deg "kjeder meg”. Er du glad, merk deg “glad”. Slik 


merker du deg også andre følelser og setter ord på det du observerer. 


Hvordan betrakter du følelsene som følelser? 

Når du opplever en god følelse, merker du deg: Opplever en god følelse. Når 
du opplever en vond følelse, merker du deg: Opplever en vond følelse. Når du 
opplever en følelse som verken er vond eller god, merker du deg: Opplever en følelse 


som verken er vond eller god. 


Hvis du har fulgt opp øvelsene til nå, har du kanskje praktisert i en måneds tid eller så, og øvd 
regelmessig hver dag. Du begynner å få trening, og konsentrasjonsevnen er blitt bedre. Nå 
foreslår jeg at du ser om du kan finne litt mer tid i løpet av dagen, slik at du kan utvide den 
daglige treningsperioden. Da får du mye bedre anledning til å observere det som skjer i kropp 


og sinn. 


Slik betrakter du dine egne følelser som følelser, eller du betrakter andres følelser som 


følelser, eller du betrakter både dine egne og andres følelser som følelser. Du betrakter 

hvordan følelsene oppstår, du betrakter hvordan følelsene blir borte, eller du betrakter 
hvordan følelsene oppstår og blir borte. Du er oppmerksom på at følelsene eksisterer, 
men bare i den grad som er nødvendig for observasjon og erkjennelse. Du ferdes uten 
å være avhengig av noe, og uten å holde fast på noe i verden. Slik betrakter du 


følelsene som følelser.*” 


Ikke vurder. Ikke døm. Observer. Legg merke til det inntrykket, den følelsen eller den tanken 
som er til stede i bevisstheten i øyeblikket. Slipp deretter taket i den, og vær åpen for det som 
måtte dukke opp i neste øyeblikk. 

For noen år siden slo jeg følge med en liten gruppe amatørornitologer, eller 
"fugletittere” på morgenobservasjon ved et lite tjern. Vi dro ut en lys forsommernatt for å 
være der ved soloppgang. Vel framme ved tjernet fant vi oss observasjonsposter mellom 
busker og siv. Alt var stille. Nå gjaldt det bare å bruke øyne og ører. Og se, der kom en fugl 
inn for landing på tjernet! Var det en and? Hva slags and var det? Men der lettet den igjen og 
ble borte. Hysj, hvilken strofe hører vi fra sivet der? Kan det være en sivsanger, tro? Hmmm, 
nå tidde den stille igjen. Kanskje den har flyttet seg? 

En slik observasjonstur kan gi en sterk naturopplevelse. Du er våkent til stede, du ser 
hvilke fugler som dukker opp, og du ser dem bli borte. Du gjør ikke noe for å hente dem, og 
du gjør ikke noe for å holde dem fast. Du bare følger oppmerksomt med på det som foregår. 
Og er du en tålmodig observatør, kan du lære utrolig mye om naturen på denne måten. 

Jeg har ofte tenkt på dette tjernet når jeg mediterer. For det er jo nøyaktig det samme 
som foregår når vi observerer sinnets tjern. Følelser og tanker daler ned som fugler, slår seg 
til på vannflaten en stund, letter og blir borte igjen. Du gjør ikke noe for å hente dem, du gjør 
ikke noe for å holde dem fast, og du gjør heller ikke noe for å jage dem. Du bare følger 
oppmerksomt med på det som foregår. Og er du en tålmodig observatør, kan du lære utrolig 
mye om sinnets natur på denne måten. 

Du vil oppdage at mange av de tankene og følelsene som dukker fram, ikke er slike du 
ville like å vedkjenne deg offentlig. Fantasier, skjulte aggresjoner og annet grums dukker 
fram fra underbevisstheten. Ikke prøv å drive dem vekk. Aksepter det som kommer fram, 
merk deg det, og slipp taket i det igjen. Aksepter at det er en del av deg, uten å prøve verken å 


holde fast på det eller fortrenge det. Ikke forsøk å styre det. Du kan oppleve vonde stunder 

mens du trener slik. Mental smerte som kan være like sterk som fysisk smerte. Men hvis du 
fortrenger inntrykkene, tankene og følelsene, blir du ikke kvitt dem. La dem heller spille seg 
ut, tømme seg og miste kraften sin av seg selv. 

På denne måten kan du lære mye om deg selv som du ikke var klar over før. Samtidig 
har det en rensende effekt på sinnet. Dette er to av de fordelene treningen gir. Du begynner å 
få glimt av hvordan sinnet og kroppen fungerer, og samtidig styrker du de sunne røttene og 
svekker de usunne røttene i sinnet. De sunne og usunne røttene har vi omtalt i et tidligere 
kapittel, og nå begynner du sikkert å se sammenhengen mellom teori og praksis. Kanskje du 
allerede har begynt å få en anelse av hva den fullstendige innsikt og frigjøring går ut på — en 
forsmak? Jeg mener ikke at du kan utlede denne "forsmaken” av mine skriverier. Det jeg 
mener, er at hvis du har praktisert disse øvelsene med grundighet og flid, kan det hende du 


har begynt å se det selv. 


Slik betrakter du dine egne tanker som tanker, eller du betrakter andres tanker som 
tanker, eller du betrakter både dine egne og andres tanker som tanker. Du betrakter 
hvordan tankene oppstår, du betrakter hvordan tankene blir borte, eller du betrakter 
hvordan tankene oppstår og blir borte. Du er oppmerksom på at tankene eksisterer, 
men bare i den grad som er nødvendig for observasjon og erkjennelse. Du ferdes uten 
å være avhengig av noe, og uten å holde fast på noe 1 verden. Slik betrakter du tankene 


som tanker.6* 


Men her kan det være på sin plass med en liten advarsel. Som før nevnt kan det ofte skje at 
dyp konsentrasjonstrening forårsaker visjoner og lignende. Skulle det skje, så bare merk deg 
“visjoner”, akkurat som du ville merke deg “kløe”, og ikke heng deg mer opp i det. Ikke tro 
du begynner å bli hellig, om du så skulle få himmelen med samtlige engler og kjeruber tredd 
ned over hodet. Ikke få panikk om du så skulle se helvetes avgrunn åpne seg foran deg. Bare 
merk deg det som skjer, og fortsett treningen. Møter du Gud eller Buddha underveis, så gjør 
som en zen-mester sa: Hogg dem ned og gå videre. Eller hvis du ikke er av den voldelige 
typen, nøy deg med et *Hei!”, eller gjør et mentalt notat: "Traff Gud på veien i dag,” og gå 


videre. 

Hvis visjoner og lignende blir så intense at de blir et problem, kan det være tryggest å 
avbryte treningen inntil videre, og forsøke å komme i kontakt med en erfaren 


meditasjonsveileder for å få råd. 


Prosesser i sinnet 


Vi har allerede vært inne på noen av sinnets prosesser, og det viktigste er at du lærer deg til å 
observere dem selv, ikke at du leser om dem i en bok. Men kanskje det likevel kan være til 
hjelp å bla tilbake og se en gang til på hva Gotama sier om saken. Så får du heller selv 
vurdere om dette stemmer, eller ikke. 

Som vi tidligere har nevnt, sa Gotama at mennesket ikke består av kropp og sjel, men 
av fem såkalte grupper av personlighetsfaktorer. Disse bør ikke oppfattes som “ting som er”, 
men som “ting som skjer”, som prosesser. Og hvordan forholder vi oss til dem under denne 


treningen? Nettopp, vi observerer dem. Vi ser hvordan de oppstår og blir borte igjen: 


Du merker deg: Slik er form, slik oppstår den og slik blir den borte. Slik er følelse, 
slik oppstår den og slik blir den borte. Slik er identifikasjon, slik oppstår den og slik 
blir den borte. Slik er reaksjoner, slik oppstår de og slik blir de borte. Slik er 
bevissthet, slik oppstår den og slik blir den borte.” 


De fem gruppene av personlighetsfaktorer kan vi betrakte som deler av én prosess, selve den 
fysisk/psykiske prosess som vi opplever som livet. De gir et observasjonsskjema som gjør det 
lettere å følge med og observere det som skjer fra øyeblikk til øyeblikk. Dette kan vises ved et 
enkelt eksempel. Jeg kommer nær en varm ovn med fingeren min. Berøringssansen i huden 
sender en impuls (form), som øyeblikkelig forårsaker en følelse: dette gjør vondt! Jeg 
identifiserer inntrykket som smertefull berøring (identifikasjon), og armen får umiddelbart 
“beskjed” om å trekke seg bort: en handlingsimpuls (reaksjon). Jeg registrerer hva som har 
skjedd (bevissthet). Denne opplevelsen lagrer seg i min erfaring og vil være med på å styre 
min vei utenom varme ovner i framtiden. Jeg involverer meg i en bestemt atferd. 

Det er først når man ser det empiriske og dynamiske aspekt av disse gruppene, at man 


forstår hva dette avsnittet har med oppmerksomhetstrening å gjøre. Meditasjonstreningen går 

ut på å observere det som skjer i kropp og sinn, og de fem gruppene viser en innfallsvinkel til 
de reelle opplevelsene. 

De forskjellige innfallsvinklene overlapper hverandre. Form kan sees analogt med 
observasjon av kroppen, følelse med observasjon av følelsene, og de tre resterende gruppene 
blir da analoge med observasjon av tankene. 

Du kan lage en egen oppmerksomhetsøvelse av å betrakte de fem gruppene av 


personlighetsfaktorer og se dem i funksjon. 


Hindringer 


Du har sikkert støtt på problemer underveis. Noen har vi allerede tatt opp, og andre har du 
kanskje allerede både møtt og funnet løsninger på. Men kanskje du likevel kan ha nytte av 
noen få tips til. 

De fleste problemene du støter på, kan sammenfattes under fem punkter, også kalt de 
fem hindringene. Den første hindringen kan vi kalle enten grådighet, lyst eller sansebegjær. 
Kanskje du blir sulten eller tørst, kanskje du blir opphisset av seksuelle fantasier, eller det kan 
være andre ting du får lyst på, slik at du blir sterkt fristet til å reise deg opp og avbryte 
treningen for denne gang. Hva gjør du så? Først og fremst skal du legge merke til lysten, og 
akseptere den. Merk deg “sult”, eller hva det nå måtte være du har lyst på. Eller bruk 
fellesbenevnelsen "sansebegjær”. Kanskje oppdaget du hvordan det oppsto, hvis du var våken 
nok i øyeblikket? Se litt på dette begjæret, se på hva det gjør med deg, kjenn etter hvordan det 
er, hvordan det “smaker”. Ønsk det velkommen som en lærer, som kan lære deg noe om deg 
selv, men ikke som herre og mester. Ikke løp etter begjæret som en slave. Hvis du fortsatt er 
sulten etter treningen, og det ikke bare er lekkersult som er ute og leker seg, er det ikke noe i 
veien for å tilfredsstille et fornuftig behov og innta et måltid mat. Men ikke gjør det mens du 
trener oppmerksomhet (unntatt hvis du bruker måltidet som oppmerksomhetstrening — se i 
avsnittet *Oppmerksomhet i hverdagen”). Kanskje forsvinner begjæret etter en stund. Da 
observerer og noterer du deg ganske enkelt hvordan begjæret forsvinner og blir borte. På 
denne måten kan det som ellers ville ha vært en hindring, bli tatt i bruk som emne for 


observasjon og trening. Hindringen forvandler seg til noe du vokser på. 

Hvis det finnes sansebegjær i ditt indre, merker du deg: Jeg har sansebegjær 1 mitt 
indre. Hvis det ikke er noe sansebegjær i ditt indre, merker du deg: Det finnes ikke 
noe sansebegjær i mitt indre. Du merker deg også hvordan sansebegjær som ennå ikke 
er oppstått, oppstår. Du merker deg hvordan sansebegjær som er oppstått, avvises. Og 


du merker deg hvordan sansebegjær som er avvist, ikke oppstår igjen siden.” 


Den andre hindringen kan vi kalle motvilje. Denne kan ytre seg på så mange måter. Du kan 
være sint for et eller annet som er hendt deg, noen som har sagt eller gjort noe, en eller annen 
krenkelse eller urett som dukker opp i minnet. Du kan plutselig bli irritert og lei av hele 
treningen. Aggresjon, hat, irritasjon, sinne, kjedsomhet — motviljen kan ta mange former. 
Følg samme grunnprinsipp som ovenfor. Erkjenn følelsen som er til stede, aksepter at du er 
sint. Se hvordan følelsen oppstår, se hva den gjør med deg. Hvordan kjennes det, rent fysisk? 
Hjertebank, tyngre pust, du blir kanskje varm? Ikke skam deg over følelsen din, like så lite 
som begjæret var noe å skamme seg over. Aksepter den og ta imot den, men bare som lærer, 
ikke som herre. Ikke spring opp og ut for å la irritasjonen gå ut over noen. Hvis harmen 
skyldes en urett som du kan rette på senere, så gjør det først når harmen har lagt seg, ikke før. 
I mellomtiden observerer du og ser hvordan motviljen svinner hen og blir borte. Hindringen 


er blitt et hjelpemiddel. 


Eller hvis det finnes motvilje i ditt indre, merker du deg: Jeg har motvilje i mitt indre. 


Osv.” 


Den tredje hindringen er ikke særlig dramatisk, men plagsom nok likevel. Sløvhet og treghet, 
kan vi kalle den. Du blir søvnig når du sitter stille så lenge. Du kjenner problemet? Hvordan 
behandler du så denne hindringen? Som før: aksepter den, observer den, følg med, zzzz ... Du 
våkner med et rykk, like før pannen smeller i golvet. Det finnes forskjellige måter å takle 
dette på. En måte er å passe på å trene bare når du føler deg opplagt. Blir du likevel søvnig, 
kan du forestille deg at du betrakter et stort, hvitt lys. Eller du kan trekke pusten ekstra dypt et 
par ganger eller åpne øynene. Hvis dette ikke hjelper, kan det være best å skifte over fra å 


sitte, til trening i bevegelse, en treningsform vi skal komme tilbake til. Selvfølgelig kan det 

også hende at du virkelig trenger søvn. Da kan det være fornuftig å ta en liten lur, og heller 


trene mer siden. 


Eller hvis det finnes sløvhet og treghet i ditt indre, merker du deg: Jeg har sløvhet og 


treghet i mitt indre. Osv.” 


Fjerde hindring er rastløshet, en indre uro. Du klarer ikke å samle deg, får ikke til å 
konsentrere deg om noe som helst. Da har du likevel noe å observere, nemlig din egen 
rastløshet. Er du stresset, så aksepter “stress”. Er du nervøs og tankene bare flakker omkring, 
så prøv å bruke dette som observasjonsobjekt. Treningen går jo nettopp ut på å observere det 
som er til stede i øyeblikket, ikke sant? Og hvis du er stresset, så er du stresset. Se hva du kan 


lære av det, her og nå. 


Eller hvis det finnes uro og bekymringer i ditt indre, merker du deg: Jeg har uro og 


bekymringer i mitt indre. Osv.” 


Femte hindring er uvisshet. Du er kanskje usikker på om du trener riktig eller om du har 
forstått metoden riktig. Er egentlig forklaringene her i denne boken gode nok? Du har kanskje 
hørt om noen som praktiserer helt annerledes — kanskje er det mer effektivt? Det finnes andre 
læremestere og andre tradisjoner som har en helt annen innfallsvinkel — kanskje de har mer 


rett? Og er nå egentlig denne metoden skikkelig utprøvd, er det andre som har fått den til? 


Eller hvis det finnes uvisshet i ditt indre, merker du deg: Jeg har uvisshet 1 mitt indre. 


Osv.” 


Jeg kunne naturligvis ha prøvd å argumentere for å forsøke å overbevise deg om at all denne 
tvilen er grunnløs. Men det er ikke slik det skal gjøres i den praktiske treningen. Aksepter 
heller tvilen når den oppstår. Erkjenn din egen usikkerhet. Se hvordan den oppstår, hvordan 
den kjennes, hvordan den blir borte igjen. Din egen praksis vil gi deg gode nok svar på disse 
usikkerhetsmomentene. Her har jeg med vilje forsøkt så godt som mulig å tone ned de 


teoretiske aspektene av treningsmetoden, og heller holdt meg til det praktiske. Nettopp for å 

forsøke å unngå at du godtar metoden ut fra intellektuell overbevisning eller tro. Da er den 
verdiløs. Nettopp for at din egen praksis og erfaring skal gi deg mulighet til egne vurderinger, 


muligheter til å utvikle en begrunnet tillit til metoden, basert på egne opplevelser. 


Slik betrakter du indre fenomener som fenomener, eller du betrakter ytre fenomener 
som fenomener, eller du betrakter både indre og ytre fenomener som fenomener. Du 
betrakter hvordan fenomenene oppstår, du betrakter hvordan fenomenene blir borte, 
eller du betrakter hvordan fenomenene oppstår og blir borte. Du er oppmerksom på at 
fenomenene eksisterer, men bare i den grad som er nødvendig for observasjon og 
erkjennelse. Du ferdes uten å være avhengig av noe, og uten å holde fast på noe i 
verden. Slik tar du opp de fem hindringene og betrakter disse fenomenene som 


fenomener.” 


De sju oppvåkningsfaktorene 


De gamle buddhistiske tekstene inneholder en mengde praktiske råd og veiledninger som kan 
være til hjelp under innsiktstreningen. Ofte er rådene satt opp som lister, for da er de lettere å 
lære seg utenat. 


En slik liste er den som kalles de sju oppvåkningsfaktorene. De blir regnet opp slik: 


Og videre tar du opp de sju oppvåkningsfaktorene og betrakter disse fenomenene som 
fenomener. 

Men hvordan tar du opp de sju oppvåkningsfaktorene og betrakter disse 
fenomenene som fenomener? 

Hvis oppvåkningsfaktoren oppmerksomhet er til stede i ditt indre, merker du 
deg her: Oppvåkningsfaktoren oppmerksomhet er til stede i mitt indre. Hvis 
oppvåkningsfaktoren oppmerksomhet ikke er til stede i ditt indre, merker du deg: 
Oppvåkningsfaktoren oppmerksomhet er ikke til stede i mitt indre. Du merker deg 
hvordan oppvåkningsfaktoren oppmerksomhet som ennå ikke er oppstått, oppstår. Og 
du merker deg hvordan oppvåkningsfaktoren oppmerksomhet som er oppstått, trenes 


videre til fullkommenhet. 

På samme måte merker du deg de andre oppvåkningsfaktorene: utforskning av 
fenomenene, energi, glede, indre fred, konsentrasjon, og endelig, hvis 
oppvåkningsfaktoren sinnslikevekt er til stede i ditt indre, merker du deg: 
Oppvåkningsfaktoren sinnslikevekt er til stede i mitt indre. Hvis oppvåkningsfaktoren 
sinnslikevekt ikke er til stede i ditt indre, merker du deg: Oppvåkningsfaktoren 
sinnslikevekt er ikke til stede i mitt indre. Du merker deg hvordan 
oppvåkningsfaktoren sinnslikevekt som ennå ikke er oppstått, oppstår. Og du merker 
deg hvordan oppvåkningsfaktoren sinnslikevekt som er oppstått, trenes videre til 


fullkommenhet.”* 


De fem hindringene var ikke bare relatert til de normale mentale prosesser, men også direkte 
til meditasjonen og buddhismens metodikk for trening av sinnet. De var på én og samme tid 
både en anvisning i ren oppmerksomhet og i aktiv kultivering av sinnet. Det samme kan sies 
om de sju oppvåkningsfaktorene. Men her dreier det seg ikke om problemer og deres løsning, 
men om positive faktorer, og hvordan vi kan oppmuntre og dyrke fram disse. Dette er altså en 
mer aktiv tilnærming enn bare ren observasjon. 

Oppmerksomhet er den første av disse oppvåkningsfaktorene, og dette er en 
nøkkelfaktor, som nevnt tidligere. Treningsmetodikken er klar: se etter om oppmerksomheten 
er til stede eller ikke. Omkring 400 e.Kr. ble det skrevet en rekke kommentarverker til 
palitekstene. Ofte er disse tørre og skolastiske, men de kan også inneholde praktiske råd. Hvis 
oppmerksomheten ikke er til stede, eller hvis den er svak, anbefaler det klassiske 
kommentarverket Sumangalavilasini å prøve å tenke mer systematisk. Den sier videre at 
oppmerksomhet som oppvåkningsfaktor vil bli styrket av oppmerksomhet og klar forståelse. 
Den oppfordrer også til å holde seg unna tankeløse mennesker og heller omgås andre som 
også øver oppmerksomhet. 

Utforskning av fenomenene kan sees som et uttrykk for en mer aktiv og våken 
holdning til alt som skjer, et nysgjerrig og forskende intellekt som ikke bare observerer, men 
stiller kritiske spørsmål, setter opp modeller og tester disse ut mot observasjonsdata. Til 
sammen utgjør disse et kraftig verktøy for utforskning av eksistensen. Denne 
oppmerksomhetsfaktoren er beslektet med vitenskapelig tenkemåte, som vi har vært inne på 


tidligere. Sumangalavilasini sier at følgende faktorer fremmer utforsking av fenomenene: ha 

en forskende grunnholdning, starte fra et rent grunnlag, ha balanse mellom de fem evnene 
(tillit, energi, oppmerksomhet, konsentrasjon og visdom), holde seg unna uvettige folk, heller 
være sammen med forstandige mennesker, og betrakte sinnets og naturens dype prosesser 
med dyp og analytisk visdom. 

Energi. At energisk pågangsmot er nødvendig for å gjennomføre et prosjekt, er 
selvinnlysende. Den mediterende kan bruke listen som et feilsøkingsskjema, og sjekke om 
hvert av punktene fungerer tilfredsstillende, slik en pilot sjekker flyet sitt før start. Hvis 
energien er sviktende, anbefaler Sumangalavilasini flere tiltak: Tenk over ulempene ved ikke 
å gjennomføre prosjektet, og hvilke fordeler det gir hvis man fullfører. Se framover på 
treningsveien, tenk på det man skylder dem som hjelper til med mat o.1., tenk over hvilken 
stor tradisjon man er en del av, og tenk på lærerens gode egenskaper. 

Glede. Det er interessant å se at glede regnes som en faktor som bidrar til oppvåkning, 
til å nå det høyeste mål. Dette belyses ytterligere i et utdrag fra en annen av de gamle 
buddhistiske tekstene, Patisambhidamagga. Et av kapitlene gir en analyse av forskjellig slags 
visdom. Det begynner med å spørre hva slags visdom man utvikler når man betrakter slike 
fenomener som det at alt er i forandring, at alt kan gjøre vondt, og at ingenting er underlagt 
vår egokontroll. Og hvilken visdom utvikler man hvis man vurderer å vende seg bort fra det 
hele, hvis man mister lysten og helst vil gi avkall? 

Som svar setter Patisambhidamagga opp en katalog over ulike grader av visdom, og 
konkluderer med at den som virkelig fatter og innser alle de fenomener som er nevnt i 
spørsmålene ovenfor, oppnår den høyeste grad av visdom, nemlig den smilende visdom. 

Men hvordan fungerer så den smilende visdom? Lenger ut i samme kapittel får vi en 


nærmere analyse: 


Hva menes med smilende visdom? 

Smilende visdom betyr at den som smiler og ler mye, som er fylt av glede og 
munterhet, han oppfører seg godt mot andre. Smilende visdom betyr at den som 
smiler og ler mye, som er fylt av glede og munterhet, han vet å styre nytelseslysten. 
Smilende visdom betyr at den som smiler og ler mye, som er fylt av glede og 
munterhet, han spiser med måte. Smilende visdom betyr at den som smiler og ler mye, 


som er fylt av glede og munterhet, han liker å holde seg våken. Slik utvikler han god 

moral, konsentrasjon og visdom. Han gjør seg fri, ved hjelp av fullkommen og 
frigjørende innsikt og visdom. Smilende visdom betyr at den som smiler og ler mye, 
som er fylt av glede og munterhet, han vet hvordan han skal meditere, og han liker å 
praktisere meditasjon. Han trenger inn i de fire edle sannheter, utvikler 
oppmerksomhet og energisk pågangsmot, og får styrke til å gjennomføre det han har 
satt seg som mål. Han vokser 1 overbevisning og kraft, og utvikler de sju 
oppvåkningsfaktorene. Smilende visdom betyr at den som smiler og ler mye, som er 
fylt av glede og munterhet, han vandrer de edles vei og kan nyte godt av treningens 
frukter. Smilende visdom betyr at den som smiler og ler mye, som er fylt av glede og 
munterhet, han trenger inn i den dypeste visdom og når fram til det endelige mål, som 
er å virkeliggjøre lindringen. Med smilende visdom oppnår man alt dette, det er dette 


som er smilende visdom.” 


Smilet og den befriende latter blir altså først beskrevet som noe som kommer av seg selv når 
vi forstår tilværelsens sanne natur. Deretter sier teksten at smil og latter i seg selv også er 
direkte medvirkende årsaker til frigjøring og innsikt. Finnes det egentlig noen annen religion 
eller noen annen lære der man kan smile og le seg fram til det høyeste mål, mon tro? 

Og skulle det være mangel på glede, anbefaler Sumangalavilasini å tenke på ham som 
nådde oppvåkning, på sannheten og på fellesskapet av alle som praktiserer denne læren, tenke 
på godhet og giverglede, tenke på stillhet, velge sin omgang med omhu, og reflektere over 
slike tekster som gir glede. 

Indre fred. Det er interessant å legge merke til hvilke tiltak Sumangalavilasini 
anbefaler for å roe seg ned innvendig: spise god mat, oppholde seg i et godt klima, finne 
behagelige stillinger, innse at hver må bære ansvaret for egne gjerninger, og selvfølgelig 
holde seg unna stressede mennesker og heller omgås slike som selv er rolige og avbalanserte. 
Altså ingen askese, men nyte livet med nøkternhet, og komme i indre balanse gjennom glede 
og tilfredshet. 

Konsentrasjon omfatter ikke bare de dypt konsentrerte tilstander, men også 
konsentrasjon i sin alminnelighet. Sumangalavilasini sier at den kjennetegnes av det å være 
konsentrert, av urokkelighet og fravær av forvirring. Videre sier den at faktorer som hjelper 


konsentrasjonen er: å starte fra et rent grunnlag og finne balanse mellom de fem evnene (tillit, 

energi, oppmerksomhet, konsentrasjon og visdom). Videre at man bør velge et fornuftig emne 
å konsentrere seg på, velge rette tid for å gå inn i konsentrasjonen og ut av den igjen, finne 
noe å glede seg over og betrakte sinnet objektivt fra tid til annen. Man bør også holde seg 
unna ukonsentrerte folk og heller være sammen med andre som øver konsentrasjon, tenke 
over meditasjon og frigjøring, og beslutte å gjennomføre disse. 

Sinnslikevekt vil si å innta den nøytrale og upartiske tilskuers rolle. Veie det ene mot 
det andre, og ikke la seg drive til ytterligheter. Sumangalavilasini anbefaler at den som har 
vanskeligheter med å finne fram til likevekt i sinnet, bør prøve å ha et avbalansert forhold til 
mennesker og til ting, holde seg unna dem som er nevrotiske eller partiske, og heller være 
sammen med harmoniske og avbalanserte mennesker. 

Disse sju oppvåkningsfaktorene i et avbalansert forhold til hverandre vil ha positiv 
innvirkning på sinnet for de fleste, ikke bare for dem som søker oppvåkning etter Gotamas 
tradisjon. Og søker man innsikt og oppvåkning, kan de betraktes som viktige medspillere. 
Disse tre faktorene: utforskning av fenomenene, energi og glede, utgjør til sammen den aktive 
gruppen. De er utadrettede og søker stadig videre. De tre neste: indre fred, konsentrasjon og 
sinnslikevekt, er mer passive eller innadvendte. Den første av faktorene, derimot: 
oppmerksomhet, sørger for balanse og harmoni mellom de aktiviserende og de passiviserende 
elementene, noe Gotama med sin lære om middelveien la stor vekt på. 

Og vi tar med refrenget, som er så viktig at vi gjerne kan koste på oss enda en 


gjentagelse: 


Slik betrakter du indre fenomener som fenomener, eller du betrakter ytre fenomener 
som fenomener, eller du betrakter både indre og ytre fenomener som fenomener. Du 
betrakter hvordan fenomenene oppstår, du betrakter hvordan fenomenene blir borte, 
eller du betrakter hvordan fenomenene oppstår og blir borte. Du er oppmerksom på at 
fenomenene eksisterer, men bare i den grad som er nødvendig for observasjon og 
erkjennelse. Du ferdes uten å være avhengig av noe, og uten å holde fast på noe i 
verden. Slik tar du opp de sju oppvåkningsfaktorene og betrakter disse fenomenene 


som fenomener.” 

Bevegelse 


Grunnøvelser 


Til nå har du sittet stille under treningsøktene. Ett sted var det nødvendig å begynne, men 
risikoen med dette er at du kanskje har fått en vrangforestilling om at denne treningen bare 
kan foregå når man sitter stille? 

Slik er det ikke. Oppmerksomhet kan øves mens du går, står, sitter eller ligger. Som 


Mahasatipatthanasutta sier det: 


Og videre, når du går, merker du deg: går. Når du står, merker du deg: står. Når du 
sitter, merker du deg: sitter. Når du ligger, merker du deg: ligger. Uansett hvilken 
stilling kroppen din befinner seg i, så merker du deg den nøyaktig som den er. 

Slik betrakter du din egen kropp som kropp, eller du betrakter andres kropp 
som kropp, eller du betrakter både din egen og andres kropp som kropp. Du betrakter 
hvordan kroppens fenomener oppstår, du betrakter hvordan kroppens fenomener blir 
borte, eller du betrakter hvordan kroppens fenomener oppstår og blir borte. Du er 
oppmerksom på at kroppen eksisterer, men bare i den grad som er nødvendig for 
observasjon og erkjennelse. Du ferdes uten å være avhengig av noe, og uten å holde 


fast på noe i verden. Slik betrakter du også kroppen som kropp.” 


Trening i bevegelse er like viktig som trening i sittende stilling — kanskje viktigere. La oss 
derfor utføre en enkel øvelse. 

Sett deg ned og begynn som vanlig. Sitt og fokuser oppmerksomheten på det som er 
til stede i bevisstheten. Prøv så å foreta en bevegelse under full oppmerksomhet. Det er det 
samme hva du beveger, men jeg vil foreslå at du begynner i det små. Løft hånden. Langsomt. 
Legg merke til hvordan det kjennes, fra øyeblikk til øyeblikk. Merk deg “løfter”. Hva kjenner 
du? Bevisstheten mottar signaler om en lang rekke detaljer fra hud og muskler, bare av denne 
enkle, lille bevegelsen. Senk hånden igjen. Før du senker den, se etter om du kan legge merke 


til tanken om å senke den — altså intensjonen. Det kan være vanskelig, for bevegelsen følger 

gjerne svært tett på intensjonen. Men om du kan, merker du deg først “intensjon”. Deretter 


“senker” (langsomt, langsomt). Og til slutt, når hånden berører underlaget, “berører”. 


Uansett hvilken stilling kroppen din befinner seg i, så merker du deg den nøyaktig 


som den er.* 


En slik enkel, liten bevegelse viser seg å være et helt lite show for seg, fullt av innhold og 
opplevelser, hvis du følger nøye med. Og så kan du etter hvert utvide treningen til å løfte 
armen og senke den igjen, løfte og strekke begge armene, og senke dem igjen. Det kan 
kjennes godt når du har sittet stille en stund. Men gjør langsomme bevegelser, slik at du får 
anledning til å observere flest mulig detaljer. Har du sittet lenge stille, kan du gjerne gjøre 
flere enkle tøyningsøvelser på denne måten. Bøy for eksempel hodet så langt fram du kan, og 
slapp av 1 nakken. La så hodet beskrive en sirkelbevegelse, slik at det i løpet av sirkelen ligger 
helt over mot den ene skulderen, så langt tilbakelent som mulig, helt over til den andre 
skulderen og så fram igjen. Langsomt, med full oppmerksomhet. Så den andre veien på 


samme måte. Gjerne flere ganger. 


Skifte stilling 


Hvis du sitter vondt, kan du lære mye av å bli sittende og følge med på det som skjer. Men, 
som jeg har sagt før, det er ikke meningen å oppfordre til selvplaging eller askese. Du kjenner 
selv når du kommer til en rimelig grense for utholdenheten (selv om det kan være klokt å 
prøve å tøye den en smule). Nå ser du at de bevegelsene som skal til for å skifte stilling, kan 
gå inn som en likeverdig del av treningen. 

Først observerer du sanseinntrykkene fra kroppen, for eksempel “press”. Så ser du 
hvilke følelser som oppstår, *vondt”, "liker ikke”. Tanker og følelser, som "frykt” (for at 
smerten skal bli verre), “intensjon” (ønske om å skifte stilling). Så foretar du langsomt og 
veloverveid de bevegelsene som skal til, mens du følger oppmerksomt med og merker deg 
hver detalj, så godt du kan, som nevnt over. Ordene og merkelappene er ikke viktige. Det 


viktige er å observere hver sansing. Som sagt over: 

Uansett hvilken stilling kroppen din befinner seg i, så merker du deg den nøyaktig 


som den er. 


Andre stillinger 


Som jeg allerede har sagt, er det ikke noe magisk ved sittestillingen. Du kan like gjerne 
observere kropp og sinn mens du ligger (så sant du ikke sovner), eller står. Prøv begge deler. 


Står du og venter på en buss eller et tog, kan dette bli en ypperlig treningsøkt. 


Gå 


Dette er en treningsform du kan få mye glede av og anvende i mange situasjoner. Den kan 
utføres på mange måter. Jeg skal beskrive to av disse måtene, så er det opp til deg å tillempe 


dem. 


Grunnøvelse 


Dette kan sammenlignes med sitteøvelsene. Du trenger å være for deg selv i tjue — tretti 
minutter, og du trenger en “gangbane” — en korridor, vei, sti, gårdsplass, — som ikke er så kort 
at du må snu i ett sett. Begynn å gå, overdrevent langsomt, og følg med på hver fotbevegelse. 
Ha oppmerksomheten rettet mot fotsålen. La blikket hvile et par meter foran føttene, bare så 
du ser hvor du går, men uten å hefte deg ved detaljer. Løft foten og tenk “opp”. Beveg den 
framover, og tenk “fram”. Sett den ned på underlaget, og tenk “ned”. Du deler altså hver 
fotbevegelse inn i tre faser: “opp, fram, ned”. Så den andre foten: “opp, fram, ned”. Fortsett 
slik til du kommer til det stedet du må snu. Da tenker du “opp, sving, ned” i et par skritt, til 
du har snudd deg helt om, og tar fatt på tilbaketuren. Slik fortsetter du. Dukker andre tanker 
opp, så noter deg dem mentalt, og vend tilbake til fotbevegelsene. Denne øvelsen blir altså 
nokså parallell til den første grunnøvelsen, bare med den forskjell at her er det 
fotbevegelsene, og ikke mellomgolvsbevegelsene, som står i fokus. 

Denne vandreøvelsen er nyttig både som fundamental bevegelsesobservasjon og som 


avveksling fra sitteøvelsene. Mange anbefaler å veksle jevnt mellom disse, slik at du bruker 

omtrent like lange økter på å sitte som på å gå. På treningssamlinger som varer over flere 


dager, veksler treningen ofte mellom å sitte en time, gå en time, sitte en time, osv. 


Friere øvelser 


Gå i normalt tempo. Merk deg "går, går”, eller “høyre, venstre”. Ha oppmerksomheten rettet 
mot fotsålene, men vær samtidig såpass oppmerksom på omgivelsene at du ser hvor du går, 
slik at du ikke forårsaker noen ulykke. 

Eller: Gå normalt. La oppmerksomheten favne hele kroppen, slik at du kjenner de 
forskjellige bevegelsene og rytmene som bølger gjennom hele kroppen når du går. 

Eller: Gå normalt. Vær oppmerksom på at du går, men vær like oppmerksom på de 
andre sansene. Kjenn på lufta, se fargene i naturen, hør vind, trafikk, fugler, osv. Kjenn 
duftene, observer følelsene (glede!). 

Noen liker også å kombinere øvelsen med jogging, eller med taiji (tai chi). Det kan 


ikke sies for ofte: 


Uansett hvilken stilling kroppen din befinner seg i, merker du deg den nøyaktig 


som den er. 


Som du ser, blir øvelsene mer og mer “åpne” og virker nokså enkle. I virkeligheten er 
de slett ikke enkle. Du bør helst ha et solid grunnlag i grunnøvelsen for å få noe ut av de friere 
øvelsene. Når det blir så mye forskjellig å observere, mister vi lett taket og henfaller til vår 


vanlige ukonsentrerte og springende tankevirksomhet. 

Strukturert og ustrukturert trening 


Strukturert 


Alle sitteøvelsene foregår i en spesiell treningssituasjon. Du setter av tid og sted til treningen. 
Det samme gjelder den første av vandreøvelsene. Det er dette jeg kaller strukturert trening, 
eller formell trening. Du har satt av tid spesielt til *å trene”. 

Hvor ofte og hvor lenge skal du trene slik? Det kommer an på hvor god tid du har, 
hvor ivrig du blir, og hvor rask framgang du ønsker. En gang om dagen er bra, en halv til en 
time av gangen. Det er den jevne, daglige treningen som teller. 

Du kan godt trene for deg selv. Men det er enda bedre å kunne komme sammen med 
andre interesserte og trene i fellesskap og utveksle erfaringer. Slike grupper finnes, og det å 
komme sammen regelmessig og trene, er en god hjelp for en ellers kanskje noe vaklende 
selvdisiplin. 

Kan du finne en gruppe og en lærer som samles til regelmessig og systematisk 
oppmerksomhetstrening, bør du stikke innom og se hvordan du trives. Slike grupper er 
vanligvis åpne og tar gjerne godt imot nysgjerrige eller nybegynnere. Hvis miljøet er godt og 
du føler at det passer for deg, kan du bli med i gruppen, og dette er noe som kan være til stor 
hjelp og nytte. 

Men foreløpig er det svært få slike grupper etablert i Norge, om vi ser bort fra den 
frodige jungelen av *mindfulness”-tilbud. Derfor vil de fleste måtte klare seg på egen hånd. 
Det er i en slik situasjon jeg håper denne boken kan være til hjelp. 

Hvis du har anledning, er det meget effektivt å kunne trene sammenhengende over litt 
lengre tid av gangen. En dag, en weekend, en uke, eller mer. Noen synes det høres 
avskrekkende ut. Men som du sikkert har forstått, sitter man vanligvis ikke timer i strekk uten 
å røre seg. Det finnes som sagt mange måter å variere treningen på. Hvordan kan du få det til? 
Har du ei hytte og en fridag, kan du jo ordne det selv. Men det er oftest mest effektivt å slå 
seg sammen med andre og for eksempel låne eller leie ei hytte. Mye bedre er det å melde seg 
på et kurs under ledelse av en dyktig lærer. Slike kurs, eller retreat, som det kalles, som kan 


vare en helg, en uke, ti eller fjorten dager, blir arrangert fra tid til annen både i Norge og 

nabolandene. Søk på nettet eller se etter annonser for kurs i innsiktsmeditasjon, 
innsiktstrening, oppmerksomhetsmeditasjon, oppmerksomhetstrening, vipassana eller 
satipatthana. Men vær litt forsiktig, særlig overfor den nyere trenden der noen prøver å tjene 
penger på “mindfulness”. Hvis kursholder krever mer enn en rimelig dekning av utgiftene 


med å holde kurset, har ikke læreren de kvalitetene som gjør det bryet verd å melde seg på. 


Integrere treningen i hverdagen 


Den strukturerte treningen er viktig. Men nå er du kanskje kommet så langt at du kan begynne 
med den viktigste treningen, den som hele denne boken prøver å arbeide seg fram mot. Det er 
ustrukturert trening, eller å integrere oppmerksomhetstreningen i hverdagslivet, la hverdagen 
bli trening og treningen bli hverdag, hvis du da ikke allerede har begynt med dette på egen 
hånd. 

Hvordan? 


Vi ser igjen hva Mahasatipatthanasutta sier: 


Og videre, når du går fram og tilbake, så gjør du dette med klar forståelse. Når du ser 
på noe eller ser deg omkring, gjør du dette med klar forståelse. Når du bøyer eller 
retter ut deler av kroppen, gjør du dette med klar forståelse. Når du kler deg eller 
bærer matskålen din, gjør du dette med klar forståelse. Når du spiser, drikker, tygger 
og smaker, gjør du dette med klar forståelse. Når du tømmer deg for avføring og urin, 
gjør du dette med klar forståelse. Så lenge du er våken, enten du går, står sitter, ligger, 
taler eller tier, så gjør du dette med klar forståelse. 

Slik betrakter du din egen kropp som kropp, eller du betrakter andres kropp 
som kropp, eller du betrakter både din egen og andres kropp som kropp. Du betrakter 
hvordan kroppens fenomener oppstår, du betrakter hvordan kroppens fenomener blir 
borte, eller du betrakter hvordan kroppens fenomener oppstår og blir borte. Du er 
oppmerksom på at kroppen eksisterer, men bare i den grad som er nødvendig for 
observasjon og erkjennelse. Du ferdes uten å være avhengig av noe, og uten å holde 


fast på noe i verden. Slik betrakter du også kroppen som kropp.” 

Helt enkelt: Vær oppmerksom. Når du går, vit at du går. Når du setter deg, merk hvordan det 
kjennes. Når du åpner en dør, merk at du løfter hånden, kjenn berøring mot dørklinken, osv. 
Ikke spesielt langsomt. Akkurat som du pleier, men med en skjerpet oppmerksomhet. Et 
måltid kan også brukes som oppmerksomhetstrening. Når du spiser, vær oppmerksom på 
smak, på tyggebevegelser. Når du sitter med en kopp kaffe eller te, merk intensjon, 
bevegelser, duft, smak, temperatur, osv. Og det er morsomt å se at Gotama presiserte at du 
kan praktisere treningen like godt på do som på meditasjonsputa! 

Når du er sammen med andre mennesker, vær oppmerksom på følelser og tanker: 
Merker du noen negative følelser, så se litt på følelsene før du handler ut fra dem. Dette kan 
spare deg for mange handlinger du senere kanskje vil angre på. Egentlig er ikke dette noen 
særlig revolusjonerende nyhet. Det er bare en variant av den gamle teknikken med å telle til ti 
før du gjør noe overilt, noe forstandige mennesker alltid har kjent til. Den eneste forskjellen 
er at her er det en del av et mer omfattende system for observasjon og ettertanke. 

Jeg tror ikke jeg trenger spesifisere dette nærmere. Så sant du har fattet grunnideen, 
følger detaljene av seg selv. 

Jeg skal heller ikke si så mye mer om den integrerte treningsformen, der du tar med 
deg treningen ut i dagliglivet. Så sant du har fulgt opp de øvelsene i formalpraksis som jeg 
har beskrevet, vil du intuitivt også forstå hvordan du anvender den i hverdagslivet. Men her 
skal du få noen små tips: 

Daglige gjøremål i hjemmet, særlig slike som du kanskje har syntes har vært et ork, 
kan bli en verdifull kilde til nye øvelser. Hva kjenner du for eksempel mens du vasker opp? 
Hvilke fysiske sanseinntrykk opplever du? Hvilke følelser og tanker har du mens det skjer? 

Når du snakker med andre i familien, med venner eller med kolleger på arbeidsplassen 
— hvor oppmerksom er du på hva de egentlig sier? Lytter du til dem, eller sitter du bare og 
tenker over hva du selv i neste omgang skal svare? 

Hvis du går en tur ute, hvor oppmerksom er du da på det du ser? Det du hører? 
Følelsen av vinden mot kinnet? Registrerer du sanseinntrykkene med våken oppmerksomhet, 
eller går du bare opptatt av en indre dialog der du dikter opp alle de gode replikkene du burde 
ha sagt, men som ikke du kom på under siste diskusjon hjemme eller på jobben? 

Jo bedre du klarer dette, jo rikere vil livet ditt bli. Dette er på mange måter selve 


essensen i hele den treningsmetodikken vi har skissert her. 

Men la det også være sagt at det finnes situasjoner der du bør la treningen ligge. 
Kjører du bil, for eksempel, skal du ikke ta noen sikkerhetsrisiko ved å tenke 
meditasjonstrening samtidig! Men du kan øve tålmodighet i bilkø og velvilje overfor 
medtrafikanter. 

Alle vil ikke nødvendigvis oppnå samme resultater, og alle vil ikke oppnå resultater 
like raskt. Det er som det skal være. Vi er ikke like. Du skal følge din egen individuelle 
progresjon, gå fram i ditt eget tempo, og nå de resultatene du selv finner verdifulle. Ingen skal 
forsøke å presse seg inn i et stereotypt mønster. Men alle har muligheten til å finne den rette 
metoden, til å overvinne sorg, smerte, klage og tungsinn, og til å finne lindring. 

Også Gotama underviste i strukturert og ustrukturert meditasjon, som vi kan se av 


denne samtalen han hadde med sin elev Ananda: 


Enhver munk eller nonne som øver oppmerksomhet på de fire hovedområdene, og 
som har dette i tankene hele tiden, kan regne med å oppleve gode resultater som 
gradvis blir enda bedre. 

Hvilke fire? 

Sett at en munk gir slipp på grådighet og motvilje overfor verden, Ananda, og 
betrakter kroppen som kropp, iherdig og med oppmerksomhet og klar forståelse. Når 
han således betrakter kroppen som kropp eller har kroppen som objekt, kan det oppstå 
ubehag i kroppen eller sløvhet i sinnet, eller sinnet kan bli distrahert av ytre ting. Da 
bør han rette tankene mot et emne som kan inngi tillit. Når han gjør det, blir 
bekymringene borte og han føler en glede som igjen fører til at kroppen faller til ro. 
Når kroppen faller til ro, vil han føle seg vel, og det blir lett å konsentrere tanken. Da 
tenker han: ‘Nå har jeg oppnådd det jeg ønsket med å rette tankene mot dette emnet. 
Nå kan jeg slippe taket i det.” Så slipper han taket i emnet, og tanken hans verken 
griper etter nye emner eller holder fast på gamle. Og han vet dette: "Tankene mine 
verken griper etter nye emner eller holder fast på gamle. Jeg er tilfreds og er 
oppmerksom på det som skjer i mitt indre.” 

Og videre gir munken slipp på grådighet og motvilje overfor verden, og 
betrakter følelsene som følelser, tankene som tanker og fenomenene som fenomener, 


iherdig og med oppmerksomhet og klar forståelse. Når han således betrakter følelsene 

som følelser, tankene som tanker og fenomenene som fenomener, kan det oppstå 
ubehag i kroppen eller sløvhet i sinnet, eller sinnet kan bli distrahert av ytre ting. Da 
bør han rette tankene mot et emne som gir inspirasjon. Når han gjør det, blir 
bekymringene borte og han føler en glede som igjen fører til at kroppen faller til ro. 
Når kroppen faller til ro, vil han føle seg vel, og det blir lett å konsentrere tanken. Da 
tenker han: ‘Nå har jeg oppnådd det jeg ønsket med å rette tankene mot dette emnet. 
Nå kan jeg slippe taket i det.” Så slipper han taket i emnet, og tanken hans verken 
griper etter nye emner eller holder fast på gamle. Og han vet dette: "Tankene mine 
verken griper etter nye emner eller holder fast på gamle. Jeg er tilfreds og er 
oppmerksom på det som skjer i mitt indre.” 

Dette er strukturert meditasjon, Ananda. 

Og hva er ustrukturert meditasjon, Ananda? Munken retter ikke tankene mot 
noe spesielt ytre emne, og han vet dette: "Tankene mine er ikke rettet mot noe ytre 
emne.” Videre vet han: ‘Sinnet mitt er fritt og uhindret og trenger ikke noen 
strukturering, verken på begynnelsen eller etterpå. Jeg betrakter kroppen som kropp, 
følelsene som følelser, tankene som tanker og fenomenene som fenomener, iherdig og 
med oppmerksomhet og klar forståelse — og jeg er lykkelig.” 


Dette er ustrukturert meditasjon, Ananda.” 

En holdningsskapende øvelse 


Hvis du har fulgt opp den treningen som er skissert fram til nå, har du sikkert lagt merke til at 
treningen virker inn på ditt forhold til andre. Det kan skje på to måter. Den ene er at etter 
hvert som du får dypere forståelse av deg selv, ditt eget sinn, dine egne problemer, dine egne 
smerter — så oppstår en intuitiv medfølelse med alle andre levende vesener. Du ser at vi alle er 
i samme situasjon. På et mer avansert stadium av treningen vil du se at skillet mellom “jeg” 
og “andre” faller bort. Hvordan blir det da overhodet mulig å gjøre noen forskjell? Dette er 
anatta i praksis. Det å betrakte andre som seg selv blir da ingen tom floskel, men en realitet. 

Men du har kanskje også merket at den motsatte tendensen kan gjøre seg gjeldende. 
Du kan komme til å misforstå treningen slik at du bare tenker på deg selv og blir mer og mer 
selvsentrert. Du blir bare opptatt av deg selv, ditt eget sinn og din egen navle. Dette er ikke 
sunt, verken for treningen, for deg selv eller for dem som omgås deg. Vi hører om terrorister 
som praktiserer en eller annen form for meditasjon for å styrke seg til å utføre ugjerninger. 
Derfor kan det være nyttig med et korrektiv, en holdningsskapende øvelse som motvirker 
denne tendensen til virkelighetsfordreining. 

Du kan bruke noen minutter på begynnelsen eller slutten av sittetreningen til denne 
øvelsen. Tenk først på deg selv. Ønsk deg alle gode ting, slikt som har virkelig verdi. Tenk 
omtrent som så (velg ord selv): “Jeg håper jeg kan få være frisk og sunn! Jeg håper jeg kan få 
det godt her i livet! Jeg håper jeg kan få et langt og lykkelig liv! Jeg håper jeg kan få oppleve 
glede, vennskap og kjærlighet, og få gleden av å dele dette med andre! Jeg håper jeg kan få 
slippe sorger og bekymringer ... (fortsett selv med å ønske deg alt godt).” 

Når du på denne måten har etablert en positiv holdning overfor deg selv, utvider du 
denne holdningen på en av disse måtene: 

a) Tenk på en person som står deg nær og som du er glad i. Tenk som så: "Disse 
positive verdiene vil jeg dele med NN. Jeg håper at NN kan få være frisk og sunn! Jeg håper 
at NN kan få det godt her i livet! Jeg håper at NN kan få et langt og lykkelig liv!” osv. Slik 
fortsetter du til du kjenner at de varme følelsene du omfatter NN med, er ekte og levende. 
Tenk så på samme måte om en som ikke står deg fullt så nær, deretter om en du føler deg 


nokså likegyldig overfor. Se om du kan rette like varme følelser mot ham eller henne. Greier 

du det, kan du senere utvide de vennlige følelsene til også å omfatte noen du ikke liker noe 
særlig, til du til slutt kanskje også klarer å trekke din argeste uvenn (om du har noen) inn i 
kretsen av vennlighet og varme. Ikke gå for fort fram her. Vent med de vanskeligste trinnene 
til du føler det naturlig, ellers lurer du deg selv, men ingen andre. 

b) Tenk på dem som er i samme rom som deg: "Disse positive verdiene vil jeg dele 
med dere. Jeg håper at dere ...” osv. Deretter utvider du sirkelen til å omfatte dem som bor i 
samme hus, samme nabolag, samme nærmiljø, samme by eller bygd, samme land, helt til du 
til slutt omfatter hele jorden med vennskap og varme. Ikke bare mennesker, men alt som 
lever. Og til slutt hele universet. 

Denne øvelsen der vi på den ene eller den andre måten gradvis utvider kretsen av dem 
vi vil vel, kan være en kraftig medisin mot våre tendenser til å dele inn menneskeheten i “vi” 
og “de andre”. 

Du kan bruke lang eller kort tid på disse rutinene. Men ikke glem å avslutte med en 
fast beslutning om å sette disse vennskapelige følelsene ut i praksis når anledninger byr seg. 
Vennskapelige følelser som ikke omsettes i handling, kan lett forfalle til skinnhellighet. 

En kjent tekst om dette er Mettasutta, der Gotama taler om å øve vennlighet og 


nestekjærlighet: 


1. Den som vil følge fredens vei 
og gjøre det som er godt og nyttig, 
bør følge disse råd: 
Forstandig og rettskaffen bør han være, 
ja, ytterst redelig, 


omgjengelig, mild og forsonlig, 

2. tilfreds og fornøyd med lite, 

uten for mange gjøremål og med få krav, 
med kontroll over seg selv og sine sanser, 


beskjeden og uten grådighet. 


3. Han bør la være å gjøre noe 

som forstandige folk kunne ha grunn til å kritisere. 
Tankene hans bør være: 
Måtte alle levende vesener finne lykke og fred, 


og bli lykkelige til sinns! 


4. Ja, alt som har liv, 
sterke som svake uten unntak, 
om de så er lange, store, 


middels eller små, tynne eller tykke, 


5. Om vi ser dem eller ikke, 
nære eller fjerne, 
om de lever nå eller venter på å bli født, 


måtte alle levende vesener bli lykkelige til sinns! 


6. Måtte ingen svikte en annen 
og heller ikke føle forakt for noen, 
og heller aldri ønske en annen noe vondt, 


verken ut fra motvilje eller i oppfarende sinne! 


7. Liksom en mor er villig 
til å våge livet for å beskytte sitt eneste barn, 
nettopp slik er det grenseløse sinnelag 


som han bør utvikle overfor alt som lever. 
8. Ja, til alle kanter bør han utstråle 

en følelse av vennlighet til hele verden, 
en vennlighet uten stengsler, 


uten uvilje, uten motvilje. 


9. I hver våken stund — 

enten han går, står, sitter eller ligger — 
bør han ha dette for øye. 
Dette kalles en høyverdig livsførsel.” 


Etter en tids trening vil vi kanskje innse at det spiller ingen rolle om vi trener sinnet for vår 
egen skyld eller for andres skyld. I en dypere forstand går det ut på det samme. Den som tar 
vare på seg selv, tar også vare på andre. Og den som tar vare på andre, tar også vare på seg 


selv. Gotama fortalte en liten lignelse som han avsluttet slik: 


Tren oppmerksomhet med tanke på å ta vare på deg selv. Men tren også 
oppmerksomhet med tanke på å ta vare på andre. Tar du vare på deg selv, tar du vare 
på andre. Og tar du vare på andre, tar du vare på deg selv. 

Men hvordan tar du vare på andre ved å ta vare på deg selv? Det er ved praksis 
og regelmessig trening. Slik tar du vare på andre ved å ta vare på deg selv. 

Og hvordan tar du vare på deg selv ved å ta vare på andre? Det gjør du ved å 
vise tålmodighet, føre et ikke-voldelig liv og fylle sinnet med vennlighet og 


medfølelse. Slik tar du vare på deg selv ved å ta vare på andre. “4 

Integrerte øvelser 


Alle disse verktøyene som Gotama presenterte, kan som sagt godt brukes hver for seg. Et 
godt eksempel på dette er oppmerksomhetstreningen. I våre dager har dette verktøyet blitt 
løftet ut av Gotamas verktøykasse og lever sitt eget liv i beste velgående. Så det er ikke noe 
problem. Men siden verktøyene er konstruert nettopp for å passe sammen, gir de bedre 
virkning når man klarer å integrere dem. Her skal vi se på noen måter å gjøre dette på. Og her 


kan vi også med fordel sette øvelsene i to kategorier: strukturert og ustrukturert. 


Ustrukturerte øvelser 


Her begynner vi med de ustrukturerte øvelsene, for de er de enkleste. Vi kunne like godt kalle 
dem hverdagsøvelser, for disse øvelsene kan du gjøre når som helst, uten å ha noen spesiell 
meditasjonssituasjon. Prinsippet er dette: Les gjennom det som står over om forståelse og om 
praksis. Du vil finne mange avsnitt og mange punkter som kan tas i bruk som konkrete 
verktøy i hverdagen. Her skal jeg bare gi noen få eksempler. 

Ta for deg primærfølelsene, vedana. Som du husker, sa Gotama at det var tre av disse: 
1. liker, 2. liker ikke, og 3. likegyldig. Prøv å oppdage dem idet de dukker opp i 
hverdagssituasjonene. Du vil finne at de popper opp i ett sett. Stadig ser vi, hører vi, smaker 
vi, lukter vi, berører vi noe som vi liker. Eller vi ser, hører, smaker, lukter eller berører noe 
som vi ikke liker. Eller vi har tanker og ideer vi liker eller ikke liker. Det tredje alternativet, at 
vi forholder oss nøytralt eller likegyldig til opplevelsen, forekommer også, men kanskje ikke 
fullt så ofte som “liker” og "liker ikke”. Du trenger ikke gjøre noe annet enn å observere og 
registrere disse primærfølelsene, være klar over at “nå er det slik”, og “nå er det slik”. Og jo 
mer varierte situasjoner i hverdagen du klarer å utføre disse observasjonene i, Jo mer utbytte 
har du av dem. Dette er med andre ord et effektivt verktøy for selvstudium. 

En annen øvelse du kan prøve, er å observere de tre sunne og de tre usunne røttene i 
egne og andres handlinger. Du kan begynne med å ta fram dagens avis og se på overskriftene 
på forsiden. Hvilke av de hendelsene det her fortelles om, har tilknytning til den usunne roten 


grådighet? Hvilke har tilknytning til den sunne roten giverglede? Hvilke har tilknytning til 

den usunne roten hat (aggresjon), og hvilke har tilknytning til den sunne roten vennlighet? 
Hvilke kan knyttes til uvitenhet og hvilke til visdom? 

Men selv om det kan være interessant å analysere nyhetene på denne måten, er det 
først når du retter blikket mot deg selv, at øvelsen blir virkelig effektiv. Se på dine egne 
tanker og reaksjoner på det du nettopp leste 1 avisa. Hvilke røtter dominerte disse tankene? Se 
videre på det du sier og gjør i løpet av dagen. Hvilke røtter er det som dominerer deg i de 
forskjellige situasjonene? Denne øvelsen kan være ubehagelig. Det er ikke alltid virkeligheten 
tilsvarer det idealbildet vi har av oss selv. 

Jeg tror disse to eksemplene er nok. Hvis du vil ha flere øvelser av denne sorten, kan 
du selv bla gjennom de forskjellige punktene i Gotamas lære og plukke ut noen som kan 


brukes som konkrete verktøy. 


Strukturerte øvelser 


Dette er øvelser som du gjerne kan vente litt med til du har fått en viss erfaring med 
innsiktstreningen. Tidligere har vi nevnt at du kan bruke meditasjon til konsentrasjon, for å 
finne ro i sinnet, eller til innsikt, til å oppdage nye aspekter av tilværelsen. Dette er en 


videreføring av sistnevnte. Gotama nevnte denne metoden ved flere anledninger, der han sa: 


Og når sinnet hans er blitt konsentrert, klart og lysende rent, plettfritt og uten noe som 
skjemmer, smidig og lett å arbeide med, fast og urokkelig, — så anvender han dette 
sinnet og retter det mot kunnskapen om hvordan sinnets forurensninger kan utslettes 
... mot kunnskapen om hvordan alle vesener oppstår og går under ... mot innsikt og 


visdom ...* 


Vi kan bruke meditasjon ikke bare til generell oppmerksomhetstrening, men som et fokusert 

verktøy for å studere spesifikke fenomener. Gotama nevnte tre slike fenomener i disse 

sitatene. Flere fenomener kan studeres på samme måte. Vi begynner med litt enklere øvelser. 
Du setter deg, som forklart i kapitlet “Sitte”. Kjenn at kropp og sinn gradvis faller til 


ro. Du sitter godt, og du er våken og klar i sinnet. 


135 


Så tar du opp et av punktene fra kapitlet om forståelse. Jeg vil foreslå at du begynner 
med anicca — foranderlighet, uvarighet. Kjenn først på pustebevegelsene. Legg merke til at 
det er en stadig bevegelse fra øyeblikk til øyeblikk. Ingenting er statisk. Så kan du rette 
oppmerksomheten mot andre deler av kroppen, kroppsdeler som du trodde var i ro. Men 
kjenner du godt etter, vil du merke at det kribler i huden her og der. Det skjer en stadig 
bevegelse på mikronivå. Og selv raser du framover 1 tid, fra øyeblikk til øyeblikk. Alt er 
dynamisk. Ingenting står egentlig stille. Hvis du betrakter den virkeligheten du opplever her 
og nå, ser du at alt er i forandring. Og du kan selv observere flere detaljer på et finere og 
finere nivå. 

En annen øvelse er å observere khandhaene, de fem gruppene av 
personlighetsfaktorer: Form, følelser, identifikasjoner, reaksjoner og bevissthet. Med “form” 
mener vi primærsanseinntrykk gjennom en av sansene. Om vi tar synssansen, kan du sitte 
med åpne øyne. Bare se på det som er foran deg. Du ser farger og former. Dette er form, dette 
er primærsanseinntrykkene. Du legger merke til dette. Så legger du merke til om du liker det 
du ser, om du ikke liker det du ser, eller om du forholder deg nøytralt til det du ser. Dette er 
den andre khandhaen, identifikasjon. Så legger du merke til hva du ser. Linjer, farger og 
former danner en større enhet. Er det en stol? Et bord? Så kjenner du etter om du merker noen 
reaksjon, noen handlingsimpuls, ut fra det du ser. Sitter du og tenker på at det eller det skulle 
jeg ha gjort med den gjenstanden jeg ser? Alt dette har med synsbevisstheten å gjøre, ikke 
med hørselsbevissthet eller noen av de andre sansenes bevissthetskategorier. 

Denne øvelsen kan du gjerne gjøre neste gang du er på et kunstmuseum. Det er gjerne 
satt fram benker og sitteplasser foran store malerier. Sett deg ned og se på et av maleriene. Du 
ser farger og former. Du merker om du liker det du ser, eller om du ikke liker det. Fargene og 
formene ordner seg til figurer, til landskap eller annet, og du reflekterer videre over dette. 
Hvis du har litt erfaring med malerkunst, kan du reflektere over kunstnerens fargebruk, 
komposisjon og annet. Hele tiden gir øynene deg sanseinntrykk, hele tiden opplever du 
følelser av liker/liker ikke, hele tiden tar du inn over deg inntrykk og reaksjoner ut fra de 
kunstverkene du ser. På denne måten kan du få en kunstopplevelse som går dypere enn hva 
den ellers ville ha gjort. 

Slik kan vi bruke synet som verktøy. Hørselen er like bra. Du sitter i meditasjon og 


hører en lyd. Du liker den, eller du liker den ikke, eller den er likegyldig for deg. Du 

identifiserer lyden som trafikk langt borte. Du får tanker omkring trafikkstøyen. Du lurer 
kanskje et øyeblikk på om det kunne være mulig å lydisolere rommet bedre? Og du er fullt 
klar over at dette har med hørselsbevissthet å gjøre, ikke med synesbevissthet eller annet. 

En spennende øvelse i forbindelse med lyd er å prøve å definere hvor grensen går 
mellom lyden og deg selv. Er lyden “der ute”? Eller er den i min bevissthet? Eller hvor er 
den? Hvor slutter “der ute” og hvor begynner min bevissthet? 

Slike lytteøvelser kan du også gjøre når du lytter til musikk, enten på konsert eller 
foran musikkanlegget i egen stue. Du sitter og lytter (rupa). Du liker musikken, eller du liker 
den ikke (vedana). Du kjenner igjen instrumentene (safifia). Og hvis du har litt erfaring med 
musikk, følger du med på utviklingen av temaer, harmonier, rytmer, osv. Dette kan gi en ny 
opplevelse av musikkverket. 

Det finnes altså en rekke muligheter for å bruke meditativ stillhet til å fordype seg i 
forskjellige aspekter av Gotamas lære. Men hovedverktøyet er og blir likevel 


oppmerksomhetstreningen. 

Vårt forhold til andre. Etikk 


Etikk handler vårt forhold til andre. Gotamas etikk bygger på to grunnpilarer: gjensidighet og 
medfølelse. 

Gjensidighetsprinsippet er basert på det faktum at vi har evnen til empati, til å 
identifisere oss med andre, til å sette oss inn i andres situasjon. Dette var noe Gotama 
understreket ved mange anledninger. I disse versene fra Dhammapada blir det sagt klart og 


tydelig: 


Alle skjelver for voldsbruk, 
alle er redd for å dø. 

Sett deg derfor i andres sted 
og la være å drepe 


eller hisse til drap. 


Alle skjelver for voldsbruk, 
alle har livet kjært. 
Sett deg derfor i andres sted 
og la være å drepe 


eller hisse til drap.” 


I en annen tekst gir Gotama en litt mer detaljert veiledning. Han viser hele tiden til 
gjensidighetsprinsippet: *For det som jeg selv synes er vondt og ubehagelig, er vondt og 


ubehagelig for andre også. Hvordan kan jeg da gjøre noe slikt mot andre?“ 


Slik har jeg hørt det. 

En gang var Mesteren på vandring i landet Kosala sammen med en stor flokk 
munker. Da kom han til en landsby som het Bambusporten ... 

Så gikk landsbyens borgere, som alle var brahmaner, dit hen hvor Mesteren 


var. Da de kom dit, var det noen som hilste ham ærbødig og satte seg ned ved siden av 

ham. Noen konverserte høflig med ham før de satte seg, og andre hilste ham først ved 
å legge håndflatene mot hverandre og løfte dem mot ham. Noen presenterte seg før de 
satte seg ned, og atter andre satte seg bare uten å si noe. 

Da de hadde satt seg, sa de til Mesteren: 

“Vi liker å bo sammen med familiene våre, Gotama. Vi setter pris på sandeltre 
og vi liker å pynte oss med kranser, bruke salver og omgi oss med vellukt. Vi liker å 
bruke sølv og gull, og vi håper å komme til lykkens land i himmelen etter at vi er 
døde. Kan du gi oss en lære som passer for oss, Gotama?” 

*Ja, mine herrer. Hør etter og følg godt med, så skal jeg forklare en lære som 
passer for dere og som dere kan ha nytte av.” 

*Ja vel, Mester,” svarte brahmanene. Mesteren sa: 

“Hva slags lære kan dere da ha nytte av, mine herrer? Den edles elev tenker 
som så: ‘Selv vil jeg jo leve og ikke dø, jeg vil ha det godt og ikke vondt. Hvis noen 
derfor skulle drepe meg og gjøre meg vondt, ville jeg ikke like det. Og dersom jeg 
skulle drepe en annen og gjøre ham vondt, ville han på sin side ikke like det. For det 
som jeg selv synes er vondt og ubehagelig, er vondt og ubehagelig for andre også. 
Hvordan kan jeg da gjøre noe slikt mot andre?” 

Den som tenker slik, dreper ikke noen, og han overtaler andre til ikke å drepe 


noen. Han taler varmt om å la være å drepe. På denne måten blir hans livsførsel ren.”” 


Denne samtalen er lenger, men det skal vi komme tilbake til. Dette utdraget er tilstrekkelig til 


å belyse og begrunne gjensidighetsprinsippet. Dette gjensidighetsprinsippet kalles også den 


gylne regel, og det har selvsagt også vært mange andre enn Gotama som har gitt uttrykk for 


slike tanker. Det som imidlertid er spesielt interessant her, er at selv om Gotamas lære har 


utviklet seg til å bli religionen buddhisme, er det ikke noe “religiøst” ved begrunnelsen for 


etikken. Begrunnelsen er rent sekulær, den er rotfestet i allmennmenneskelige følelser og 


holdninger. 


De mest kjente formuleringene av den gylne regel er kortere og mangler en viktig 


ingrediens. Om vi sier "Gjør mot andre som du vil andre skal gjøre mot deg,” — eller "Ikke 


gjør mot andre det du ikke vil andre skal gjøre mot deg,” — så mangler det en begrunnelse. 

Hvorfor skal vi følge disse reglene? Fordi vi får beskjed om det? Fordi en høyere makt har 
gitt påbudet? Fordi en autoritet har sagt det? 

Men Gotama gir begrunnelsen, og begrunnelsen er allmennmenneskelig empati eller 
medfølelse, evnen til å sette seg i en annens sted: For det som jeg selv synes er vondt og 
ubehagelig, er vondt og ubehagelig for andre også. Hvordan kan jeg da gjøre noe slikt mot 


andre? 


De fire positive holdningene 


Alle mennesker, om vi ser bort fra abnorme tilfeller som for eksempel psykopater, har en 
medfødt evne til å føle empati. Dette er en evne vi også kan observere hos flere av de 
høyerestående dyreartene, som f.eks. hunder, katter, elefanter, hvaler, ja til og med hos en del 
fugler, som f.eks. høns — så evnen til å føle empati, sette seg inn i andres sted og hjelpe dem, 
har sannsynligvis gitt fordeler under vår evolusjon. I en gruppe der enkeltindividene har 
evnen til å føle empati, vil de hjelpe hverandre, noe som igjen gir en større overlevelsessjanse 
for den enkelte. 

Men selv om evnen til empati er medfødt, er den ikke like tydelig til stede ved enhver 
anledning. I en av øvelsene over så vi på noen treningsmetoder vi kan bruke for å utvikle en 
vennlig holdning og styrke medfølelsen med andre. Gotama så imidlertid empati som mer enn 
bare medfølelse. Han snakket ofte om noe han kalte fire positive holdninger (brahmavihara), 
der medfølelse, eller vennlighet, inngår som én av fire holdninger. Disse fire holdningene er 
vennlighet, medlidenhet, medglede og sinnslikevekt. Jeg vil her skjelne mellom medfølelse, 
som et mer generelt begrep, og medlidenhet, som jeg bruker i en mer avgrenset betydning. 

Av disse er det den første, som på pali kalles metta, noe som kan oversettes som 
vennlighet, velvilje eller nestekjærlighet, som angir grunntonen. Dette er den basisholdning 
som Gotama anbefaler at man møter seg selv og omverdenen med. Det er ikke for ingenting 
at han vanligvis avbildes med et lite smil om munnen (selv om ingen av bildene av ham 
skriver seg fra hans egen levetid, så de må betraktes som senere tiders idealiserende 
fabuleringer). Denne holdningen, vennlighet, har vi omtalt nærmere i øvelsen over. 

Men hva om vi ser noen som har det vondt? Da opplever vi en sterkere grad av 


medfølelse, og vennlighet blir et litt for svakt begrep for dette. Når noen lider, lider vi med 

dem, og vi føler medlidenhet (karuna). Noen kan lett føle at det ligger noe nedlatende i ordet 
*medlidenhet”, ja, nærmest noe fornærmende. Men sann medlidenhet er ikke slik. Sann 
medlidenhet vil si å være til stede for den som har det vondt, slik Bjørn Eidsvåg har gitt et så 


vakkert uttrykk for sin sang “Fg ser”: 


Eg ser du har det vondt 
Men eg kan ikkje grina 
Alle tårene for deg 

Du må grina de sjøl 

Men eg vil grina med deg 
Eg vil grina med deg 


Hva om vi ser noen det går bra for? Da kan vi glede oss sammen med dem, og dette er den 
tredje holdningen: medglede (mudita), eller glede på andres vegne. I noen situasjoner er det 
lett, som når vi jubler for en landsmann som tar gull i OL eller VM. I andre situasjoner er det 
vanskeligere, for medglede er det motsatte av misunnelse. Det er ikke alltid så lett å glede seg 
over en kollega som blir tildelt en utmerkelse eller får en forfremmelse som du synes at du 
kanskje like gjerne kunne ha fortjent. Det er heller ikke alltid så lett å glede seg med andre 
hvis de har flere penger, finere bil, større hus eller flottere båt enn vi selv har. Men 
misunnelse gnager på vårt eget sinn og gjør mer skade for oss selv enn for andre. Den kan 
også skade eller ødelegge et gammelt vennskap, så den slår i begge retninger, både innover og 
utover. Bedre er det derfor om vi kan lære å glede oss med andre og praktisere medglede. 

Selv om det noen ganger kan være lett å misunne andre mennesker som har det så 
mye bedre enn oss selv, har vi også naturlige tendenser til spontan medglede. Denne er 
kanskje lettest å observere når vi jubler over ham eller henne som tar gull. Da gleder vi oss 
spontant sammen med vinneren, og de færreste sitter vel da med misunnelige tanker om at 
*den medaljen ville heller jeg hatt!” 

Den siste av de positive holdningene er sinnslikevekt, eller avbalansert sinnsro 
(upekkha). Dette er ikke det samme som likegyldighet. Men når vi betrakter verden og ser 
omfanget av krig, naturkatastrofer, fattigdom, sult og sykdom, kan vi ødelegge oss selv om vi 


tar alt inn over oss og føler at vi har ansvar for å redde hele verden. Og ødelegger vi oss selv 


141 


på den måten, klarer vi ikke å hjelpe noen. Derfor trenger vi en viss grad av nøktern 
sinnslikevekt for å erkjenne at vi ikke er allmektige, at vi kan gjøre noe, men ikke alt. Vi kan 
hjelpe noen, men ikke alle. Med nøktern og kjølig sinnsro kan vi derimot lettere sette inn 
effektiv hjelp der den trengs. 

Det hender at idealister mister kontakten med virkeligheten. De tar verdens problemer 
inn over seg i en slik grad at de kan bli villige til å gjøre hva som helst for å "redde verden”. 
Har de politiske posisjoner, kan de komme til å ødelegge et samfunn gjennom tankeløse og 
emosjonelle utspill. Noen lar seg også drive til ekstremisme og terrorisme, og de skaper som 
oftest en langt større grad av lidelse og elendighet enn den de i første omgang så gjerne ville 
avhjelpe. En viss grad av nøktern sinnslikevekt kan forhindre at man går til slike ytterligheter. 

Et annet aspekt av sinnslikevekt er at den skaper en indre raushet og overbærenhet 
som gjør at vi lettere kan tilgi både oss selv og andre. 

Derfor ser vi at de fire positive holdningene er ordnet i et symmetrisk mønster. Den 
første holdningen, vennlighet, anslår den gjennomgående grunntonen. De to neste, 
medlidenhet og medglede viser til empati og omsorg for dem det går henholdsvis dårlig og 
godt for. Og den fjerde, sinnslikevekt, bidrar til nøkternhet og balanse. 

I en samtale med noen av elevene sine gir Gotama en oppsummering av de fire 
positive holdningene, viser hvordan de har sin begrunnelse i mennesket selv, og setter dem i 


relasjon til egne handlinger og eget ansvar: 


“Jeg sier at handlinger som er villet og utført, bygger seg opp, og du er ikke ferdig 
med dem før du har opplevd et resultat av dem, enten nå med det samme eller ved en 
senere anledning. Så lenge du ikke har opplevd et resultat av slike akkumulerte villede 
og utførte handlinger, finner du heller ingen slutt på det som gjør vondt, sier jeg. 

Men den som har lyttet til de edle og som er fri for grådighet, fri for hat og fri 
for illusjoner, som har klar forståelse og oppmerksomhet, fyller først den ene 
himmelretningen med vennlige tanker, så den andre, tredje og fjerde himmelretningen, 
oppover, nedover og på tvers. Han tenker store, opphøyde og grenseløst vennlige 


tanker om hele verden, tanker som er fri fra hat og motvilje. 

Han vet med seg selv: "Tidligere var jeg trangsynt og sinnet var lite utviklet. 
Men nå er sinnet mitt blitt grenseløst og velutviklet. Ingen trangsynte handlinger kan 
klebe seg fast til det!” 

Hva mener dere om dette, munker? Hvis en ung mann øver opp sinnets 
frigjøring gjennom vennlighet allerede fra barnsben av, kommer han da til å gjøre noe 
vondt mot noen?” 

*Nei, Mester.” 

“Hvis han ikke gjør noe vondt mot noen, kommer han da selv til å få det 
vondt?” 

“Nei, Mester. Hvordan skal det kunne komme noe vondt til en som ikke selv 
gjør noe vondt?” 

*Nettopp, munker. En mann eller en kvinne bør øve sinnets frigjøring gjennom 
vennlighet. For ingen mann eller kvinne kan ta med seg kroppen sin når de dør. Ved 
døden er det sinnet som gir tilknytning. Derfor vet han med seg selv: ‘Det som jeg 
tidligere har gjort av vondt med denne kroppen min, det er noe som jeg opplever 


følgene av her i dette livet. Jeg kan ikke ta det med meg.”* 


Tenk positivt! 


Innsiktsmeditasjonen kan fungere som en slags psykoterapi der du observerer dine egne 
tanker og følelser uten å dømme dem, slik at negative tanker mister sin kraft helt av seg selv. 

Men Gotama foreslår også en mer aktiv tilnærming til tanker og følelser. Når du selv 
ser hva som er sunt og hva som er usunt, kan du gjøre en aktiv innsats for å styrke de sunne 
tankene og svekke de usunne. Dette kalles rett bestrebelse (samma vayama). 

Metoden har mye til felles med å "tenke positivt”. Hvorfor gå og være negativ og sur, 
når vi vet at det bare skaper flere problemer for oss selv og for andre? Hvorfor ikke heller 
prøve å ta verden med et smil og med velvilje, og gå inn for å gjøre det beste ut av 
situasjonene? Dette kan virke nesten banalt (nå igjen!), men mange har opplevd at det 
fungerer — uansett om de har fått idéen fra Gotama eller fra annet hold, eller eventuelt har 


funnet det ut på egen hånd. 

I Mahasatipatthanasutta gir Gotama en systematisk veiledning i å tenke positivt, eller 


rett bestrebelse som det kalles i buddhistisk språkbruk: 


Hva er så rett bestrebelse? Det er når du bestreber deg på å fremme viljen til at dårlige 
og usunne tankeinnhold som ennå ikke er oppstått, heller ikke skal oppstå. Dette setter 
du kreftene inn på, og holder tanken fast rettet mot det. Du bestreber deg på å fremme 
viljen til å fordrive de dårlige og usunne tankeinnhold som allerede er oppstått. Dette 
setter du kreftene inn på, og holder tanken fast rettet mot det. Du bestreber deg på å 
fremme viljen til at sunne tankeinnhold som ennå ikke er oppstått, skal oppstå. Dette 
setter du kreftene inn på, og holder tanken fast rettet mot det. Du bestreber deg på å 
fremme viljen til å la de sunne tankeinnhold som allerede er oppstått få feste seg, ikke 
forsømme dem, men la dem vokse, modnes og utvikle seg til de er fullkomne. Dette 


setter du kreftene inn på, og holder tanken fast rettet mot det.” 


Dette kan man naturligvis øve seg på mens man mediterer. Men viktigere er det å ta denne 
holdningen med seg ut i hverdagen, prøve å være oppmerksom på usunne tanker, 
sinnstilstander, stemninger, følelser og forestillinger, og slippe taket i dem der og da, og 
samtidig ha et våkent øye for sunne tanker, erkjenne dem, slippe dem fram og la dem få lov 


til å utvikle seg og modnes. 


Handlinger 


Til nå har vi i hovedsak snakket om holdninger. Holdninger er viktige, siden de er grunnlaget 
for hva vi sier og gjør, hvilke handlinger vi utfører 1 ord og gjerning. Om vi ser bort fra de 
reglene Gotama ga munkene og nonnene, ga han ingen påbud og ingen forbud. Han 
oppmuntrer til positive holdninger, og basert på disse positive holdningene anbefaler han 
også en etikk som kan deles i på den ene side individualetikk og på den annen side yrkes- 


eller samfunnsetikk. 

Individualetikk 


Alle samfunn har sine skrevne eller uskrevne etiske retningslinjer. Kristendommen har ti bud. 
Gotama ga ingen bud. Derimot ga han fem etiske treningsregler som han anbefalte alle å gjøre 
sitt beste for å etterleve. Det er viktig å legge merke til hvordan disse er formulert. 
Treningsreglene sier ikke “Du skal ikke ...” eller “Du skal ...”, men bør heller forstås som 
“Jeg vil ikke...” og “Jeg vil ...”. Mennesket står dermed ikke i noe forhold til noen høyere 
autoritet som gir etiske regler, påbud og forbud. Den enkelte anerkjennes som et etisk 
ansvarlig menneske som har evnen til å vurdere selv og ta ansvar selv. Først når man selv har 
vurdert saken, kan man ut fra egen fri vilje velge å følge praktiske etiske treningsregler, og 
det er de samme holdningene som ligger grunn for både individualetikk, yrkesetikk og 
samfunnsetikk. 

Men hvorfor skal vi følge etiske normer hvis det ikke finnes noen høyere normgiver? 
Vi har allerede sett svaret på dette spørsmålet. Det hele blir naturligvis begrunnet i 
menneskets naturlige og medfødte empati. 

Om vi tar utgangspunkt 1 oss selv og hva vi selv ikke liker, prøver vi etter beste evne å 
ikke utsette andre for noe tilsvarende. Motivasjonen er empati og gjensidighet. Vi husker 


kanskje at Gotama ga disse veiledningene, som vi har sitert over: 


“Hva slags lære kan dere da ha nytte av, mine herrer? Den edles elev tenker som så: 
‘Selv vil jeg jo leve og ikke dø, jeg vil ha det godt og ikke vondt. Hvis noen derfor 
skulle drepe meg og gjøre meg vondt, ville jeg ikke like det. Og dersom jeg skulle 
drepe en annen og gjøre ham vondt, ville han på sin side ikke like det. For det som jeg 
selv synes er vondt og ubehagelig, er vondt og ubehagelig for andre også. Hvordan 
kan jeg da gjøre noe slikt mot andre?” 

Den som tenker slik, dreper ikke noen, og han overtaler andre til ikke å drepe 


noen. Han taler varmt om å la være å drepe. På denne måten blir hans livsførsel ren.” 


Derfor anbefaler han sine elever å påta seg denne generelle treningsregelen: 

1. Jeg påtar meg som treningsregel å ikke drepe levende vesener. 


Og med tilsvarende begrunnelser anbefaler han noen treningsregler til: 


2. Jeg påtar meg som treningsregel å ikke ta det som ikke blir gitt meg. 


3. Jeg påtar meg som treningsregel å ikke misbruke seksualitet. 


Denne treningsregelen handler ikke om seksuell avholdenhet. Riktignok er det så at munker 
og nonner påtar seg å leve i sølibat. Blir dette for vanskelig for dem, kan de melde seg ut av 
ordenen. Men så lenge de velger å være ordinerte, har de valgt å følge et stort og komplekst 
regelverk for atferd, og til disse reglene hører også å avstå fra seksualliv i enhver form. Hvis 
vi ser bort fra munker og nonner, derimot, er ikke Gotamas tilhengere pålagt å leve i sølibat. 
Det som denne treningsregelen handler om, er å la være å misbruke sex, noe som kan skje på 
mange forskjellige måter. Det kan være voldtekt, det kan være sjefen som krever sex av 
ansatte, det kan være tvang og maktbruk på så mange måter. Det å bryte et tillitsforhold for å 
oppnå sex, som utroskap i et parforhold, er også misbruk. Sex kan dessuten misbrukes som 
maktmiddel i et parforhold, hvis den ene parten krever motytelser for å gi sex, eller krever sex 
for bestemte ytelser. 

Men i motsetning til enkelte andre store religioner som til tider kan virke sykelig 
fokusert på seksuallivet, har buddhismen vært bemerkelsesverdig lite sex-fiksert og lite 
opptatt av å detaljregulere kjønnsroller eller seksualliv. Vi har allerede sett på 
hovedretningslinjene for forholdet mellom mennesker: positive holdninger, vennlighet, 
omsorg og hensyn. Legger man disse holdningene til grunn, og i tillegg tar behørig hensyn til 
prinsippet om ikke å misbruke seksualitet, er egentlig det meste sagt om saken. Gotamas lære 
er ikke fordømmende overfor måten voksne og ansvarlige mennesker innretter livet sitt på. 
Om seksualiteten institusjonaliseres i form av ekteskap eller ikke, har han ingen kommentarer 
til, så lenge partene er glad i hverandre og tar ansvar for seg selv, partneren og familien for 
øvrig. 

Hva så med homoseksualitet? Det har heller aldri vært noe tema i Gotamas lære, og 


det finnes ingen eksempler på at han fordømte kjærlighet mellom to personer av samme 

kjønn. Da Dalai Lama en gang ble spurt hva han mente om homoseksualitet, skal han ha svart 
at det viktigste vel var at to mennesker var glad i hverandre, ikke hvilket kjønn de hadde. 


Og videre: 


4. Jeg påtar meg som treningsregel å avstå fra urett tale. 


De fleste aner nok at urett tale har med løgn å gjøre. Men begrepet omfatter mer enn bare 
løgn. Det handler også om å la være å baktale andre, tale sårende ord og fare med tomprat. 
Hvis vi ser på en annen tekst som beskriver en person som avstår fra urett tale, ser vi at i 
tillegg til de negative anbefalingene, der det frarådes å lyve osv., blir det også satt opp et 


positivt ideal om å være ærlig, høflig, osv.: 


Han lar være å lyve, og holder seg langt unna slike ting. Han er sannferdig, ærlig, 
redelig og pålitelig. Han er en som ikke bedrar verden. 

Han lar være å baktale andre, og holder seg langt unna slike ting. Om han 
hører noe her, går han ikke og forteller det til andre bare for å skape splid. Og det han 
hører der, kommer han heller ikke tilbake hit og forteller, bare for å skape splid. Han 
er en som forener de splittede og oppmuntrer de enige. Han foretrekker enighet, gleder 
og fryder seg ved enighet, og sier slikt som bidrar til enighet. 

Han lar være å tale sårende ord, og holder seg langt unna slike ting. Hans ord 
er milde, vennlige og høflige, de går til hjertet og gjør godt å høre, og er til glede og 
behag for mange. Ja, slike ord er det han taler. 

Han farer ikke med tomt snakk og pjatt, men holder seg langt unna slike ting. 
Han taler nyttige ord til rett tid og i samsvar med fakta, han snakker om læren og om 
treningsdisiplinen. Han er en som taler minneverdige, begrunnede, nyttige og 


meningsfylte ord til rett tid.” 


Men det kan likevel oppstå vanskelige valgsituasjoner der vi må vurdere om vi skal tale eller 
tie om noe vi vet. Gotama gir en interessant vurdering av slike situasjoner, og sier at det 
finnes en tid for å tale og det finnes en tid for å tie. Valgene begrunnes ut fra 


medmenneskelige hensyn, ut fra omsorg for andre: 

Når den som har kommet fram til sannheten vet at noe er usant, ikke i samsvar med de 
faktiske forhold, at det ikke vil føre til noe godt, og at andre ikke vil like å høre det, da 
lar han være å si det. 

Når han vet at noe er sant og i samsvar med de faktiske forhold, men at det 
ikke vil føre til noe godt og at andre ikke vil like å høre det, da sier han det heller ikke. 

Hvis han vet at noe er sant og i samsvar med de faktiske forhold, og at det vil 
føre til noe godt å si det, men at andre ikke vil like å høre det, da ser han situasjonen 
an og velger et passende tidspunkt for å si det. 

Hvis han vet at noe er usant og ikke i samsvar med de faktiske forhold, at det 
ikke vil føre til noe godt, men at andre vil like å høre det, lar han være å si det. 

Hvis han vet at noe er sant og i samsvar med de faktiske forhold, men at det 
ikke vil føre til noe godt til tross for at andre vil like å høre det, da lar han også være å 
si det. 

Men hvis han vet at noe er sant og i samsvar med de faktiske forhold, at det vil 
føre til noe godt å si det og at andre vil like å høre det, da ser han situasjonen an og 
velger et passende tidspunkt for å si det. 

Og hvorfor? Fordi den som har kommet fram til sannheten, har omsorg for 


andre.”? 


Disse fire treningsreglene er altså basert på empati. Den femte har en litt annen bakgrunn. I 


vår oversettelse lyder den slik: 


5. Jeg påtar meg som treningsregel å avstå fra den rustilstanden som følger av 


alkoholholdige drikker. 


Gotama mente det er viktig å utvikle klar forståelse og et våkent sinn, og rus har den stikk 


motsatte effekten. Den svekker forståelsen og sløver sinnet, og er den rake motsetning til alt 


hva buddhismen prøver å utvikle i mennesket. Det er rustilstanden som er hovedtema i 


setningen, ikke alkoholen som sådan. 


Folk er forskjellige. Noen trenger ikke så mange dråper alkohol innenfor leppene før 


det merkes, og de kan dessverre få problemer med å stoppe. For dem som merker på seg selv 

at det er tryggest å avstå fullstendig fra alkohol, vil derfor totalavhold være et klokt valg. For 
andre kan måtehold være riktig, og tåler man et glass øl eller vin til maten uten å bli påvirket, 
burde ikke noen ha dårlig samvittighet overfor denne treningsregelen av den grunn. 

Siden det er rusen, og ikke alkoholen, som står sentralt i regelen, er det vanlig å utvide 
den til også å gjelde andre rusmidler. Rus svekker sinnet og forståelsen og medfører 
skadevirkninger uansett hva som forårsaker den, så derfor er det både rimelig og fornuftig å ta 
avstand fra rus i enhver form. 

De fem treningsreglene har negativ form, idet de handler om slikt som man bør la 
være å gjøre. Men som vi har sett, ga Gotama også en lang rekke positive oppfordringer til å 
vise vennlighet og hjelpsomhet, noe vi allerede har vært inne på under kapitlet om 
holdninger. Et moment vi kan legge til her, er at de som følger Gotamas lære, ser stor verdi i 
det å kunne gi. Gavmildhet, evnen og viljen til å dele med andre, til å gi uten å forvente å få 
noe igjen, regnes som viktig for å motarbeide tendenser til grådighet og gjerrighet, og for å 
glede og hjelpe andre. Dette er en av de handlingsformene som bidrar til et rettferdig og godt 
samfunn. 

Som Gotama så mange ganger understreket, er vennlighet og velvilje overfor alle 
levende vesener et grunntema i hans etikk. Og dette er det mange av hans tilhengere som gjør 
sitt beste for å følge opp i praksis. Et eksempel fra vår egen tid er fredsprisvinneren Aung San 


Suu Kyi. I sitt nobelforedrag i Oslo den 16. juni 2012 sa hun: 


Hver eneste vennlighet som ble vist meg, det være seg liten eller stor, overbeviste meg 
om at det aldri vil bli for mye vennlighet i verden. Å være vennlig er å reagere med 
følsomhet og menneskelig varme på andres håp og behov. Selv det minste anstrøk av 


vennlighet kan lette et tungt hjerte. Vennlighet kan endre folks liv. 
Gotama sa det slik i Dhammapada: 

“Han hånte meg og slo meg, 

beseiret meg og plyndret meg.” 


Hos dem som går og tenker slik 


tar hatet aldri slutt. 

“Han hånte meg og slo meg, 
beseiret meg og plyndret meg.” 
Hos dem som ikke tenker slik 
dør hatet stille bort. 


For aldri kan vel dette skje: 
at hat tar slutt av mere hat. 
Av vennlighet tar hatet slutt, 


det er en evig lov.” 


Hevn, straff og tilgivelse 


Hva så med hevn? Hva med straff? Hadde Gotama noen tanker om dette? 

Når det gjelder hevn, ligger Gotamas holdning klart i dagen i de versene vi nettopp 
har sitert. Tanker om hevn springer ut av hat, som er en av de tre usunne røttene, en av de tre 
røttene han anbefaler at vi etter beste evne prøver å svekke og kvitte oss med. 

Gotama mente at tilgivelse er bedre enn hevn og straff. Det sier han også tydelig i en 
tekst der kong Ajatasattu av Magadha kom til ham og bekjente at han hadde myrdet sin far, 


kong Bimbisara, for selv å komme til makten, og at han angret på det. Gotama svarte: 


Ettersom du ser feilen din som det den er, store konge, og bekjenner den som rett er, 
skal vi ta imot skriftemålet og gi deg tilgivelse. For slik er det i den edles disiplin, at 
den som ser sin feil som det den er, og bekjenner den som rett er, han bedrer seg også 


for framtiden. ° 


Det er viktig å kunne møte hverandre med oppriktighet og tilgivelse, og ikke bli hengende 
fast i hat og forurettelse over gamle krenkelser. I denne forbindelse kunne det ha vært naturlig 
å komme inn på forbrytelser, straff og kriminalomsorg, men det skal vi se litt nærmere på i 


kapittel 7 om Gotama og "norske verdier”. 

Råd til en ung mann 


Som vi har sett, finner vi positive etiske råd og veiledninger utallige steder i de ordene 
Gotama har etterlatt seg. En tekst som kalles Samtalen med Sigala står likevel i en særstilling, 
for her er mye av buddhismens praktiske etikk for vanlige mennesker samlet på ett sted. 
Teksten forteller at Gotama en dag møtte en ung mann som sto og tilba de forskjellige 
himmelretningene. Da han spurte ham hvorfor han gjorde dette, svarte den unge mannen at 
det var noe han hadde lært av sin far. 

I det gamle India var det mange som trodde på guder som hersket over de fire 
himmelretningene, og den unge mannen, som het Sigala, utførte et ritual der han tilba disse 
himmelherskerne. Det ser ut til at Gotama alltid var villig til å akseptere at folk tok vare på 
tradisjonene sine, men det finnes også mange eksempler på at han la ny betydning i de gamle 
formene. Da han så Sigala tilbe himmelretningene, men tydeligvis uten helt å være klar over 
innholdet i ritene, benyttet han anledningen til å gi disse gamle ritene en ny tolkning og legge 
et etisk innhold inn i dem, slik at Sigala kunne få praktiske veiledninger som kunne være ham 
til nytte, uten at han trengte å bryte over tvert med familietradisjonen. 

Ved å ta utgangspunkt i disse himmelretningene fikk Gotama plass til de viktigste 
relasjonene vi vanligvis har til andre mennesker. Den etikken han her skisserer, er basert på 
rent menneskelige begrunnelser, og viser en beundringsverdig humanitet, idet menneskene 
blir anbefalt å behandle hverandre med omsorg og respekt i enhver sosial relasjon. Selv om vi 
opptrer i forskjellige sosiale roller alt etter som vi er foreldre eller barn, lærere eller elever, 
ektefeller, venner, arbeidsgivere eller ansatte, åndelige veiledere eller elever under dem — så 
bør forholdet hele tiden være basert på likeverd og gjensidighet. 

Denne teksten er forholdsvis lang, men den er så sentral og inneholder så mye praktisk 


og jordnær hverdagsetikk at vi vil presentere den her i sin helhet: 


Slik har jeg hørt det: 

En gang oppholdt Mesteren seg ved Ekornforingsplassen i Bambuslunden ved 
Rajagaha. Så hendte det at en ung borger ved navn Sigala sto tidlig opp en morgen og 
gikk ut av byen. Med vått hår og våte klær løftet han hendene og hedret alle 


himmelretningene, idet han vendte seg både mot øst, syd, vest, nord, ned og opp. 

Samme morgen sto Mesteren tidlig opp, kledde seg og tok bollen sin, og ga 
seg på vei inn mot byen for å få mat. Han møtte Sigala, og spurte ham hvorfor han sto 
der og hedret alle himmelretningene. 

Sigala svarte: 

*Da min far lå for døden, ba han meg hedre himmelretningene. Jeg respekterer 
og høyakter min fars ord, og det er for å oppfylle hans ønsker at jeg utfører dette 
ritualet.” 

*Men i den edles treningssystem er det ikke på denne måten de seks 
himmelretningene bør hedres, unge mann.” 

*Hvordan bør de seks himmelretningene hedres i den edles treningssystem, 
Mester? Det hadde vært fint om du kunne forklare meg det.” 

“Hør godt etter da, så skal jeg forklare det.” 

*Ja vel, Mester,” svarte Sigala. 

Mesteren sa: 

*Den edles elev lar være å gjøre fire negative handlinger, holder seg unna fire 
dårlige motivasjoner og passer seg for seks måter å sløse bort eiendommene sine på. 
Når han holder seg unna disse fjorten dårlige tingene, beskytter han de seks 
himmelretningene. Da er han også på god vei til å beseire begge verdener, og han blir 
vellykket både i denne verden og i den neste. Etter døden, når kroppen går i 
oppløsning, finner han lykke i himmelen. 

Hvilke fire negative handlinger er det han lar være å gjøre? 

Å drepe et levende vesen er en negativ handling, unge mann. Å ta det som ikke 
blir gitt, er en negativ handling, urettmessig sex er en negativ handling og urett tale er 
en negativ handling. Disse fire negative handlingene lar han være å gjøre.” 


Slik talte Mesteren. Deretter sa han: 


*En vismann vil ikke rose drap, tyveri og urett tale 


og heller ikke omgang med en annens hustru. 


Hvilke fire dårlige motivasjoner holder han seg unna? 

Dårlige handlinger er motivert av grådighet, hat, dumhet og frykt. Men 
ettersom den edles elev ikke blir styrt av grådighet, hat, dumhet eller frykt, blir han 
ikke motivert til å utføre slike dårlige handlinger.” 


Slik talte Mesteren. Deretter sa han: 


*Den som begår overtredelser ut fra 
grådighet, hat, frykt eller dumhet, 
forminsker sitt gode navn og rykte 


slik månen minsker mot ny. 


Den som ikke begår overtredelser ut fra 
grådighet, hat, frykt eller dumhet, 
styrker sitt gode navn og rykte 


slik månen vokser mot full. 


Hvilke seks måter å sløse bort eiendommene sine på, er det han passer seg for? 

Det er drikkfeldighet, det er å reke gatelangs i utide, det er å gå på 
artistoppvisninger, og det er pengespill, dårlige venner og latskap. 

Her er seks ulemper som følger av drikkfeldighet, unge mann: Pengene 
forsvinner før du vet ordet av det, det har lett for å bli mye krangel, helsen din blir 
ødelagt, du får dårlig rykte, du opptrer usømmelig og vettet ditt svekkes. 

Her er seks ulemper som du må regne med hvis du reker gatelangs 1 utide, 
unge mann: Du kan selv komme i farlige situasjoner, ingen tar vare på din kone og 
dine barn, ingen tar vare på det du eier, du kan bli mistenkt for å stå bak diverse 
forbrytelser, folk sier mye om deg som ikke er sant og du skaffer deg selv mye 
trøbbel. 

Her er seks ulemper ved artistoppvisninger, unge mann: Du blir for opptatt av 
å følge med på hvor det er dans, hvor det er sang, hvor det er musikk, hvor det er 
resitasjon, hvor det er rytmer og hvor det er trommer. 

Her er seks ulemper ved pengespill, unge mann: Vinner du, blir du upopulær. 


Taper du, gremmer du deg over pengene du mister. Pengene forsvinner fortere enn 

svint. Taler du i rådet, legger ingen vekt på det du sier. Venner og kolleger vil se ned 
på deg. Du blir lite populær som ekteskapskandidat, for folk sier at en spiller blir aldri 
noen god ektemann. 

Her er seks ulemper ved dårlige venner, unge mann: Hvilken som helst spiller, 
fyllesvin, drukkenbolt, svindler, bedrager og voldsmann kan kalle seg din venn og 
kamerat. 

Her er seks ulemper ved latskap, unge mann: Du orker ikke å gjøre noe, fordi 
det er for kaldt, sier du. Du orker ikke å gjøre noe, fordi det er for varmt, sier du. Du 
orker ikke å gjøre noe, fordi det er for sent, sier du. Du orker ikke å gjøre noe, fordi 
det er for tidlig, sier du. Du orker ikke å gjøre noe, fordi du er for sulten, sier du. Du 
orker ikke å gjøre noe, fordi du er for mett, sier du. Dermed får du ikke gjort noe av 
alt det du burde ha gjort. Du tjener ikke penger, og sparepengene smuldrer opp.” 


Slik talte Mesteren. Deretter sa han: 


*Du kan alltid få deg drikkebrødre 
som kaller deg kompis og kamerat. 
Men den som stiller opp når det trengs, 


han er en ekte venn. 


Seks ting kan ødelegge deg: 
Sove til langt på dag, 
omgang med andres hustruer, 
krangel og strid, 


dårlige venner og gjerrighet. 
Den som omgås dårlige venner 
og ferdes på ville veier, 

han ødelegger seg selv, 


både i denne verden og den neste. 


Det som ødelegger en mann, 

er å ligge til langt på dag, 
reke ute om natta, 
kvinner, spill og fest, 


dårlige venner og gjerrighet. 


De spiller terning og drikker øl 

og oppsøker kvinner som andre har kjær. 
Da følger de en vei som fører nedad 

og ikke en som fører til vekst, 


og de svinner hen som månen mot ny. 


En fattig og stakkarslig drukkenbolt, 
en dranker som bare pøser i seg, 
han synker ned i gjeld som en stein i vannet 


og står snart uten familie. 


En som pleier å sove hele dagen 
og synes kvelden er passe tid for å stå opp, 
en som alltid er full og beruset, 


duger ikke som familiefar. 


“For kaldt, for varmt 
for sent,” sier han. 
Han utsetter arbeidet 


og går glipp av lønnen. 


Men den som ikke bryr seg 
mer om kulde og varme 
enn om strå og halm, 

han får gjort det han skal 


og høster arbeidets lønn. 

Fire av dem du regner som venner, er i virkeligheten dine uvenner, unge mann. Det er 
snylteren, munnhelten, smigreren og sløseren. 

Det er fire grunner til at din venn snylteren i virkeligheten er din uvenn: Han er 
grisk, gir lite og vil ha mye, gjør gjengjeld bare når han ikke tør la være og er sammen 
med deg bare for å skjøtte egne interesser. 

Det er fire grunner til at din venn munnhelten i virkeligheten er din uvenn: 
Han snakker om alle de tjenestene han gjerne ville ha gjort for deg og gjerne vil gjøre 
for deg. Men all hjelp han gir deg er tomme ord, for når du trenger ham forklarer han 
deg at han dessverre er forhindret akkurat nå. 

Det er fire grunner til at din venn smigreren i virkeligheten er din uvenn: Han 
roser ugjerningene dine like så mye som det som du har gjort av godt. Han roser deg 
opp i ansiktet, men snakker nedsettende om deg bak ryggen din. 

Det er fire grunner til at din venn sløseren i virkeligheten er din uvenn: Han er 
kamerat med deg når du drikker, han er kamerat med deg når du reker gatelangs i 
utide, han er kamerat med deg når du går på artistoppvisninger og han er kamerat med 
deg når du spiller.” 


Slik talte Mesteren. Deretter sa han: 


*Din venn snylteren, 
din venn munnhelten, 
din venn smigreren 


og din venn sløseren — 


hvis du er klok, så innser du 
at dette er fire uvenner, 
og holder deg unna dem 


slik du holder deg unna en farlig vei. 


Du har fire virkelige venner, unge mann. Det er han som hjelper deg, han som er 


trofast i glede og sorg, han som gir deg gode råd og han som viser deg sympati. 

Det er fire grunner til at han som hjelper deg, er din virkelige venn: Han passer 
på deg når du ikke passer på deg selv, han ser etter eiendommen din når du ikke 
passer på selv, han er en du kan vende deg til i farens stund, og trenger du en 
håndsrekning, gir han deg to. 

Det er fire grunner til at han som er trofast i glede og sorg, er din virkelige 
venn: Han betror deg sine hemmeligheter og holder på dine hemmeligheter, han 
svikter deg ikke i ulykken, og gir gjerne livet sitt for din skyld. 

Det er fire grunner til at han som gir deg gode råd, er din virkelige venn: Han 
holder deg unna det som er dårlig og anbefaler deg å gjøre det som er godt, han 
forteller deg ting du ikke har ført før og viser deg veien til et edelt liv. 

Det er fire grunner til at han som viser deg sympati, er din virkelige venn: Han 
er ikke skadefro når det går deg dårlig, han gleder seg på dine vegne når det går deg 
godt, han irettesetter dem som snakker stygt om deg og bifaller dem som snakker godt 
om deg.” 


Slik talte Mesteren. Deretter sa han: 


*Den vennen som hjelper deg, 
han som er trofast i glede og sorg, 
han som gir deg gode råd 


og han som viser deg sympati, 


Dette er fire gode venner 
og den som er klok tar vare på dem 
slik en mor tar vare på 


sitt eneste barn. 


Den som er klok og har god atferd, 
lyser som flammen i mørket. 
Flittig som en bi arbeider han 


og samler rikdom i hauger. 

Så bruker han sine rikdommer 
til beste for sin slekt. 
Han deler det han eier 


i fire like deler. 


Den ene bruker han selv, 
de to neste investerer han 
1 den virksomheten han driver. 


Den fjerde sparer han til trangere tider. 


Hvordan beskytter man de seks himmelretningene her i den edles treningssystem, 
unge mann? 

Først må du forstå hva som menes med de seks himmelretningene. Med øst 
mener vi foreldre, med syd mener vi lærere, med vest mener vi kone og barn, med 
nord mener vi venner og slektninger, med ned mener vi tjenere og ansatte og med opp 
mener vi filosofer og brahmaner. 

Barn bør hedre sine foreldre som den østlige retning på fem måter, ved å si til 
seg selv: De har tatt seg av meg, nå vil jeg ta meg av dem. Jeg vil gjøre arbeidet for 
dem. Jeg vil ta vare på familietradisjonene. Jeg vil stelle godt med det jeg arver etter 
dem, og når de er døde, vil jeg gi gaver på deres vegne. 

Når foreldrene således blir hedret av sine barn, viser de omsorg for barna sine 
på fem måter: Beskytter dem mot alt vondt, lærer dem det som er godt, gir dem en 
yrkesutdannelse, hjelper dem til et godt giftermål og lar dem få arve når den tiden 
kommer. På denne måten blir den østlige retning beskyttet, og alt blir trygt og fredelig. 

Elever bør hedre sine lærere som den sydlige retning på fem måter: ved 
høflighet, lydighet, flid, hjelpsomhet og lærevillig oppmerksomhet. 

Når lærere således blir hedret av sine elever, viser de omsorg for elevene sine 
på fem måter: Gir dem god oppdragelse og god undervisning, gjør dem flinke i alle 
fag og gir dem god sosial trening, slik at de blir trygge i enhver situasjon i livet. På 


denne måten blir den sydlige retning beskyttet, og alt blir trygt og fredelig. 

En mann bør hedre sin kone som den vestlige retning på fem måter: 
Respektere henne, ta hensyn til henne, være trofast mot henne, la henne være med på 
å bestemme og gi henne smykker og slikt i gave av og til. 

Når kona således blir hedret av sin mann, viser hun omsorg for ham på fem 
måter: Hun gjør sin del av arbeidet skikkelig og tar seg godt av tjenestefolk og ansatte. 
Hun er trofast mot ham, tar godt vare på familiens inntekter, og er dyktig og flittig 1 
alle sine gjøremål. På denne måten blir den vestlige retning beskyttet, og alt blir trygt 
og fredelig. 

En mann av god familie bør hedre sine venner som den nordlige retning på 
fem måter: Være gavmild, høflig og hjelpsom mot dem, behandle dem likt og være til 
å stole på. 

Når vennene således blir hedret av sin venn, viser de omsorg for ham på fem 
måter: De passer på ham når han ikke passer på seg selv, de ser etter eiendommen 
hans når han ikke passer på selv, det går an å vende seg til dem i farens stund, de 
svikter ikke i ulykken, og de har omsorg for familien. På denne måten blir den 
nordlige retning beskyttet, og alt blir trygt og fredelig. 

En arbeidsgiver bør hedre sine tjenere og ansatte som retningen nedover på 
fem måter: La hver enkelt få arbeidsoppgaver som passer til hans evner, gi dem 
skikkelig mat og lønn, ta seg av dem når de blir syke, dele ekstra godbiter med dem og 
gi dem rimelig fritid. 

Når tjenerne og de ansatte således blir hedret av sin arbeidsgiver, viser de 
omsorg for ham på fem måter: De står opp før ham og legger seg senere enn han gjør, 
de tar imot det de får, utfører arbeidet sitt så godt de kan og bidrar til å øke hans ry. På 
denne måten blir retningen nedover beskyttet, og alt blir trygt og fredelig. 

En mann av god familie bør hedre filosofer og brahmaner som retningen 
oppover på fem måter: Med vennlige gjerninger, vennlige ord og vennlige tanker, 
holde åpent hus for dem og sørge for at deres materielle behov er dekket. 

Nar filosofer og brahmaner således blir hedret av vanlige mennesker, viser de 
omsorg for dem på seks måter: De holder dem unna det som er dårlig og lærer dem 


hva som er godt. De har kjærlig omsorg for dem, lærer dem nytt og hjelper dem til å 

holde gammel kunnskap ved like, og viser dem veien til et edelt liv. På denne måten 
blir retningen oppover beskyttet, og alt blir trygt og fredelig.” 


Slik talte Mesteren. Deretter sa han: 


*Øst er foreldre, 
syd er lærere, 
vest er kone og barn, 


nord er venner og slektninger, 


ned er tjenere og ansatte, 
og opp er filosofer og brahmaner. 
Den som hedrer himmelretningene slik, 


blir et godt overhode for familien. 


Den som er vis og har god livsførsel, 
som er mild og intelligent, 
ydmyk og omgjengelig, 


han vil folk tale vel om. 


Den som er flittig og ikke lat, 
som ikke lar seg rokke av motgang, 
som er forstandig og ikke gjør noe galt, 


han vil folk tale vel om. 


Den som er gjestfri og vennesæl, 
høflig og gavmild, 
og som kan gi gode råd, 


han vil folk tale vel om. 


Gaver og vennlige ord, 


hjelpsomhet overfor andre, 

og yte rettferdighet mot alle, 


alt etter sak og situasjon — 


Disse tingene gjør 
at verden kan gå videre, 
liksom akselpluggen gjør 


at vogna kan rulle videre. 


Hvis disse tingene ikke hadde fanntes, 
ville ingen barn ha respektert sin mor, 
og ingen barn ville heller hatt 


respekt og aktelse for sin far. 


Siden de vise har aktelse 
for disse tingene, 
blir de høyt respektert 


og høster mye ros.” 


Da Mesteren hadde sagt dette, utbrøt Sigala: 


legvenn fra i dag av og så lenge jeg lever. 


"Utmerket, Mester, utmerket! Det er som å rette opp det som var blitt veltet, 


eller som å åpenbare det som var skjult. Det er som å vise veien til en som var gått 
vill, eller som å bære et lys inn i mørket, slik at den som har øyne kan se det som er 
der. Nettopp slik har du forklart sannheten på mange måter, Mester. Nå tar jeg tilflukt 


til deg, Mester, til din lære og til munkefellesskapet. Vær så snill å regne meg som 

I en viss forstand er all etikk personlig etikk, siden den enkelte alltid må ta et valg selv. 
Gotama mente at det nyttet ikke å skjule seg i mengden, for hver og en er ansvarlig for egne 


handlinger. Dette presiserer han i denne teksten. Listen er lengre, men det holder med et 


utdrag for å vise prinsippet: 


161 


Dere bør tenke slik: *Selv om andre skulle begå voldshandlinger, vil vi la være å 
bruke vold.” 

Dere bør tenke slik: *Selv om andre skulle stjele, vil vi la være å stjele.” 

Dere bør tenke slik: ‘Selv om andre skulle fare med løgn, vil vi la være å lyve.” 

Dere bør tenke slik: ‘Selv om andre skulle baktale hverandre, vil vi la være å baktale 
noen.” 

Dere bør tenke slik: *Selv om andre skulle være ondskapsfulle, vil ikke vi være 
ondskapsfulle.” 

Dere bør tenke slik: *Selv om andre skulle bli sinte, vil ikke vi bli sinte.” 

Dere bør tenke slik: ‘Selv om andre skulle være hevngjerrige, vil ikke vi være 
hevngjerrige.” 

Dere bør tenke slik: *Selv om noen skulle tale nedsettende om andre, vil ikke vi tale 
nedsettende om andre.” 

Dere bør tenke slik: ‘Selv om noen skulle spotte andre, vil ikke vi spotte noen.” 
Dere bør tenke slik: *Selv om andre skulle være misunnelige, vil ikke vi være 
misunnelige.” 

Dere bør tenke slik: ‘Selv om andre skulle være dårlige venner, vil vi være gode 
venner.” 

Dere bør tenke slik: ‘Selv om andre skulle gi blaffen i lærdom, vil vi studere flittig.” 
Dere bør tenke slik: *Selv om andre skulle være sta og tviholde på sine meninger, vil 


ikke jeg være ensporet og sta.” ”* 


Det er så lett å skjule seg i mengden. Det er så lett å unnskylde seg med at "alle andre gjør det 
jo”, når vi innerst inne vet at den handlingen vi utfører eller den holdningen vi gir uttrykk for, 
skader oss selv eller andre. Det er så lett å la seg drive med strømmen og følge mobben. Det 
er så lett å bli med på å mobbe en som alle andre mobber. Men rettssaken i Niirnberg etter 
andre verdenskrig slo fast at man kan ikke skylde på ordrer, man kan ikke dekke seg bak 
andre hvis man selv har handlet til skade for sine medmennesker. Vi må selv ta ansvaret for 
det vi gjør. Og disse ordene fra Gotama er en sterk oppfordring til nettopp dette: Tenk selv, 
velg selv, ta ansvaret for egne handlinger og ikke dekk deg bak det at “alle andre” gjør det. 

Yrkesetikk 


Gotama ga også anbefalinger om god arbeidsmoral: 


Uansett hvilket yrke man lever av — om man for eksempel er bonde, kjøpmann, gjeter, 
bueskytter eller i kongens tjeneste — bør man arbeide grundig og nøyaktig, med 


dyktighet og flid. Da blir arbeidet utført til alles tilfredshet.” 


Og han la til at da kan man også glede seg over inntektene med god samvittighet. Samtalen 
med Sigala inneholdt også yrkesetiske betraktninger over arbeidsgiverens og arbeidstakerens 
gjensidige ansvar for hverandre. Alt dette virker nokså selvsagt, og kanskje noen vil føle at 
det ikke er særlig inspirerende. Men poenget er nettopp å vise at Gotama ofte presiserte det 
selvsagte, for det selvsagte og selvinnlysende tenker vi sjelden særlig nøye over. Men det er 
kanskje nettopp det selvsagte, det prosaisk hverdagsfornuftige, som er en av de sterkeste 
bærebjelkene i samfunnslivet. Da kan det være bra å være litt mer bevisst også på dette, og 
ikke bare søke bort over de åndelige blåner. 

Men i tillegg til å ha god arbeidsmoral bør vi også prøve å følge de samme etiske 
normene i yrkeslivet som vi ville følge i privatlivet. Hvis vi ikke vil drepe andre i privatlivet, 
bør vi da leve av å drepe andre? Hvis vi ikke selv vil beruse oss, bør vi da ha andres rus som 
levevei? Kan vi da forsvare å leve av å selge rusmidler? Hvis vi som privatmennesker ikke vil 
plage og torturere andre, bør vi da gjøre det under dekke av at vi bare gjør jobben vår eller 
bare utfører ordre? Hvis vi ikke vil rekke vår beste venn et giftbeger, bør vi da leve av 
industri som forgifter miljøet? 

I individualetikken er det vennlighet og omsorg for andre som er grunnholdningene. 
Gotama så også litt på hvilke konsekvenser slike holdninger har for yrkeslivet, og dette utgjør 
innholdet av “rett levevei”, et av punktene i den åttedelte veien. 

På Gotamas tid var samfunnet enklere enn nå, og derfor er det mange yrker som han 
ikke omtalte, men som vi i dag kanskje bør gjøre til gjenstand for kritisk vurdering. Noen 
praktiske eksempler er likevel gitt i de gamle tekstene. Han frarådet å leve av å selge våpen 


og rusmidler. Begrunnelsen for dette er selvinnlysende. Han frarådet å leve av 

menneskehandel, et problem som er blitt skremmende aktuelt igjen i nyere tid. Han frarådet 
også å leve av å drepe, det vil si å leve som slakter, jeger eller fisker. Til dette knytter det seg 
naturlig et spørsmål om vegetarianisme. Gotama sa aldri til elevene sine at de ikke kan spise 
kjøtt. Da han ble spurt om dette, stilte han hver enkelt fritt til å velge selv.” 

Siden rett levevei ganske enkelt går ut på å legge de samme etiske normer til grunn for 
yrkeslivet som vi prøver å følge i privatlivet, kan vi ut fra dette prinsippet selv vurdere en 
rekke andre yrker og leveveier. 

Hva med tvilsomme metoder i forretningslivet? Hva med juridisk triksing og fiksing? 
Hva med å svindle godtroende mennesker for penger, uansett hvilken side av loven man 
balanserer på? Listen kan gjøres mye lenger. Buddhismen anbefaler hver enkelt å tenke 
kritisk gjennom hva man jobber med, og vurdere om det kanskje kunne være aktuelt å søke 
en annen jobb, dersom man finner at man i yrkeslivet regelmessig bryter med etiske normer 
som man ellers prøver å følge i privatlivet. Livet er en helhet, og det å dele det inn i båser 


med forskjellig etisk standard kan neppe være særlig sunt i lengden. 

8. Gotama og *norske verdier” 


Men er da egentlig denne Gotama relevant for oss i Vesten i dag? Det er jo så lenge siden han 
levde, og hans lære passer vel bedre for en orientalsk mentalitet enn for en moderne vestlig 
tankegang? Det er nesten utrolig, men det finnes faktisk fortsatt dem som klamrer seg til en 
slik foreldet oppfatning og sier som Rudyard Kipling at “Fast is East, and West is West, and 
never the twain shall meet.” 

Jeg tror at denne boken til nå har vist at de sekulære aspektene av Gotamas lære om 
sinnet, og likedan hans etikk, er tidløs, grunnleggende fellesmenneskelig og ikke bundet til 
sted eller kultur. Men hva så med samfunnet? Hvis vi finner inspirasjon i Gotamas lære, 
risikerer vi da kanskje å prøve å innføre middelalderlige samfunnsformer? Eller risikerer vi 
kanskje å prøve å falle tilbake til et samfunn og et verdensbilde fra oldtiden? 

Nå kan man spørre om dette egentlig er noe tema, siden Gotamas lære så tydelig var 
sentrert om enkeltmennesket, om dets psykologi og dets samhandlinger med andre. Han 
prøvde ikke å pålegge andre noen regler, og han prøvde ikke å innføre noen spesiell 
samfunnsordning. Gotamas lære har ingen parallell til sharia. 

Spørsmålet er imidlertid høyst relevant, for vi har sett dette skje med mennesker som 
velger blindt å følge andre læremestere fra oldtiden. De prøver etter beste evne å innføre en 
utdatert samfunnsmodell. Derfor bør vi likevel ta oss tid til å undersøke hva slags samfunn 
Gotama så for seg. Han levde i India for 2500 år siden, men det betyr ikke at han står som en 
forkjemper for de idealene og normene som var gjeldende i samfunnet der og da. Det viser 
seg at Gotama hadde selvstendige tanker om mange aspekter av det samfunnet vi lever i. 
Disse tankene henger nøye sammen med det vi har sett av hans etikk, der det gjennomgående 
grunntemaet er sunn fornuft, vennlighet og medfølelse. Hvilke utslag vil slike egenskaper 
kunne få i samfunnet? 

Når vi ser nærmere på dette, oppdager vi noe forunderlig. Gotamas tanker om hvordan 
samfunnet burde fungere, ligger snublende nær de idealene de fleste oppegående mennesker i 
vår del av verden allerede har. For en tid siden gikk det en debatt i flere media om hvilke 
holdninger som kan omtales som “norske verdier”. Dette uttrykket er selvsagt upresist, for vi 


kunne like gjerne snakke om danske eller svenske verdier, eller nordiske verdier. Og mange 

av de verdiene som omtales under denne betegnelsen, er anerkjent i et langt større område 
enn bare i Norden. Men siden vi nå engang lever her i Norge, vil jeg velge å kalle dem 
*norske verdier”. Dette er verdier som er viktige for det samfunnet vi lever i og for hver 
enkelt av oss, uansett hvilket livssyn vi ellers måtte sokne til. 

Et samsvar mellom Gotama og norske verdier? Dette er en påstand som bør utdypes 
og begrunnes. Derfor skal vi undersøke hvilke verdier det her er snakk om, og deretter skal vi 
se hvordan Gotama forholdt seg til disse verdiene. Det betyr på ingen måte at vi skal sette opp 
Gotama som noen profet eller autoritet, og si at slik og slik skal det være, fordi "Gotama har 
sagt det”. Noe slikt ville være stikk i strid med Gotamas egen tenkning, og det ville være 
stikk i strid med den sekulære forståelsen av tankene hans. Vi vil ganske enkelt sammenligne 
disse to verdisettene, norske verdier og Gotamas tanker om forskjellige aspekter av 
samfunnet, og se i hvilken grad de er kompatible. 

Så hvilke verdier er det da vi snakker om? Hva er det som kan regnes som norske 
verdier? Det har som sagt vært diskutert en god del i det offentlige rom i den senere tid, og 
noen full enighet foreligger neppe. Men blant de verdiene som har vært trukket fram, vil jeg 
begynne med å nevne frihet. Alle mennesker må få leve som de vil, så lenge det ikke er 
lovstridig eller begrenser andres frihet. Til dette hører også ytringsfrihet i tale og skrift, og 
religions- og livssynsfrihet, og det innebærer også toleranse for andres meninger — men ikke 
toleranse for overgrep. Videre verdsetter vi likestilling mellom kjønnene og sosial likestilling, 
og selv om det fortsatt dessverre forekommer at dette er mer et ideal enn en praktisk 
virkelighet, vil jeg påstå vi har kommet langt på dette området. Til dette kan vi knytte 
solidaritet og velferdsstaten som ser det som sin oppgave å sørge for at det som trengs til 
livets opphold, skal være tilgjengelig for alle. Dette henger videre sammen med rettssikkerhet 
og med en stabil offentlig økonomi. For at alle skal kunne føle et medeierskap og medansvar 
for samfunnet, er det viktig å sikre et demokrati der alle kan delta i samfunnslivet og i det 
politiske liv. Samfunnet bør også føle ansvar for å sikre svake grupper mot utnyttelse og 
diskriminering. Norge vil dessuten gjerne være en fredsnasjon, og har vel i store trekk klart å 
leve opp til dette idealet, selv om mange nok vil mene at vi fra tid til annen har fått noen 
stygge riper i lakken. Sist, men ikke minst, bør samfunnet ikke la seg styre av overtro og 


stivnede tradisjoner, men basere seg på en rasjonell og vitenskapelig tenkemåte. Mer kunne 

sikkert sies om denne listen. Men la oss prøve å finne ut om Gotama hadde noen meninger 


om disse temaene. 


Frihet 


Gotama talte ofte om frihet og frigjøring. Riktignok var det i hovedsak en indre frigjøring han 
snakket om: frihet fra begjær, frihet fra hat og frihet fra uvitenhet. Og denne indre friheten er 


helt sentral 1 læren hans: 


Akkurat som hele havet har én og samme smak, nemlig smaken av salt, slik har også 


hele min lære og treningsdisiplin én og samme smak, nemlig smaken av frihet.” 
Han beskriver sin lære som veien til frihet, fred og glede: 
Veien som fører til frihet, fred og glede, står for den edle åttedelte vei, det vil si rett 
syn, rett hensikt, rett tale, rett handling, rett levevei, rett bestrebelse, rett 
oppmerksomhet og rett konsentrasjon.!** 
De etiske grunnreglene han anbefalte, blir også omtalt som frihet, frihet fra frykt: 
Sett at en elev av den edle lar være å drepe. Da skjenker han utallige levende vesener 
trygghet, frihet fra fiendskap og frihet fra vold. På den måten får han også selv 


trygghet, frihet fra fiendskap og frihet fra vold.'" 


Nar det gjelder de mer ytre former for frihet, omtaler han dem i positive vendinger 1 små 


lignelser, og regner dem tydeligvis som essensielle i et sivilisert samfunn, som f.eks. her: 


Og han ser det som gjeldsfrihet, som sunnhet, som frihet fra fangenskap og fra slaveri 


og som et sivilisert land, når han har fjernet disse fem hindringene fra sitt indre.” 

Men om vi ser på hva Gotama ikke sa, får vi et noe bedre bilde av friheten i det samfunnet 
han så for seg. Ut over de elementære etiske retningslinjene han anbefalte, og som vi har 
beskrevet tidligere, var han tydeligvis ikke opptatt av å regulere livet for vanlige mennesker. 
Han ga ingen retningslinjer om hva man kunne eller ikke kunne spise. Han ga ingen 
retningslinjer om sømmelig påkledning. Han var heller ikke opptatt av hvem som giftet seg 
med hvem, og heller ikke av hvem som lå med hvem. Den sykelige dyneløftingsmentaliteten 
vi kan se i enkelte andre ideologier og samfunn, lå ham fjernt. Det ser ut til at han mente at så 
sant man følger visse etiske grunnregler og møter hverandre med vennlighet, er hver og en 
voksen nok til å velge sin egen vei og ta ansvaret for sitt eget liv. Jeg tror han ville nikket 


samtykkende til politimester Bastians velkjente kardemommelov: 


Man skal ikke plage andre, man skal være grei og snill, 


og for øvrig kan man gjøre hva man vil.'* 


Talefrihet og debatt 


Begrensninger av talefriheten var vel sjelden noe tema på Gotamas tid, så dette finnes det 
ikke noe spesifikt materiale om. Men debatter mellom forskjellige filosofer og religiøse 


ledere ser ut til å ha vært populære. Vi får et inntrykk fra denne beskrivelsen: 


Det er jo mange filosofer og brahmaner som er lærde og skarpsindige og har lang 
erfaring i slike debatter. De splitter andres teorier med sin visdom, akkurat som når 

skarpskytteren splitter et hår. 


Det var ikke uvanlig at man utfordret hverandre til offentlig debatt og konkurranser i å utføre 
undere, og dette kunne trekke et stort publikum. Denne historien forteller at slike 


konkurranser og debatter kunne samle opp til flere tusen tilhørere: 
På den tiden bodde det en naken asket ved navn Patikaputta i Vesali. Han hadde 
meget høy anseelse i vajjienes by og mottok store inntekter i form av gaver. Han sa til 


folk i Vesali: 

*Asketen Gotama er en vismann, men det er jeg også, og vismenn bør kunne 
demonstrere sin visdom ved å utføre undere. Hvis Gotama vil møte meg på halvveien, 
er jeg villig til å gjøre det samme. La oss komme sammen og utføre undere! Hvis 
Gotama utfører ett under, skal jeg utføre to! Hvis han utfører to undere, skal jeg utføre 
fire! Hvis han utfører fire, skal jeg utføre åtte! Uansett hvor mange undere Gotama 


1? 


velger å utføre, skal jeg utføre dobbelt så mange!” ... 

Sunakkhatta sa: ... 

“Skynd dere, mine herrer, kom og se! De to mektige asketene skal utføre 
undere!” 

Det samme sa han til rike brahmaner, velstående borgere, forskjellige religiøse 
og filosofiske ledere og til alle han traff av andre asketer, filosofer og brahmaner. Og 


alle ville gjerne gå til parken og se de to mektige asketene utføre undere. Snart hadde 


det samlet seg flere hundre, ja, flere tusen mennesker i parken.” 


I vår tid er det mange som har et bilde av Gotama, av Buddha, som en stillferdig eneboer som 
unnvek alle konfrontasjoner. Det hendte også at noen 1 hans samtid ga uttrykk for dette synet. 


Men da ble de korrigert: 


Sandhana (en av Gotamas elever) sa: 

“Men husker du, Nigrodha, at du sa til dette til meg: “Men si meg, vet du da 
hvem Gotama snakker med? Hvem fører han samtale med? Hvem kan han utveksle 
tanker med slik at visdommen skjerpes? Gotamas visdom har visnet bort i 
ensomheten. Han er ikke vant til å tale i forsamlinger og klarer ikke å føre en samtale, 
så derfor går han bare for seg selv. Han er som en sky hjort som ferdes 1 øde trakter og 
bare går for seg selv. Derfor visner hans visdom i ensomheten. Han klarer ikke å føre 
en samtale og går bare for seg selv. Hvis Gotama skulle komme til denne 
forsamlingen, trenger vi nok ikke å stille ham mer enn ett spørsmål for å stille ham til 
veggs og slå ham over ende som en tom krukke.” 

Nå er Mesteren her. Nå er den ærverdige som har oppnådd fullkommen 
oppvåkning ved egen hjelp, midt iblant oss. Vis nå at han ikke er vant til å tale i 


forsamlinger. Vis nå at han er som en sky hjort som ferdes i øde trakter og bare går for 

seg selv. Nå har du sjansen til å stille ham til veggs med bare ett eneste spørsmål. Nå 
kan du slå ham over ende som en tom krukke!” 

Da han hadde sagt dette, ble Nigrodha sittende taus og beskjemmet med bøyd 
nakke og blikket mot jorden. Han skammet seg og klarte ikke å si noe. 

Da Mesteren så dette, spurte han: 

“Er det sant at du har sagt dette, Nigrodha?” 

“Det er sant at jeg var dum nok til å si dette, Mester. Jeg var en tosk og brukte 


ikke vettet!” 106 


Men Gotama søkte ikke i første rekke polariserende debatter. Han var mer interessert i 


vennskapelige drøftinger: 


Noe av det vi godkjenner, godkjenner andre også, og noe av det vi forkaster, forkaster 
andre også. Men noe av det vi godkjenner, forkaster andre, og noe av det vi forkaster, 
godkjenner andre. 

Nar jeg møter slike, sier jeg til dem: 

*La oss se bort fra de sakene vi ikke er enige om, mine venner. La heller 
forstandige folk sammenlikne lærer med lærer og forsamling med forsamling, og 


drøfte og diskutere de sakene vi er enige om.”!” 


Toleranse og religionsfrihet 
Gotama ga aldri noen påbud som tilsvarer kristendommens “Du skal ikke ha andre guder enn 
meg.” Tvert imot roste han folket vajjiene, som tok vare på sine gamle religiøse tradisjoner, 
som han sa til sin elev Ananda: 

“Har du hørt at vajjiene hedrer, ærer, respekterer og høyakter sine gamle 


helligdommer og ikke unnlater å gi dem de ofringene de tradisjonelt har fått?” 


*Ja, Mester, det har jeg hørt.” 

“Sa lenge vajjiene hedrer, ærer, respekterer og høyakter sine gamle 
helligdommer og ikke unnlater å gi dem de ofringene de tradisjonelt har fått, kan de 

regne med framgang og ikke tilbakegang. 


Han mente at alle filosofer og religiøse personer som hadde utviklet gode egenskaper, var 
verd å lytte til, og da han veiledet en konge om dette, skilte han ikke mellom de forskjellige 


læresystemene eller -ismene disse personene eventuelt måtte stå for: 


Filosofer og brahmaner i riket ditt som gir avkall på hovmod og tankeløshet og vier 
seg til toleranse og vennlighet, som disiplinerer seg selv og mestrer seg selv og får 
sine lidenskaper til å falle til ro, bør du besøke fra tid til annen og snakke med dem og 
spørre hva som er sunt og hva som er usunt, hva som er godt og hva som er dårlig, 
hva som bør gjøres og hva som ikke bør gjøres, hvilke av dine handlinger som fører til 
langvarig skade og smerte, og hva du kan gjøre slik at resultatet kan bli langvarig 
nytte og glede. Når du har hørt hva de har å si, kan du unngå å gjøre det som er usunt, 


og heller gjøre det som er sunt.!** 


Ved en annen anledning sa Gotama noe som alle ivrige predikanter, profeter og misjonærer 


med fordel kunne legge seg på minnet: 


Nå tror du kanskje at jeg sier dette fordi jeg ønsker meg elever, Nigrodha. Men det er 
ikke slik du skal oppfatte det. Fortsett å gjerne lytte til den du tidligere har hatt som 
lærer. Da tror du kanskje at jeg vil plage dere med nye regler. Men det er ikke slik du 
skal oppfatte det. Fortsett gjerne å følge de samme reglene du tidligere har fulgt. Så 
tror du kanskje at jeg vil ha dere til å endre levemåte. Men det er ikke slik du skal 
oppfatte det. Fortsett gjerne med den samme levemåten som før. Da tror du kanskje at 
jeg vil ha dere til å gjøre noe som dere tidligere har regnet som galt. Men det er ikke 
slik du skal oppfatte det. Det dere tidligere har regnet som galt, må dere gjerne 
fortsette å regne som galt. Eller du tror kanskje at jeg vil få dere bort fra noe dere 


tidligere har regnet som riktig og godt? Men det er ikke slik du skal oppfatte det. Det 

dere tidligere har regnet som riktig og godt, må dere gjerne fortsette å regne som riktig 


og godt.!'? 


Og når noen erklærte at de ville gå over til hans lære, hendte det han ba dem tenke seg godt 


om først: 


General Siha hadde lyttet til Gotamas lære og sa: 

*Nå tar jeg tilflukt til deg, Mester, til din lære og til munkefellesskapet. Vær så 
snill å regne meg som en legvenn, Mester, som har tatt tilflukt fra i dag av og så lenge 
jeg lever.” 

*Men undersøk saken grundig først, Siha. Det er best at en kjent mann som 
deg undersøker grundig først.” 

*Når du ber meg undersøke først, blir jeg bare enda mer fornøyd, Mester. 
Hadde jeg sluttet meg til en annen sekt, ville nok de ha båret faner omkring i hele 
Vesali og proklamert høylydt at general Siha hadde sluttet seg til dem. Men du ber 
meg om å undersøke saken først. Nå vil jeg gjenta at jeg tar tilflukt til deg, til din lære 
og til munkefellesskapet, at jeg er en legvenn som har tatt tilflukt fra i dag av og så 
lenge jeg lever.” 

*Men familien din har støttet jainene i lang tid, Siha. Jeg håper du vil fortsette 
å gi dem mat når de kommer til huset ditt.” 

“Jeg har hørt dette, Mester, at Gotama er en som sier at man bare bør gi gaver 
til ham selv og til hans elever, ikke til andre, at det bare er gaver som blir gitt til ham 
selv og til hans elever som bærer gode frukter, ikke gaver gitt til andre. Men nå 
oppfordrer du meg altså til å fortsette å gi til jainene. Vel, det får vi nå se på, da. Nå 
vil jeg for tredje gang ta tilflukt til deg, til din lære og til munkefellesskapet, og 


erklære at jeg er en legvenn som har tatt tilflukt fra i dag av og så lenge jeg lever.” !!! 


Sosial likestilling og likeverd 


Det indiske kastesystemet har utviklet seg over tid, men allerede på Gotamas tid kan vi i det 


minste snakke om et klart klassedelt samfunn der folk ble sortert etter fødsel og ætt. Både 

brahmaner, eller prestestanden, og adelen gjorde krav på å være høyest. Blant annet gjennom 
debatter med brahmanene gjorde Gotama det klart at han mente man ikke burde vurdere 
mennesker ut fra fødsel og stand, men etter personlige egenskaper. Følgende tekst gir et godt 


bilde av hans holding på dette området: 


Mesteren sa: 

“Jeg sier ikke at noen er bedre bare fordi de er født i en overklassefamilie. 
Men jeg sier heller ikke at noen er dårligere bare fordi de er født i en 
overklassefamilie. Jeg sier ikke at noen er bedre bare fordi de har den eller den 
hudfargen, men heller ikke at de er dårligere. Jeg sier ikke at noen er bedre bare fordi 
de har mye penger, men heller ikke at de er dårligere. 

Det hender at noen som er født i en overklassefamilie, begår drap, stjeler, 
begår seksuelle overtredelser, lyver, baktaler, sårer andre med ordene sine og farer 
med tankeløst prat, er grådige, voldelige og har feilaktige meninger. Derfor mener jeg 
at de ikke er bedre enn andre. Men det hender også at noen som er født i en 
overklassefamilie, lar være å drepe, stjele eller begå seksuelle overtredelser, at de lar 
være å lyve, baktale, såre andre med ordene sine og fare med tankeløst prat, at de 
verken er grådige, voldelige eller har feilaktige meninger. Derfor mener jeg at de ikke 
er verre enn andre. 

Det hender også at de som har den eller den hudfargen eller har mye penger, 
begår alle disse dårlige handlingene. Derfor mener jeg at de ikke er bedre enn andre. 
Men det hender også at de avstår fra dem, og derfor mener jeg at de ikke er verre enn 


andre.” !!2 


Og vi ser i mange andre tekster at Gotama hevdet at menneskene var likeverdige fra fødselen 


av, en visjon av sosial likestilling som virker forbløffende moderne: 


Navn og ætt er betegnelser som menneskene har laget. 
De har blitt til gjennom sedvane og på forskjellige måter. 
Opp gjennom tiden har uvitende laget seg en forestilling 


om at man er brahman 1 kraft av sin fødsel. 

Men man er verken brahman eller noe annet enn brahman 
i kraft av sin fødsel. 

Gjennom egne gjerninger er man brahman. 

Gjennom egne gjerninger er man noe annet enn brahman. 
Gjennom egne gjerninger er man bonde eller håndverker. 
Gjennom egne gjerninger er man handelsmann eller tjener. 
Gjennom egne gjerninger er man tyv eller soldat. 


Gjennom egne gjerninger er man offerprest eller konge." 


Likestilling mellom kjønnene 


De tradisjonelt buddhistiske kulturene har et patriarkalsk samfunnssystem og en tradisjonell 
mannsdominans som gjør at vi vanskelig kan snakke om full likestilling mellom kjønnene 
der. 

De tidlige tekstene viser imidlertid at dette ikke var Gotamas holdning. De første 
elevene hans var riktignok menn, og han innstiftet dermed en munkeorden. Da hans tante og 
fostermor Pajapati ville la seg ordinere som den første kvinne og på den måten innstifte en 
nonneorden, var Gotama først betenkt over forslaget. Han visste nok at kvinner ville møte 
mange flere problemer enn menn hvis de ville la seg ordinere. Men hans nære venn og elev 
Ananda syntes at kvinnene burde ha den samme muligheten som mennene hadde, og derfor 


provoserte han Gotama med et direkte spørsmål: 


*Mener du kanskje at selv om kvinner lar seg ordinere, så vil de likevel ikke kunne 
klare å nå de høyere stadier, og at en kvinne ikke vil kunne bli en arahant?” 
*Nei, Ananda. Hvis en kvinne lar seg ordinere, vil hun kunne nå de høyere 


stadier, og en kvinne kan godt bli en arahant,” svarte Mesteren.'"* 


En arahant, eller ærverdig, er som nevnt betegnelsen på en person som har nådd samme grad 
av oppvåkning som Gotama selv, som har nådd opp til buddhismens høyeste mål. Han mente 
altså at kvinner og menn har samme kapasitet, og derfor tok han også konsekvensen av sitt 


syn og innstiftet en nonneorden. Og dette må ha vært en holdning elevene hans delte, for da 

Gotamas uttalelser ble samlet og bevart en tid etter at han var død, ble en samling dikt 
komponert av nonner, Therigatha, tatt med i samlingen av kanoniske tekster. I disse diktene 
forteller kvinnene om hva de har oppnådd. Etter disse versene å dømme var det mange 
kvinner som nådde fram til lindring og frihet og ble arahanter, eller ærverdige, på linje med 
Gotama selv. Og bare dette faktum, at en samling dikt komponert av kvinner er inkludert i de 
kanoniske tekstene og på den måten gis samme status som uttalelser fra Gotama selv, sier i 
seg selv ganske mye. I denne samlingen møter vi nonnen Soma. En dag ble hun utfordret av 


Mara, som var en slags personifisering av tvil og forvirring. 


Soma var født i byen Rajagaha som datter til en av rådgiverne til kong Bimbisara. En 
tid etter at hun var blitt voksen, oppholdt Mesteren seg i Rajagaha. Hun fikk høre ham 
og fikk tillit til ham. Hun ble først legtilhenger, men etter en tid ble hun sterkere 
grepet av læren og lot seg ordinere som nonne. Etter at hun hadde gjennomført den 
innledende treningen, praktiserte hun innsiktsmeditasjon, og det tok ikke lang tid før 
hun oppnådde full analytisk innsikt og ble en arahant. 

Etter dette holdt hun til i byen Savatthi, og nøt den lykke som følger med 
friheten. En dag, da hun hadde gått ut i Andha-lunden og satt seg under et tre for å 
tilbringe dagen der, kom Mara. Han fikk lyst til å ødelegge freden og roen for henne, 


gjorde seg usynlig, snek seg frem, og sa: 


Selv for en vismann er veien lang! 
Og her sitter du — et kvinnfolk 
med to små fingerbredder vett — 


og tror du kan nå nirvana! 
Men Soma avviste ham slik: 

Det spiller vel ingen rolle 

om vi er kvinner eller menn 


når sinnet er samlet i visdom 


og innsikten full og sann! 

Vekk er hangen til nytelse. 
Mørke tanker er jaget bort. 
Forsvinn, du onde! Du har tapt! 


Alt du sier er uten brodd!!! 


Ifølge en annen tekst, Samyuttanikaya, avviste hun ham med et annet vers i tillegg: 


Hvis noen går og tenker som så: 
“Jeg er kvinne!” eller “Jeg er mann!”, 
eller ‘Hva er jeg egentlig?” — 


gå heller og snakk med dem du, Mara!!!” 


Dette er en full avvisning av kjønnsidentitetstenkning. Mennesker er mennesker, og den som 
bare betrakter seg som kvinne eller som mann og ikke er i stand til å se helhetlig på 
menneskeheten, kan bare gå og ta seg en prat med Mara, eller for å si det på en annen måte: er 
et offer for forvirring. 

Vold mot kvinner og tvangsekteskap er dessverre problemer som er sørgelig aktuelle 


også 1 vår egen tid. Gotama roste et folk ved navn vajjiene for at de ikke utsatte kvinner for 


Slikt: 


“Har du hørt at vajjiene ikke utsetter sine kvinner og døtre for vold eller 
tvangsekteskap?” 

*Ja, Mester, det har jeg hørt.” 

“Så lenge vajjiene ikke utsetter sine kvinner og døtre for vold eller 


tvangsekteskap, kan de regne med framgang og ikke tilbakegang." 


Familien 


176 


Familien er og har vært selve den grunnvollen samfunnet bygger på. Forholdet mellom 
kjønnene kan, som vi nettopp har sett, ses som et aspekt av familielivet. Her følger noen flere 
tanker Gotama hadde om dette. 

Gotama forlot sin egen familie for å prøve å finne veien til en dypere forståelse av hva 
det vil si å være et menneske. Noen har derfor den oppfatning at han må ha vært en 
selvopptatt fyr som neppe kan ha noe positivt å si om familieforhold. Dette stemmer ikke 
helt. 

Det er selvsagt ikke noe problem å anvende de generelle positive holdningene også i 
familiesituasjonen, slik vi allerede har sett i Samtalen med Sigala. Hvis ektefeller og foreldre 
og barn venner seg til å ha en vennlig grunnholdning overfor hverandre, vise medfølelse når 
noen i familien har problemer og glede seg på deres vegne når en i familien lykkes med et 
eller annet, og samtidig bevare en avbalansert sinnslikevekt som gjør det lettere å bære over 
med og tilgi andres feiltrinn, skulle det egentlig ikke være nødvendig å føye til så mye utover 
dette. 

Men vi kan jo likevel se på enkelte relevante uttalelser fra Gotama. Først to små 


lærevers som sier litt om hvor viktige hustru og barn er: 


Hva er menneskets fundament? 
Hvem er den beste venninne? 
Hva må de ha for å leve 


de som får næring fra jorda? 


Barna er menneskets fundament. 
Hustruen er den beste venninne. 
Regn må de ha for å leve 


de som får næring fra jorda." 


Noen vil kanskje kritisere versene og si at de representerer et mannsstandpunkt. Det gjør de, 
men Gotama var nå engang mann, så han bør kanskje få lov til å uttale seg fra sitt eget 
standpunkt. Bedre balanse er det i den rørende lille historien om det eldre ekteparet 


Nakulapita og Nakulamata: 

En gang oppholdt Mesteren seg ved Krokodilleknausen i Bhesakalalunden i 
hjorteparken til bhaggaene. En morgen da han hadde stått opp og kledd på seg, tok 
han bollen sin og gikk til huset til Nakulapita, og der satte han seg ned på en plass 
som var gjort klar for ham. Nakulapita og hans hustru Nakulamata hilste høflig på 
ham og satte seg ned ved siden av ham. 

Nakulapita sa: 

“Helt fra den gangen da Nakulamata og jeg var unge og nygifte, har jeg aktet 
og æret henne, og jeg har aldri med vitende og vilje krenket henne 1 mine tanker, langt 
mindre i gjerning. Det vi ønsker, Mester, er å være sammen både nå og i neste liv!” 

Og Nakulamata sa: 

“Helt fra den gangen da Nakulapita og jeg var unge og nygifte, har jeg aktet og 
æret ham, og jeg har aldri med vitende og vilje krenket ham i mine tanker, langt 
mindre i gjerning. Det vi ønsker, Mester, er å være sammen både nå og i neste liv!” 

“Hyvis to ektefolk vil være sammen både nå og i neste liv, bør de være trofaste 
mot hverandre, ha samme interesser, samme evne til å dele og samme visdom. Da vil 


de kunne være sammen både nå og i neste liv. 


Hvis begge er trofaste og omgjengelige 
og lever i måtehold og gjensidig respekt, 
da kan mann og hustru gi 

hverandre mange kjærlige ord. 

Da vil de få det godt sammen 

og leve i fred og fordragelighet. 

Mangel på kjærlighet gir sorg, 


selv om begge har mye felles for øvrig. 


Når de lever i gjensidig respekt 
med mange felles interesser, 
og frydes i gjensidig kjærlighet, 


vil de også frydes sammen senere.” 

De tradisjonelle samfunnene har vært og er fortsatt sterkt mannsdominerte, og i 
familiesituasjonen innebærer dette at man ofte har verdsatt en sønn høyere enn en datter. 
Særlig kan vi se dette i kongeslekter, både i øst og i vest. Vi kan jo bare tenke på Henrik VIII 
av England og hans strev for å få en sønn og arving. Da kong Pasenadi av Kosala fikk en 
datter og ikke akkurat ble overbegeistret over nyheten, gikk Gotama mildt i rette med ham for 


denne holdningen: 


Det kan være vel så godt 

å få en datter som en sønn, konge. 
Hun kan vokse opp og bli klok og snill 
og gjøre ære på familien. 

Og senere kan hun kanskje 

selv bli mor til en helt 


som fører slekten videre." 


I dag kan vi smile litt skjevt over at det overhodet skulle være nødvendig å si at det er OK å få 
en datter. Det viser kanskje bare at vi ikke lenger lever 1 et patriarkalsk oldtidssamfunn, og at 
samfunnet i vår del av verden har beveget seg langt i retning av det idealet Gotama prøvde å 


skissere. 


Velferdsstaten 


En velferdsstat i moderne forstand lå nok utenfor Gotamas begrepsverden. Men det er likevel 
interessant at når han beskriver det ideelle kongedømme, legger han vekt på at en av kongens, 
dvs. statens, viktigste oppgaver var å sørge for at innbyggerne hadde det de trengte til livets 
opphold. Et godt økonomisk grunnlag gir stabile skatteinntekter og et stabilt samfunn. Dette 


går klart fram av en lignelse han fortalte om hvordan kriminalitet bør reduseres: 
La dem som driver med jordbruk og kvegdrift i riket ditt få forsyninger av frø og mat. 
La dem som driver forretninger i riket ditt få tilgang på kapital, og la dem som 


arbeider i statens tjeneste få mat og lønn, herre konge. Da vil alle bli opptatt med 

arbeidet sitt. Ingen vil herje riket ditt, herre konge, og skatteinntektene vil øke. Landet 
blir trygt og fredelig, og kriminaliteten vil gå ned. Folk kommer til å stråle av glede og 
danse omkring med barna på armen. Ja, jeg skulle ikke tro at noen vil trenge å låse 


døra en gang."”! 


I en annen tekst forteller Gotama en lignelse om sønnen til en god konge. Sønnen spurte ikke 


sin far til råds, så da han overtok som konge, begynte forfallet: 


Kongen sørget for at alle fikk rettsvern, men ga ikke noen økonomisk støtte til de 
fattige. Derfor økte fattigdommen sterkt i landet. Siden fattigdommen økte så sterkt, 


var det en mann som stjal noe fra en annen.” 


Dette tyveriet innledet en nedadgående spiral. Det førte til annen kriminalitet og moralsk 
forfall, og det endte med at samfunnet brøt helt sammen. Og det hele begynte altså med at 


staten ikke hadde god styring på økonomien. 


Økonomi 


Siden økonomi er et så viktig grunnlag for at samfunnet skal fungere, kan det være aktuelt 
også å se om Gotama hadde noen tanker om dette temaet. Selv om han selv og elevene hans 
levde i nøysomhet og ikke eide mer enn det de sto og gikk i, hadde han full forståelse for at 
vanlige mennesker trenger inntekter til seg selv og familien. Noen tror at den som vil 
praktisere Gotamas lære, må si fra seg alt han eier, men det er feil. Dette idealet gjelder for 
munker og nonner, men ikke for vanlige mennesker. Det som man tjente ved ærlig arbeid, 


kunne man glede seg over med god samvittighet, mente han. 


En gang kom den rike bankmannen Anathapindika bort til Mesteren, hilste høflig på 
ham og satte seg ned. Mesteren sa til ham: 

“Det finnes fire verdslige gleder som en legmann kan være så heldig å nyte 
godt av. Hvilke fire? Det er gleden over rettmessig velstand, gleden over å kunne 


gjøre godt, gleden over å være gjeldfri og gleden over å leve et godt liv. 

Hva er gleden over rettmessig velstand? Hvis du har kommet til velstand 
gjennom flid og hardt arbeid, med eget slit og egen svette, uten å benytte deg av triks 
eller urettmessige metoder, da kan du glede deg over dette. Dette gjør deg glad. 

Hva er gleden over å kunne gjøre godt? Den rikdommen du har vunnet deg 
rettmessig gjennom eget arbeid, kan du bruke til å gjøre godt for andre. Dette gjør deg 
glad. 

Hva er gleden over å være gjeldfri? Det er når du ikke har gjeld og ikke 
skylder noen verken store eller små summer. Dette gjør deg glad. 

Hva er gleden over å leve et godt liv? Det er når alle dine gjerninger, ord 
tanker er gode. Da lever du et godt liv og frydes over det. Og de tre foregående 


gledene er ikke verdt en brøkdel av den gleden du da opplever.” 


Han anbefalte å sørge for balanse i økonomien: 


Hva er så en balansert økonomi, Tigerfot? Når en mann opplever både vinning og tap, 
innretter han sin økonomi etter dette og blir verken altfor begeistret eller altfor 
nedtrykt, og han tenker: ‘Så mye har jeg tjent etter at tapet er trukket fra, og utgiftene 
mine overstiger ikke inntektene.” Det er som når en kjøpmann holder en vekt og ser at 
den ene vektskålen stiger og den andre synker. Slik innretter en mann sin økonomi 
etter hva han opplever av vinning og tap. Han blir verken altfor begeistret eller altfor 
nedtrykt, og han tenker: ‘Så mye har jeg tjent etter at tapet er trukket fra, og utgiftene 
mine overstiger ikke inntektene.” Hvis denne mannen bare har små inntekter, men 
likevel lever på stor fot, vil folk si om ham at han lever som en slukhals. Hvis han har 
store inntekter, men lever i usle kår, vil folk si om ham at han kommer til å dø som ei 
fattiglus. Derfor bør han innrette sin økonomi etter hva han opplever av vinning og 
tap. Han bør ikke bli altfor begeistret eller altfor nedtrykt, men tenke: “Sa mye har jeg 
tjent etter at tapet er trukket fra, og utgiftene mine overstiger ikke inntektene.” Dette 
kalles en balansert økonomi. 

Det finnes fire lekkasjer som kan ødelegge økonomien, Tigerfot. Det er å søle 
bort pengene på kvinner, drikk og pengespill og på samvær og omgang med dårlige 


venner. Det er akkurat som et stort vannreservoar med fire innløp og fire utløp. Hvis 


181 


en mann skulle stenge de fire innløpene og åpne de fire utløpene og det ikke kommer 
noe regn, vil vannet synke og ikke stige i reservoaret. Slik fungerer også de fire 
lekkasjene som kan ødelegge økonomien, Tigerfot, det vil si å søle bort pengene på 


kvinner, drikk og spill og på samvær og omgang med dårlige venner.” 


Han ga også råd om investering og sparing. I Samtalen med Sigala så vi at denne holdningen 


kommer til uttrykk i disse versene: 


Den som er klok og har god atferd, 
lyser som flammen i mørket. 
Flittig som en bi arbeider han 


og samler rikdom i hauger. 


Så bruker han sine rikdommer 
til beste for sin slekt. 
Han deler det han eier 


i fire like deler. 


Den ene bruker han selv, 
de to neste investerer han 
1 den virksomheten han driver. 


Den fjerde sparer han til trangere tider.” 


Den gamle kommentaren til disse versene spesifiserer at den fjerdedelen som var til eget 
bruk, også burde brukes på familien og til å gi gaver til gode formål. I en annen tekst sa 
Gotama at den som var klok, sørget for at utgiftene ikke oversteg de inntektene man hadde." 
Gotamas lære er derfor ikke et verdensfjernt svermeri, men viser stor forståelse for 
vanlige menneskers hverdagslige behov. Det betyr ikke at Gotamas økonomiske råd skal 
forstås dogmatisk. Rådet om å leve av en fjerdedel av inntekten og investere to fjerdedeler er 


lite realistisk for vanlige lønnsmottakere. Men disse rådene viser at Gotamas lære tar høyde 

for den økonomiske virkelighet vanlige mennesker befinner seg i, og gir pragmatiske 


veiledninger som naturligvis bør tillempes til den enkeltes situasjon. 


Rettssikkerhet og kriminalomsorg 


Rettssikkerhet og en stabil offentlig økonomi henger sammen med hverandre. Dette er temaer 
som allerede er belyst med sitater over, så jeg vil bare legge til et sitat som spesifiserer 


rettssikkerheten: 


For lov og rett er det beste for folk, både her og i den neste verden.” 


Nar det gjelder spørsmål om forbrytelse og straff, var Gotamas generelle holdning at det er 
bedre å forebygge enn å straffe. Han fortalte en legende som illustrerer dette poenget. Vi 


siterte en del av denne legenden over. Her er den i sin helhet: 


Det var en gang en konge som het Storrike. Han vurderte å øke skattene i riket sitt, 
men da sa statsministeren til ham: 

“Det skjer alt for mange forbrytelser i landet, herre konge. Vi hører om ran og 
overfall langs landeveiene, i landsbyer og i både store og små byer. Det ville være 
urettferdig om du skulle legge nye skatter på et land som er så herjet og plaget av 
kriminalitet, herre konge. Kanskje du tror du kan få slutt på kriminaliteten ved harde 
straffetiltak som henrettelser, arrestasjoner, bøter og landsforvisninger, herre konge, 
men dette er ikke noen god metode. Dreper du noen, vil de etterlatte fortsette å herje 
riket. 

Men det finnes en annen metode til å bremse kriminaliteten, herre konge. La 
dem som driver med jordbruk og kvegdrift i riket ditt få forsyninger av frø og mat. La 
dem som driver forretninger i riket ditt få tilgang på kapital, og la dem som arbeider i 
statens tjeneste få mat og lønn, herre konge. Da vil alle bli opptatt med arbeidet sitt. 
Ingen vil herje riket ditt, herre konge, og skatteinntektene vil øke. Landet blir trygt og 


fredelig, og kriminaliteten vil gå ned. Folk kommer til å stråle av glede og danse 


183 


omkring med barna på armen. Ja, jeg skulle ikke tro at noen vil trenge å låse døra en 
gang.” 

Kong Storrike fulgte statsministerens råd. Landbruket fikk støtte, næringslivet 
fikk tilgang på kapital og de statsansatte fikk mat og lønn. Folk ble opptatt med 
arbeidet sitt. Ingen herjet riket lenger, og skatteinntektene gikk opp. Landet ble trygt 
og fredelig, og kriminaliteten gikk ned. Folk strålte av glede og danset omkring med 


barna på armen, og ingen trengte å låse døra.'”* 


Ut over dette er det viktig å møte både ofre og gjerningsmenn med omsorg og vennlighet. 
Et eksempel på dette fra de buddhistiske tekstene er historien om seriemorderen 
Angulimala. Han hadde det med å overfalle reisende, drepe dem og kutte lillefingeren av 
dem. Disse fingrene trædde han inn på et halsbånd, og målet var å få tusen fingre om halsen. 
En dag kom Gotama forbi, og Angulimala løp etter ham med løftet sverd. “Stopp!” ropte 


Angulimala. Gotama svarte: 


Angulimala! Jeg står stille 

fordi jeg aldri løfter hånden 

mot noe levende vesen. 

Men du stopper ikke — du raser mot andre, 
verre enn et utemmet dyr. 


Derfor står jeg. Du står ikke! 


Da Angulimala forsto hvem han hadde prøvd å overfalle, angret han dypt, kastet fra seg 
våpnene og ba om å få bli munk. Buddha aksepterte ham uten videre og opptok ham i 
munkeordenen. Fra da av arbeidet Angulimala flittig med å bli et bedre menneske.'”? 

I 1977 ble buddhistmunken Khemadhammo i England bedt om å komme til et fengsel 
og besøke noen fanger. Dette fortsatte han med, og i 1985 stiftet han en humanitær 
organisasjon som arbeider med å besøke innsatte i fengsler, snakke med dem og hjelpe dem 


på forskjellig vis. Organisasjonen fikk navnet Angulimala. Khemadhammo presiserer at han 


ikke er ute for å misjonere, og han snakker om buddhisme bare hvis noen ber ham om det.” 

I 1975 ble det iverksatt et forsøk i Central Jail Rajasthan, et fengsel i India. 
Meditasjonslæreren Goenka holdt et kurs i innsiktsmeditasjon for noen av fangene der. Dette 
ga så positive resultater at idéen bredte seg til andre fengsler i India. I dag finnes det et slikt 
tilbud også i flere fengsler i USA. De innsatte får anledning til å observere seg selv og sine 
tanker og følelser, og mange har senere rapportert at de på den måten klarte å akseptere seg 


selv og det de hadde gjort, se det i øynene og gå inn for å begynne et nytt og bedre liv.” 


Demokrati og deltakelse i det politiske liv 


Det er en forholdsvis vanlig misforståelse at Gotama var verdensfjern og selvopptatt og ikke 
brydde seg om politikk og samfunnsliv. Men samfunnsliv og politikk handler om menneskets 
daglige ve og vel, og Gotama var ikke uinteressert i slike temaer. 

På Gotamas tid var India delt opp i flere stater. Noen av disse var kongedømmer, og 
det fortelles at Buddha sto på god fot med flere av de mektigste kongene og gjerne hadde 
samtaler med dem. Ved flere anledninger ga han veiledninger om hvordan en konge burde 


opptre, som her: 


Men hva er det som sømmer seg for en rettmessig konge? 

Du bør basere deg på det som er rett og riktig, hedre, respektere, ære og 
høyakte retten og ikke svikte den, gjøre retten til din fane, banner og kongsmerke, 
sørge for at alle i riket ditt har rettsvern, både soldater, adel, brahmaner og borgere, 
byfolk og bønder, munker og asketer og dyr og fugler. Ikke la det skje noen urett i 
landet. 

De som er fattige i riket ditt, skal du gi økonomisk hjelp. 

De som praktiserer forskjellige religioner i ditt rike, som avstår fra intoleranse 
og fanatisme og vier seg til toleranse og vennlighet, som disiplinerer seg selv og 
mestrer seg selv og får sine lidenskaper til å falle til ro, dem bør du besøke fra tid til 
annen og snakke med dem og spørre hva som er sunt og hva som er usunt, hva som er 
godt og hva som er dårlig, hva som bør gjøres og hva som ikke bør gjøres, hvilke av 


dine handlinger som fører til langvarig skade og smerte, og hva du kan gjøre slik at 

resultatet kan bli langvarig nytte og glede. Når du har hørt hva de har å si, kan du 
unngå å gjøre det som er usunt, og heller gjøre det som er sunt. 


Dette er slikt som sømmer seg for en rettmessig konge. "?? 


Tekstene inneholder også myter om det ideelle kongedømme, der kongen styrer så vist og 
rettferdig at nabokongene frivillig innbyr ham til å herske over rikene deres, slik at han altså 
vinner sine erobringer i kraft av rettferdig styre. Mange har derfor utledet at Gotama foretrakk 
kongedømmet som styreform. Noen hundre år senere ser det ut til at kong Asoka, som 
regjerte over det meste av den indiske halvøy, gjorde sitt beste for å etterleve dette idealet. 
Men det fantes også aristokratiske republikker på den tiden, som f.eks. vajjienes 
republikk. I en samtale med Ananda uttalte Gotama seg anerkjennende om vajjienes 


styreform: 


Mesteren snudde seg til Ananda og sa: 

“Har du hørt at vajjiene ofte samles til rådsmøte?” 

*Ja, Mester, det har jeg hørt.” 

“Sa lenge vajjiene ofte samles til rådsmøte, kan de regne med framgang og 
ikke tilbakegang. Har du hørt at vajjiene samles 1 enighet, avslutter møtet i enighet og 
utfører det de har å gjøre i enighet?” 

*Ja, Mester, det har jeg hørt.” 

“Så lenge vajjiene samles i enighet, avslutter møtet i enighet og utfører det de 
har å gjøre i enighet, kan de regne med framgang og ikke tilbakegang. Har du hørt at 
vajjiene ikke går ut over sine egne vedtak, at de ikke gjør noe som strir mot sine egne 
vedtak, og at de opptrer i samsvar med sine egne lover og tradisjoner?” 

*Ja, Mester, det har jeg hørt.” 

“Så lenge vajjiene ikke går ut over sine egne vedtak, så lenge de ikke gjør noe 
som strir mot sine egne vedtak, og så lenge de opptrer i samsvar med sine egne lover 


99133 


og tradisjoner, kan de regne med framgang og ikke tilbakegang. 

Gotama hadde derfor også lovord til overs for demokratiske styreformer. Men egentlig har 
ikke buddhismen noen spesiell preferanse verken for kongedømme eller demokrati, så lenge 
de som har makten forvalter den til beste for folket. 

Opp gjennom historien har munker blitt involvert i politikken i forskjellige land, noe 
som ikke alltid har vært vellykket. Derfor er det mange som mener at religion og politikk bør 
holdes atskilt. Men i praksis har munkeordenen både påvirket politikken og vært påvirket av 
den. 

Politikere har stort ansvar, og bør derfor også stille etiske krav til seg selv. Det finnes 


en liten historie der Gotama nevner dette: 


En gang var Mesteren i Khomadussa, en av sakyaenes byer. En morgen da han hadde 
kledd på seg, tatt kappe og bolle og gitt seg i vei inn mot byen for å få mat, satt byens 
borgere og brahmaner i bystyremøte og behandlet en eller annen sak. Det kom noen 
spredte regndråper, og Mesteren la kursen mot bystyrehallen. Da de som satt i møtet 
fikk se at han kom, sa de: 

*Der har vi jammen enda en av disse snaurakede kvasifilosofene! Hva vet vel 
slike folk om politikk?” 


Mesteren svarte med dette verset: 


*Du kan ikke være politiker 

hvis du ikke har fred i deg selv, 
for da kan du ikke være objektiv. 
Men hvis du kan kvitte deg 

med grådighet, hat og dumhet, 
da finner du fred i ditt indre - 


da først kan du være objektiv!” !* 


På samme måte som Dalai Lama er en buddhistisk rollemodell for fredsarbeid, er Aung San 
Suu Kyi i Burma en buddhistisk rollemodell for ikke-voldelig politisk engasjement. Hun ble 
tildelt Raftoprisen i 1990 og Nobels fredspris 1 1991. I sitt nobelforedrag sier hun litt om 


hvordan Gotamas lære har påvirket hennes samfunnssyn: 

Som buddhist hadde jeg hørt om dukkha, som vanligvis oversettes med lidelse, helt 
siden jeg var et lite barn. Nesten hver eneste dag brukte eldre mennesker, og av og til 
ikke fullt så gamle mennesker, rundt meg å hviske “dukkha, dukkha" når de slet med 
plager og hadde det vondt eller når de støtte på små, kjedelige uhell. 

Det var imidlertid først i løpet av de årene da jeg satt i husarrest at jeg virkelig 
fikk satt meg inn i de seks store dukkhaene. Disse er: å bli unnfanget, å bli født, å bli 
eldre, å bli syk, å bli skilt fra sine kjære, å bli tvunget til å leve tett sammen med andre 
enn sine kjære. 

Jeg gransket hver og en av disse seks store lidelsene, ikke mot en religiøs 
bakgrunn, men ut fra vårt vanlige, daglige liv. Hvis det er slik at lidelsen er en 
uunngåelig del av vår eksistens, burde vi forsøke å dempe den så mye som mulig på 
en praktisk og jordnær måte. 

Jeg grublet over effektiviteten ved ulike oppfølgingsprogrammer knyttet til 
tiden før og etter en fødsel, omsorg for mor og barn, egnede mottaksstrukturer for 
eldre; omfattende helsetjenester; omsorgsfull sykepleie og hospicer. 

Jeg så spesielt på de to siste formene for lidelse: å bli skilt fra sine kjære og bli 
tvunget til å leve tett sammen med andre enn sine kjære. Hva var det Buddha kunne 
ha opplevd i sitt liv som gjorde at han tok med disse to siste formene for store 
lidelser? 

Jeg tenkte på fengselsinnsatte og flyktninger, migrantarbeidere og 
traffickingofre, på de mange som må bryte opp fra sine røtter og som har blitt revet 
vekk fra sine hjem, som har blitt skilt fra familie og venner og som har blitt tvunget til 


å leve sitt liv blant fremmede som ikke alltid er like imøtekommende. 


Politikerne trenger ikke å arbeide for å skape lykke. Sett heller kreftene inn på å redusere og 


lindre lidelser. Fjern hindringene for at menneskene kan ordne livet sitt slik de selv synes det 


bør være for å være godt, så vil hver enkelt selv finne ut av saken. I så måte må vi vel kunne 


si at den nordiske modellen ligger svært nær opp til Gotamas tanker om hvordan samfunnet 


burde innrettes. 


Krig og fred 

Det finnes ikke noe som ødelegger et samfunn mer enn krig. Krig bryter opp alle gode 
relasjoner mellom menneskene. Fred er derfor en helt nødvendig forutsetning for å kunne 
finne lykke, både for hver enkelt av oss og for samfunnet som helhet. 

Når vi ser hvordan Gotama la vekt på humanisme, medmenneskelighet og vennlighet, 
og frarådet drap i enhver form, skulle det ikke være særlig vanskelig å gjette hvilken holdning 
han hadde til krig. En historie i de gamle kommentarskriftene forteller at Gotama en gang 
uforvarende kom over to klaner som skulle til å gå til krig mot hverandre på grunn av 
uenighet om rettighetene til vannet i en liten elv. Han gikk ut og stilte seg midt i elva mellom 
de to stridsstyrkene, og overtalte partene til heller å velge en forhandlingsløsning. På denne 
måten bidro han aktivt til å forhindre krig. > 

Men han hadde ingen magiske virkemidler, så en annen gang han prøvde å stifte fred, 
ble forsøket mislykket. Gotama sto på god fot med kong Pasenadi av Kosala. Men da denne 
døde, overtok sønnen Vidudabha, som var mer aggressiv av seg. Selv om sakyaene, Gotamas 
slektninger, var underlagt Kosala, mente Vidudabha at de hadde fornærmet ham, og han 
rustet hæren sin mot dem. Gotama var en gammel mann på den tiden. Tre ganger klarte han å 
overtale Vidudabha til å stanse angrepet, men den fjerde gangen måtte han gi tapt. Vidudabha 
iverksatte angrepet, og det fortelles at han massakrerte og utryddet nesten hele sakya- 
klanen.” 

Buddhismen kjenner ikke begrepet “hellig krig”, og de buddhistiske tekstsamlingene 
inneholder heller ikke noe som kan misbrukes til å rettferdiggjøre krig.” Dessverre har ikke 
det forhindret at buddhister opp gjennom tidene også har grepet til våpen i forskjellige 
stridsspørsmål. Men da har de måttet begrunne og prøve å rettferdiggjøre krigføringen ut fra 
andre argumenter som nasjonalisme eller maktpolitikk. Gotamas lære inneholder ikke noe 
som kan brukes til krigspropaganda. Derimot inneholder den mange oppfordringer til å slippe 


taket i hat og hevntanker og heller prøve å løse konflikter på fredelig vis. 


Seier er årsak til fiendskap, 
for den som har tapt har det vondt. 
Lykkelig den som har fred i seg selv, 


som hever seg opp over vinning og tap.'>* 

I vår tid finnes det flere buddhistiske organisasjoner som arbeider for fred. Og enda Kina har 
hærtatt Tibet og begått de uhyrligste handlinger der i landet, har den mest profilerte 
representanten for tibetansk buddhisme, Dalai Lama, som også var Tibets verdslige overhode 
før han måtte flykte og gå i eksil, konsekvent forsøkt å finne fram til en fredelig løsning med 
Kina. Dette er et eksempel på fredspolitikk som det står respekt av, og det var heller ingen 


tilfeldighet at Dalai Lama ble tildelt Nobels fredspris 1 1989. 


Sosialt engasjement 


Gotama mente nok at det beste han kunne gjøre for andre, var å dele sin innsikt og sin lære 
med dem. Det var nettopp medfølelse med andre som fikk ham til å bestemme seg for å gi 
undervisning i den læren han hadde funnet. Det fortelles at etter at Gotama nådde 


oppvåkningen, kom Brahma Sahampati bort til ham og sa: 


Gi undervisning i læren, Mester, gi undervisning i læren, du lykkelige. Det finnes 
noen som bare har litt støv på øynene og som kommer til å gå til grunne hvis de ikke 


får høre læren. Noen kommer til å forstå den. !?? 


Og senere, etter at han hadde undervist de første munkene og ført dem fram til oppvåkning, 


sendte han dem ut og begrunnet det med medfølelse med verden: 


Jeg er fri fra alle lenker, både himmelske og menneskelige. Dere er også fri fra alle 
lenker, munker, både himmelske og menneskelige. Gå ut, munker! Vis medfølelse 
med verden og gå ut på vandring til glede og nytte for mange mennesker, til glede, 
nytte og hjelp for guder og mennesker. Dit hvor én går, skal ikke to andre gå. Gi 
undervisning i denne læren som er god på begynnelsen, god på midten og god på 
slutten, og forklar både hovedinnholdet og alle de små detaljene! Forklar hvordan vi 
kan leve det rene og opphøyde liv! Det finnes noen som bare har litt støv på øynene, 
men som kommer til å gå til grunne dersom de ikke får høre læren. Noen kommer til å 


forstå læren! 140 

Men selv om Gotama nok kan sies å ha lagt større vekt på at hans lære skulle være et 
alternativ til samfunnet enn på å transformere samfunnet, finnes det flere eksempler på at han 
også kunne brette opp ermene og hjelpe andre i konkrete handlinger. Han kunne trå til og 


hjelpe en som var syk, som i denne historien: 


Så var det en munk som ble syk. Han hadde fått dysenteri, og lå tilgriset i sin egen 
urin og avføring. Mesteren gikk runden fra hytte til hytte sammen med Ananda, og 
kom til den hytta der den syke munken lå. Da Mesteren fikk se hvordan han lå der, 
tilgriset av sin egen urin og avføring, gikk han bort til ham og spurte: 

“Hva er det som feiler deg, munk?” 

“Jeg har fått dysenteri, Mester.” 

“Men har du ikke noen som kan hjelpe deg?” 

*Nei, Mester.” 

“Hvorfor hjelper ikke de andre munkene deg, da?” 

“Jeg er ikke til noen nytte for de andre munkene, så derfor er det ingen av dem 
som hjelper meg.” 

Da vendte Mesteren seg til Ananda, og sa: 

“Ga og hent litt vann, Ananda, så skal vi vaske denne munken.” 

*Ja vel, Mester,” svarte Ananda. 

Så hentet han vann. Mesteren øste vann over munken, og Ananda vasket ham. 
Så tok Mesteren tak oppe ved hodet, og Ananda tok tak i føttene, og sammen løftet de 
munken opp og la ham i senga. 

Dette fikk Mesteren til å sammenkalle alle munkene til møte. 

“Er det ikke en munk som er syk i en av hyttene, her?” sa han. 

*Jo, det er det,” svarte munkene. 

“Og hva er det som feiler ham?” 

“Han har dysenteri, Mester.” 

“Er det noen som steller for ham?” 

“Nei, Mester, det er det ikke.” 


“Hvorfor er det ikke noen munker som hjelper ham?” 

“Han er ikke til noen nytte for oss, så derfor er det ingen av munkene som 
hjelper ham.” 

*Dere har ikke noen mor eller far til å stelle for dere, munker. Hvis ikke dere 
hjelper hverandre, hvem skal hjelpe dere da? Den som vil hjelpe meg, skal hjelpe de 
som er syke, munker. En lærer eller veileder bør hjelpe eleven sin til han er frisk igjen, 
og dette gjelder så lenge de lever. Det samme bør eleven gjøre for læreren sin, og det 
samme bør studiekamerater og de som bor i samme hus gjøre for hverandre. Skulle 
det være noen som ikke har noen slike som kan hjelpe seg, har alle munkene ansvar 


for å hjelpe til.” '" 


Eller han kunne sørge for at en sulten mann fikk mat, slik denne historien fra 


kommentartekstene forteller: 


Det var tidlig en morgen i Jetalunden. Gotama satt og så ut over verden. Da fikk han 
se en fattig mann i den lille byen Alavi. Gotama så at mannen kunne forstå sannheten 
hvis han fikk litt hjelp, så dermed ga han seg på vandring til Alavi sammen med et 
følge på fem hundre munker. Folket i Alavi inviterte Mesteren til å spise der. Den 
fattige mannen fikk også høre at Mesteren var kommet, og ville gjerne høre Mesteren 
forklare læren. Men akkurat den dagen hadde en av oksene hans rømt. 

‘Skal jeg gå og lete etter oksen, eller skal jeg gå og lytte til læren?” tenkte han. 

“Jeg går og leter etter oksen først og jager den tilbake til flokken, så kan jeg gå 
og høre på Mesteren etterpå,” bestemte han seg. 

Da folket i Alavi hadde bedt Gotama og alle munkene sitte ned, serverte de 
mat for dem. Etterpå ryddet de bort matbollen og håpet at Gotama skulle forklare 
læren for dem, men da sa han: 

“Han som jeg har gått tretti mil for, er ute i skogen og leter etter en okse. Når 
han kommer tilbake, vil jeg forklare læren.” 

Så ble han sittende uten å si noe mer. 

Ut på dagen fikk mannen øye på oksen sin, og fikk jaget den tilbake til 
flokken. 

“Hyvis jeg nå bare ikke blir heftet av noe annet, så vil jeg gå og vise min 
respekt for Mesteren,” tenkte han. 

Han var fryktelig sulten, men tok seg ikke tid til å gå hjemom først. Han 
skyndte seg dit hvor Mesteren var, hilste høflig på ham, og ble stående der og vente. 
Mens han sto der, vendte Mesteren seg til den oppasseren som hadde ansvaret for 
maten, og spurte: 

“Er det noe til overs etter munkene?” 

*Alt ligger her fortsatt, Mester,” var svaret. 

*Da får du gi mannen noe å spise.” 

Straks Mesteren hadde sagt dette, ba oppasseren mannen sette seg, og satte 
fram all slags god mat for ham, og ba ham spise så mye han bare orket. Mannen spiste 
seg mett, og vasket seg om munnen etterpå. Utenom denne ene gangen finnes det ikke 
noe annet sted i tekstene som forteller at Gotama skal ha gjort noe slikt. 

Nå som mannen var kvitt plagene sine og kunne konsentrere seg, begynte 
Mesteren å forklare sannhetene, trinn for trinn så alle kunne følge med. Da Mesteren 
var ferdig med forklaringen sin, hadde mannen allerede vunnet dyp innsikt. Mesteren 
roste ham for dette, reiste seg fra plassen sin og gikk. Folket fulgte ham et stykke på 
veien, og vendte deretter hjem igjen. 

De munkene som gikk sammen med Mesteren, var ergerlige, og sa til 
hverandre: 

«Så dere hva Mesteren gjorde? Noe sånt har aldri skjedd før! Men i dag sørget 
han for at denne mannen fikk servert all slags mat!” 

Mesteren snudde seg, og spurte hva de snakket om. De fortalte ham hva de 
hadde sagt til hverandre, og han sa: 

*Ja visst, munker! Jeg gikk disse tretti milene gjennom ødemarka fordi jeg så 
at denne mannen kunne forstå sannheten hvis han fikk litt hjelp. Men mannen var 
fryktelig sulten, for han hadde stått grytidlig opp og streifet omkring i skogen på leting 
etter oksen. Det var derfor jeg gjorde slik, fordi jeg tenkte at så plaget av sult som han 
var, ville han ikke kunne greie å sette seg inn i læren selv om han fikk den forklart. 
Det finnes ingen sykdom verre enn å være sulten, munker!” 


Og Mesteren fortsatte med dette verset: 

“Sult, det er den verste sykdom, 
lystene den største smerte. 
Den som virkelig har innsett dette, 


ser nirvana som den største lykke.” '” 


Det står likevel ikke til å nekte at det ikke finnes så mange slike historier i de gamle tekstene. 
Likevel er det ikke vanskelig å finne idealer om sosial likhet i buddhismen. Og at buddhismen 
også oppfordrer til medfølelse og til å hjelpe andre, har vi allerede sett. Det skal innrømmes at 
buddhister ikke alltid har vært like flinke til å sette dem ut livet, men i nyere tid er det flere 
som har tatt disse idealene på alvor og gjort mye for å praktisere dem, selv om vi nok ikke 
kan se bort fra at dette også til dels kan skyldes innflytelse fra vestlig humanisme i både 
religiøse og sekulære former, som ofte har vist dypt engasjement og stor selvoppofrelse i 
arbeidet for de svake i samfunnet. 

Den vietnamesiske munken Thich Nhat Hanh opprettet i 1964 en organisasjon som 
skulle hjelpe dem som led på grunn av krigen. Han ønsket å formidle sosialt arbeid og 
utvikling av landdistriktene som arbeid for personlig og sosial forvandling. Sosialarbeiderne 
skulle ikke betrakte seg selv som hjelpere eller bøndene som folk som ble hjulpet. De skulle 
dyrke forståelsen av at de selv og de fattige bøndene var medarbeidere i en felles oppgave.” 

I Thailand har munken Buddhadasa og legmannen Sulak Sivaraksa betydd mye for et 
tilsvarende sosialt engasjement. På Taiwan startet nonnen Cheng Yen en hjelpeorganisasjon 
som ut fra idealer om medfølelse driver sykehus og hjelper nødlidende i mange land. I Sri 
Lanka driver sarvodaya-bevegelsen utviklingshjelp i landsbyene — alt fra å grave brønner for 
fattige landsbyboere til å gi undervisning i helse og hygiene og åndelig støtte og veiledning. I 
Vesten har organisasjonen Friends of the Western Buddhist Order gjort mye for å hjelpe 
hjemløse og andre som faller utenfor samfunnet i storbyene. Flere tilsvarende organisasjoner 
og bevegelser kunne nevnes. Sosialt engasjert buddhisme er en trend som går på tvers av 


tradisjonelle skoler. 


Miljøvern 

Miljøvernbevegelsen kan også se Gotamas lære som en interessant ressurs. Grunnholdningen 
av medfølelse med alt som lever, lar seg lett overføre til også å gjelde naturen. Gotama 
oppfordret til å vise omsorg for både dyr og mennesker, og ikke drepe eller plage noe som 
lever. På hans tid var det vanlig å ofre dyr ved religiøse seremonier, noe han gikk sterkt imot 
og kritiserte. De mange jataka-historiene, der det fortelles at Gotama i et tidligere liv var ape, 
hare, fisk og andre dyr, bidrar også til en sterk følelse av samhørighet med naturen. 

Det ble også sagt om Gotama at han ikke bare tok hensyn til dyrene, men også prøvde 
å unngå å ødelegge plantelivet: *Selv om noen filosofer og brahmaner lever av gaver gitt i 
tillit, så driver de likevel og gjør skade på trær og andre planter. Men filosofen Gotama avstår 
fra å ødelegge plantevekster,” ble det sagt om ham.“ 

Nå skal det likevel innrømmes at miljøvern ikke egentlig sto særlig høyt på 
dagsordenen på Gotamas tid. Den gang hadde man natur nok å ta av, og det er først i nyere tid 
vi har erkjent at det er grenser for hvor mye vi kan utnytte naturen. Men Gotamas oppfordring 
til ikke å være grådig, men heller øve måtehold og nøysomhet, er også høyst relevant i 


forhold til miljøproblemene i vår tid. 


Rasjonell og vitenskapelig tenkemåte 


Noen mener at Gotamas lære er vitenskapelig, men det er kanskje å ta for hardt i. En stringent 
vitenskapelig metode i moderne forstand kan vi neppe tilskrive ham. Men det er likevel mye 
som tyder på at tankegangen hans lå nær opp til det vi i dag regner som vitenskap. Vi har sett 
hvordan den oppmerksomhetstreningen han underviste i, baserte seg på observasjoner, ikke 
på teorier, ikke på åpenbaringer. Det er med andre ord en empirisk metode for å observere 
virkeligheten slik vi opplever den. Gotama framhevet også dhammavicaya, utforskning av 
fenomenene, som en av de sju faktorene som bidrar til forståelse og oppvåkning til 


virkelighetens natur. Han framhevet også verdien av studier, og ga munkene sine dette rådet: 


Dere bør tenke slik: ‘Selv om andre skulle gi blaffen i lærdom, vil vi studere flittig.”'* 


Han la også vekt på relasjonene mellom årsaker og virkninger, idet han sa at alle årsaker har 


sine virkninger, og alle virkninger har sine årsaker. Videre la han stor vekt på at man ikke 

skulle tro blindt på autoriteter, men observere, tenke og vurdere selv. Den mest kjente 
samtalen der han presiserte dette, er Kalamasutta. Kalamafolket fortalte ham at de var i tvil 
om hvilken filosof eller religiøs leder som hadde den beste og riktigste læren, siden alle påsto 


at nettopp de hadde rett. Gotamas svar er berømt: 


Det er rett av dere å tvile, kalamer, det er rett av dere å være usikre, for tvilen kommer 
av at emnet er vanskelig. 

Men hør nå, kalamer! Ikke avvis noe bare fordi det er skikk og bruk, eller 
tradisjon, eller bare fordi folk sier det, og heller ikke ut fra hellige skrifter, antagelser 
eller dogmer; heller ikke ut fra logisk resonnement eller tvilsomme filosoferinger; 
heller ikke ut fra en annens tilsynelatende autoritet og heller ikke ut fra respekt for en 
eller annen læremester. 

Nei, kalamer, når dere selv vet at de og de tingene er usunne og dårlige, disse 
tingene må tenkende mennesker fordømme, fordi det fører til skade og smerte hvis en 
godtar disse tingene og lar dem modnes, — når dere selv vet dette, så avvis de 
tingene... 

Ikke godta noe bare fordi det er skikk og bruk, eller tradisjon, eller bare fordi 
folk sier det, og heller ikke ut fra hellige skrifter, antagelser eller dogmer; heller ikke 
ut fra overfladisk resonnement eller tvilsomme filosoferinger; heller ikke ut fra en 
annens tilsynelatende autoritet og heller ikke ut fra respekt for en eller annen 
læremester. 

Nei, kalamer, når dere selv vet at de og de tingene er sunne og gode, disse 
tingene må tenkende mennesker rose, fordi det fører til nytte og glede hvis en godtar 
disse tingene og lar dem modnes, — når dere selv vet dette, så godta de tingene og ta 


vare på dem." 


En klarere oppfordring til selvstendig tenkning finnes neppe i noen religiøs tekstsamling. 
Dette er en måte å forholde seg til virkeligheten på som kommer nær opp til 
vitenskapelig tenkning. En viktig forskjell på vitenskap og Gotamas metodikk er likevel den 


at mens vitenskapen betrakter tingene utenfra, objektivt, baserer Gotamas metoder seg på å 

betrakte virkeligheten subjektivt, innenfra, fra det “stedet” der vi som subjektive betraktere 
faktisk befinner oss. 

Flere fremtredende vitenskapsmenn i nyere tid har uttalt seg positivt om Gotamas 
lære, som Niels Bohr, Bertrand Russell, J. Robert Oppenheimer og Albert Einstein, Det er jo 
for så vidt fint, og noen legger stor vekt på dette, men etter min mening er dette en “name- 
dropping” som ikke er særlig relevant. En ekspert på atomfysikk eller relativitetsteorien er 
ikke nødvendigvis noen større ekspert på livet, på sorger og gleder, enn hva hver enkelt av 
OSS ET. 

Etter denne rundturen gjennom noen av de temaene som Gotama tok opp, og som 
også blir omtalt når man drøfter “norske verdier” eller "nordiske verdier”, ser jeg det som 
Viktig å gjenta og understreke at Gotama ikke må betraktes som en autoritet eller et orakel. 
Han var ikke allvitende, han hadde ikke svar på alle spørsmål vi kunne tenke oss å stille, og 
han tok ikke opp alle problemer som verden er engasjert av 2500 år etter at han levde. 

I dag står de nordiske verdiene under press ikke bare fra ulike former for ekstremisme, 
men også fra utbredt stress, psykiske belastninger, statusjag, miljøtrusler, o.l. Slik sett blir 
Gotamas (og den nordiske modellens) anbefalinger for et godt liv gode forslag til hvordan vi 
kollektivt bør innrette samfunnet for å understøtte den enkeltes utvikling i visdom, etikk og 
meditasjon. 

Hovedpoenget var likevel ikke i første rekke å lære noe av Gotama om disse verdiene, 
for dette er verdier de fleste i dag kan slutte opp om, men å se 1 hvor stor grad de faktisk 
samsvarer med de holdningene han hadde. Vi ser at om ikke Gotama er noen autoritativ 
læremester på disse områdene, er han i alle fall en verdifull støttespiller. Og la meg igjen få 
peke på de fellesmenneskelige verdiene medfølelse, vennlighet og glede som han 
understreket. Vi har sett at de samsvarer godt med de verdiene vi setter pris på i norsk kultur. 

Jeg har en mistanke om at dersom Gotama hadde levd i Norge i dag, ville han sagt seg 
enig i mange av de sidene ved samfunnet vi tar mer eller mindre for gitt. Men det kan nok 
også hende han ville ha rettet en klar, men medfølende, kritikk mot de aspektene av 


samfunnslivet der vi fortsatt kommer til kort. 

Noen forslag til videre lesning 


Det finnes en stor og rikholdig litteratur om Gotama og hans lære. Jeg skal ikke prøve å sette 
opp noen fullstendig bibliografi her, men bare nevne noen få bøker. Først tre bøker av 
Stephen Batchelor, den kanskje mest profilerte talsmannen for sekulær buddhisme: 
Batchelor, Stephen, Buddhism without Beliefs. A Contemporary Guide, London 1997 
Batchelor, Stephen, Confession of a Buddhist Atheist, New York, 2010 

Batchelor, Stephen, After Buddhism, New Haven & London, 2015 


Deretter noen bøker der jeg selv har vært involvert: 

Gran, Svein, Kåre A. Lie og Andries Kroese: Oppmerksomhetstrening. En historisk, 
psykologisk og praktisk innføring i mindfulness. Oslo 2011 

Lie, Kåre A.: Innsiktsmeditasjon, en buddhistisk metode, Oslo 2002 

Lie, Kåre A.: Mahasatipatthanasutta. En analytisk studie, Askim 2006 

Lie, Kåre A.: Smaken av frihet. Et humanistisk perspektiv på buddhismen. Oslo 2007 

Lie, Kåre A.: Buddhistisk psykologi. Innføring i abhidhamma. Oslo 2007 

Lie, Kåre A.: Pali. En liten innføring I Buddhas språk, Askim 2009 

Lie, Kåre A. og Svein Myreng: Tanke og virkelighet. Buddhistisk filosofi og praksis i lys av 
Vasubandhus Madhyantavibhaga. Oslo 2006 


Og til slutt noen oversettelser fra buddhismens grunntekster som jeg har bidratt til: 
Dhammapada. Oslo 1976, 2009. 

Buddhas budskap, antologi med buddhistiske tekster, Oslo 2010. 

Digha Nikaya. De lange tekstene. Oslo 2013. 

Majjhima Nikaya. De mellomlange tekstene. (Planlagt utgitt.) 

Søstrenes sanger (Therigatha), Oslo 2000. 

Brødrenes sanger (Theragatha). Oslo 2006. 

Shantideva: Veien til det oppvåknede liv (Bodhicaryavatara), 1 serien "Verdens hellige 
skrifter”, bind: Lotussutraen og andre mahayanatekster, red. Jens Braarvig, Oslo 2003 


De tre sistnevnte er oversatt i samarbeid med Tone Lie Bøttinger. 

Suttanipata. Neshornet og andre dikt fra den tidlige buddhisme. 
Udana. Ord fra hjertet. 
Itivuttaka. Slik er det sagt. 


De fleste av mine oversettelser fra grunntekstene på pali og sanskrit er lagt ut på nettstedet 


Dhamma-biblioteket, http://dhamma.priv.no/index.htm 

Noter 


(PTS = Pali Text Societys utgave.) 


— 


. Se forslag til videre lesing bakerst i boken. 
. Dhammapada 131. 

. Marakatha, Vinaya Mahavagga 1, 21 

. Anguttara Nikaya 1,145. 

. Anguttara Nikaya 1,146. 

. Majjhima Nikaya 36. 

. Majjhima Nikaya 26. 

. Vinaya, Mahavagga 1.1. 


ov 0 AN a A U N 


. Ariyapariyesanasutta, Majjhima Nikaya 26. 

10. I sin bok “Greek Buddha. Pyrrho”s Encounter with Early Buddhism in Central Asia” 
drøfter Christopher I. Beckwith den tidlige buddhismen, og han mener det er gode grunner for 
å sette spørsmålstegn ved flere av de vedtatte sannhetene om buddhismens tidlige utvikling. 
Han mener vi bør legge større vekt på tidlige greske kilder, som Pyrrho og Megastenes, samt 
på tidlige inskripsjoner i India. Boken er omdebattert i fagkretser, men kan stå som ett av 
flere eksempler på den forskning og debatt som foregår omkring disse spørsmålene. Det er 
mulig at den tradisjonelle oppfatningen av den tidlige buddhismen trenger en kraftig revisjon, 
men inntil videre holder vi oss til tradisjonen. 

11. Den klassiske studien av buddhismens forhold til de gamle indiske gudene er: Helmuth 
von Glasenapp: Buddhism — A Non-Theistic Religion, London 1970. Når det gjelder 
buddhismens forhold til kristne grunntanker, kan særlig anbefales: Gunapala Dharmasiri: A 
Buddhist Critique of the Christian Concept of God, Colombo 1974. 

12. Kevaddhasutta, Digha Nikaya 11. 

13. Jataka 6, 208, vers 936-38. 

14. Shantideva: Bodhicaryavatara, på norsk “Veien til det oppvåknede liv”, oversatt av Kåre 
A. Lie og Tone Lie Bøttinger, i Jens Braarvig (red.) Lotussutraen og andre skrifter fra 


mahayana-buddhismen, De norske bokklubbene 2003, f.eks. i 9.118 ff. 

15. Shantarakshita: Tattvasangraha, ovs. til eng. av Ganganatha Jha, Motilal Banarsidass 
1986, kap. II og III. 

16. Atthinukhopariyayasutta, Samyutta Nikaya 4, 1, 15 (PTS 4, 138). 

17. F.eks. Samafifiaphalasutta, Digha Nikaya 2. 

18. Kalamasutta, Anguttara Nikaya 3, 7, 5 (PTS 1, 188). 

19. Rohitassasutta, Samyutta Nikaya 1, 2, 3,6 (PTS 1, 61). 

20. Mahakassapa, Theragatha 1062 — 1074. 

21. Fritt etter Paul Reps, Zen Flesh, Zen Bones, Harmondsworth, 1957, s. 61. 

22. Fritt etter Paul Reps, Zen Flesh, Zen Bones, Harmondsworth, 1957, s. 74. 

23. En av de beste og nyeste av disse bøkene er Jim Baggot: Origins: The Scientific Story of 
Creation, 2015. 

24. Disse er å få på DVD og/eller BluRay, og de fås kjøpt i nettbutikker som f.eks. Amazon. 
Brian Cox har utgitt 3 videoer ("Wonders of the Solar System”, "Wonders of the Universe” 
og “Wonders of Life”) der han beskriver og forklarer naturens undere ut fra en solid faglig 
bakgrunn og med et smittende engasjement. Om noen vil gå videre inn i naturens forunderlige 
mysterier og utforske grenselandet for hva vi vet, kan jeg anbefale Brian Greene, som har 
utgitt 2 videoer ("The Elegant Universe” og “The Fabric of Cosmos”), der han ved hjelp av 
spesialeffekter anskueliggjør sentrale begreper innen relativitetsteorien og kvantefysikken. 
25. Fritt etter Paul Reps, Zen Flesh, Zen Bones, Harmondsworth, 1957, s. 41. 

26. Fritt etter Paul Reps, Zen Flesh, Zen Bones, Harmondsworth, 1957, s. 38. 

27. Simsapavanasutta, Samyutta Nikaya 5, 12, 4, 1 (PTS 5, 437). 

28. Dhammapada 183. 

29. Stephen Batchelors bøker (se under Noen forslag til videre lesning) kan anbefales på det 
beste. 

30. Helge Torvunds Facebookside, 1.mai.2016, sitert med tillatelse fra dikteren. 

31. Dhammapada 331-333. 

32. Sedakasutta, Samyutta Nikaya 5, 3, 2, 9 (PTS 5, 168). 

33. Kalamasutta, Anguttara Nikaya 3, 7, 5 (PTS 1, 188). 

34. Kåre A. Lie og Svein Myreng: Tanke og virkelighet, Oslo 2005. 

35. Antonio Damasio: Descartes’ feiltagelse. Oslo 2001. 

36. Assutavasutta, Samyutta Nikaya 2, 1,7, I (PTS 2, 94). 

37. Rohitassasutta, Samyutta Nikaya 1, 2, 3,6 (PTS 1,61). 

38. Dhammapada 204. 

39. Theragatha 187. 

40. Nirvanapafihasutta, Samyutta Nikaya 4, 4, 1 (PTS 4, 251). 

41. Nibbedhikasutta, Anguttara Nikaya 6, 6, 9 (PTS 3, 415). 

42. Acinteyyasutta, Anguttara Nikaya 4, 8, 7 (PTS 2, 80). 

43. Vinaya, Mahavagga 1.1. 

44. Se f.eks. Kåre A. Lie og Svein Myreng: Tanke og virkelighet, Oslo 2005, s. 84—88. 
45. Kåre A. Lie og Svein Myreng: Tanke og virkelighet, Oslo 2005. 
46. Digha Nikaya 15. 

47. Ajahn Sumedho: The Way It Is. Amaravati Buddhist Monastery, England 1991. 
48. Anattalakkhanasutta, Vinaya Mahavagga 1, 6 (PTS 1, 13). 

49. Kåre A. Lie og Svein Myreng: Tanke og virkelighet, Oslo 2005. 
50-52. Paficavaggiyakatha, Vinaya Mahavagga 1, 8. 

53. Mahasatipatthanasutta, Digha Nikaya 22. 

54. Dhammapada 160. 

55. Bhaddekarattasutta, Majjhima Nikaya 131. 

56—60. Mahasatipatthanasutta, Digha Nikaya 22. 

61. Bahiyasutta, Udana 1, 10 (PTS 6). 

62—76. Mahasatipatthanasutta, Digha Nikaya 22. 

77. Solasapafifianiddeso, Patisambhidamagga PTS 2, 199. 

78-81. Mahasatipatthanasutta, Digha Nikaya 22. 

82. Bhikkhunupassayasutta, Samyutta, Nikaya 5, 3, 1, 10 (PTS 5, 154). 
83. Karaniyamettasutta, Khuddakapatha 9. 

84. Sedakasutta, Samyutta Nikaya 5, 3, 2, 9 (PTS 5, 168). 

85. Digha Nikaya 2, Samafifiaphalasutta, o.a. 

86. Dhammapada 129-30. 

87. Veludvareyyasutta, Samyutta Nikaya 5, 11, 1, 7 (PTS 5, 352). 

88. Anguttara Nikaya 5, 299. 

89. Mahasatipatthanasutta, Digha Nikaya 22. 

90-91. Veludvareyyasutta, Samyutta Nikaya 5, 11, 1, 7 (PTS 5, 352). 
92. Abhayarajakumarasutta, Majjhima Nikaya 58. 

93. Dhammapada 3 — 5. 

94. Samafifiaphalasutta, Digha Nikaya 2. 

95. Sigalasutta, Digha Nikaya 31. 

96. Sallekhasutta, Majjhima Nikaya 8. 

97. Anguttara Nikaya 4, 281. 

98. Vinaya 2.197. 

99. Paharadasutta, Anguttara Nikaya 8, 2, 9 (PTS 4, 203). 

100. Dvedhavitakkasutta, Majjhima Nikaya 19. 

101. Abhisandasutta, Anguttara Nikaya 8, 4, 9 (PTS 4, 245). 
102. Maha-Assapurasutta, Majjhima Nikaya 39. 

103. Torbjørn Egner, Folk og røvere i Kardemomme by, 1955. 
104. Brahmajalasutta, Digha Nikaya 1. 

105. Patikasuttanta, Digha Nikaya 24. 

106. Udumbarikasihanadasutta, Digha Nikaya 25. 

107. Kassapasihanadasutta, Digha Nikaya 8. 

108. Mahaparinibbanasutta, Digha Nikaya 16. 

109. Cakkavattisihanadasutta, Digha Nikaya 26. 

110. Udumbarikasihanadasutta, Digha Nikaya 25. 

111. Vinaya, Mahavagga 1,233. 

112. Esukarisutta, Majjhima Nikaya 96. 

113. Vasetthasutta, Majjhima Nikaya 98. 

114. Mahapajapatigotamivatthu, Vinaya Culavagga 10, 1 (PTS 2, 253). 
115. Soma, Therigatha 36. 

116. Somasutta, Samyutta Nikaya 5. 2 (PTS 129). 

117. Mahaparinibbanasutta, Digha Nikaya 16. 

118. Samyutta Nikaya 1, 37. 

119. Anguttara Nikaya 2, 61. 

120. Samyutta Nikaya 1, 85. 

121. Kutadantasutta, Digha Nikaya 5. 

122. Cakkavattisihanadasutta, Digha Nikaya 26. 

123. Anguttara Nikaya 2, 69. 

124. Dighajanusutta, Anguttara Nikaya 8, 6, 4 (PTS 4, 281). 

125. Sigalasutta, Digha Nikaya 31. 

126. Anguttara Nikaya 4, 282. 

127. Aggafifiasutta, Digha Nikaya 27. 

128. Kutadantasutta, Digha Nikaya 5. 

129. Angulimalasutta, Majjhima Nikaya86. 

130. Se www.angulimala.org.uk 

131. Vipassana. Its Relevance to the Present World. An International Seminar, New Delhi, 
April 1994, Vipassana Research Institute, Igatpuri 1995. Se også filmen Dhamma Brothers, 
http://www.dhammabrothers.com/ 

132. Cakkavattisihanadasutta, Digha Nikaya 26. 

133. Mahaparinibbanasutta, Digha Nikaya 16. 

134. Samyutta Nikaya 1, 184. 

135. Dhammapadatthakatha 3, 253. 

136. Dhammapadatthakatha 1.346—9. 

137. Kanskje med unntak av de legendariske skildringene av “den perfekte keiser”, som 
underlegger seg nabolandene. Men han seirer som følge av sitt rettferdige styresett, ikke som 
følge av vold. 

138. Dhammapada 5. 

139. Ariyapariyesanasutta, Majjhima Nikaya 26. 

140. Fra Marakatha, Vinaya Mahavagga 1, 21. 

141. Gilanavatthukatha, Vinaya, Mahavagga PTS 1, 301. 

142. Dhammapadatthakatha, v. 203. 

143. Trainor, Kevin, red.: Buddhisme. Et illustrert oversiktsverk, Oslo 2002, s. 234. 

144. Samafifiaphalasutta, Digha Nikaya 2. 

145. Sallekhasutta, Majjhima Nikaya 8. 

146. Kalamasutta (Kesamuttisutta), Anguttara Nikaya 3,66;1, (PTS 188—193). 

